
— Aš tikiu laimingomis pabaigomis. Manau, tai 
vienintelis logiškas dalykas. 

— Mėgstate pasakas? 

— Manau, mums visiems reikia magijos blyksnio. 


PETER BOGDANOVICH, 
„KAIP TAPTI ŽVAIGŽDE BRODVĖJUJE“ 


rologa 


NELI MĖGO LĖTUMĄ. Ramiai žingsniuoti, užuot sku- 
bėjusi, ir ilgai galvoti prieš priimdama sprendimą. Tą gied- 
rą rudens dieną vaikštinėdama Senos krantine ir stebėda- 
ma nusidriekusią signalizuojančių automobilių koloną, ji 
turėjo prisiminti Polio Viriljo greičio teorijas. 

Žmogaus noras pranokti save buvo lemtingas — vis di- 
dėjantis tempas neprivedė pasaulio prie gero. Nepaisant 
to, bakalauro darbas apie Viriljo atvedė Neli pas Danielį 
Bošamą, o tai buvo likimo dovana. Vienuolika mėnesių, 
tris savaites ir penkias dienas ji dirbo pas filosofijos profe- 
sorių, kurį tiek pat laiko buvo slapta įsimylėjusi. 

Tiesą sakant, labai slapta. Kartais Neli įtikinėdavo 
save, kad laimės vaizdinys gražesnis nei jo išsipildymas. 
Žinoma, vieną dieną jos troškimas turėjo tapti tikrove. 
Vis dėlto, kas galėjo būti gražiau nei vakarais gulėti lovoje 
po galimybių dangumi ir svajoti apie tai, kas nutiks? 

Neli nevalingai tvirčiau suspaudė odinio krepšio ran- 
keną ir droviai nusišypsojo. Šį rytą Danielis Bošamas pra- 
nešė, kad nori su ja pasikalbėti! Ar jai tik pasirodė, ar pro- 
fesoriaus balsas skambėjo kitaip nei paprastai? 

Šis aukštas, atidus vyras, šiek tiek velkantis dešinę koją 
(ji lūžo jaunystėje nukritus nuo dviračio ir niekada gerai 
nesugijo), iš karto sužavėjo ją gyvomis melsvomis akimis. 
Neli niekada nepamirš, kaip pirmąją darbo dieną profe- 
sorius Bošamas anksčiau atvyko į universitetą, kad ją pa- 
sitiktų. Tąkart — tai nutiko beveik prieš metus - mergina 
sutartu laiku atskubėjo į katedrą, bet savo nuostabai rado 
ją tuščią. Gyvybės ženklų matėsi tik sekretoriate —- ant 
tuščio rašomojo stalo garavo vienišas kavos su pienu puo- 
delis. Nebuvo net madam Borel, turinčios pasitikti Neli. 
Mergina dvejodama nužingsniavo koridoriumi ir galiau- 
siai pabeldė į Bošamo duris. Jau norėjo atsargiai nuspausti 
rankeną, kai iš kito koridoriaus galo lengvai šlubčiodamas 
atskubėjo profesorius. 

— Taip ir maniau, - tarė, draugiškai pažvelgdamas pro 
didelius akinius. - Mano naujoji asistentė jau čia, o ka- 
tedroje nė gyvos dvasios. - Jis ištiesė Neli ranką, tada su- 
sirūpinęs atrakino duris ir pakvietė ją vidun. - Užeikite, 
madmuazele Delakur! Atleiskite, kad teko palaukti. Mūsų 
darbuotojai kartais pernelyg laisvai supranta sąvoką cum 
tempore. - Profesorius pastatė jai kėdę priešais nukrautą 
rašomąjį stalą ir įsitaisė odiniame krėsle. - Kad ir kaip 
būtų, sveika atvykusi į mūsų sąvartyną. Nuojauta kužda, 
kad įnešite šiek tiek tvarkos. Ar galiu pasiūlyti jums kavos? 
Madam Borel gali užtrukti, - tarė, pamerkdamas akį. 

Tą akimirką Neli įsimylėjo. 
Įsimylėjo ne pirmą kartą. Studijų metais jos dėmesį 
patraukdavo vienas kitas kurso draugas, tačiau čia buvo 

tikras gyvenimas. Ji turėjo tikrą darbą, o profesorius Boša- 
mas buvo tikras vyras. Ne įsimylėjęs berniukas, kerėpliš- 
kai siekiantis krūtų arba nežinantis, ką pasakyti moteriai. 

Neli mama buvo aistringa knygininkė, - moteris pri- 
stumdavo maniežą prie aukštų lentynų savo knygyne 
Kemperyje ir, pamiršusi ramią mažylę, vieną po kitos 
traukiančią iš jų knygas, panirdavo į dar vieną įdomų ro- 
maną, - todėl mergina labiau už viską mėgo skaityti. Jos 
tėvas buvo geraširdis statybų inžinierius, vakarais leisda- 
vęs mergaitei jodinėti jam ant kelių, - Neli nemėgo kal- 
bėti apie nelaimingą įvykį, per anksti pasiglemžusį abiejų 
tėvų gyvybes, - todėl jaunoji moteris įsimylėjo vyrą, kuris 
buvo vyresnis, bet ne senas, išsilavinęs, bet ne pasipūtęs. 
Maža to, jautė prielankumą moterims (Neli pavyduliavo 
ir nelengvai priėmė šį faktą). 

Laimė, profesorius Bošamas nebuvo išvaizdus. Neli 
Delakur nepasitikėjo gražiais vyrais. Gražūs vyrai papras- 
tai rūpindavosi tik savimi ir būdavo kvaili kaip bato aulas, 
nes gyvenimas jiems ir taip viską patiekdavo ant lėkštutės. 
Šlubčiojanti eisena, bokserio nosis ir tvirtai sučiauptos 
siauros lūpos Bošamui niekada nebūtų padėjusios laimėti 
grožio konkurso, bet protingos akys ir miela šypsena vyrui, 
per savo paskaitas taip įdomiai ir pagaviai pasakojantį apie 
Polį Viriljo ir Žaną Bodrijarą, teikė neatremiamo žavesio. 

Ateinančiomis savaitėmis Neli atsargiai pasidomėjo 
naujuoju dėstytoju — jis buvo išsiskyręs, vienas gyveno 
netoli Biut Šomono parko ir, kaip paaiškėjo, buvo didelis 
Franko Sinatros gerbėjas. Tokia buvo pradžia. 

Neli mokėjo visas Sinatros dainas. Taip jau susiklos- 
tė, kad vaikystėje tėtis patikėdavo jai paleisti senas savo 
kolekcijos plokšteles. Ypatingas įvertinimas! Kaip buvo 
mokęs tėtis, susikaupusi atsargiai nuleisdavo jautrią sa- 
fyro adatą ant juodos vinilo plokštelės ir klausydavosi 
tylaus traškėjimo, lydinčio aksominį Eranko Sinatros 
balsą. Mažas stebuklas, pripildantis visą kambarį. Mer- 
gaitė rudomis garbanomis įsitaisydavo dideliame fotelyje, 
pariesdavo po savimi kojas ir stebėdavo svetainėje pagal 
„Somethin' stupid“ arba „Strangers in the Night“ besisu- 
kančius tėvus. Tada pasaulyje dar vyravo tvarka. Neli iki 
šiol prisiminė jaukias popietes, kai muzika ir prieblanda 
įsupdavo ją į šilkinį kokoną, kuriame jautėsi taip saugiai, 
kaip niekada vėliau gyvenime. Liko tik Sinatros dainos ir 
jas lydintis nenusakomas ilgesys. 

Dabar ji sutiko žmogų, kuris taip pat dievino senąjį 
Franką Sinatrą! Neli kartais įsivaizduodavo, kaip šoka su 
profesoriumi pagal savo mėgstamiausią dainą „Somethin' 
stupid“. Tai buvo tik vienas dalykas, siejantis ją su Danie- 
lių Bošamu. Dar buvo seni filmai su Hamfriu Bogartu 
ir Lorena Bekol, Soupe de Poisson et sa rouille, žuvienė su 
česnakiniu padažu (tikras bretonų pasididžiavimas!) ir 
kriaušių tarta. Profesorius, kaip ir ji, labiau mėgo jūrą nei 
kalnus, vertino ispanų tapytoją Choakiną Sorolją (kai vi- 
sas pasaulis kalbėjo tik apie prancūzų impresionistus), o 
tuo metu, kai jie dar nebuvo pažįstami, Galerie 21 Vogėzų 
aikštėje įsigijo Lorenso Bosto paveikslą (Neli turėjo tik 
jos katalogą, ir vis dėlto koks sutapimas!). Jis taip pat ger- 

davo Cafė crėme su vienu šaukšteliu cukraus. Ir, žinoma, 
mėgo Polį Viriljo! Tiesą sakant, iki Bošamo paskaitų Neli 
nebuvo girdėjusi apie šį mąstytoją, kurio kritišką žvilgsnį 
į postmodernų pasaulį dabar taip vertino, bet vis tiek laikė 
tai lemtingu ženklu. 

Per pastaruosius mėnesius ji sudarė detalų sutapimų 
sąrašą. Permetus jį akimis, neliko abejonių, kad profeso- 
rius yra jos antroji pusė. Tvirtų santykių pagrindas buvo 
panašūs pomėgiai. Taip manė ir jos bretonė senelė. Klerė 
Delakur buvo išmintinga moteris, perdavusi anūkei daug 
patarimų apie gyvenimą. 

Neli pasitaisė sunkaus krepšio rankeną, kuri vis nu- 
slysdavo nuo peties vilkint lietpaltį, ir linksmai šyptelėjo. 
Profesorius Bošamas kaip reikiant nustebs, kai jo tylioji 
asistentė pakiš jam po nosimi sutapimų sąrašą. Tiesą sa- 
kant, jų jausmai buvo aiškūs kaip ši saulėta rudens diena. 
Neli nekantravo sužinoti, kada profesorius pagaliau pri- 
sipažins ją mylintis. Šis nerangus, aukštas vyras buvo sa- 
vaip nuoširdus su Neli, visada suteikdavo peno naujiems 
romantiniams scenarijams (deja, jie išsipildydavo tik mer- 
ginos vaizduotėje) ir niekada (nė kartelio!) neperžengė 
mandagumo ribų - išskyrus tą kartą, kai atsisveikinda- 
mas prieš vasaros atostogas, regis, šiek tiek ilgiau nei pa- 
prastai suspaudė jai ranką. 

— Labai graži suknelė, madmuazele Delakur, tiesiog 
nuostabi. Jums nederėtų persidirbti, - pridūrė, kai juodu 
atsisveikino priešais Rosa Bonheur, mielą restoranėlį Biut 
Šomono parke, į kurį Bošamas pakvietė studentus atšvęsti 

pavasario semestro pabaigos. - Patikėkite, nė viena knyga 
neverta praleisto gyvenimo. Dažniau išeikite pasižmonėti, 
linksminkitės! 

Neli linksmai nusišypsojo ir susimąsčiusi pažvelgė į 
dailius margaspalvius žibintus tarp medžių šakų, kvie- 
čiančius romantiškai pasivaikščioti vakaro prieblandoje. 
Deja, nebuvo tokia drąsi, kad gyvai atšautų: 

- Ar tai pasiūlymas, mesjė Bošamai? 

Lorena Bekol būtų atsakiusi ką nors panašaus ir nerū- 
pestingai leidusi pridegti jai cigaretę. Neli neturėjo cigare- 
čių, tylėjo kaip prisisėmusi į burną vandens ir meldėsi, kad 
neišraustų. Galiausiai pratarė: 

— Bet man labai patinka dirbti... 

Bet man labai patinka dirbti! Tokie žodžiai akimirks- 
niu išsklaidytų bet kokius burtus. Tikra nuobodybė! Trū- 
ko tik didelių moksliukės akinių juodais rėmeliais! Neli 
pyko ant savęs ir įsivaizdavo parku šokinėjantį Rumpels- 
tilskiną. 

Bošamas akimirką susimąstęs žvelgė į ją. 

— Kartais tikrai norėčiau sužinoti, kas slepiasi už tokių 
gražių akių tinklainės, - šypsodamasis tarė. 

— Paslaptis, - sutrikusi atsakė Neli. 

Tikriausiai nereikia nė sakyti, kad šį visai ne nuobodų 
profesoriaus sakinį parsinešė namo kaip didžiausią bran- 
genybę ir dar ilgai apie jį galvojo. 

Neli toliau darė tai, ką mokėjo geriausiai: dirbo dau- 
giau ir ilgiau nei kiti, - kolegos net ragino ją pasiimti atos- 
togų, - laukdama ženklo ir lemiamos akimirkos. Norė- 

dama tapti nepakeičiama ir sukurti tinkamas aplinkybes, 
visada būdavo darbo vietoje ir retai jausdavosi tokia lai- 
minga, kaip ilgos dienos pabaigoje, kai visiems išėjus, ga- 
lėdavo akis į akį persimesti pora žodžių su Bošamu, kuris 
susirūpinęs pasiteiraudavo, ar ši graži ir bauginamai sąži- 
ninga jauna moteris apskritai turinti asmeninį gyvenimą. 

Priešingai nei daugelis šiuolaikinių žmonių, besiver- 
čiančių per galvą, Neli Delakur gerai išmanė laukimo 
meną. Vis dėlto vienuolika mėnesių, trys savaitės ir pen- 
kios dienos net jai atrodė gana ilgas laiko tarpas, todėl da- 
bar, žingsniuodama palei Seną, pajuto, kad šiandien vis- 
kas pasikeis. Profesorius Bošamas norėjo su ja pasikalbėti. 
Neli pajuto, kaip jai iš džiaugsmo suspurdėjo širdis. 

Buvo taip paskendusi mintyse, kad tik paskutinę aki- 
mirką pastebėjo žmonių minią ant Naujojo tilto. Pasigir- 
do nuostabos šūksniai, praeiviai sužavėti užvertė galvas ir 
akimirkai nuščiuvo, tarsi danguje būtų išvydę apreiškimą. 

Neli delnu prisidengė akis ir prisimerkė nuo šviesos — 
virš upės sklendė didelis rausvai auksinis oro balionas. 
Spindėdamas popiečio saulėje lėtai ir tyliai kilo virš Pa- 
ryžiaus. 

Turėjo būti nuostabu, pakibus virš visko, lengvai sklęs- 
ti dangaus skliautu - tereikėjo ištiesti pirštus, kad galėtum 
paglostyti švelnius kaip mylinti širdis debesis! Neli trum- 
pą akimirką įsivaizdavo save viršuje. Tada virpėdama pa- 
purtė galvą. 

— Niekada gyvenime, — sumurmėjo, žvilgsniu nulydė- 
dama oro balioną už horizonto. 


KARTAIS ŽENKLAI PADĖDAVO susigaudyti painiame 
gyvenimo žemėlapyje, o kartais įspėdavo apie laukiančias 
kliūtis - deja, tada jų neatpažindavai. 

Neli apsikvailino. Praleido ypatingą progą. Penkios die- 
nos su profesoriumi Bošamu kitame Atlanto krante! Ji kaip 
apkvaitusi slinko judriomis Lotynų kvartalo gatvėmis. Ga- 
liausiai giliai atsiduso. Įsimylėjėliai, visur vieni įsimylėjėliai! 
Jie susikibę už rankų žingsniavo pro restoranus ir kavines 
arba žvelgė vienas į kitą virš raudonojo vyno taurių! Tai buvo 
siaubinga! Nepakeliama! Lyg to būtų negana, Sen Žiuljeno 
le Povro gatvės pabaigoje, prie Shakespeare and Company 
knygyno, stovėjo amerikietis studentas ir brązgindamas gi- 
tara jausmingai dainavo Sinatros „Come fly with me“. 

Let's fly, let's fly away... Jaunas vyras šviesiomis garba- 
nomis linksmai lingavo į taktą ir iš tolo nusišypsojo Neli. 
Kai ši priėjo arčiau, pabrėžė paskutinius žodžius: Once I get 
you up there... I'll be holding you so near... Šviesiaplaukis 
vylingai pamerkė jai akį ir dainuodamas up there sulinga- 
vo klubais. Neli piktai į jį pažvelgė ir jau norėjo užlipti ant 
gitaros dėklo, kuriame gulėjo kelios monetos ir banknotai. 

It's such a lovely day... - garsiai uždainavo gatvės muzi- 
kantas jai pavymui ir susidomėjęs nusekė žvilgsniu. Daili 
jauna moteris su lietpalčiu ir besiplaikstančiais plaukais 
įtraukusi pečius pradingo nedideliame skvere šalia kny- 
gyno ir įsitaisė ant suoliuko. 

Neli akimirką bukai žvelgė į savo tamsiai mėlynus ba- 
telius su dirželiais. Tada sumurmėjo: 

— Negaliu patikėti! 

Prieš valandą profesorius Bošamas pasikvietė jaunąją 
asistentę į savo kabinetą ir šypsodamasis pranešė, kad ren- 
gia prieš ją nedidelę ataką. 

— Žinau, kad nustebsite, bet... 

— Taip? 

Neli akimirksniu išdžiūvo burna. 

— Pagalvojau, gal kartais norėtumėte lydėti mane į filo- 
sofų kongresą Niujorke? Sabina Marso, kuri turėjo vykti 
kartu, negalės. Šiaip ar taip, jis skirtas Viriljo ir naujie- 
siems akimirkos interaktyvumo tyrimo metodams. Skai- 
tysiu pranešimą „Kur esu, jeigu apskritai esu“. Galėtų būti 
naudinga jūsų magistro darbui... 

Sabinai Marso nepasisekė, bet pasisekė jai! Neli turėjo 
tvardytis, kad nesušuktų iš džiaugsmo. Jos galvoje ūžė tikras 
avilys. Tai buvo akimirka, galimybė, kurios ji visą laiką laukė. 

- Juk tai... tai... 

Neli paraudo iš džiaugsmo ir jau norėjo sutikti, kai 
staiga jos laimė sprogo kaip muilo burbulas. 

Vykti į Niujorką reiškė skristi. Profesorius Bošamas 
tikrai nekalbėjo apie kelionę laivu Oueen Mary. Neli nie- 

kada, jokiomis aplinkybėmis, nebūtų lipusi į lėktuvą. Ne- 
būtų dariusi to net dėl Danielio Bošamo. Ji visą gyveni- 
mą bijojo skristi ir turėjo tam priežastį (net jeigu, atvirai 
kalbant, ši priežastis, ir buvo keistoka). Skrydžio baimė 
buvo jos sena paslaptis, atsinešta iš vaikystės. Nepaprastai 
keista paslaptis. Neli niekada nebūtų jos atskleidusi - tik 
ne šiam nuostabiam vyrui, kuriam norėjo padaryti įspūdį. 
Skrydžio baimė buvo juokinga. Ji buvo juokinga. Šiandien 
visi skraidė. Net Polis Viriljo, kuris buvo pasakęs, kad lėk- 
tuvo išradimas prilygo pražūčiai (Neli labai patiko ši min- 
tis!), apskraidė pusę pasaulio, skaitydamas pranešimus 
apie greičio ir nelaimės teorijas. Skrydžiai žavėjo net jos 
močiutę Klerę, pirmą kartą įlipusią į lėktuvą po senelio 
mirties - penkiasdešimt septynerių. 

— Nespėji mirktelėti ir jau esi Italijoje. Ak, Italija! Kai pa- 
galvoju, kiek valandų automobiliu važiuodavome į Romą... 

Klerė buvo kilusi iš Finistero Bretanėje, bet jos širdis 
visada ilgėjosi pietų. Kaip spindėdavo jos akys, kai pasa- 
kodavo apie Iskiją, Amalfio krantą, Neapolį arba Vene- 
ciją! Tokiomis akimirkomis Neli priešais save išvysdavo 
jauną šviesiaplaukę merginą taškuotu sijonu ir smailiano- 
siais aukštakulniais, kurią pažinojo tik iš senų nuotraukų. 

Neli nepatogiai sujudėjo kėdėje priešais profesoriaus 
rašomąjį stalą ir pažvelgė į seną žiedą su granato akimi, 
kaip gervuogė spindintį ant viduriniojo piršto - buvo 
gavusi jį dovanų iš močiutės dvidešimtojo gimtadienio 
proga. Klerė viena iš nedaugelio žinojo apie anūkės baimę, 


todėl įteikdama jį tarė: 

— Iš visos širdies linkiu, kad vieną dieną sutiktum žmo- 
gų, su kuriuo galėsi skristi. 

Neli tik gerokai vėliau pastebėjo išblukusius žodžius, 
išgraviruotus ant žiedo: AMOR VINCIT OMNIA. 

Meilė nugali viską. 

Gali būti, kad meilė nugali viską ir netgi suteikia spar- 
nus, bet viskas, kas pakyla nuo žemės, anksčiau ar vėliau 
dūžta, tąkart pagalvojo Neli. Tada dar nebuvo susipažinu- 
si su Polio Viriljo teorijomis. Nepaisant to, senas žiedas 
su granato akimi iš močiutės papuošalų skrynelės tapo jos 
talismanu. Neli beveik niekada jo nenusiimdavo. 

Dabar sėdėjo priešais profesorių, kurio draugiškas bal- 
sas sklido lyg tolimas aidas, ir jautė, kaip vien nuo minties 
skristi iš Paryžiaus į Niujorką ir keliolika valandų nejausti 
po kojomis žemės jai darėsi silpna. 

— Manau, dar galima pakeisti keleivio pavardę, - pati- 
kino Bošamas. - Na, ką pasakysite, madmuazele Delakur? 
Ar palaikysite man draugiją? 

— Aaa... taip, - atsakė Neli ir nusiminusi pavartė darbo 
kalendorių. - Kada tiksliau? - pasiteiravo. 

— Po dviejų savaičių, trečiadienį. 

— Ak... Pažiūrėkime, - Neli nuleidusi galvą toliau sklai- 
dė lapus. - Bijau... Bijau, kad negalėsiu, nes... negalėsiu. 

Tada papasakojo profesoriui painią istoriją apie savo 
pusseserę Žaną, kuriai tą savaitę kaip tik operuos kelį 
(„Meniskas, nemalonus reikalas!“), todėl ji pasižadėjusi 
prižiūrėti jos šuniuką — giminaitei labai svarbu, kad jos 
numylėtinė Lola tomis dienomis būtų gerose rankose. 

— Negaliu likus vos dviem savaitėms jai atsakyti, - pa- 
aiškino Neli ir suprato, kad tuoj pratrūks. Ji atsikosėjo ir 
pasistengė nusiraminti. — Lola labai įnoringa. Ar žinote 
Čihuahua veislę? Kad ir kaip būtų, ji retai prisileidžia sve- 
timus žmones. Laimė, aš jai patinku. Man labai gaila, bet 
tikrai negalėsiu jūsų lydėti. 

Neli atsiduso, ryžtingai užvertė kalendorių ir pažvelgė 
į profesorių. 

Ne viskas šioje istorijoje, kurią neatsikvėpdama išbėrė, 
buvo pramanyta. Žana Delakur, Neli šešeriais metais vy- 
resnė pusseserė, jau ilgus metus gyveno Paryžiuje, džiau- 
gėsi puikia sveikata ir nesiskundė kelio skausmais. Ji turė- 
jo nedidelę kavinę Les amis de Jeanne Sen Žermene, į kurią 
jos jaunėlė giminaitė būtų mielai pakvietusi profesorių 
Bošamą. Užeiga garsėjo kriaušių pyragu su levandomis 
(„Žmonės nepelnytai nuvertina kriaušes“, - traukdama iš 
krosnies kvapnų pyragą, kaskart sakydavo Žana). Buvo ir 
Lola - maža taiki kalytė, lengvai telpanti rankinėje. 

— Hmm, - numykė Bošamas. 

Akimirką sutrikęs žiūrėjo į savo asistentę — ši sėdėjo 
priešais jį raudona kaip vėžys ir atrodė ne juokais susijau- 
dinusi. 

— Pamaniau, tik pasiūlysiu jums vykti kartu, madmua- 
zele Delakur. Jeigu negalite, nieko baisaus. Galbūt kas ki- 
tas bus laisvesnis. - Profesorius atsilošė sukamojoje kėdė- 
je, sunėrė pirštus ir nusišypsojo. - Nenaudėlei Lolai labai 
pasisekė. Vis dėlto - gaila. 

- Taip, labai gaila, - liūdnai pritarė Neli. 

Tolumoje skambėjo Dievo Motinos katedros varpai, Neli 
sėdėjo ant suoliuko, dėbsojo sau į batus ir nenuilsdama 
svarstė, kaip galėjo nutikti, kad nešiodama tokį didingą 
vardą buvo tokia nevykėlė. Neli, iš tiesų vardu Eleonora, 
nebuvo tokia drąsi ir tvirta kaip garsioji Eleonora Akvita- 
nietė, kurios vardą jai davė mama - laukdamasi mažylės, 
ji perskaitė narsiosios kunigaikštytės biografiją. Didžiam 
moters nerimui greitai paaiškėjo, kad mažoji Eleonora 
baikšti, švelni ir visai nepanaši į narsias Delakur šeimos 
moteris iš Bretanės. Eleonora! Kaip mama galėjo iškrėsti 
jai tokį pokštą! Neli piktai paspyrė akmenuką. Ji visą gy- 
venimą nekentė šio vardo, nes jautė, kad niekada nebus jo 
verta. Koljos tvirtai sudėtos pusseserės krykšdamos iš pa- 
sitenkinimo nardydavo Bretonų jūroje, mažoji Eleonora 
slėpdavosi nuo atsiritančių bangų kopose. Jeigu prie stalo 
kas nors ištardavo netinkamą žodį, mergaitė pašokdavo 
ir nuskubėdavo į savo kambarį. Vaikystėje įsižeisdavo dėl 
kiekvieno menkniekio. Trylikos pasidavė ir visiems lai- 
kams tapo Neli - mažąja Eleonora. 

Ji kaip šiandien prisiminė popietes, kai, sėdėdama 
ant nudėvėtos mėlynos aksominės sofos seno akmeninio 
namo pilkšvai melsvomis langinėmis virtuvėje, liedavo 
širdį močiutei. Klerė Delakur kantriai klausydavo anūkės 
ir ant didžiulės anglimis kūrenamos krosnies kepdavo 
saldžius prancūziškus lietinius su migdolais ir šokolado 
padažu, kurių nuostabaus kvapo netrukus prisipildydavo 
visi namai. Klerė visada žinodavo, ką patarti mylimiausiai 


anūkei. 

— Vaikuti, - kreipdavosi į ją. (Vadindavo Neli vaikučiu, 
nors ši jau buvo įkopusi į antrą dešimtį ir seniai nebe vai- 
kas). - Jeigu viską taip imsi į širdį, pražūsi. - Klerė drąsi- 
namai perbraukdavo mergaitei per plaukus. - Nebūk mi- 
moza, Neli, būk rožė! 

Neli sėdėjo ant suoliuko, sukiojo seną žiedą su granato 
akimi ir nė nepastebėjo, kaip pravirko. O kad ji būtų buvusi 
rožė! Deja, nebuvo Skarletė O'Hara. Buvo tik baikšti Neli, 
bijanti skristi. Jai per skruostą nusirito ašara. Neli nespėjo 
mirktelėti, kai priešais išvydo baltą audinį. Tai buvo nosinė. 

Neli nustebusi pakėlė akis. Priešais ją stovėjo šviesia- 
plaukis gatvės muzikantas. Atsirėmęs į gitaros dėklą, pa- 
kreipęs galvą su užuojauta žvelgė į ją. 

— Why are you so blue, Mademoiselle? Tokia graži mer- 
gina neturėtų liūdėti, - tarė laužyta prancūzų kalba. - Ar 
galiu prisėsti? 

Neli paėmė nosinę ir linktelėjo. Kartais gyvenime ne- 
lieka nieko kito, kaip pasiguosti draugiškam gatvės muzi- 
kantui. 

— Well... What happened? Kas nutiko? Žvelgėte į mane 
su tokiu kartėliu, tarsi būčiau užmynęs jums ant kopos. 

Neli nenoriai nusijuokė. 

— Užmynęs ant kojos, - pataisė. 

— Taip... Ant kojos, - nusijuokė muzikantas. - Dievu- 
lėliau, vieną akimirką pagalvojau, kad sutrypsite mano 
gitaros dėklą. 

Vaikinas juokingai perkreipė veidą, jo akys linksmai 
suspindo. 

— Tikiuosi, pravirkote ne todėl, kad blogai dainavau, ką? 

Neli energingai nusišluostė akis ir papurtė galvą. 

— Well, ką gi, džiaugiuosi, kad jūsų nenuliūdinau, panele. 

Buvo tinkamas metas pakilti ir oriai atsisveikinti. Neli 
liko sėdėti. 

- Arjūs skraidote? — staiga paklausė, toliau žvelgdama 
sau į batus. 

— Turite galvoje... lėktuvu? - Muzikantas persibraukė 
delnu per pusilgius plaukus. - Sure. Tikrai neatplaukiau 
čia per Atlantą. 

Neli porą kartų linktelėjo ir atsisuko į jį. 

— Ar žinote, kaip tai pavojinga? - kimiai paklausė ir 
reikšmingai pažvelgė į jį didelėmis akimis. - Lėktuvo iš- 
radimas prilygsta katastrofai. 

— Ak! — naujasis pažįstamas abejingai gūžtelėjo pe- 
čiais. - Pavojingas visas gyvenimas. No risk, no fun! 

— Aš neskraidau. Niekada to nedaryčiau! Nieku gyvu! 

Muzikantas įdėmiai į ją pažvelgė. 

— Regis, jaučiatės dėl to nelaiminga, ką? - tarė, kilstelė- 
damas antakius. 

Vyrutis turėtų žinoti, kad kalbant prancūziškai nerei- 
kia kiekvieno sakinio baigti ką, pagalvojo Neli ir giliai at- 
sidususi atsilošė į suoliuko atkaltę. 

— Galėjau skristi į Niujorką, bet atsisakiau šio pasiūly- 
mo, nes neskraidau lėktuvais. Negaliu sau už tai atleisti. 

Neli bato galu paspyrė dar vieną akmenuką. 


* 


Nėra rizikos - nėra ir linksmybių! (Angl.) 

— Nereikia ant savęs pykti, panele! No worries! Ir ko 

jums prisireikė Niujorke, jeigu aš esu čia, ką? - pajuokavo. 
Neli neturėjo nė menkiausio noro flirtuoti. 

— Galėjau skristi su žmogumi, kuris man labai patinka. 

— Ar tas žmogus žino, kad bijote skraidyti? 

— Ne! - pasibaisėjusi sušuko Neli. - Jis negali to sužinoti. 

— Oh... Well. - Gatvės muzikantas akimirką pagalvo- 
jo. - Gališbandykite skrydžio simuliatorių, ką? - pasiūlė. 

— Per vėlu, - atsakė Neli. - Skrydis po dviejų savaičių. — 
Ji akimirką patylėjo. - Dabar profesorius Bošamas pasi- 
kvies į kongresą kitą kolegę, - niūriai pridūrė. - Labiau už 
viską norėjau jį lydėti. 

— Velniava, - pritarė gatvės muzikantas ir spustelėjo jai 
ranką. 

— Likimo ironija, — tarė Neli. - Šiaip ar taip, Viriljo tei- 
gė, kad lėktuvas nėra vieta, todėl vis greitėjantis susisieki- 
mas, nuolat atplėšiantis nuo žemės žmogų, jį nutikrovina. 

— Okaaay, - nieko nesuprato gatvės muzikantas. - Ar 
jus domina ir šitas Viriljo? 

— Ne. - Neli susimąstė. - Tikrai ne kaip vyras. 

— Tik kaip draugas? - nepasidavė muzikantas. - Visada 
mėgau „Kai Haris sutiko Salę“. 

Neli atsiduso. 

— Paklausykite, nepažįstu šio vyro asmeniškai. Jeigu 
pažinočiau, galbūt susidraugautume. Tik ne kaip jūsų 
mėgstamiausiame filme. Mane žavi Viriljo teorijos. Jis 
dromologas. 


* 


Neverta jaudintis! (Angl.) 

— Dromo... Kas? 

Neli atsirėmė į suoliuko atkaltę ir svajingai nužvelgė 
Dievo Motinos katedros bokštus. Pastatas kaip neįveikia- 
ma tvirtovė rėmė skaisčiai mėlyną dangų. 

— Dromologas, - pakartojo ji. 

— Oh, wow! Skamba gerai. Ką daro tas dromologas? 

— Tyrinėja greitį ir jo poveikį žmonijai. 

— Cool, - susižavėjęs tarė muzikantas. Tada delnu per- 
sibraukė per šviesią trijų dienų barzdelę ir giliai susimąs- 
tė. - Niekada negirdėjau apie dromologus. Ar jų daug 
Prancūzijoje? 

Paklausė taip, tarsi dromologai būtų nykstanti rūšis, 
įrašyta į raudonąją knygą. Neli nusijuokė. 

— Nemanau. Tai ne profesija, o labiau būdas matyti pasau- 
lį. Polis Viriljo yra žymus prancūzų filosofas ir medijų kritikas, 
išradęs dromologijos mokslą. Todėlir prisistato dromologu. 

— Supratau, - linktelėjo amerikietis. 

Tai buvo grynas melas. Jis suspaudė lūpas ir porą kartų 
linktelėjo. Tada nusprendė tęsti pokalbį. 

— Kaip jis susijęs su profesoriumi, su kuriuo turėjote 
skristi į Niujorką? Ar dromologas vyks kartu, ką? 

Neli nebyliai sudejavo. Nereikėjo leistis į kalbas su 
naiviu gatvės bardu amerikiečiu, apie filosofiją išmanan- 
čiu tiek pat, kiek ji apie pilotavimą. Akimirkos silpnumas. 
Pokalbiai su nepažįstamaisiais niekada nesibaigia gerai. 

Ji išsitiesė ir numojo ranka. 

— Ak, pamirškite. Tai per sudėtinga. Nenoriu jūsų var- 
ginti, todėl geriau jau eisiu. 


MAŽŲ STEBUKLŲ KAVINĖ 25 


Neli pakilo ir išsilygino lietpaltį. 

— Neišeikite! - Gatvės muzikantas taip pat skubiai pa- 
šoko iš vietos ir užstojo vaizdą į Dievo Motinos katedrą. — 
Man labai įdomu! Papasakokite daugiau! 

— Visai jūsų nepažįstu. 

— Aš Šonas, - kerimai nusišypsojo amerikietis. — Die- 
vinu sudėtingas istorijas. Ar žinote, kaip sakoma Meine? 

Neli papurtė galvą. 

— Ne, nežinau. 

— Gyvenimas vieni sunkumai. Life is trouble. Only death 
is not, you know. - Šonas užsimetė ant peties gitaros dėklą 
ir ištiesė jai tvirtą ranką. - Eime išgerti. Nagi! - šypsoda- 
masis paragino. - Meine sakoma, kad nelaimingos moters 
nevalia palikti vienos, kol ji vėl nepradės juoktis. 

Neli prikando lūpą. 
— Kaip šmaikštu! Lažinuosi, kad Meine taip sakote tikjūs. 


PO KETVIRČIO VALANDOS juodu sėdėjo Les amis de Je- 
anne. Neli ilgai negalvodama nusivedė naująjį pažįstamą 
judriomis Lotynų kvartalo gatvelėmis į svetainės dydžio 
kavinę Buči gatvėje. Žana stovėjo už tamsaus blizgančio 
medinio baro ir gerokai nustebo, kai pro duris įžengė jos 
mažoji giminaitė su dvimetriniu vyru ir įsitaisė prie sta- 
liuko atokiausiame užeigos kampe. 

— Mon Dieu! Iš kur ištraukei šitą ilgšį? - sušnabždėjo 
Neli, kol Šonas apžiūrinėjo pyragus ir užkandžius vitrino- 
je. - Nebloga pamaina! 

— Tai jis mane susirado, - atšovė Neli ir nervingai 
žvilgterėjo į vitrinos pusę. - Galėtum nešaukti per visą 
kavinę. 

Žana abejingai pastatė ant staliuko du puodelius kavos 
su pienu. 

— Juk šnabždu! 

— Tu nemoki šnabždėti. 

— Nesu tokia subtili kaip jūs, panele! 

Žana šyptelėjo ir pasitaisė storų šviesių plaukų sruogą, 
išslydusią iš laisvo kuodo, surišto paprasta gumele. 

Priešingai nei Neli, aukštaūgė Žana visada mėgo iš- 
vaizdžius vyrus. Jai nebūtų atėję į galvą šalintis patrauk- 
laus vyro. Priešingai. Pretendentai į jos širdį turėjo būti ne 
žemesni nei metro aštuoniasdešimties. 

— Mieloji, aš aukšta, todėl neketinu prasidėti su nykštu- 
kais - juos paliksiu snieguolėms. Ką reiškia per gerai atro- 
do? Netaukšk niekų! Nebūna per gerų, per turtingų ir per 
sveikų. Kaip nebūna per skanaus maisto. 

Žanos kriterijai buvo aiškūs. Kiekviename vakarėlyje 
ji su pilna taure šampano nedvejodama pasukdavo prie 
patraukliausio vyro ir smagiai leisdavo laiką. Ją stebino 
jaunos pusseserės požiūris į išvaizdžius vyriškius. 

— Mieloji, ar Žinai, kad esi pilna prietarų? - nukirsdavo, 
kai kalba pasisukdavo apie vyrus. 

Ją dažniausiai užvesdavo Žana, rečiau - Neli. 

— Kam rinktis atgrasų plikį, kai gali turėti Adonį? - tie- 
siai pasiteiraudavo Žana. 

— Dar niekada neturėjau atgrasaus plikio, - suirzusi at- 
šaudavo Neli. - Kam rinktis kvailį, kai gali turėti proto 
bokštą? Nejau bijai inteligentiškų vyrų? 

— Pff! Grožis netrukdo protui. 

Atrodė, kad Žanai visi vyrai atrodė inteligentiški. Net- 
gi tie, kurie buvo gerai sudėti, turėjo spindinčias akis, tie- 
sią nosį, išraiškingą smakrą ir tankius plaukus. 

— Mano teorija kitokia. 

Žana linksmai sužaibavo žaliomis katės akimis. 

— Nejaugi? 

— Nepasitiki išvaizdžiais vyrais, nes nepasitiki savimi, 
cest tout! 

— Nežinau, ką daryčiau be tavo virtuvės psichologijos. 

— Kartais klausiu savęs to paties. 

Nepaisant to, kad jų nuomonės apie vyrus skyrėsi, gi- 
liai širdyje Neli džiaugėsi, kad tvirtai ant Žemės stovinti 
pusseserė, kurią pažinojo nuo darželio laikų, sunkiu metu 
visada ištiesdavo jai ranką. Žana buvo dalelė tėviškės di- 
deliame Paryžiuje, todėl Neli visada mielai prasukdavo 
projos kavinę - ne tik dėl dieviško skonio kriaušių pyrago, 
kurį sekmadieniais mergaitėms kepdavo močiutė. 

Žana visada būdavo gerai nusiteikusi. Jos niekas ne- 
išmušdavo iš vėžių. Buvo gera pažinoti žmogų, kuris net 
dangui griūvant būtų stovėjęs kaip uola audroje. 

Tiesa, šią akimirką Neli būtų norėjusi, kad Žana su ilga 
žalia prijuoste nebūtų laukusi prie jos staliuko amerikie- 
čio, kuris kaip tik grįžo nuo vitrinos. 

— Ar ką nors išsirinkote, pone? — pasiteiravo Žana ir nu- 
žvelgė amerikietį, bandantį įsitaisyti ant ankštos bistro kėdės. 

— Viskas atrodo taip skaniai, kad buvo sunku, - prisipa- 
žino Šonas. - Norėčiau kiaušių pyrago - kiaušių pyrago? — 
ak, kriaušių pyrago! 

Pusseserės susižvalgė ir pratrūko juoktis. 

— Puikus pasirinkimas, pone, kriaušių pyragas su levan- 
domis - mano pasididžiavimas. 

Žana patenkinta nusišypsojo. Neli jau žinojo, ką ne- 
trukus išgirs. 


— Žmonės nuvertina kriaušes. 


Neli pavartė akis. 

- Beje, aš Žana. Esu tikra, kad mano pusseserė jums 
apie mane pasakojo, — prisistatė Žana ir padėjo ant staliu- 
ko du didelius gabalėlius kriaušių pyrago. 

- O, taip... taip! - Šonas nusišypsojo šviesiaplaukei kavi- 
nės šeimininkei, stovinčiai prie jo kaip tamsiai žalias švytu- 
rys, ir, norėdamas pasakyti ką nors malonaus, kaip reikiant 
prašovė pro šalį: - Nebūčiau pagalvojęs, kad jūs pusseserės! 

Neli įsmeigė šakutę į minkštą kriaušę, geltonuojančią 
plaktame Crėme fraiche. Kiekvienas, kuris turėjo akis, ne- 
būtų įžiūrėjęs tarp jų nė menkiausio panašumo. 

- Atrodote kaip seserys! - šypsodamasis sušuko Šonas. 

Neli vos nepaspringo. 

— Ar Bretanėje visos moterys tokios gražios? Jeigu taip, 

turiu kuo skubiau ten apsilankyti, - nusijuokė Šonas. 
Nusijuokė ir Žana. Neli įdėmiai juos nužvelgė ir toliau 
valgė savo pyragą. 

— Ne visos, - atsakė Žana ir metė žvilgsnį į Neli, bylo- 
jantį, kad amerikietis jai labai patinka. - Geriau likite Pa- 
ryžiuje. - Ji rūpestingai pastūmė Šonui kavą ir pyragą, kad 
viskas tilptų ant nedidelio marmurinio staliuko. Tada vėl 
atsisuko į Neli. - Ar nepristatysi man savo naujojo draugo? 

Neli nurijo pyragą, bet, nespėjus pratarti nė žodžio, 
amerikietis pašoko iš vietos - ant staliuko grėsmingai su- 
siūbavo dideli balti puodeliai tamsiai žaliais krašteliais. 

- Atleiskite! - sušuko. - Nesuprantu, kaip galėjau būti 
toks nemandagus. Turėjau seniai prisistatyti. Aš Šonas. 


Šonas Omalėjus. 

— Žanas? - linksmai nusišypsojo Žana. - Tada mudu 
bendravardžiai. 

- Ne Žanas, o Šonas, - įsiterpė Neli. 

Jos pusseserė, mėgstanti pasigviešti aplinkinių dėmesį, 
būtų galėjusi grįžti prie baro. 

- Taip, Šonas, - patvirtino amerikietis. Jis iš tiesų keistai 
tarė savo vardą. - Atvykau iš Meino, bet mano šeima kilusi iš 
Airijos. Mudu su jūsų pussesere susipažinome parke. Jijau... 

Jis sutrikęs nutilo, po stalu pajutęs spyrį į koją dailiu 
melsvu bateliu. 

- Šonas domisi Poliu Viriljo, - skubiai paaiškino Neli. 

Ji negalėjo leisti, kad atlapaširdis amerikietis atskleistų 
Žanai tai, ko jai visai nereikėjo žinoti. Neli pusseserė ne- 
nutuokė apie slaptus jaunėlės jausmus profesoriui. Kol kas 
taip ir turėjo likti. Netinkamos pastabos tik galėjo viską 
sugriauti. Neli dažnai užsimindavo apie Danielį Bošamą, - 
sunku to išvengti, kai esi įsimylėjusi ir kartu dirbi, - bet 
suprato, kad jos garbinamas profesorius niekada nebūtų 
patekęs į seksualiausių vyrų dešimtuką. Žana atsitiktinai 
pamatė jį vienintelį kartą, kai vieną vasaros vakarą atėjo 
pasiimti Neli iš Sorbonos universiteto. Kaip ir reikėjo ti- 
kėtis, mielasis Bošamas jai nepaliko įspūdžio. 

— Atrodo vyresnis nei keturiasdešimties, - tarė, kai jie- 
dvi leidosi žemyn universiteto laiptais. - Ar jis šlubas? 

Neli suprato, kad beprasmiška aiškinti Žanai, kodėl 
Danielis Bošamas jai atrodo toks ypatingas - netgi jo 
lengvai linguojanti eisena, kurios niekada nebūtų pavadi- 
nusi šlubumu. 

— Viriljo? - Žana klausiamai kilstelėjo antakius. Tada 
prisiminė jau girdėjusi šią pavardę. Rašydama savo baigia- 
mąjį darbą, Neli išūžė jai galvą. - Ak, taip, Viriljo! Mano 
mažoji pusseserė domisi tik velniškai sudėtingais daly- 
kais. Visada buvo protingiausia visoje šeimoje. Ar jūs taip 
pat studijuojate filosofiją, Žanai? 

Šonas gindamasis iškėlė rankas. 

— Ne, ne! - patikino. - Man tik labai įdomu. Aš baigiau 
engineering master , bet dabar ilsiuosi ir su gitara keliauju 
po Europą. Tikiuosi, nedainuoju labai blogai? - Jis paplo- 
jo per gitaros dėklą, stovintį šalia kėdės, ir pamerkė akį 
Neli. - Visada mėgau platesnį horizontą. 

- Tada jums nebetrukdysiu, - šypsodamasi tarė Žana. 

Neli žinojo, kokios mintys sukasi pusseserės galvoje: 
aukštas, išvaizdus vyras, kuris baigė inžinerijos studijas, 
neblogai kalba prancūziškai, yra muzikalus, atviras ir do- 
misi filosofija. 

Puikus pasirinkimas, skelbė jos žvilgsnis, kai pagaliau 
atsitraukė nuo staliuko atokiausiame kavinės kampe, pa- 
likdama Neli ir Šoną vienus. 

Amerikietis paragavo kriaušių pyrago ir gurkštelėjo iš 
didelio puodelio. Tada palinko į priekį, viltingai pažvelgė 
į Neli ir prislopino balsą. 

- Jūsų pusseserė dingo, todėl papasakokite viską, ką 
žinote apie dromologiją, - pamerkė akį. - Kaip Viriljo su- 
sijęs su jumis ir profesoriumi? 


* Inžinerijos magistrą (angl.). 


KIEK SIEKĖ NELI ATMINTIS, ji visada bijojo. Bijojo 
piktadarių, pasislėpusių už užuolaidų, bijojo tamsos, bi- 
jojo, kai kiti vėluodavo, bijojo būti palikta, bijojo suklysti, 
bijojo įsilaužėlių, bijojo įstrigti lifte, bijojo atverti širdį, bi- 
jojo netekti pinigų, bijojo telefono skambučių vidurnaktį, 
bijojo ligų, bijojo didelių bangų, bijojo nelaimių. 

Pasaulis nebuvo saugi vieta, kurioje galėtum ramiai 
gyventi. Neli anksti suprato, kad žmonės su visomis savo 
svajonėmis, norais ir lūkesčiais vaikšto plonu ledu. Jis ga- 
lėjo įlūžti tada, kai mažiausiai tikėjaisi — staiga ir netikėtai. 

Turėjai likti budrus ir niekada nesijausti pernelyg už- 
tikrintas — kol stovėdavai žvelgdamas pro langą, nieko 
nenutikdavo. Tereikėjo akimirkai užsimiršti ir nusisukti, 
kad staiga visos negandos užgriūtų vienu metu. 

Tąkart, būdama aštuonerių, ji mojavo savo tėvams, 
kurie, džiugiai susikrovę du lagaminus į seną tėčio sitro- 
eną, išvyko į salą pasakišku pavadinimu. Salą, kurioje, 
kaip pasakojo mama, viskas kvepėjo muskatų riešutais, o 
baltame paplūdimio smėlyje augo aukštos palmės, už ku- 


rių plytėjo jūra - visai kitokia nei rūstus pilkai mėlynas 

Atlanto vandenynas. Šviesi, šilta, švelnios turkio spalvos 
ir tokia skaidri, kad galėjai matyti margas žuveles, siuvan- 
čias aplink kojas kaip margi lietaus lašai. 

Zanzibaras. 

Neli mama visada svajojo aplankyti šią salą. Mergai- 
tė nebuvo mačiusi jos tokios laimingos ir susijaudinusios, 
kaip tą rytą. 

— Dievulėliau, aš tikrai keliauju į Zanzibarą! - sušuko 
mama. 

Įsitaisiusi mėlyname sitroene, ji dar kartą atsisuko į 
dukrelę, kuri stovėjo prie savo kambario lango ir nekan- 
triai mojavo išvykstantiems tėvams. 

Deja, jie taip ir nepasiekė Zanzibaro, o Neli niekada 
nebeišvydo mėlynojo sitroeno ir savo tėvų. 

Viskas tik todėl, kad ji užsimiršo. Galbūt turėjo ilgiau 
stovėti prie lango. Mojuoti tol, kol iš akių būtų pradingęs 
automobilis, tolstantis ilgu, tiesiu keliu. Galbūt turėjo iš- 
lydėti tėvus mintimis. Mažoji Neli akimirksniu apsisuko 
ir niūniuodama nustraksėjo laiptais žemyn, nes norėjo su 
savo drauge Emile kuo greičiau išbandyti sūpynes - laive- 
lį, kurį dar tą patį rytą sode pakabino jos tėtis. Ji užsimiršo, 
todėl tėvai nepasiekė net Paryžiaus. Pakeliui į oro uostą 
pavargęs krovininio sunkvežimio vairuotojas išvažiavo 
į priešingą eismo juostą ir pervažiavo mėlynąjį sitroeną 
kaip žaislinį automobiliuką. 

Nuo tos dienos žodis skristi Neli turėjo baugų mirties 
ir pavojaus atspalvį. Pasaulis negrįžtamai pasikeitė per 
vieną dieną. Aštuonmetė mergaitė liko tvirtai įsitikinusi, 

kad nelaimę prišaukė tėvų noras skristi - nesvarbu, kad 
madam ir mesjė Delakur nespėjo įkelti kojos į lėktuvą, 
skrendantį Zanzibaro kryptimi. Vaiko logika išleidžia 
keisčiausius žiedus, kurie nevysta visą gyvenimą. 

Net po daugelio metų, paaiškėjus, kad tėvų žūtis ne- 
turėjo nieko bendro su lėktuvo katastrofa, vien mintis 
apie skrydį sukeldavo Neli nenusakomą baimę. Klerė, po 
tėvų mirties priglaudusi mergaitę po savo sparnu, ne sykį 
aiškino, kad Neli, neteisingai susiejusiai du įvykius, būtų 
kur kas protingiau vengti automobilių (kurių ji nesibai- 
mino). Žana veltui skaitė statistinius duomenis, pagal ku- 
riuos lėktuvas buvo saugiausia transporto priemonė. Neli 
tvirtai laikėsi savo. Ji labiau už viską bijojo skristi. Bėgant 
laikui, ši baimė virto požiūriu. Neli jį slėpė, nes gėdijosi, 
bet nenorėjo girdėti jokių klausimų, kurie akimirksniu 
primindavo jai skaudžiausią gyvenimo patirtį. Nepaisant 
to, šiek tiek puikuodamasi tvirtai laikėsi įsitikinimo nie- 
kada neskristi - lyg priklausytų siauram išrinktųjų ratui, 
vengiančiam šių laikų barbarybių. Būti sukištam į ankštą 
skrendančią skardinę su kitais keleiviais prieštaravo žmo- 
gaus prigimčiai, buvo įsitikinusi Neli. Kodėl jam apskri- 
tai reikėjo atitrūkti nuo žemės? Neli keliavo kaip Markas 
Polas - sausuma ir vandeniu. Jeigu žmogui būtų lemta 
skraidyti, jis būtų turėjęs sparnus, bet turėjo rankas, ku- 
riomis galėjo apkabinti. Neli niekada nematė, kad tą da- 
rytų paukščiai. 

Ji nevalingai pavertė savo baimę dorybe ir niekada 
nepasakodavo apie didžiąją nelaimę, aptemdžiusią jos gy- 

venimą kaip tamsus debesis. Visada sakydavo, kad anksti 
mirus tėvams, ją užaugino močiutė. Jeigu kas nors nenuo- 
vokiai klausinėdavo toliau, nutildydavo pašnekovą, per- 
verdama jį griežtu žvilgsniu ir trumpai paaiškindama, kad 
nenori apie tai kalbėti. Apie jos didžiąją baimę žinojo tik 
močiutė Klerė ir pusseserė Žana. 

Sulaukusi aštuoniolikos, Neli išvyko į Paryžių studi- 
juoti italų kalbos ir filosofijos, kur, savo džiaugsmui, su- 
žinojo apie prancūzų filosofą ir medijų kritiką, kuris taip 
pat labai skeptiškai — tik šiek tiek kitaip - vertino keliones 
lėktuvu. Polio Viriljo teorija apie dromologišką sąstingį iš 
karto tapo jos kelrodžiu. 

Neli kaip šiandien prisiminė trikdantį pirmąjį sakinį, 
kuriuo profesorius Danielis Bošamas pradėjo savo paskai- 
tą apie Polį Viriljo: „Šviesos greitis netinka žmogui.“ 

Ji studijavo ketvirtą semestrą ir kaip kempinė gėrė ži- 
nias. Aristotelis, Ruso, Kantas, Volteras, Dekartas, Kier- 
kegoras ir Sartras — jie visi bandė apčiuopti gyvenimo 
prasmę, bet tai, ką išgirdo Bošamo paskaitoje, buvo susiję 
su jos gyvenimu. Viriljo buvo jos bendramintis ir lėtumo 
gynėjas, savo greičio ir nelaimės teorijoje aštriai kritikuo- 
jantis pasaulio skubėjimą. Labiausiai Neli patiko tai, kad 
lėktuvus jis vadino terpėmis, kuriose žmogus negali įsi- 
vietinti, todėl praranda erdvės pojūtį. Pasak jo, išradus 
lėktuvą, žmoniją ištiko katastrofa. Neli vos nesušuko iš 
džiaugsmo, kai Danielis Bošamas pacitavo šį sakinį! 

Žmogus buvo būtybė, gyvuojanti laike ir erdvėje, bet 
vis labiau skubančiame pasaulyje jo ryšys su vieta silpo. 

Viriljo tokiame atotrūkyje įžvelgė didelę grėsmę. Pasak jo, 
žmogui reikėjo vietos, kurioje jis galėtų kaip medis įleisti 
šaknis ir įsitvirtinti, kad išliktų. 

Neli linkčiojo galva ir vos spėjo užsirašinėti Viriljo iš- 
mintį. Kaip pakerėta žvelgė profesoriui į lūpas, kalbančias 
apie dromologišką sąstingį. Žodį „dromologija“ sugalvojo 
pats Viriljo, sujungdamas graikiškąjį dromos (bėgimo ta- 
kas) ir logos (mokslas). Jis įvardijo mokslinį greičio stebė- 
jimą, atsiradimą ir poveikį žmogui. 

Viriljo rėmėsi teiginiu, kad anksčiau žmogus judėjo 
natūraliu tempu. Tada pasaulyje vyravo tvarka. Išradęs 
garo mašiną ir modernias transporto priemones, pasau- 
lis pranoko save. Galiausiai pasiekė šviesos greitį, kuriuo 
skaitmeninės komunikacijos amžiuje siuntė elektroninius 
laiškus ir informaciją. Šis greitis netiko žmogui. Kur jis 
buvo, tuo pat metu atsidūręs skirtingose vietose? Žmo- 
nės vis dažniau prarasdavo tapatybę, o geografinę vietą 
išstumdavo laikas ir erdvę skrodžiantis greitis. Žmogus 
negalėjo įsivietinti laike ir greityje, todėl buvo pasmerktas 
susvetimėjimui ir nutikrovinimui. Iš subjekto, kuris dar 
jautė savo žingsnius, tapo telesubjektu, judančiu nebe fi- 
ziniu (kaip lėktuvas), bet virtualiu kūnu. Nekeliaujančiu 
keleiviu, neeinančiu praeiviu. 

Keisčiausia buvo tai, kad laiko atžvilgiu siaurėjančiame 
erdvėlaikyje, kuriame tūkstančius metų egzistavo žmoni- 
ja, ir vis greičiau judančiame pasaulyje žmogus darėsi vis 
statiškesnis. Vairuodamas tapo mobilus, bet įstrigdavo 
spūstyse, neatsitraukdamas nuo kompiuterio, šviesos grei- 

čiu siųsdavo elektroninius laiškus į Ameriką, bet nesusitik- 
davo su kaimynais, gyvenančiais kitapus gatvės, sulenkęs 
kelius nejudėdamas sėdėdavo lėktuve, beprotiškų greičiu 
skrodžiančiame erdvę, bet prarasdavo ryšį su tikrove. 

Galiausiai, savo nepakartojamą pranešimą baigė Boša- 
mas, tūkstančius metų vystydamas pagreitį, žmogus visiš- 
kai regresuos ir sėdės žvelgdamas į ekrano mirgėjimą, nes 
visiškai nebevaldys savo kūno ir judės tik per simuliato- 
rius. Taip paradoksaliai baigsis mūsų lekiančio sąstingio 
istorija. 

Po šios paskaitos Neli tapo aišku, kad bakalauro darbą 
rašys apie Viriljo. Tai buvo dangaus ženklas. Kai galiau- 
siai puikiai apsigynusi darbą, ji atkreipė profesoriaus Da- 
nielio Bošamo dėmesį ir tapo jo asistente, suprato, kad yra 
iki ausų įsimylėjusi. 


Neli susimąsčiusi pamaišė atvėsusią kavą. 

— Kartais gyvenimas būna tikrai keistas, - tarė, pakel- 
dama akis į Šoną. - Išgirstu apie žmogų, kuris moksliškai 
pagrindžia mano baimę skristi, parašau darbą pavadini- 
mu „Apie neįmanomybę keliauti lėktuvu“, įsimyliu savo 
profesorių, kuris pasirodo esąs tikras bendramintis ir 
puikiai įvertina mano pastangas, o tada viskas žlunga dėl 
skrydžio per vandenyną? Ar tai piktas pokštas? 

Šonas užjaučiamai linktelėjo. 
— Meiniečiai tai vadina likimo ironija. 
Neli atsiduso. 


— Paryžiečiai taip pat. 

Ji žvilgterėjo į laikrodį ir nustebo supratusi, kad jie kal- 
basi beveik dvi valandas. Buvo šiek tiek po šešių. Kavinėje 
nebesimatė laisvo staliuko. Jauni žmonės juokėsi, valgė 
kišą, papločius su kumpiu ir ementalio sūriu, žuvienę ir 
gurkšnojo raudonąjį vyną. Neli pasijuto alkana. 

Buvo gera išsipasakoti visus rūpesčius. Kai per pietus 
prie jos prisėdo gatvės muzikantas, nebūtų nė pagalvoju- 
si, kad netrukus atvers širdį nepažįstamam amerikiečiui 
netvarkingais šviesiais plaukais ir juokingu akcentu. Kad, 
savo nuostabai, pirmą kartą po daugelio metų papasakos 
apie tėvų žūtį. Neli smalsiai nužvelgė amerikietį su mels- 
vu bliuzonu. Šis drąsinamai jai nusišypsojo. Šonas visą 
laiką atidžiai jos klausėsi, kartais užduodavo klausimą 
arba - kai prisiminimai atimdavo žadą ir tapdavo sunku 
kalbėti - suimdavo už rankos. 

Galbūt kartais lengviau išsikalbėti su nepažįstamai- 
siais, pagalvojo Neli. Priešingai nei šeimos nariai arba 
draugai, jie neturėjo savų interesų ir nuomonės. 

— Ar nori žinoti, ką manau? - pasiteiravo Šonas. 

Juodu nepastebimai ėmė vienas kitą tujinti, bet tai 
buvo visiškai normalu bendraujant su žmogumi, kuriam 
atveri savo sielą, 

Neli ranka pasirėmė smakrą. 

- Klausau. 

— Neturėtum taip jaudintis dėl to, kas dar neįvyko. 
Don't worry about things that are not going to happen. 

Neli nusišypsojo. 

— Ar taip sako meiniečiai? 

— Nope, perskaičiau tai vienoje fantastiškoje knygoje. 
Ten taip pat buvo moteris, kuri dėl visko jaudinosi. Sudari- 
nėjo nesibaigiančius sąrašus. — Šonas rimtai į ją pažvelgė. — 
Neli, turi tuojau pat liautis! - Norėdamas pabrėžti savo 
žodžius, jis smiliumi pabaksnojo į stalą. - Labai liūdna 
prarasti tėvus vaikystėje, bet ne viskas baigiasi taip blogai. 
Turėtum vėl pasitikėti gyvenimu. Tavo profesorius skris į 
kongresą be tavęs - so what? Kai grįš, galėsite vėl būti kartu. 

— Bet mes dar nesame kartu. 

Neli žaidė desertine šakute. 

— Tada turi ko nors imtis! Kodėl neprisipažįsti jį my- 
linti? 

Neli atsargiai padėjo šakutę atgal prie lėkštės. 

— Nes... 

Ji nutilo ir papurtė galvą. 

— Dabar netinkamas metas. 

— Is that so? 

Šonas taip kilstelėjo antakius, kad buvo nesunku su- 
prasti, ką mano. 

— Taip. Tiesiog noriu sulaukti tinkamos akimirkos. 

Pokalbis pakrypo linkme, kuri nepatiko Neli. Ji nekan- 
triai sujudėjo kėdėje, kai pajuto atlaidų amerikiečio žvilgsnį. 

— Well... Kaip pasakysi, - galiausiai tarė. - Tik pažadėk 
man vieną dalyką. 

— Kokį? 

— Kad ilgai nelauksi tinkamos akimirkos. Ji gali ir ne- 
ateiti. 


*  Artikrai? (Angl.) 

Neli kreivai šyptelėjo. 

— Žinoma, - atšovė, atsiversdama valgiaraštį. - Nesu kvaila. 

Juos aptarnavo Selina, padavėja trumpais juodais plau- 
kaisir dideliais linguojančiais auskarais, bet Žana pasišovė 
pati patiekti papločius su antiena ir salotas su karštu ožkų 
pieno sūriu. Šonas susižavėjęs ragavo plonyčius blynelius 
su antienos krūtinėle, kurios gabalėliai buvo apskrudę iš 
išorės, bet rausvi ir sultingi viduje. Naujasis pažįstamas 
patikino nevalgęs nieko skanesnio. 

— Nuostabu! - šūkčiojo, kramtydamas pilna burna. - 
Dievinu prancūzų virtuvę! Ji geniali. Ar galėčiau paprašy- 
ti dar raudonojo vyno? 

Žana įpylė jam į nedidelę vandens stiklinę bordo ir pa- 
tenkinta nusišypsojo. 

— Tada turėtumėte užsukti dažniau, pone Omalėjau! 

- Taip ir padarysiu! - Šonas kilstelėjo stiklinę. - Prašau va- 
dint mane Šonu - mes, amerikiečiai, nesame tokie formalūs. 

Žana garsiai ir kimiai nusijuokė. 

- Gerai, Šonai. - Iš tiesų pavadino jį Žanu, bet tai iš- 
girdo tik Neli. - Leiskite man jus dar palepinti. Norėčiau 
pasiūlyti jums šokoladinių putėsių - jie saldūs kaip meilė. 

Žana mirktelėjo Neli ir, pastebėjusi atsilaisvinusį staliuką, 
tvirtais žingsniais pasuko prie svečių, laukiančių šalia durų. 

— Wow! Tavo pusseserė nuostabi moteris, - tarė Šonas, 
susižavėjimo kupinu žvilgsniu nulydėdamas Žaną. - Ar 
kada pastebėjai, kad ji šūkuoja kaip karalienė? 

Atrodo, vynas atrišo amerikiečiui liežuvį. Neli sutram- 


dė šypseną. 

- Tikriausiai norėjai pasakyti žingsniuoja? — pataisė, 
nors žodis šūkuoja (šūkčioja) taip pat būtų tikęs. - Taip, 
ji gana aukšta. Todėl mėgsta tik aukštus vyrus, - pridūrė, 
pašaipiai blykstelėdama akimis. 

Šonas nusijuokė. Tada godžiai gurkštelėjo vyno ir ser- 
vetėle nusišluostė lūpas. 

— Yeah! Tikra... tigresse , - sumurmėjo. 

Žanai būtų patikęs toks palyginimas, linksmai pagal- 
vojo Neli. Ji taip pat priglaudė prie lūpų taurę ir pajuto, 
kaip liežuviu švelniai nuvilnijo raudonasis vynas. Nors 
kavinėje buvo triukšminga, - o gal kaip tik dėl to, - Neli 
atsipalaidavo. Ji leidosi užliūliuojama balsų jūros ir nu- 
gramzdino į jos dugną visus savo rūpesčius. Šonas buvo 
malonus pašnekovas ir puikus pasakotojas. Juodu galėjo 
kalbėtis net apie Viriljo, lėktuvus ir filosofijos profesorius. 

Baigęs inžinerijos studijas, Šonas porą mėnesių dirbo, 
susitaupė pinigų didžiajai kelionei po Europą, dabar važi- 
nėjo iš vieno miesto į kitą, mėgavosi šia diena ir apsistoda- 
vo tik ten, kur tikrai patikdavo. Per metus buvo pasiruošęs 
apžiūrėti gražiausias žemyno vietas. Jau buvo aplankęs 
Helsinkį, Oslą, Londoną, Heidelbergą ir Amsterdamą. 
Paryžius buvo šeštoji, bet ne paskutinė stotelė. Po dviejų 
dienų norėjo traukiniu pasiekti Marselį, vėliau Barseloną, 
Madridą, Granadą, Veneciją, Florenciją ir Romą. 

— Tiesiog keliauji ir tiek? — nusistebėjo Neli, šaukšteliu 
kabindama šokoladinius putėsius iš keraminio indelio. 
Niekada nebūtų galėjusi pagalvoti apie ką nors panašaus — 


* 


Tigrė (pranc.). 

netgi metams. Tik ne dabar. Jos laukė magistro studijos, 
vėliau reikėjo susirasti gerą darbą ir tik tada galvoti apie 
keliones. Tiesą sakant, gana nuobodus planas. 

— Ar nebijai, kad prarasi profesinius įgūdžius? 

Šonas nusijuokė. 

— Jiems turėsiu visą gyvenimą, dabar noriu pagyventi 
be schedule' ir Filofax. 

— O tada? - norėjo žinoti Neli. - Ką darysi vėliau? Ar 
žinai, ką norėtum veikti? Šiek tiek pažįstu inžinierius. - Ji 
svajingai apsuko aplink pirštą plaukų sruogą. - Jau pasa- 
kojau, kad mano tėtis, senelis ir netgi prosenelis taip pat 
buvo inžinieriai. Žoržas Boforas buvo žymus laivų inži- 
nierius. Jam priklausė daug teisių. 

- I'm deeply impressed . Išradėjų šeima. Tik tu nuspren- 
dei studijuoti filosofiją? 


— Na, taip, - gūžtelėjo pečiais Neli. - Nepaveldėjau šei- 
mos geno, - kreivai šyptelėjo. - Neturiu gabumų techni- 
niams mokslams. Atsigimiau į savo močiutę, kuri baigusi 
studijas nemokėjo perjungti bėgių. - Neli šyptelėjo, pri- 
siminusi Klerę, kuri išnirdavo iš už kampo su kaukiančiu 
motoru, nes kaskart įjungdavo netinkamą bėgį. - Mirus 
seneliui, ji įsigijo automobilį su automatine pavarų dėže, 
kuri išgelbėjo ir ją, ir senąjį automobilį. 

- Vadinasi, tavo senelis buvo didžiojo Žoržo žentas? 

— Teisingai. Ar norėtum išgerti po puodelį kavos? — 
Neli iškėlė du pirštus ir davė ženklą Selinai atnešti du ma- 
žus puodelius juodos kavos. Tada papasakojo, kad garsusis 
Žoržas žentu norėjo matyti taip pat tik inžinierių. - Tokia 
buvo pradžia. Laivų inžinierius pritaptų mūsų, bretonų, 
šeimoje, - nusijuokė Neli ir nusistebėjo savo laisvumu. 
Nusprendė, kad taip kalbės ir su Danieliu Bošamu. - Klok 
savo planus. 

— Bijau, kad būčiau prastas laivų inžinierius, panele. 

— Ar apskritai galvoji apie ateitį? 

— Yes... yes... sure, - neužtikrintai atsakė Šonas. 

— Tada nebūk toks paslaptingas! - nepasidavė Neli. 

— Bijau, kad tau tai nepatiks. 

Neli smalsiai į jį pažvelgė. 

— Ką sumanei? Juk neketini dirbti slaptosioms tarnyboms? 

- Blogiau. — Šonas atsiduso ir keistai sutrikęs pridėjo 
ranką prie širdies. - Kloti tiesą? — Jis pažvelgė jai tiesiai į 
akis ir šyptelėjo. - Būsiu pilotas. 


Kai Neli išsiruošė namo, buvo jau po vidurnakčio. Iš pra- 
džių norėjo sėsti į metro Mabijon stotelėje, bet nuspren- 
dė grįžti pėsčiomis. Oras atvėso, o mėnulį juosė žalsvas 
vainikas. Galėjai nujausti besiartinančias lietingas rudens 
dienas. Pasukusi į Fur gatvę, Neli paspartino žingsnį. Mė- 
lynų kulniukų kaukšėjimas kaip gyva melodija pritarė jos 
mintims. Come fly with me... Neli sukikeno ir akimirkai 
sustojo priešais nedidelės krautuvėlės vitriną, kurioje 
gulėjo nuodėmingai brangi raudona rankinė. Seniai ja 

žavėjosi, bet nepasidavė pagundai įsigyti. Tada susiėmė 

ir nužingsniavo toliau. Nepaisant to, kad Šono pasirinki- 
mas, kurio negalėjo pakeisti net Viriljo pranašystės, prily- 
go dūriui į nugarą, vakaras praėjo puikiai. Jie daug juokėsi, 
vėliau prie jų staliuko prisėdo Žana - Neli kelioms valan- 
doms pamiršo kongresą Niujorke. Kai vėliau trumpam 

jį prisiminė, negalėjo suprasti, kodėl taip jaudinosi. Juk 
nieko nenutiko. Neįvyko nieko baisaus. Jeigu profesorius 

Bošamas nenuskęs Atlanto vandenyne ir sveikas grįš į Pa- 
ryžių — būsimasis pilotas patikino, kad kitaip nenutiks, — 
niekas nebus prarasta. 

Šonas kelis kartus pažadėjo, kad prieš leisdamasis 
į kelionę būtinai užsuks į Les amis de Jeanne paskanauti 
kriaušių pyrago ir pagirti šeimininkės, Madam la tigresse, 
akių, tada užsimetė ant peties gitaros dėklą, pabučiavo į 
skruostus abi pusseseres ir atsisveikino. 

Kol Žana išrašinėjo sąskaitas paskutiniesiems sve- 
čiams, Neli žvelgė į aukštą šviesiaplaukį iš Meino, plačiais 
žingsniais žirgliojantį Biusi gatve atrasti naujų šalių, ir šiek 
tiek liūdėjo, kad daugiau jo nebepamatys. 

— Take care'. Profesorius skraiduolis grįš sveikas ir gy- 
vas, - pasakė jis atsisveikindamas. 

Neli nusišypsojo. „Profesorius skraiduolis“ — jai pati- 
ko šie žodžiai. Kai kiek vėliau įsmuko pro didelius seno 
daugiaaukščio pastato vartus Varenė gatvėje ir atsirakino 
savo buto duris, nenujautė, kad juodu su Šonu klydo. Liki- 
mas kaip visada turėjo savo planų. 


* Sudie (angl). 


ORAS PASIKEITĖ. Vaiskias ir saulėtas spalio dienas, džiugi- 
nusias iki lapkričio pradžios, pakeitė lietus. Kelias savaites 
lijo be perstojo. Paryžius persismelkė drėgme ir tapo ne- 
svetingas net didžiausiems romantikams. Nelabai gelbėjo 
net kalėdiškai apšviestos didžiųjų prekybos centrų vitri- 
nos, kurios kaip tekantis sidabras atsispindėjo šlapiose 
gatvėse ir žadėjo šventinį stebuklą. Drėgmė įsismelkdavo 
į kiekvieną klostę ir kojinėtomis kojomis pakildavo iki už- 
sagstytų paltų apykaklių. Žmonės gatvėse bandė išvengti 
balų, žongliravo skėčiais ir paniurusiais veidais šnirpščio- 
jo bei kosėjo į storus vilnonius šalikus metro. 

Šalta drėgmė pakirto ir Danielį Bošamą. Profesorius 
jau dvi savaites nekėlė kojos iš namų, kovodamas su angi- 
na. Neli akimirksniu pasisiūlė jam padėti. 

- Jeigu ko nors reikės, praneškite, tikrai manęs neap- 
sunkinsite, — patikino, prispaudusi prie ausies ragelį. 

Ji jau įsivaizdavo, kaip sukiojasi viengungiškoje virtu- 
vėje ir neša profesoriui į lovą karštą citrinų gėrimą. Šis ku- 
pinas dėkingumo spusteli jai ranką ir nuo karščio degan- 
čiomis akimis, staiga suvokęs savo jausmus, prisitraukia 

ją artyn. Deja, Bošamas kiekvieną kartą draugiškai, bet 
tvirtai atsisakydavo. 

— Neketinu jūsų apkrėsti, panele Delakur. Savo bacilas 
pasilaikysiu sau, — nusijuokė ir stipriai kosėdamas atsi- 
sveikino. 

Profesorius noriai dalijosi savo bacilomis tik su namų 
tvarkytoja Klotilda, kuri atnešdavo viską, ko reikėjo ligo- 
niui. Kad ir kaip būtų, Danieliui Bošamui tereikėjo vaistų, 
šaliko ir šiek tiek miego. 

— Nesirūpinkite, greitai išsikapstysiu. Po poros dienų 
pakilsiu iš lovos, - sukrenkštė paskutinį kartą. 

Nuo pokalbio praėjo visa savaitė. Neli nedrįso dar kar- 
tą skambinti profesoriui ir drumsti jo ramybę. Nuskambės 
kvailai, bet nesugalvojo net tinkamos priežasties surinkti 
jo numerį. Po kelių dienų visi turėjo išeiti Kalėdų atostogų. 

Neli kiekvieną rytą nužvelgdavo apleistą profesoriaus 
stalą, matomą pro praviras sekretoriato priimamojo duris, 
tyliai atsidusdavo ir tvirtai tikėdavo, kad kitą dieną prie jo 
vėl išvys vyrą su bokserio nosimi ir geraširdėmis akimis. 
Tada nekantriai pagalvodavo apie melsvą voką, kurį dau- 
giau nei dvi savaites nešiojosi savo rudame krepšyje. 

— Aryra naujienų iš profesoriaus Bošamo? - paklausė ir 
šį rytą, įkišusi galvą į sekretoriatą. 

— Gydosi anginą, - kaip visada atsakė madam Borel. 

Neatrodė, kad sekretorei labai trūktų profesoriaus. Ji 
skaitė žurnalą ir užsigalvojusi nubraukė nuo stalo porą 
trupinių, likusių nuo ką tik suvalgyto sumuštinio su tunu. 
Nuo tos dienos, kai pastojo, - tai nutiko ne taip jau se- 

niai, - madam Borel tapo priklausoma nuo sumuštinių su 
tunu. Tamsiaplaukė sekretorė apvalainu vaikišku veido 
buvo dar ramesnė nei anksčiau. 

— Geriau tegul guli lovoje - pridūrė. - Vakar taip jam 
ir pasakiau. 

— Kaip manote, ar pasirodys prieš Kalėdas? 

Madam Borel gūžtelėjo pečiais. 

- Ar aš Jėzus? - Ji vėl įniko į žurnalą ir patenkinta glos- 
tė pilvą, pūpsantį po žalia gėlėta megzta suknele. - Dėl 
manęs gali ir nepasirodyti. 

- Ką gi. - Neli suprato, kad pokalbis niekur nenuves. — 
Madam Borel, gal jau paruošėte ir atspausdinote naujus 
planus? 

Sekretorė lėtai pakėlė galvą ir suraukė kaktą. 

— Panele Delakur, darau ką galiu, - atsakė oriai kaip 
stora karalienė, sutrikdyta elgetos. - Deja, turiu tik dvi 
rankas. Jeigu turėčiau keturias, dirbčiau cirke. 

Ji metė priekaištingą žvilgsnį durų link, vėl palinko 
prie žurnalo, paseilino pirštą ir atsidususi pervertė pusla- 
pį. Smakrą siekiantys plaukai uždengė jos apvalainą veidą 
kaip užuolaida. 

Neli akimirką įsivaizdavo daugiarankę madam Borel, 
kuri su gėlėtu pilvu ir iškištu liežuviu kaip deivė Kali sėdė- 
jo manieže ir džiugino publiką savo malonėmis. 

Neli nuleido negirdomis paskutinę pastabą ir šiek tiek 
garsiau nei paprastai užtrenkė duris. 

Susimąsčiusi pasuko ilgu koridoriumi savo kabineto 
link, kai netikėtai susitiko Izabelą Sarti. Aukšta liekna 

trumpaplaukė tamsiaakė italė, panaši į elegantiškąją Odrę 
Hebern jaunystėje, atsargiai žingsniavo, vienoje rankoje 
nešdama didelį puodelį Cafė crėme, kitoje - maišelį kru- 
asanų. Priešingai nei kino dievaitė, buvo nevykusiai pasi- 
šviesinusi plaukus. Išvydusi Neli, draugiškai pasisveikino. 
Siauros sidabrinės apyrankės tyliai skimbtelėjo, palydė- 
damos jos Ciao. Prisiminusi, kad po Kalėdų atostogų ža- 
vioji docentė, trikdanti visus kolegas vyrus, grįš į gimtąją 
Boloniją, Neli pajuto džiaugsmą ir palengvėjimą. Gražuo- 
lės italės laukė ne tik vieta filosofijos fakultete, bet ir, kaip 
teko girdėti, sužadėtinis Leonardo. 

Izabela Sarti nuoširdžiai nusišypsojo. 

— Gal būtum tokia maloni ir atidarytum duris? 

- Žinoma, - sutrikusi atsakė Neli. Tada žengė porą 
žingsnių šalia kolegės, įsikūrusios gretimame kabinete, ir 
atidarė duris, ant kurių vidinės pusės nuo spalio mėnesio 
kabėjo plakatas iš Metropoliteno muziejaus Niujorke. — 
Prašau. 

Kiekvieną kartą, kai išvysdavo plakatą su garsiuoju 
Pjero Ogiusto Ko paveikslu „Audra“, vaizduojančiu du 
apsikabinusius įsimylėjėlius, ieškančius prieglobsčio nuo 
audros ir lietaus, Neli pakirsdavo kojas. Šiaip ar taip, dai- 
lininkas ir gražioji Izabela buvo nekalti, kad tąkart ji ne- 
drįso skristi su profesoriumi Bošamu. Nepaisant to, pavy- 
džiai galvodavo apie tai, kad plakatas galėjo kabėti ant jos 
durų. Neli prisiminė krepšyje gulintį laišką. 

Izabela Sarti grįžo pakylėta. Niujorkas ją pakerėjo. Ita- 
lė nesiliaudama pasakojo apie įsimintiną kongresą, įdo- 

mius pranešėjus, draugiškus niujorkiečius, puikius muzie- 
jus, nuostabius parkus ir kerinčią Indian Summer. 

— Niujorkas įelektrina, - kartojo Izabela. 

Tokiomis akimirkomis Neli norėdavo užsikimšti ausis. 

Dabar stebėjo, kaip kolegė klestelėjo ant kėdės, atsi- 
gnybo gabalėlį kruasano ir grakščiai įsimetė jį į burną. 

— Bolonijoje jų kaip reikiant pasiilgsiu, - tarė, svajingai 
žvelgdama į kruasaną. — Gaila, kad viskas baigiasi. Jūsų 
kepiniai dangiški, tokie kvapnūs, lengvi ir traškūs. Nėra 
ko lyginti su mūsų raguoliais. Vienas vanilinis kremas! — 
Izabela patenkinta atsiduso ir pavartė akis. Tada ištiesė 
Neli kvepiantį maišelį. - Gal norėtum? Jie dar šilti. Jeigu 
ilgai galvosi, nieko neliks. 

Neli šypsodamasi papurtė galvą. Jai patiko paprasta ir 
gyva Izabela, kuri jau ruošėsi grįžti į Boloniją ir džiaugėsi 
savo sužadėtiniu. Italė niekuo nenusikalto. Buvo septyne- 
riais metais vyresnė ir visai nesidomėjo Danieliu Bošamu. 

— Nesikėsinsiu į tavo paskutinius kruasanus, — tarė 
Neli. - Mėgaukis, kol gali. 

Izabela linktelėjo ir atsignybo dar vieną gabalėlį kru- 
asano. 

— Tą patį sakė Bošamas. 

— Tą patį sakė Bošamas? - nustebusi pakartojo Neli. — 
Kada... Turiu galvoje... 

Jos veide įsirėžė klausimas. 

— Vakar trumpai šnektelėjom, - paaiškino Izabela, ap- 
silaižydamas ilgus grakščius pirštus. - Dar turi pasirašyti 
man porą dokumentų. - Ar jos skruostus tikrai nutvieskė 

švelnus raudonis? - Rodos, kad rytoj jau pasirodys, - nu- 
sijuokė Izabela. - Būtų gaila, jei nepasirodytų per kalėdi- 
nius pietus, - tarė, pamerkdama akį. 

Neli pajuto, kaip jai džiaugsmingai suspurdėjo širdis. 
Akimirksniu dingo visi rūpesčiai. Rytoj Danielis Bošamas 
vėl bus čia. Sėdės prie savo stalo. Tada ji įteiks profesoriui 
laišką melsvame voke ir lauks, kol jis jį perskaitys. 

- Jeigu ką nors myli, reikia prisipažinti, - tą spalio va- 
karą pasakė Šonas. Neli įsidėmėjo jo žodžius. Jai prireikė 
laiko, bet galiausiai nušvito galvoje. Ji nekartos tos pačios 
klaidos. Nepraleis dar vienos galimybės. Ji, Eleonora Dela- 
kur, imsis veiksmų. Tik tada - pagaliau! — viskas išsispręs. 
Blogiausia, kas galėjo nutikti - po bučinio su profesoriumi 
apsikrėsti angina. Neli šyptelėjo. 

— Moneta, jei atspėsiu, apie ką galvoji, - pasiūlė Izabela. 

— Nesivargink, - atsakė Neli. - Nepavyks. 

Ji pamojo nustebusiai Izabelai ir dingo savo kabinete. 
Tada dar kartą išsitraukė melsvą voką ir švelniai perbrau- 
kė per jį pirštais. 

Penkių puslapių laiške buvo surašyta viskas, ką Neli 
norėjo pasakyti. 


RYTOJUS VIRTO tikra katastrofa. 

Laimė, anksti ryte siekdama skambančio žadintuvo, 
Neli dar nieko nenujautė. Trumpai pasirąžė po antklode, 
atsisėdo ir basomis kojomis susirado šlepetes, kurių viena 
naktį visada dingdavo po lova. 

Kai apsimiegojusi užsimetė chalatą ir pasuko virtuvės 
link užsikaisti kavos, tyliai sugirgždėjo parketas. Lauke 
buvo aklinai tamsu. Tik žibintas apšvietė gatvę, vis dar 
drėgną nuo naktinio lietaus. 

Neli pasiėmė iš lentynos prikaistuvį, pašildė pieną, suplakė 
jį iki putų, supylė į savo mėgstamiausią didelį mėlyną taškuotą 
puodelį ir akimirką stebėjo, kaip šis susimaišė su kava. Jai pa- 
tiko šis nedidelis ryto ritualas. Neli nebūtų atėję į galvą einant 
gatve skubiai suvalgyti kruasaną arba gerti kavą iš popierinio 
puodelio. Priešingai nei daugelis kolegų, kurie pusryčiauda- 
vo tik universitete, rytais ji skirdavo sau laiko. Įsitaisydavo už 
mažyčio staliuko prie vienintelės laisvos virtuvės sienos, išger- 
davo du puodelius kavos, suvalgydavo gabalėlį prancūziško 
batono su sviestu ir žemuogių marmeladu ir įdėmiai perskai- 
tydavo Le Figaro, kurį kiekvieną rytą rasdavo pašto dėžutėje. 

— Ryte nevalia skubėti, - visada sakydavo jos močiutė. — 
Antraip viskas kris iš rankų. 

Neli nebuvo sunku laikytis šio patarimo. Ji mėgo net 
tamsiausių žiemos dienų rytus. Ankstyvomis valandomis 
pasaulis priklausydavo jai ir tik tylus puodelio skimbtelė- 
jimas arba laikraščio šiugždėjimas sudrumsdavo tylą. Po 
valandos namas prisipildydavo garsų: gyventojai atitrauk- 
davo kėdes, skubėdavo mediniais laiptais ir trankydavo 
duris, laiptinėje aidėdavo atsisveikinimo šūksniai, trumpi 
bučiniai ir verksmingi apsimiegojusių vaikų balsai. 

Neli gurkštelėjo karštos stiprios kavos, kuri akimirks- 
niu išsklaidydavo visus miegus. Klerė Delakur nustebtų 
išvydusi, kaip nuo popiečių kvepiančioje virtuvėje su vė- 
siomis akmeninėmis grindimis pasikeitė pasaulis. Koks 
nepermaldaujamai greitas jis tapo. Šiandienos pasaulyje 
buvo vis daugiau informacijos ir vis mažiau prasmės. 

Neli abiem rankomis tvirtai laikė garuojantį puodelį. 
Pajutusi lengvai spaudžiant seną žiedą su granato akimi, 
kurį mūvėjo ant dešinės rankos didžiojo piršto, staiga pri- 
siminė. Ne viskas prarado prasmę. Galvodama apie laišką 
krepšyje, klausė savęs, ką Danieliui Bošamui būtų pasa- 
kiusi jos močiutė. Neli būtų viską atidavusi, kad galėtų 
praleisti dar vieną popietę ant mėlynosios sofos pasaulio 
pakraštyje ir paklausti Klerės patarimo. 

Būdama vos dešimties, ji jau nutuokė, kad jos laukia 
didelis praradimas. Klerė Delakur buvo mirtinga. Vieną 
dieną ji kaip uola nebestovės prie krosnies, su bretoniška 
ramybe atremdama mažas ir dideles gyvenimo negandas. 

— Ak, mamie, - siurbčiodama saldžią kakavą atsiduso 
mažoji Neli. - Ką darysiu, kai vieną dieną tavęs nebeliks?! 
Kodėl negali gyventi amžinai? 

— Mažyte, niekas negali gyventi amžinai, nes viskas 
turi pabaigą. —- Klerė buvo išgyvenusi Antrąjį pasaulinį 
karą ir nemėgo sentimentalumo. - Greitai užaugsi ir kaip 
mes visi pasuksi savo keliu. Nenorėsi nė girdėti apie senąją 
mamie. Toks jau gyvenimas, - nusijuokė. 

— Mamie, kaip gali taip kalbėti! Gerai žinai, kad visada 
pas tave atvyksiu, - nesutiko Neli. — Jei jau turėsi mirti, 
privalai pažadėti, kad duosi man ženklą. Kadirkurbūtum. 

— Duodu žodį, mažyte, - juokdamasi pažadėjo Klerė. — 
Juk nemanai, kad pamiršiu tave tik todėl, kad mirsiu. Da- 
bar liaukis plepėti ir valgyk duoną. 

Neli padėjo į šalį Le Figaro ir kaip vaikystėje storai už- 
sitepė prancūzišką batoną sūdytu sviestu. Nebuvo nieko 
paprastesnio ir gardesnio už šviežią batoną ir bretonišką 
sūdytą sviestą. 

Kol vėsus sviestas maloniai tirpo burnoje, maišyda- 
masis su traškia balta duona, Neli prisiminė, kad močiu- 
tė dar neištesėjo savo pažado. Tada pagalvojo, kad Klerė 
Delakur nebuvo iš tų moterų, kurios mėnesių mėnesius 
laukia ženklo. Močiutė nepasitikėjo ir meilės laiškais. Sa- 
vaime suprantama, turėjo tam priežastį. 

Klerė dar jaunystėje darė tai, ką norėjo. Nedvejoda- 
ma džiaugėsi gyvenimu. Jai nesutrukdė net griežtas tėvas, 
kaip savo akį saugantis tris nuostabaus grožio dukteris. 
Pasiturinti Boforų šeima tarp abiejų pasaulinių karų ir vė- 

liau, iki šeštojo dešimtmečio, baltoje jugendo stiliaus vilo- 
je tradiciškai rengdavo pokylius. Nepaisant to, nė vienas 
jaunuolis nedrįsdavo šokdinti Boforų merginų, nes tarp- 
duryje, nutaisęs akmeninį veidą, rymodavo įtarus barzdo- 
tas namų šeimininkas, pasiruošęs nutraukti kiekvieną, jo 
manymu, nederamą šokį. 

Ponui Boforui neprasprūdo pro akis, kad jo jauniau- 
sioji duktė įsimylėjo vaikiną, kuris taip pat akimirksniu 
pametė galvą dėl gražuolės. 

Klerė sutiko aštuoneriais metais vyresnį inžinierių 
Maksimiljaną Delakurą, užsukusi sekmadieninės arbatos 
pas savo geriausią draugę Antuanetę. Šis iš karto užkalbi- 
no šalia prisėdusią dvidešimt vienerių metų guvią mergi- 
ną. Maksimiljanas visą popietę nenuleido nuo jos akių ir 
negailėjo komplimentų. Viskas baigėsi taip, kaip ir turėjo 
baigtis - rankos susirado viena kitą po ilga balta staltiese, 
o atokiame didžiojo sodo paviljone pasipylė pirmieji bu- 
činiai. Antuanetė, kuriai ši istorija pasirodė labai roman- 
tiška, mielai ėmėsi Postillon d'amour ir perdavinėjo laiškus, 
kuriais buvo greitai sutarta dėl slapto susitikimo. 

Įsimylėjėliai nutarė sekmadienio popietę susitikti vieš- 
butyje Plogoneke ir už aklinų užuolaidų daryti tai, ką nepai- 
sydami kitų nuomonės, visais laikais darydavo mylimieji. 

Savo paskutiniame laiške Klerė stambiomis pasviro- 
mis raidėmis išdėstė, kad negali sulaukti, kada sekmadie- 
nį po vienuolikos dešimt Maksimiljanas pasitiks ją Plogo- 
neko stotyje ir drauge paskęs atokaus viešbučio grand lit, 


*  Karališko dydžio lova (pranc.). 

užsakytoje tariamiems sutuoktiniams (tėvų žiniai, mergi- 
na buvo pakviesta į vasarišką iškylą pas Antuanetę). 

Nelaimė, geriau būtų nerašiusi šio laiško, nes šis atsi- 
tiktinai pateko į Maksimiljano motinos rankas. Valdin- 
goji ponia milžinišku tamsių plaukų kuodu nepripažino 
jokių paslapčių, - šiaip ar taip, sūnus iki šiol tūnojo po jos 
padu, - todėl ilgai nedvejodama dailiai atplėšė voką sidab- 
riniu laiškų atidarytuvu. 

Perskaičiusi apie pasimatymą viešbutyje, vos neapal- 
po. Kur dingo moralė? Jauniklė iš Kemperio bandė susuk- 
ti galvą jos jaunajam inžinieriui?! Tokioms užmačioms 
turėjo būti padarytas galas! Vargšo Maksimiljano motina 
gerai žinojo, kad būsimą žmoną sūnui parinks tik ji pati. 
Regis, pono Boforo griežtumas buvo pervertintas. Ponia 
Delakur, kilusi iš garsios gydytojų šeimos, visada laikė jį 
snobų ir iš anksto džiūgavo įsivaizduodama seno surūgė- 
lio veidą, kai šis sužinos, kas per paukštis yra jo jaunėlė 
dukra. Taip baigiasi visi pokyliai. Tik pamanyk, pokyliai! 

Ponia Delakur nedelsdama sėdo prie savo gražiojo 
sekretero ir parašė nelabai gražų laišką ponui laivų inži- 
nieriui, prašydama tvirčiau suimti į ranką savo patrakėlę 
dukterį ir visais įmanomais būdais užkirsti kelią tokiam 
nepadoriam susitikimui. Kaip ir reikėjo tikėtis, klastūnė 
nė žodžiu neužsiminė apie laišką sūnui. Slapta vylėsi, kad 
netikėtai susidūrę su įtūžusiu ponu Boforu, pasiruošusiu 
kaip reikiant pamokyti jaunąjį ponaitį ir jo paukštytę, įsi- 
mylėjėliai visiems laikams pamirš nuodėmės skonį. 

Po daugelio metų Delakurų šeimos name kabėjo jau tik 
aliejiniais dažais tapytas Karolinos Delakur portretas, 
vaizduojantis valdingą nedraugiškai atrodančią vidutinio 

amžiaus moterį. Žvelgiant į jos veidą, buvo sunku įsivaiz- 
duoti, kad ši persona galėjo būti jauna. Eidama pro anytos 

portretą, - kai į seną bretonišką akmeninį namą įsikraustė 
jaunamartė, paveikslas iš svetainės buvo kaipmat perkel- 
tas į koridorių, - Klerė vos tramdydavo pergalingą šypse- 
ną. Kaskart prisimindavo tą birželio sekmadienį, kai pasi- 
puošusi suknele mėlynomis juostelėmis, baltais bateliais 

ir šiaudine skrybėle, smarkiai besidaužančia širdimi išlipo 

iš traukinio slapta susitikti su Maksimiljanu. 

Deja, mažo miestelio stotyje jos niekas nelaukė. Klerė 
nepatikliai apsižvalgė ir jau dvejodama žengė išėjimo link, 
kai staiga išgirdo gerai pažįstamą žemą balsą, sklindantį iš 
didžiulės bijūnų ir gubojų puokštės: 

— Sveika, Klere. 

Iš baimės jai akimirkai apmirė širdis. Priešais ją stovė- 
jo Žoržas Boforas. 

— Tėti! - sušnabždėjo Klerė. 

Nedaug trūko, kad būtų nualpusi. 

— Sveika atvykusi. Mane pasiekė gandas, kad šiandien 
susitinki su vienu jaunuoliu, - sududeno Žoržas Boforas. 

Tada šyptelėjo, įdavė sutrikusiai jaunėlei bijūnus ir pa- 
tenkintas įsikibo jai į parankę. 

— Tavo kavalierius stoties laukiamajame. Pagalvojau, 
būtų puiku, jei visi trys papietautume, ką manai? 

Žoržas Boforas buvo griežtas ir nepermaldaujamas dėl 
dukterų gerovės. Nepaisant to, iš karto atpažindavo to- 
kius negarbingus žmones, kaip sena lapė Delakur, su jo 
pagalba norinti tvarkyti jaunuolių gyvenimus. 

Perskaitęs klastingą intrigantės Karolinos Delakur 
laišką, vyras įtūžo. Jo mažoji Klerė susimokė prieš jį! Jis 
pasidomėjo Maksimiljanu Delakuru ir įsitikino, kad jo 
jaunėlė dukra, kurią, rodos, privalėjo saugoti kaip savo 
akį, turėjo skonį. Jaunuolis buvo kilęs iš garbingos breto- 
nų šeimos. Tiesa, ne tokios jau kilnios. Net jeigu tai buvo 
visiškai nesvarbu jo dukrai, - įsimylėjusios merginos ne- 
galvoja, kas bus rytoj, - senasis Žoržas jautėsi ramus, nes 
vaikinas nebuvo kvailys. Susirūpinęs tėvas keletą valandų 
neramiai žingsniavo po kabinetą. Pripažino, kad jaunuo- 
lių sumanymas peržengė padorumo ribas. Kaip rašė seno- 
ji Delakur, „dėkui Dievui, dar nenutiko nieko blogesnio“. 

Vis dėlto galiausiai laivų inžinierius nusprendė, kad at- 
laidumo verta kvailystė iš meilės, o ne apgalvota niekšystė. 

Žoržas Boforas nusprendė nusileisti, padėti paikiems 
jaunuoliams ir pakreipti įvykius geresne linkme. Tai, kad 
Maksimiljanas, kurį jis iš karto pasivedėjo į šalį, atrodė 
tikrai įsimylėjęs jo dukterį (net jei kukli gubojų puokš- 
telė ir negalėjo lygintis su mylinčio tėvo bijūnų glėbiu), 
nedarė tokio įspūdžio, kaip faktas, kad jis galės užtikrinti 
jaunajai Klerei nerūpestingą gyvenimą. Jaunuolis buvo 
inžinierius! 

Galiausiai tą sekmadienį du sutrikę išraudę jaunuoliai 


ir nuoširdus vyresnio amžiaus vyras plieno pilkumo aki- 

mis ir vešliais ūsais papietavo artimiausiame restorane ir 
sukirto rankomis. 

Klerė visą gyvenimą prisiminė, kad tėvas nė žodžiu 
neužsiminė, kas jam papasakojo apie susitikimą Plogone- 
ko geležinkelio stotyje ir privertė nustebinti įsimylėjėlius. 

- Tėvas nepasakė nė žodžio. Šypsodamasis stovėjo su 
gėlių puokšte ir pakvietė mus pietų. Tai buvo nepaprasta, - 
pasakodavo praėjus daugeliui metų, kai Neli, negalėdama 
atsiklausyti istorijos apie susitikimą su gėlių puokšte, vis 
prašydavo ją pakartoti. 

Taip slaptas pasimatymas baigėsi sužadėtuvėmis, apie 
kurias tų pačių metų rugsėjį buvo pranešta viešai. Karo- 
lina Delakur tol griežė dantimis, kol vieną dieną vienas 
tikrai iškrito. Valdingoji dama ėmėsi kitų manevrų, no- 
rėdama sutrukdyti grėsmingosioms vestuvėms. Deja, nu- 
vertino būsimosios marčios valią. 

Dar pažiūrėsim, pagalvojo sau Klerė, kai po žlugusio 
pasimatymo pirmą kartą susitiko su būsimąja anyta ir iš- 
girdo, kad jos sūnus esąs per jaunas rimtiems įsipareigo- 
jimams, be to, galįs susirasti geresnę partiją. 

Klerė gerai žinojo, ko nori, todėl pranešė sužadėtiniui, 
kad jeigu senoji gyvatė toliau skleis nuodus, gerai pagal- 
vos, ar tekėti, ar išvykti į Angliją. 

Neli šeimoje buvo mėgstama pasakoti apie pappie Mak- 
similjaną, kuris pasirodė prie stalo su auksiniu revolveriu 
ir pagrasino motinai nusišausiantis, jeigu praras Klerę. Tą 
nepaprastai dramatišką popietę Delakurų namuose iš tie- 
sų nuskardėjo šūvis. Laimė, kulka nieko nesužeidė ir giliai 

įsmigo į akmeninę virtuvės sieną. Po daugelio metų ma- 
žoji Neli ir jos pusseserė Žana kupinos pagarbios baimės 
kaišiodavo pirštus į skylę, kuri geriau nei visi argumentai 
įtikino Karoliną Delakur, kad bus geriau viską palikti taip, 
kaip yra. Ji prikando liežuvį ir dar kurį laiką tyliai degė ne- 
apykanta marčiai, kol galiausiai išsikraustė, kad Maksimil- 
janas ir Klerė Delakurai, saulėtą gruodžio dieną ištarę vie- 
nas kitam lemtingąjį taip (atšvęstą paskutiniu iškilmingų 
pokyliu Boforų šeimos namuose), iš švytinčių jaunavedžių 
galėtų tapti laiminga šeima, kurioje vėliau gimė du sūnūs. 
Kaip ir reikėjo tikėtis, vienas iš jų pratęsė inžinierių liniją. 

Klerė vienintelė iš Boforų atžalų žengė prie altoriaus. 
Jos nuolankiosios seserys Ana-Solanža ir Mari tol gyveno 
griežtoje tėvo globoje, kol jų dora prarado svarbą. Pirmoji 
tapo mokytoja ir dalijosi butą (šeimoje buvo kuždamasi, 
kad lovą) su drauge siuvėja. Antroji liko gyventi baltojoje 
viloje su tėvais, įsikūrė bokšte ir atsidavusi puoselėjo nedi- 
delį rožyną. Jame parašė ir porą eilėraščių, nugrimzdusių į 
nežinią po jos mirties. 


Laimė, Klerės ir Maksimiljano istorija baigėsi laimingai. 
Antraip nebūtų buvę nei tragiškai žuvusio sūnaus inžinie- 
rius, nei Neli. Ji susimąsčiusi sukiojo seną žiedą su granato 
akimi, tarsi norėtų iškviesti Klerę Delakur, taip atkakliai 
kovojusią už savo meilę. 

— Šiandien galėtum mane prisiminti, mamie, - sumur- 
mėjo. - Lamour gagne toujours! Meilė visada laimi. Ar tai 
buvo tavo šūkis? 

Neli šyptelėjo. Jai nereikėjo kovoti su klastinga anyta. 
Tereikėjo perduoti laišką, kuris negalėjo pakliūti į blogas 
rankas. 

Po pusvalandžio ji apsirengė. Suplovė indus, pasiklo- 
jo lovą. Uždarė savo dviejų kambarių buto duris Varenė 
gatvėje ir du kartus pasuko raktą. Tada nusileido žemyn, 
išskleidė languotą skėtį ir ryžtingai žengė į šaltą rytmetį. 

Kai po pusvalandžio šlapiomis pakopomis užbėgo į 
universitetą, vis dar lijo. 

Madam Borel kramtydama linktelėjo galva. Visas sek- 
retoriatas atsidavė tunu. 

— Jau yra, - pranešė sekretorė ir smakru pamojo užda- 
rų durų link. 
- Žinau, - atsakė Neli. 

Kai netrukus pabeldė į profesoriaus Bošamo kabineto 
duris, nenujautė, kad vakare būtų viską atidavusi už mo- 
čiutės patarimą. 

Už kokį nors patarimą. 


DANIELIS BOŠAMAS nesikankino taip stipriai, kaip įsi- 
vaizdavo Neli. Jis karščiavo ir jautė skausmą gerklėje ry- 
damas, bet dažniausiai gulėdavo po antklode malonioje 
prieblandoje, naudojosi ligonio teise nekelti kojos iš namų, 
klausydavosi lietaus ir laukdavo, kol durų spynoje pasi- 
suks raktas. 

Bošamas neprisiminė, kada paskutinį kartą sirgo angi- 
na, - tikriausiai vaikystėje? - todėl dabar mėgavosi ne tik 
ledais, maloniai slystančiais degančia gerkle, bet ir grakš- 
čia vėsia ranka, švelniai glostančia karščiuojančią kaktą. 
Tyliai skimbčiojančios sidabrinės apyrankės priminė an- 
gelų balsus. 

Turbūt nereikia sakyti, kad profesoriumi rūpinosi ne 
namų tvarkytoja Klotilda, kuri du kartus per savaitę įvirs- 
davo į jo butą ir, keikdama netvarką, išblizgindavo kiek- 
vieną kampą. 

Šalia jo beveik kasdien sėdėdavo Izabela Sarti, įsimy- 
lėjusiomis akimis žvelgdama į karščio išmuštą veidą. Kai 
ji išeidavo, profesorius mintimis nusikeldavo į Centrinį 


parką, kur viskas prasidėjo su stipria audra. Audra, kuri 

pratrūko virš jų taip staiga ir netikėtai, tarsi Kupidonui iš- 
šovus lemtingą strėlę. 

Bošamas kaip filme matė besikeičiančius vaizdus. Po 
antrosios kongreso dienos kai kurie jo dalyviai nusprendė 
pasivaikščioti po rudeninį Centrinį parką, kurio medžiai 
popiečio saulėje liepsnojo kaip laukinis raudonos, oran- 
žinės, geltonos ir tamsiai violetinės spalvos laužas. Deja, 
beveik visi atsisakė — vieni jautėsi pernelyg pavargę, kiti 
norėjo grįžti į viešbutį, treti apsipirkti Penktajame aveniu. 
Galiausiai liko tik juodu su Izabela. Abu šnekučiuodamie- 
si vaikštinėjo po parką Niujorko viduryje ir gėrėjosi kerin- 
čiomis spalvomis. 

— Dar niekada nemačiau tokio grožio! - sušuko Izabe- 
la. Jos aikštingas itališkas akcentas žaviai kontrastavo su 
elegantiška išvaizda. Staiga vėjo gūsis užpūtė jai ant akių 
kirpčiukus. - Jūsų pranešimas taip pat buvo puikus! 

— Tikrai? - pamalonintas pasiteiravo Bošamas. 

Tada iškrito pirmieji lašai. 

— Velniava! Rodos, pradeda lyti! - sušuko Izabela ir pa- 
spartino žingsnį. 

— Regis, jūs visiškai teisi. 

Bandydamas neatsilikti nuo aukštos moters, profeso- 
rius Bošamas pradėjo dar labiau šlubčioti. Lietus stiprėjo, 
dangus apsiniaukė, garsiai nugriaudėjo. Izabela sušuko ir 
įsikibo profesoriui į parankę. Pasipylė kaip iš kibiro. Juo- 
du puolė bėgti. 

Bošamas pastebėjo nedidelį paviljoną. 

- Čionai! 

Profesorius skubiai nusivilko lietpaltį ir, kol abu juok- 
damiesi ir keikdami lietų bėgo per parką, išskleidė jį jiems 
virš galvų kaip burę. Kai abu uždusę pasiekė nedidelį 
akmeninį paviljoną, buvo permirkę iki paskutinio siūlelio. 
Lauke toliau pylė kaip iš kibiro. 

—- Mamma mia! - atsiduso Izabela. - Nieko sau! 

Italė buvo beveik tokio paties ūgio kaip profesorius, to- 
dėljam prieš akis sušmėžavo jos širdies formos veidas. Pro 
aprasojusius akinius matė, kaip jai į akis srūva vandens la- 
šai. Blakstienų tušas buvo nubėgęs. Profesorius šyptelėjo. 

— Galėtumėte dirbti Central Park Zoo. Atrodote kaip 
panda. 
— Ojjūs kaip aklas kurmis! 

Izabela prunkštelėjo, nusijuokė ir Bošamas. Galiausiai 
abu nebegalėjo sustoti. Akimirksniu prisipildė aistringo 
gyvenimo džiaugsmo, o kai galiausiai liovėsi juoktis ir 
liko stovėti vienas priešais kitą nedideliame akmeninia- 
me paviljone, greitai nusitrynė ne tik Izabelos blakstienų 
tušas, bet ir raudoni lūpų dažai. 

Po netikėto bučinio Centriniame parke (Izabela te- 
spėjo paskubomis ištarti „Bet... Leonardo...“) abu nebe- 
galėjo vienas be kito. Likusios dienos Niujorke prisipildė 
ne tik Viriljo teorijų apie greitį ir pragaištį - į ją įsimylėjė- 
liai nėrė šviesos greičiu. Slapta pabeldę į vienas kito vieš- 
bučio kambario duris, nekantriai atsiduodavo aistrai. Ši 
nepripažino lėtumo. Kai Izabela paskutinę kongreso die- 
ną pakerėta sustojo priešais Pjero Ogiusto Koto paveiks- 
lą, - Bošamas vėliau padovanojo jo reprodukciją, kurią 

gražioji italė pasikabino ant savo kabineto durų filosofijos 
fakultete, pelnytai keldama nepasitikėjimą Neli, - abu su- 
prato, kad atėjo metas pagalvoti apie ateitį ir įteisinti slaptą 
meilės nuotykį, diskretiškai persikėlusį į Paryžių. 

Profesorius pačiu laiku apsirgo —- leisdama valandas 
mentoliu ir citrinomis kvepiančiame mylimojo miegama- 
jame, Izabela nusprendė išsiskirti su sužadėtiniu („Varg- 
šas Leonardo!“), bet negalėjo įsivaizduoti gyvenimo be 
savo didžiulės itališkos šeimos. 

— Mielasis, turi suprasti, kad negaliu likti Paryžiuje! — 
tarė, žvelgdama didelėmis akimis, kurioms buvo sunku 
atsispirti. - Šeima yra šeima. 

Bošamas nebuvo taip entuziastingai nusiteikęs dėl šei- 
mos, bet buvo pasiruošęs išleisti čiuptuvėlius ir siekti do- 
cento vietos Bolonijos universitete. Sėkmė gal ir ne visada, 
bet dažnai lydi įsimylėjėlius, todėl nepriekaištinga reputa- 
cija garsėjantis profesorius buvo pakviestas ten kitų metų 
rudens semestrui. Per likusį laiką reikėjo persikraustyti ir 
pramokti italų kalbos - vyras mokėjo tik meilės žodžius. 

Savaime suprantama, Bošamas šiek tiek gėdijosi pra- 
nešti naujieną. Angina leido jam atsikvėpti, tačiau dabar 
reikėjo skubiai pasikalbėti ir atsisveikinti su keliais žmo- 
nėmis. Trečiadienį jau buvo sutaręs susitikti su dekanu. 
Kelio atgal nebuvo. Penktadienį, per kalėdinį vakarėlį, 
juodu su Izabela galiausiai visiems atskleis tiesą. Tikrąsias 
Kalėdas jau švęs su Panettone, daug Palaver ir didele bū- 
simosios žmonos šeima. Meilės keliai nežinomi. Profeso- 


rius iki šiol negalėjo atsitokėti! 

Bošamas papurtė galvą ir peržiūrėjo popierius, gulin- 
čius ant rašomojo stalo. Žinojo, kad pasiilgs savo puikių 
kolegų, o labiausiai savo geriausios ir gabiausios studentės 
madmuazelės Delakur. Ji jau rašė magistro darbą, bet per 
visus šiuos metus nepradėjo piktnaudžiauti jo palanku- 
mu. Profesorius jautė tėvišką atsakomybę už žavią mergi- 
ną, kuri pleveno aplink kaip geroji dvasia. Tykus vanduo 
krantus plečia, neabejojo jis. Jaunoji asistentė buvo šiek 
tiek per rimta savo amžiui, bet kai juokdavosi, kambarys 
prisipildydavo šviesos. Taip ir pasakys jai atsisveikinda- 
mas — palinkės daugiau juoktis. 

Tylus beldimas į duris nutraukė Bošamo mintis. Jis pa- 


sitaisė akinius ir pakėlė galvą. 


—- MADMUAZELE DELAKUR, užeikite! Kaip tik apie 
jus galvojau. 

Profesorius Bošamas pastūmė į šalį dokumentus ir pa- 
mojo Neli. Sėdėjo priešais savo didžiąją knygų lentyną, ky- 
lančią beveik per visa galinę sieną, ir atrodė gerai nusiteikęs. 

— Bonjour, mesjė Bošamai. Malonu vėl jus matyti! — 
Neli nusišypsojo, skubiai žengė per kabinetą ir sustojo 
priešais rašomąjį stalą. Tai, kad profesorius apie ją galvojo, 
buvo gera pradžia. - Ar jau gerai jaučiatės? 

- Jaučiuosi puikiai, - patikino Bošamas. Tiesą sakant, 
neprisiminė, kada jautėsi taip gerai. - Prisėskite! - pamo- 
jo į fotelį, stovintį priešais rašomąjį stalą, ir patenkintas 
nužvelgė asistentę, kuri šiandien atrodė ypač žavi. 

Neli atsisėdo. Prieš keletą minučių dar metė įdėmų 
žvilgsnį į savo atspindį veidrodyje: minkšto audinio ger- 
vuogių spalvos trumpa suknelė apvalia apykakle, nedide- 
li kabantys auskarai, žaviai siūbuojantys sulig kiekvienu 
galvos judesiu, laisvai ant pečių krentantys žvilgantys kaš- 
toniniai plaukai, šiek tiek susibangavę nuo drėgmės, rau- 


doni lūpų dažai - atrodė nepriekaištingai. 

Ji besidaužančia širdimi klausėsi profesoriaus Boša- 
mo, kuris - apsivyniojęs kaklą mėlynu Peislio rašto ša- 
liku, saugančiu kaklą nuo šalčio ir skersvėjo - pasakojo 
apie bjaurų orą ir anginą. Tada sunėrė rankas ir palinko 
į priekį. 

— Geriau papasakokite, kaip sekasi jums, panele Delakur. 
Viskas kaip per sviestą? Kaip sekasi rašyti magistro darbą? 
Man labai patiko įvadas. Galėtumėte pasidomėti ir... 

- Profesoriau Bošamai! - nutraukė jį Neli. Šią akimirką 
jai mažiausiai rūpėjo magistro darbas. Ji turėjo svarbes- 
nę užduotį. Nedelsdama išsitraukė iš rankinės melsvąjį 
voką. - Jau seniai norėjau jį jums perduoti! 

— Parašėte man palinkėjimą? Jūs labai atidi! - Bošamas 
pavartė rankose voką ir jau siekė laiškų atidarytuvo, ky- 
šančio iš sidabrinės plunksninės. 

— Ne dabar! - sulaikė jį Neli ir, pajutusi nustebusį pro- 
fesoriaus žvilgsnį, paraudo. - Žinote... norėčiau, kad ra- 
miai jį perskaitytumėte ir... Turiu galvoje... seniai norė- 
jau sujumis apie tai pasikalbėti, bet... nelabai moku... Ak, 
pakaks kalbų! Perskaitykite laišką ir viską suprasite! 

Neli atsilošė ir su palengvėjimu nutilo. Ji tai padarė! 
Dabar viskas priklausė nuo jo. 

Bošamas padėjo voką ir mirktelėjo. 

— Skamba labai paslaptingai. - Akimirką pagalvojęs, 
kimiai pridūrė: - Manau, aš taip pat noriu atskleisti jums 
paslaptį. 

Jis nusišypsojo. 

Neli išsitiesė. 

— Paslaptį? 

Jai suspurdėjo širdis. 

Bošamas linktelėjo. 

— Palieku Sorboną. 

— Ką?! 

Neli apstulbusi pažvelgė į jį. 

- Žinojau, kad nustebsite. Aš pats vis dar negaliu atsi- 
stebėti. Tiesą sakant, galutinį sprendimą priėmiau apsir- 
gęs ta bjauria angina. 

— Bet... tai neįmanoma... kodėl, - sumikčiojo Neli. — 
Kodėl norite išvykti iš Paryžiaus? 

Ji nieko nesuprato, bet jautė, kad naujiena nežada nie- 
ko gero. 

Bošamas nuolankiai atsiduso. 

— Nežinau, ar galiu kalbėti tik apie norus. Neišvykstu 
savo noru... Žinau, kad labai jūsų visų pasiilgsiu. Ypač 
sunku bus atsisveikinti su jumis, madmuazele Delakur. 

Neli išplėtė akis. 

— Tada kodėl išvykstate? Ar universitetas nepratęsė su- 
tarties? 

Bošamas visai neatrodė nuliūdęs, pagalvojo Neli. Vei- 
kiau priešingai. 
Profesorius atsikosėjo. 

- Jeigu pažadate, kad niekam neprasitarsite iki Kalėdų, 
viską papasakosiu, - linksmai tarė. - Išvykstu į Boloniją 
paskui mylimą moterį. 

— Į Boloniją? - Neli ėmė svaigti galva. Ji niekada nebuvo 
labai gabi matematikai, bet žinojo, kiek bus dukart du. 

— Į Boloniją, - pakartojo Bošamas. - Atrodote nustebu- 
si? - šyptelėjo. - Tiesą sakant, už viską turiu būti dėkingas 
jums arba mažajam šuneliui. - Profesorius atsilošė kėdėje 
ir užsisvajojo. - Ar dar prisimenate, kai dėl mažosios Lilos 
atsisakėte skristi į kongresą Niujorke? 

— Lolos, - bejausmiu balsu pataisė Neli. 

Kol profesorius spindinčiomis akimis pasakojo apie 
meilės stebuklą, ištikusį jį nelauktai kaip audra, ir gyvą 
ateitį šalia šviesiaplaukės italų docentės su sidabrinėmis 
apyrankėmis, Neli.dėbsojo tuščiu žvilgsniu ir stengėsi su- 
valdyti besitvenkiančias ašaras. 

- Jūs pirmoji, kuriai tai pasakoju, panele Delakur. Ak, 
ar galiu jus vadinti Neli? Juk žinote, kaip būna. Mudu su 
Izabela nusprendėme, kad bus geriau viską laikyti paslap- 
tyje. Norime išvengti apkalbų fakultete. Šiandien per pie- 
tus susitinku su dekanu. Per kalėdinį vakarėlį pranešime 
naujieną visiems. 

Bošamas švytėjo. Tik tada pastebėjo, kad jo asistentė 
balta kaip popierius. 

— Neli, kas nutiko? - Profesorius įdėmiai į ją pažvelgė. — 

Arjūs verkiate? 

Neli papurtė galvą. Tylus zvimbimas ausyse virto kur- 
tinančiu gausmu. 

— Ne! - patikino bejausmiu balsu. - Jūsų istorija mane 
labai... sujaudino. 

- Ak, Neli, jūs tokia geraširdė. Žinau, kad labai jūsų pa- 
siilgsiu. —- Profesorius nusišypsojo. Jautėsi sujaudintas ir 
buvo pasiruošęs atverti širdį. - Romantiška istorija, tiesa? 

Neli vargais negalais pakilo nuo fotelio ir linktelėjo. 
Reikėjo skubiai dingti iš profesoriaus kabineto. 

— Nuoširdžiai dėl jūsų džiaugiuosi, - išlemeno. 

Bošamas taip pat atsistojo. 

— Ačiū, Neli! — gyvai linktelėjo. - Nesijaudinkite dėl 
magistro darbo. Dirbsime kaip dirbę. 

Neli nurijo seiles ir kaip apsvaigusi pažvelgė į profe- 
sorių. 

— Labai gražu iš jūsų pusės. 

- Juk tai savaime suprantama! Neli? 

— Taip? 

— Turėtumėte dažniau šypsotis. Ar žinote, kad esate la- 
bai graži, kai juokiatės? 

Neli suspaudė lūpas ir šyptelėjo. Paskutinį kartą pa- 
žvelgė į Danielį Bošamą. Jis nieko nesuprato. Nieko! 

- Pasimatysime per kalėdinį vakarėlį! - priminė jis. — 
Būkite gera, išsaugokite paslaptį. 

- Nesirūpinkite. - Neli jau norėjo eiti, kai ant profe- 
soriaus rašomojo stalo pastebėjo melsvą voką, kuriame 
buvo kur kas didesnė paslaptis. Ją išmušė karštis. Neli 
žengė prie stalo ir skubiai pasiėmė laišką, kuriame buvo 
surašiusi viską, ką norėjo, bet nedrįso pasakyti. 

Profesorius nustebęs kilstelėjo antakį. 

— Neli, kodėl taip pasielgėte? - nesuprato. 

— Nebėra prasmės, - santūriai šyptelėjo ji ir įsidėjo 
voką atgal į rankinę. - Jūs pasveikote. 

Tada apsisuko ir ašarų pilnomis akimis išskubėjo iš nu- 
stebusio profesoriaus kabineto (šis dar kartą įsitikino, kad 

panelė Delakur - mįslinga būtybė). Pralėkė pro madam 
Borel, valgančią sumuštinį su tunu, pro savo kabinetą, iš 
kurio skubiai pasiėmė lietpaltį ir šaliką, pro niūniuojančią 
Izabelą Sarti, atsidariusią duris, ant kurių kabėjo išdavi- 
kiškas plakatas iš Metropoliteno muziejaus, pro viską, kas 
dar šį rytą buvo svarbu. 

Jos galvoje aidėjo žodžiai, verti graiko Zorbos: the full 
catastrophe, the full catastrophe! 

Po pusvalandžio Neli nebežinojo, ar jos skruostais vis 
dar srūva ašaros, ar gaivūs smulkaus lietaus lašai. Languo- 
tas skėtis stovėjo išskleistas universitete. Skubėdama pa- 
miršo jį, bet nesuko dėl to galvos. 

Neli negalvodama nuskubėjo į Liuksemburgo sodą - 
šiandien jis buvo visiškai tuščias. Be tikslo žingsniavo 
gerai pažįstamais takais po senais tvirtais medžiais. Šie 
tiesė nuogas šakas į pilkus debesis, tarsi būtų galėję pa- 
siekti dangų. Neli užvertė galvą ir pažvelgė į plaukiančius 
debesis. Bergždžias vargas dėl meilės, bergždžias vargas dėl 
meilės, karčiai pagalvojo, ir nepajuto, kaip įlipo į balą. De- 
šinysis batas akimirksniu kiaurai permirko. Ji keikdamasi 
atšoko į šalį. 

— Prakeikimas, ar šiandien dar negana?! - sušuko. 

Ir kodėl profesorius Bošamas visada buvo toks drau- 
giškas, jeigu ji jo visai nedomino, pagalvojo įpykusi. Juk 
visko tikrai neišsigalvojo. Jo žvilgsnių, šypsenos ir nuosta- 
bių žodžių, kuriuos nešdavosi namo kaip neįkainojamą 
brangenybę. Atidžiai surašė net sutapimų sąrašą. Buvo 
* Tikra katastrofa! (Angl.) 

aišku kaip dieną, kad anksčiau ar vėliau jie taps pora. Neli 
tikėjo, kad viską išspręs laikas ir kantriai laukė tinkamos 
progos. Tada pasirodė susižadėjusi italė, ir pakako vienos 
audros, kad profesoriaus širdyje suliepsnotų meilė! Gy- 
venimas buvo neteisingas. Kad tai suprastum, nereikėjo 
studijuoti filosofijos. 

Kas būtų nutikę, jeigu tą popietę Centriniame parke bū- 
tum buvus tu? - nedavė ramybės vidinis balsas. Tikriausiai 
viskas būtų baigęsi kitaip. Ar kada apie tai pagalvojai? 

Neli užsikimšo ausis. 

— Kas būtų, jeigu būtų! - sušuko apimta nevilties. - Tai 
nieko nebepakeis. Nėra tariamo gyvenimo! Svajoti kvaila. 
Reikia veikti, reikia tiesiog veikti! 

Prie jos atsargiai prisiartino senyvas ponas, kuriam 
net blogas oras nesutrukdė išsiruošti pasivaikščioti. Jis 
kilstelėjo juodą skėtį ir smalsiai susižavėjęs nužvelgė jau- 
ną besikeikiančią moterį. 

-— Ar galiu jums kuo nors padėti, panele? 

— Ne! 

Neli paspartino žingsnį ir toliau nužingsniavo per 
lietų. Jai mažiausiai reikėjo malonaus pensininko užuo- 
jautos. Ar nebegalėjo tiesiog ramiai pasivaikščioti parke? 
Neli pasuko į kairę ir nukulniavo purvinu šalutiniu taku, 
vedančiu į restoraną, kuris dabar buvo uždarytas. Vasarą 
per pietų pertrauką kartais prisėsdavo čia žaliuojančių 
medžių pavėsyje suvalgyti salotų. Kartą užsuko netgi su 
profesoriumi Bošamu. Deja, tąkart jų neužklupo audra. Ji 
sukūkčiojo ir vėl ėmė giliai savęs gailėti. Kelkraštyje iš- 

vydusi šiukšlių kibirą, sustojo. Įpykusi apčiuopė rankinės 
užtrauktuką. Šis kaip tyčia užstrigo, bet galiausiai pasida- 
vė. Netrukus į šiukšlių kibirą pabiro šimtai mėlynų skiau- 
telių, kurių niekas nebebūtų suklijavęs į meilės laišką. 

Atlikusi herojišką mazochistinį aktą, Neli pasijuto kur 
kas geriau. Ji apsisuko ir nusprendė palikti Liuksemburgo 
sodą, kuris šiandien taip ir nesuteikė paguodos. Neli šalo. 
Jos kojos šlapo. Buvo kvaila valandų valandas bastytis lie- 
tuje, tai niekur nevedė. Ji nusprendė užsukti į Vieux Co- 
lombier, nedidelę kavinę netoli Šv. Sulpicijaus bažnyčios, 
ten sušilti, išgerti taurę vyno ir pasistiprinti lėkšte pran- 
cūziškos svogūnų sriubos. Tada paskambinti pusseserei 
Žanai, kuri, kaip ir jų močiutė, niekada neieškojo žodžio 
kišenėje. 


ŽANA PARIETUSI KOJAS sėdėjo ant didžiosios mėlynos 
aksominės sofos, anksčiau stovėjusios Klerės Delakur 
virtuvėje, ir klausėsi. Įdėmiai žvelgė į Neli, kuri kaip So- 
pulingoji motina susisupusi į baltą vilnonį pledą kiūtojo 
priešais. Jos akys buvo užverktos, rankoje bolavo sulam- 
dyta nosinė. 

— Ak, Neli, ir į ką įsivėlei, - atsiduso Žana. 

— Apči! - nusičiaudėjo Neli. - Nejaugi? Nepajudinau 
nė piršto. 

— Kurgi ne. 

Žana parimo ant sofos ranktūrio. Prireikė laiko, kol ji 
apskritai suprato, kas įvyko. Kai ankstyvą popietę jai verk- 
dama paskambino Neli ir paklausė, ar galėtų tuojau pat at- 
vykti, Žana kaip reikiant išsigando. Taip gailiai kūkčioti į 
telefono ragelį buvo galima tik dėl dviejų priežasčių - su- 
žinojus apie mirtį arba sunkią ligą. Pragmatikė Žana rim- 
tai nevertino meilės kančių. Nuo meilės dar niekas nemi- 
rė. Tą patį pasakė ir Neli. 

— Ar tai dėl Žano? 
- Žano? Kokio dar Žano? 


(4 

Neli sutrikusi akimirkai liovėsi kūkčioti. 

— Gatvės muzikanto iš Meino. Atrodė kaip reikiant 
tave įsižiūrėjęs. Juk tarp jūsų kažkas vyksta? Taip ir ma- 
niau, kad palaikot ryšį. Jis puikus vyras. 

- Kalbi apie Šoną? — Neli vos nenusijuokė, supratusi, 
apie ką kalba pusseserė. - Ir kaip tau šovė į galvą? Tarp 
mūsų nieko nebuvo. Jis tiesiog draugas, pažįstamas. Tiesą 
sakant, visai ne mano skonio. 

— Supratau. — Neli išgirdo, kaip Žana su palengvėjimu 
įkvėpė oro. - Ar galiu paklausti, kas yra tavo skonio? Kal- 
bu apie tą, kuris sudaužė tau širdį. Atskleisk man paslaptį, 
ir aš iš karto nusiųsiu pas jį savo smogikų būrius. 

Neli sukūkčiojo. 

— Danielis Bošamas, - tyliai tarė. 

— Mon Dieu, turbūt juokauji! - sušuko Žana ir pratrūko 
kvatotis. - Tik pamanyk, šlubas profesorius! Pasirodo, vis- 
kas ne taip jau blogai. Jis tau per senas. 

— Nieko panašaus, - įsižeidusi atšovė Neli. Buvo bepra- 
dedanti gailėtis, kad paskambino Žanai. - Ir nevadink jo 
šlubiu, tai žema. 

- Kaip pasakysi. - Žana neturėjo noro toliau aptari- 
nėti pusseserės meilės problemų. - Paklausyk, mieloji, 
šiuo metu esu viena kavinėje ir negaliu išeiti. Užsikaisk 
skanios arbatos, persirenk sausais drabužiais ir prigulk. 
Pabandyk nusnūsti. Tai visada padeda. Turiu sulaukti Se- 
linos. Vėliausiai po trijų valandų būsiu pas tave. Tikiuosi, 
ištversi? 


— Pabandysiu, - linktelėjo Neli. 

Žana miglotai pažadėjo, kad dėl tokio dalyko pasaulis 
tikrai nesugrius, o Neli greitai nuoširdžiai iš jo juoksis, ir 
padėjo ragelį. 

Dabar beveik valandą sėdėjo šalia pusseserės ant so- 
fos ir bandė suprasti, kas įvyko. Ant stalo stovėjo du puo- 
deliai juodosios arbatos ir dvi lėkštės su kriaušių pyrago 
likučiais. 

- Negaliu praryti nė kąsnio, — tarė Neli, kai Žana įžen- 
gė pro duris, nešina pyragu. 

— Nejau atsisakysi gabalėlio kriaušių pyrago? 

Žanos nuomone, geriausiai paguosdavo gardus mais- 
tas. Ji ištiesė Neli lėkštę su auksaspalviu pyragu ir drą- 
sinamai nusišypsojo. Pasakodama Žanai apie didžiąją 
katastrofą, ištikusią ją ryte, nelaimėlė nepastebimai jį 
įveikė. 

— Hmm. - Žana gūžtelėjo pečiais. Ji nelabai suprato, 
kas tokio siaubingo nutiko, bet žinojo, kad jos pusseserė 
gali būti tikra mimoza, todėl pabandė kuo atsargiau dės- 
tyti mintis. - Pritariu, kad tai... nelabai gražu. Vis dėlto, 
žvelgiant iš šalies, viskas neatrodo taip jau... blogai. Tu- 
riu galvoje, kas vyko tarp tavęs ir to vyro? Kaip suprantu, 
nieko. Negali rimtu veidu tvirtinti, kad tas šlubis... ėčė... 
Bošamas tave apgavo. 

— Nieko panašaus ir nesakiau. 

Neli liūdnai pažvelgė į pusseserę. 

- Tavo žvilgsnis daužo man širdį! - Žana suėmė Neli 
už rankos, kuri vis dar gniaužė nosinę, ir drąsinamai ją 
spustelėjo. - Jūs visiškai vienas kitam netinkate. 

Žana taktiškai nutylėjo, kad geraširdis profesorius jai 
atrodė nuobodybės įsikūnijimas. 

Neli prisiminė sutapimų sąrašą ir atkakliai tylėjo. 

Kai valandėlę abi nepratarė nė žodžio, Žana pasilenkė, 
pakėlė apvalainą arbatinuką ir pripylė tuščius puodelius 
arbatos. Ją slėgė Neli liūdesys. Pusseserė be reikalo siel- 
vartavo. Tai buvo absurdas. Žana gurkštelėjo arbatos ir 
ryžtingai pastatė puodelį ant stalo. 

— Ar galiu pasakyti, ką manau iš tikrųjų? 

— Ne. 

Neli nenorėjo girdėti tiesos. 

— Tiesa ta, kad viską išsigalvojai. Kalbu apie tai, kad 
ši meilės istorija, — tarė Žana, dviem pirštais pavaizduo- 
dama kabutes, - gyva tik tavo galvoje. Grynas pramanas. 
Šiek tiek užsimiršai, Neli. Studentė ir profesorius, juk tai 
klasika! Pats metas nusileisti ant žemės! 

— Ką tu išmanai apie jausmus? 

Neli prikando apatinę lūpą. Žana atsiduso. Ji niekada 
nebūtų susidėjusi su romantikais. Patetiški gestai, tušti 
plepalai, tauškalai apie mėnesieną ir neaiškus ilgesys pa- 
kurstydavo vaizduotę, bet niekada neduodavo vaisių. 

- Išmanau daugiau, nei manai, - kuo ramiausiai at- 
šovė. - Tavo jausmai visada buvo vienpusiai. Aišku kaip 
dieną, kad Bošamas nė nenutuokė, kad esi jį įsimylėjusi, — 
skėstelėjo rankomis Žana. — Nė žodžiu neprasitarei. Kiek 
laiko jį pažįsti? Metus? Dvejus? Susimildama! Įvyko tai, 
kas ir turėjo įvykti. Gerai žinojai, kad iš to nieko nebus. 


Dūmei sau į akis miglą, užuot pripažinusi tiesą. 

-— Visai ne, - nesutiko Neli. Nepaisant to, pripažino, 
kad Žana teisi. - Žinau, kad nuskambės keistai, bet... tie 
jausmai teikė man džiaugsmo. Tik laukiau... 

— Laukei ko? 

— Ženklo, - tyliai atsakė Neli. 

Žana delnu pliaukštelėjo sau per kaktą. 

— Tikriausiai juokauji? — Ji buvo pamiršusi pusseserės 
prietaringumą. Neli mėgo įžvelgti ženklus, kur jų nebuvo 
nė kvapo, ir viskam suteikti prasmę. Žana papurtė galvą. — 
Mieloji! Kodėl tau neprisiminus tikrų filosofų? Sartras 
būtų neblogas pasirinkimas. - Ji su užuojauta pažvelgė į 
pusseserę. - Nėra jokių ženklų! Iš kur jie turėtų atsiras- 
ti? Tik mes patys galim suteikti savo gyvenimui prasmę. 
Liaukis ko nors laukti. Patikėk manim, Visatai į mus nuo- 
širdžiai nusispjaut. 

Neli nusišluostė nosį ir užsitraukė pledą. 

— Tavo pasaulėžiūrai trūksta magijos, - galiausiai tarė. — 
Žmogui reikia kuo nors tikėti. 

Ji vis dar šalo. 

— Tikiu tuo, ką matau. Dar nepasigedau magijos. — 
Žana šyptelėjo ir pakilo nuo sofos. - Jau vėlu, metas į lovą, 
mieloji. Magiška tai ar ne, viena tikrai pažadu: po poros 
savaičių profesorius Bošamas bus istorija. Nesuprasi, ko- 
dėl taip jaudinaisi. 

— Apči, - dar kartą nusičiaudėjo Neli. - Norėčiau, kad 
nutiktų kas nors magiško. 

Kai Žana išvyko, Neli drebėdama priėjo prie lango. Mė- 
nuo vienišas kabėjo virš Paryžiaus ir atrodė taip pat pasi- 
metęs. Pirmą kartą nuo to laiko, kai čia apsigyveno, Neli 
norėjo būti toli. Kur nors pietuose, kur šviečia saulė, o 
žmonės nerūpestingi ir linksmi. Ji užtraukė užuolaidas ir 
šniurkštelėjo nosimi. 

Susimąsčiusi nužvelgė butą, kurį prieš porą metų įsigi- 
jo už palikimą. Ramus miegamasis su balkonu, didelė sve- 
tainė su rašomuoju stalu ir mėlynąja močiutės sofa, maža 
jauki virtuvė ir vonios kambarys su langu. Gražus butas se- 
name name Paryžiaus viduryje, kuris beveik priklausė Neli. 
Ji taip juo didžiavosi! Taupė susiveržusi diržus, kad kiek- 
vienais metais galėtų sumokėti sutartą sumą, ir kiekvieną 
sausį su džiaugsmu pervesdavo ją bankui. Septyniasdešimt 
kvadratinių metrų saugumo. Staiga viskas prarado prasmę, 
o Paryžius tapo tamsus ir šaltas. Regis, nuo jaukaus vasaros 
vakaro Biut Šomono parke, kai įsimylėjusi ir kupina vilčių 
stovėjo priešais Rosa Bonheur, praėjo ištisi šviesmečiai. 

— Nenukabink nosies, — atsisveikindama prigrasino 
Žana. - Viskas praeis. Blogiausia jau nutiko. Prisimink, ką 
sakydavo mamie: „Vidury nakties prasideda nauja diena.“ 


Nauja diena nežadėjo nieko gero, nes ankstyvą rytą pra- 
sidėjo galvos skausmu ir drebuliu. Neli nedalyvavo kalė- 
diniame fakulteto vakarėlyje (neišgirdo ir pamėgtos pro- 
fesoriaus kalbos, kurią šis baigdavo džiaugsmingu Tanti 
auguri"). Paskutinių metų dienų nepraleido ir su savo 


* Laimingo gimtadienio! (It.). 

bretonais giminėmis Lokronane, vaikystės name su mė- 
lynomis langinėmis prie jūros. 

Ji gulėjo lovoje, kosėjo kaip senė ir turėjo užtektinai 
laiko apgalvoti praėjusius įvykius ir neišsipildžiusius lū- 
kesčius. Praėjus trims dienoms po to, kai Dievo Motinos 
katedros varpai paskelbė Naujųjų metų pradžią, Neli pa- 
kilo iš patalo, o paslaptingas radinys suteikė jos gyveni- 
mui naują kryptį. Tiesiogine šio žodžio prasme. 

Žana, žinoma, būtų pareiškusi, kad ji ir vėl ieško ženklų. 
Neli buvo įsitikinusi, kad sulaukė to, ko tikėjosi. Ženklo. 


KAI VISKAS SLYSDAVO IŠ RANKŲ, Neli imdavo tvar- 
kytis. Buvo įsitikinusi, kad sudėliojus į vietas mažus daly- 
kus, išsispręs ir dideli klausimai. Niekada neleisdavo sau 
tapti aplinkybių įkaite. Žinojo, kad nepastebimai prarastų 
pagrindą po kojomis ir nugrimztų gilyn. 

Daiktai Neli spintose ir stalčiuose turėjo savo vietas, 
ant kėdžių ir fotelių nesimėtė drabužiai, o stalas nebuvo 
nukrautas popieriais. Ji turėjo silpnybių, bet tikrai nebu- 
vo apsileidusi. Nepaisant to, pastarosiomis savaitėmis jos 
namų nebūtum pavadinęs tvarkingais. Mažoje virtuvėje 
stovėjo didelis krepšys, pilnas pakuočių ir dėžučių, kurio- 
se prieš išvažiuodama į Bretanę Žana atnešė jai maisto. Ša- 
lia naktinio stalelio stovėjo tušti vandens buteliai. Vonioje 
susikaupė nuosėdų, o medinės grindys prašėsi šluotos. 

Kai vieną pirmųjų sausio dienų Neli svirduliuodama 
išlipo iš lovos ir, vis dar šiek tiek kosėdama, atidarė bal- 
kono duris, nosį švelniai pakuteno pro pilkus debesis pra- 
siskverbęs saulės spindulys. Ji įkvėpė ryto oro ir nustebo 
supratusi, kad visai gerai jaučiasi. Jai nebeskaudėjo galvos 
ir galūnių, negana to, pirmą kartą nuo lemtingos dienos 

gruodžio viduryje vos prabudusi nepradėjo ilgėtis Danie- 
lio Bošamo. 

Neli užsikaitė kavos, apsirengė ir nusprendė susitvar- 
kyti. Negalėjo toliau taip gyventi. Atkūrus tvarką, susiri- 
kiuodavo ir mintys. 

Ji pasiklojo lovą, išmetė tuščias vaistų dėžutes, į lauko 
konteinerius vidiniame kieme išnešė šiukšles, senus laik- 
raščius ir plastikinius butelius, išplovė stiklines ir lėkštes, 
išvalė lentynas, išsiurbė berberišką kilimą svetainėje, iki 
spindesio nublizgino seną apskritą valgomojo stalą, atidė- 
jo keletą senų drabužių bei batų porų ir iš karto pasijuto 
geriau. Priešingai nei sėdėdama prie rašomojo stalo, dar- 
buodamasi rankomis iš karto išvysdavo rezultatą. 

Kaivaikystėje kas nors paklausdavo Neli, kuo ji norėtų 
būti užaugusi, mergaitė visada atsakydavo, kad pardavi- 
nės knygas, kaip Maman. Nedidelis knygynėlis ir Salon de 
thė „Hortensia Sauvage“ Kemperyje buvo ypatinga vieta 
skaisčiai geltonomis sienomis ir melsvomis durimis, ku- 
rių abiejose pusėse vešėjo mėlynžiedžių hortenzijų krū- 
mai. Ją mėgo ne tik mažoji Neli, bet ir lankytojai, perkan- 
tys knygas ir rinktines arbatas. Turėdami laiko, žmonės 
prisėsdavo prie apvalių staliukų arba ant nedidelių sofų 
patogiame salone, ragaudavo thė d la rose su šokoladiniu 
tortu iš dailių porcelianinių indų ir sklaidydavo naujai įsi- 
gytą romaną arba meno albumą. Būdama aštuonerių Neli 
labiau už viską pasaulyje mėgo su knyga ir dideliu gabalu 
šokoladinio pyrago įsitaisyti ant mėgstamiausios sofos 


* Rožių skonio arbata (pranc.). 

tarp dviejų aukštų arbatinės langų ir paskęsti kitame pa- 
saulyje. 

Šiandien dviejuose buvusio knygų mylėtojų rojaus 
kambariuose veikė drabužių parduotuvė, prekiaujanti ma- 
rinistiniais žvejų marškiniais, kapitonų kepurėmis, vande- 
niui nepralaidžiais lietpalčiais ir, žinoma, įprastomis baltai 
ir mėlynai juostuotomis jūreivių palaidinėmis, kurias taip 
mėgo bretoniškų suvenyrų besidairantys turistai. 

Pradėjusi studijuoti Paryžiuje, Neli vaikštinėjo aplink 
Sorboną, kai savo dideliam džiaugsmui aptiko La fourmi 
ailėe - „Sparnuotąją skruzdėlę“. Buvęs knygynas keistu 
pavadinimu, įsikūręs senos Šv. Žiuljeno le Povro bažny- 
čios šešėlyje judrioje penktojoje apygardoje, teikė malonų 
prieglobstį ir siūlė trisdešimt keturių rūšių arbatos. Ne- 
didelė arbatinė mėlynomis durimis Fuar gatvėje, vos per 
porą žingsnių nutolusi nuo garsiojo knygyno Shakespeare 
and Company, panėšėjo į Au Hortensia Sauvage ir iš karto 
patraukė Neli dėmesį. Hortenzijų buvo ir šiame gardžius 
užkandžius ruošiančiame Salon de thė, deja, nebuvo ste- 
buklingo kambario, ant kurio sienų kabėtų daugybė veid- 
rodžių ir paveikslų, o lubas remtų lentynos, iš kurių bet 
kada galėtum išsitraukti knygą. Tą vėjuotą lapkričio dieną, 
įsitaisiusi prie juodo marmurinio stačiakampio stalo tarp 
dviejų šviesių plonų kolonų, apsuktų gėlių girliandomis, 
Neli atsivertė valgiaraštį, kuriame rado netgi savo mėgs- 
tamiausią arbatą. 

Thė d la rose. Ji gerai prisiminė švelnų rožių aromatą, 
sklindantį iš dailaus puodelio. Vaikystėje visada gerdavo 


84 NICOLAS BARREAU 


juodąją arbatą su daug pieno ir trimis gabaliukais cukraus, 
nes gryna vaikui būtų buvusi per stipri. Iškilmingai kel- 
dama prie lūpų puodelį su auksine rankenėle, jausdavosi 
suaugusi. 

— Visada kelk puodelį prie lūpų, niekada prie jo nesi- 
lenk, - pirmą kartą pamokė mama. 

Neli niekada nepamiršo šių žodžių. 

Dabar iš virtuvės spintos išsitraukė šluotą ir pagalvojo, 
kaip viskas būtų susiklostę, jeigu jos tėvai būtų gyvi. Ar 
būtų įgyvendinusi savo vaikystės svajonę ir perėmusi Au 
Hortensia Sauvage? Ar būtų vis tiek išvykusi studijuoti į 
Paryžių? Išmokusi italų kalbą? Susipažinusi su Polio Vi- 
riljo teorijomis ir profesoriumi Bošamu? Be baimės išskri- 
dusi su juo į Niujorką? 

Neli atsiduso, pradėjo valyti rašomojo stalo nišą ir ne- 
noromis prisiminė nebaigtą magistro darbą. Ji nebeturėjo 
jokio tikslo. Pakako įsivaizduoti, kaip aptarinės darbo de- 
tales su apsimetėliu profesoriumi arba ginsis jį prieš komi- 
siją, kurioje sėdės ir jis, kad iš karto apimtų neviltis. Neli 
tvirčiau suspaudė šluotos kotą. 

— Susiimk, - griežtai sau tarė. - Pakaks savęs gailėti! 

Tada pasuko į miegamąjį ir energingai sušlavė dulkes, 
du plaukų segtukus, tabletę nuo skausmo, pariedėjusią po 
naktiniu staliuku, pašto ženklų lapą ir sudžiūvusias že- 
mes, menančias beviltišką pasivaikščiojimą Liuksembur- 
go sode. Po lova pleveno pora plunksnų ir mėtėsi termo- 
metras, kurio veltui ieškojo visuose namuose. Norėdama 
pasiekti platų palovį miegamojo kampe, Neli pasilenkė. 

Staiga šluota į kažką atsitrenkė. Prie sienos gulėjo karto- 
ninė dėžė, kuri buvo per sunki, kad pastumtum ją šepečiu. 
Neli nustebusi atsigulė ant pilvo ir palindo po lova. Kai 
norėdama ištraukti dėžę, dejuodama suėmė ją už šonų, 
staiga prisiminė, kad joje - močiutės Klerės knygos, ku- 
rias netrukus po senelės mirties atsivežė į Paryžių. Kaip 
tik tada rado butą Varenė gatvėje. Jame dar nebuvo lenty- 
nų, todėl dėžę su knygomis paslėpė po lova. Vėliau ketino 
ramiai ją sutvarkyti. Nuo to laiko praėjo penkeri metai. 

Neli nustebo, kad visiškai pamiršo dėžę. Pasijuto taip, 
tarsi seno palto kišenėje netikėtai būtų radusi šimto eurų 
banknotą arba stalčiaus gilumoje aptikusi ankstyvą gim- 
tadienio dovaną, laukiančią tikrosios šventės dienos. 

Neli atšventė gimtadienį prieš pusę metų, liepos 22 
dieną, todėl kaip pavėluota Kalėdų dovana apsidžiaugė 
dulkėtu radiniu ir skubiai jį nuvalė. 

Ji žinojo apie Klerės pomėgį skaityti. Pirmaisiais san- 
tuokos metais jaunavedžiai Delakurai dažniausiai gana 
vėlai susėsdavo vakarienės, nes jaunamartė ruošdavo 
maistą įsikniaubusi į knygą. Neli šypsodamasi atklijavo 
lipnią juostą ir atlenkė dėžės atvartus. Apimta šventinio 
jaudulio, pakėlė juodą šilko popierių ir pažvelgė į dėžę, no- 
rėdama apžiūrėti mėgstamiausias Klerės Delakur knygas. 


Neli niekada neabejojo geru močiutės skoniu. Visos trys 
seserys buvo puikiai išsilavinusios, bet šioje dėžėje gulėjo 
lobiai, apie kuriuos ji nė nenutuokė. Pora senų, oda įriš- 
tų klasikos tomų, rodos, priklausiusių dar Klerės tėvui - į 

juos buvo įklijuoti medžio raižiniai su Žoržo Boforo inici- 
alais. Moljero ir Rasino pjesės, du Viktoro Hugo romanai, 
žymusis Bodlero eilėraščių rinkinys Piktybės gėlės ir Fene- 
lono Telemacho nuotykiai. Nuostabusis Aragono poezijos 
rinkinys Elzos akys, kaip ir senasis Alen-Furnjė romano 
Didieji Molnai leidimas, atsidūręs Neli mėgstamiausių 
knygų lentynoje, priklausė jos močiutei. Nelaimingasis 
Daktaras Živago glaudėsi prie Vėjo nublokštų - Klerės jau- 
nystėje juos skaitė kiekviena mergina. Giliau slėpėsi nu- 
skaitytas Marnės leidimas. Neli gerai prisiminė šią knygą, 
statmenomis raidėmis išraitytu pavadinimu. Vaikystėje 
pamačiusi ją vienoje iš tamsių svetainės lentynų, klaidin- 
gai perskaitė pavadinimą. 

- Žiūrėk, Mamie, čia knyga apie tave! 

Neli nusijuokė ir ištraukė iš dėžės kitas knygas. Hen- 
rio Džeimso Moters portretą ir Balandžio sparnus, Hotor- 
no Raudonąją raidę ir Hardžio Tesę iš d'Erbervilių giminės — 
romaną, kurį paauglystėje prarijo per vasaros atostogas. 
Dar kartą prisiminė močiutės pasakojimą apie Romaną 
Polanskį, aštuntajame dešimtmetyje Lokronone pasta- 
čiusį žymiąją ekranizaciją su Nastasija Kinski. Dėžės gi- 
lumoje gulėjo italų rašytojų romanai. Tarp jų buvo ne tik 
Basanio Finzi-Kontinių sodas ir Elzos Morantės Istorija, 
bet ir naujesnių Umberto Eko knygų, Kalvino „Jeigu ke- 
leivis žiemos naktį , Erutero ir Lučentinio „Mylimasis be 
gyvenamosios vietos" ir „Mirusių raitelių palio“. 

Neli užsimiršusi įsitaisė šalia dėžės, vieną po kitos 
traukė knygas, tada atsargiai sudėjo jas atgal ir nusitempė 

sunkią dėžę į svetainę, kad po penkerių metų pagaliau su- 
tvarkytų močiutės palikimą. 

Prieš dėdama knygas į lentynas, kiekvieną dar kartą 
pervertė. Niekada nežinai, ką jose gali rasti - atviruką, 
nuotrauką arba banknotą. Neli slėpdavo įvairias smulk- 
menas knygose ir neretai jas pamiršdavo. Atrodo, kad mo- 
čiutei šis polinkis buvo svetimas. 

Kiekvienos knygos trečiajame puslapyje buvo įrašyta 
jos mergautinė arba vedybinė pavardė ir atitinkama data — 
tai galiojo ir Žoržo Boforo knygoms. Nepažymėta buvo 
tik viena paskutiniųjų knygų, gulinčių pačiame kartoni- 
nės dėžės dugne. 

Tai buvo italų rašytojo Silvijaus Todžio knygos origi- 
nalas, apie kurį niekada nebuvo girdėjusi Neli. Įrašas po 
rusvu viršeliu pasipuošusio tomo pavadinimu skelbė, kad 
tai penktasis romano Galioja dešimt dienų leidimas. Mo- 
čiutė turėjo gerai mokėti itališkai, jeigu skaitė net roma- 
nus. Apgailėtinas pavadinimas labiau priminė pasibaigu- 
sio galiojimo bilietą nei romaną - nebuvo abejonių, kad jis 
nepriklausė pasaulinės literatūros lobynui. 

Neli nupūtė nuo viršelio dulkes ir atsivertė pirmą sky- 
rių, prasidedantį daug žadančiu veikėjo monologu. Vyras 
tikino nepasirodysiąs biure, net jei dėl to sugriūtų pasaulis. 

Neli šyptelėjo. Regis, romanas nebuvo toks prastas. Ji il- 
gokai vartė knygą, kol galiausiai suprato, kad joje pasakoja- 
ma gyva ir netikėta meilės istorija Venecijoje - įveikę visus 
sunkumus Paolo ir Klara galiausiai lieka kartu. Neli sustojo 
ties pieštuku pabrauktu sakiniu, kurį be vargo išsivertė: 

Šalia tos, kurią dievino, jis būtų įveikęs viską. 

Ar sakinį pasibraukė jos močiutė? Neli šypsodama- 
si pervertė dar kelis puslapius ir jau norėjo padėti ploną 
anksčiau. 

Storesnio už kitus puslapius priešlapio apačią ženkli- 
no įrašas. Žodžiai buvo beveik nusitrynę nuo poros van- 
dens lašų. Neli pabandė juos iššifruoti. Noi... siempre... al 
Settimo Cielo... Žemiau matėsi nusitrynusi pirmoji vardo 
raidė —- R, B, Garba P - Venezia ir data: 12. V. 1952. 

Keista. Galbūt ši knyga priklausė ne Klerei ir atsitik- 
tinai atsidūrė dėžėje, pagalvojo Neli. Tik tada pastebėjo 
lotynišką sakinį, ryškiomis raidėmis įrašytą puslapio vir- 


šuje. Neli gerai jį žinojo: 
AMOR VINCIT OMNIA 


Neli ne pirmą kartą gailėjosi, kad nepaklausė Klerės De- 
lakur apie įrašą ant seno žiedo su granato akimi. Savaime 
suprantama, žinojo, ką reiškia sakinys, kuriuo viduramžių 
riteriai puošdavo vėliavas. Meilė nugali viską. Nepaisant to, 
Neli nežinojo, ką išblukęs įrašas reiškė jos močiutei. 

Klerė padovanojo anūkei senovinį auksinį žiedą su 
gervuogės formos mažyčių granatų akimi dvidešimtojo 
gimtadienio proga. 

- Jis priklausė man, dabar atėjo eilė perduoti jį tau, - 
pasakė ir šypsodamasi palinkėjo Neli sutikti žmogų, su 


kuriuo galėtų skristi. 

Kitą dieną Neli išvyko į Paryžių. Mojuodama Kempe- 
rio geležinkelio stotyje stovinčiai močiutei, dar nežinojo, 
kad paskutinį kartą mato sau svarbiausią žmogų. 

Po poros dienų Neli nusiėmė žiedą ir tik tada paste- 
bėjo išgraviruotus žodžius. Nusprendė, kad kitą kartą ap- 
silankiusi Lokronane, paklaus, ką jie reiškia. Kito karto 
nebuvo. 

Klerė Delakur nesikankino ir mirė akimirksniu - nu- 
krito kaip žvaigždė. Vieną vakarą tiesiog nebepakilo nuo 
mėgstamiausio fotelio. Neli sėdėjo ant suoliuko vasariš- 
kame Liuksemburgo sode, kai paskambinęs dėdė prane- 
šė liūdną žinią. Ji drebančiomis rankomis laikė plastikinį 
dubenėlį su margaspalvėmis salotomis ir staiga vėl tapo 
maža mergaite. 

Po netikėtos močiutės mirties Neli dar kurį laiką ban- 
dė išsiaiškinti, ką reiškia įrašas. Paklausė dėdės, ar sakinys 
apie visagalę meilę nebuvo Delakurų šeimos šūkis. Šis, po 
motinos mirties su šeima persikėlęs gyventi į seną namą 
Lokronane, nieko nežinojo apie žiedą. Nežinojo ir kiti šei- 
mos nariai. Žana spėjo, kad papuošalą tuomet darbūsimai 
žmonai padovanojo Maksimiljanas. Jį mylimai jaunėlei iš 
dažnų kelionių galėjo parvežti i? Žoržas Boforas. Vis dėlto 
tokia galimybė kėlė abejonių, nes Klerei netrūko drąsos 
meilės fronte. Galiausiai Neli liovėsi klausinėti ir toliau 
nešiojo žiedą kaip mylimos močiutės atminimą. 

Dabar paslaptingasis sakinys išniro nusitrynusiame 
itališkame romane, kurį Klerė nusipirko arba gavo dovanų 


šeštojo dešimtmečio pabaigoje. 

Neli dar kartą žvilgterėjo į datą ir ėmė skaičiuoti. 1952 
metų gegužę Klerei buvo septyniolika. Ar įrašas knygoje 
buvo skirtas jai? Neli susimąsčiusi delnu perbraukė per 
viršelį su didelėmis senamadiškomis raidėmis įspausta 
autoriaus pavarde. 

Silvijus Todis. Kas buvo šis vyras? Neli neprisiminė, 
kad pavardė būtų patraukusi jos dėmesį didžiajame akme- 
niniame name Finistere, bet tai dar nieko nereiškė. Ji su- 
simąstė. Ar močiutė galėjo pažinoti italų rašytoją ir gauti 
dovanų jo romaną su palinkėjimu? 

Neli paėmė knygą ir prisėdo prie kompiuterio. Po 
pusvalandžio išsiaiškino, kad Silvijus Todis, iš tiesų var- 
du Pietras Silvijus Riveta di Solongjela, 1886 metais gimė 
aristokratų šeimoje Romoje. Jis buvo japonologas ir dvi- 
dešimtojo amžiaus pirmojoje pusėje dažnai tarpininkau- 
davo italų valdžiai bendraujant su Japonija. Išleido keletą 
veikalų kaip žurnalistas ir rašytojas, bet savo romanus vi- 
sada pasirašinėdavo slapyvardžiu. 

Rodos, kad 1931 metais pasirodęs Galioja dešimt die- 
nų buvo jo sėkmingiausias darbas. Romanas sulaukė ne 
vieno pakartotinio leidimo, o po Kamilo Mastroncikvės 
ekranizacijos 1940 metų šeštajame dešimtmetyje išgyve- 
no tikrą renesansą. Todis mirė 1952 metais Romoje. 

Neli dar kartą žvilgterėjo į dedikaciją knygoje ir papur- 
tė galvą. 1952 metais Todis jau buvo senyvas vyras. Buvo 
sunku įsivaizduoti, kad merdintis šešiasdešimt šešerių 
metų rašytojas būtų žadėjęs septyniolikmetei settimo cielo, 
septintąjį dangų. Kad ir kaip būtų, bet kas galėjo įsigyti 


MAŽŲ STEBUKLŲ KAVINĖ 91 


skaitytą knygą su palinkėjimu, skirtu ne Klerei Delakur, 
tuo metu dar nešiojusiai mergautinę pavardę, o visai kitai 
damai. 

Tokia versija skambėjo visai įtikinamai — šiaip ar taip, 
dedikacijoje nebuvo paminėtas Klerės vardas. Tik kodėl 
ant močiutės žiedo buvo išgraviruotas lotyniškas posakis, 
įrašytas knygoje? 

AMOR VINCIT OMNIA. 

Neli pašiurpo oda. Tai negalėjo būti tiesiog sutapimas. 
Sena knyga ir žiedas buvo susiję. Jie pasakojo slaptą isto- 
riją, kurioje dalyvavo jos močiutė. Tačiau kaip? Kas 1952 
metų gegužę nutiko Venecijoje? 

— Venezia, - sušnabždėjo Neli. 

Žodis nuskambėjo kaip galingas burtažodis. Kodėl ji 
kaip tik dabar rado šią knygą? Dabar, kai viską prarado ir 
ieškojo atramos? Gal tai buvo ženklas, kurį prieš daugelį 
metų atlaidžiai šypsodamasi virtuvėje pažadėjo mamie? 
Neli susimąsčiusi pasukiojo žiedą. 

Keista, pagalvojo. Keista, keista, keista. 

Tada jai gimė mintis, kurią galiausiai ištarė garsiai: 


- Turiu nuvykti į Veneciją. 


(() 


PIETŪS VISADA DVELKĖ ILGESIU - nesvarbu, ar ke- 
lionę pradėdavai Siorapaluke, ar Paryžiaus geležinkelio 
stotyje. Tai buvo tik vietos klausimas, nes pažadas visada 
skambėjo taip pat. Keliauti į pietus buvo tarsi susigrąžinti 
meilę. 

Neli prisiglaudė prie stiklo ir nužvelgė besikeičiantį 
kraštovaizdį. Jos skruostai buvo paraudę, o akys spindė- 
jo. Ryto prieblandoje ji išvyko iš Liono stoties pasitikti di- 
džiojo savo gyvenimo nuotykio. 

Jos kelionę būtum galėjęs vadinti pabėgimu, bet Neli 
nebūtų pritarusi tokiam teiginiui. 

— Pernelyg dramatiška, - būtų atsakiusi ir nusibraukusi 
nuo veido plaukų sruogą. 

Nepaisant to, jautė, kad tokiuose žodžiuose yra tiesos. 

Neli nebuvo iš tų žmonių, kurie šaltą sausio rytą aki- 
mirksniu susikrautų lagaminą, pasiimtų iš banko visas 
santaupas, nusipirktų pernelyg brangią raudoną rankinę 
ir tiesiog iškeliautų iš žiemiško Paryžiaus. 

Kartais gyvenime nutikdavo nenumatytų dalykų. Su- 
imdavo baisus kosulys arba dar baisesnės meilės kančios. 


Senoje knygoje išnirdavo paslaptingas sakinys. Nesvarbu, 

kad nesiliaujantis lietus Paryžiuje darėsi nebepakeliamas. 
Staiga atsirasdavai greitojo traukinio kupė, pro debesis 
prasiskverbdavo saulė, prisimindavai, kad esi jauna, ir vis- 
kas nušvisdavo kitomis spalvomis. 

Neli veidu perbėgo šypsena. Sidabrinis traukinys visu 
greičiu lėkė į pietus. El sud. 

Ji pati stebėjosi, kaip greitai viskas įvyko. Kokia ryž- 
tinga staiga tapo. Kaip greitai priėmė sprendimą, neabejo- 
dama jo teisingumu. Internete peržiūrėjo skirtingus butų 
skelbimus ir galiausiai keturioms savaitėms užsisakė stu- 
diją San Polo rajone. Keturioms savaitėms! Neli negalėjo 
prisiminti, kada paskutinį kartą buvo iškeliavusi mėne- 
siui. Jai tai atrodė beprotiška, beveik akiplėšiška, todėl už- 
sakymą patvirtino stipriai besidaužančia širdimi. Rajoną 
rinkosi vedama jausmų - jai patiko San Polo pavadinimas, 
primenantis didįjį atradėją Marką Polą, kaip ir ji keliavusį 
tik sausuma ir vandeniu. Žinoma, jo laikais nebuvo lėktu- 
vų, bet Neli nenorėjo gilintis į tokias smulkmenas. Ji nusi- 
pirko bilietą ir trumpą kelionės vadovą. Į lagaminą įsidėjo 
ne tik kelnių ir megztinių, bet ir porą lengvų suknelių. Įsi- 
metė net basutes. Juk važiavo į pietus! 

Neli, kaip ir daugeliui žmonių, pietuose visada švietė 
saulė, o gyvenimas buvo toks nerūpestingas ir linksmas, 
koks gali būti tik ten. Šią akimirką jai to ir reikėjo, todėl 
Silvijaus Todžio knygelė vis labiau atrodė kaip dangaus 
ženklas. Nestiprus spyris imtis veiksmų. Romanas ir italų 
kalbos žodynėlis kyšojo iš naujos raudonos rankinės. Neli 


nusprendė perskaityti jį važiuodama traukiniu. 

Ji patogiai atsilošė minkštoje kėdėje. Pirma klasė tik- 
rai buvo gerokai erdvesnė. Kai geležinkelio stoties kaso- 
je jos paklausė, kuria klase norėtų važiuoti, ji akimirkai 
suabejojo (tai vis dar buvo senoji, išmintingoji ir taupioji 
Neli), bet galiausiai tarė: 

— Pirmąja! 

Taip, jos pajamos svyravo, o bankas nepasiūlė jokių 
nuolaidų. Už kelionę teko pakloti visas santaupas. Žino- 
ma, piniginę paplonino ir rankinė. 

Neli patenkinta pažvelgė į elegantišką karmino rau- 
donumo rankinę, kuria ne vieną mėnesį grožėjosi pra- 
bangios parduotuvės vitrinoje, Fur gatvėje, neketindama 
išleisti tokios neprotingos sumos mažmožiui. Ji pakerėta 
delnu perbraukė per minkštą odą ir keliskart spragtelėjo 
auksinę sagtelę. Žinoma, dar nė nenujautė, kad rankinė 
greitai atliks nepaprastai svarbų vaidmenį jos gyvenime. 
Neli neturėjo daug brangių daiktų. Kai išėjo iš butiko su 
rankine, kurią maloni pardavėja pirmiausia įpakavo į me- 
džiaginį krepšelį ir tik tada įdėjo į turkio spalvos popieri- 
nį maišelį su auksiniu užrašu, ją nustebino palaimingas 
jausmas, kuris neapleido iki šiol. Savaime suprantama, 
gyvenime buvo svarbesnių dalykų už... daiktus. Ir vis 
dėlto! 

A thing of beauty is a joy forever. Argi ne taip rašė an- 
glų poetas Kitsas? Gražus daiktas veda į amžiną džiaugs- 
mą. Neli patenkinta atsiduso. Netgi tada, kai norai stipriai 
arba visiškai prieštaraudavo sveikam protui, kartais reikė- 


davo juos išpildyti. 

Neli suprato prabangos vertę, kai prasivėrė kupė du- 
rys. Laimė, tai buvo tik palydovas, norintis patikrinti jos 
bilietą. Ji dar kartą pasidžiaugė, kad važiuoja viena. Buvo 
puiku žvelgti pro langą ir ramiai mąstyti, netrukdomai 
laikraščių šlamėjimo ir svetimų pokalbių. Ilgai keliauda- 
mas visada turėdavai laiko pamąstyti. Stebėti, kaip keičia- 
si kraštovaizdis arba oras. Judėdavai pirmyn, bet visada 
žinodavai, kur esi. 

Neli ištiesė barzdotam palydovui savo bilietą. Vyras 
tiriamai jį nužvelgė ir tik tada pažymėjo. 

— Venecija! Jūsų laukia ilgas kelias, panele. Kaip iki ro- 
jaus. Tikiuosi, nenuobodžiausite. Greitai patieksime ka- 
vos ir užkandžių. 

Palydovas geraširdiškai nusišypsojo savarankiškai ke- 
liaujančiai jaunai moteriai rausvais skruostais ir dailiomis 
lūpomis. 

Neli padėkojo ir įsidėjo bilietą atgal į rankinę. 

— Man labai patinka važiuoti traukiniu, - patikino ir 
akimirką pagalvojo, ar turėtų pridurti, kad net dvidešimt 
pirmame amžiuje yra žmonių, kurie neskraido lėktuvais. 
Nusprendė nesivarginti. 

— Malonu girdėti. Geros kelionės. 12.24 turėsite per- 
sėsti į kitą traukinį Turine. Bon voyage! 

Palydovas trumpai prilietė kepurę ir vėl uždarė kupė 
duris. 

Kaip iki rojaus, šyptelėjo Neli ir prisiminė žodžius, įra- 
šytus močiutės knygoje. II settimo cielo. Galbūt ši kelionė 
tikrai vedė tiesiai į dangų? 

Neli pasiėmė Silvijaus Todžio romaną ir pradėjo skaityti. 
Greitai taip įsitraukė į pasakojimą, kad atsidūrė Venecijoje 
anksčiau negu traukinys. Viską sužinojo apie jaunąjį Paolą 
Rubinį, kuris nuobodžiavo dirbdamas kino bendrovės biure, 
dar knygos pradžioje grasino šiandien nieku gyvu nepasiro- 
dyti tarnyboje ir netrukus vienoje Romos telefono būdelėje 
rado dešimt dienų galiojantį pirmosios klasės traukinio bi- 
lietą į Veneciją. Norėdamas grąžinti bilietą keleiviui, Paolo 
nuskubėjo į stotį, bet nespėjo išlipti iš pajudėjusio traukinio. 
Taip prieš savo valią ir neturėdamas nė grašio (beveik!) kiše- 
nėje, įsitraukė į nuostabų nuotykį. Paini meilės istorija, nau- 
jas darbas ir nepamirštamas miestas. Vaikštinėdamas siau- 
romis Venecijos gatvelėmis ir lenktais tiltais, Paolo kaskart 
sutikdavo dailią merginą. Deja, niekaip negalėdavo jos su- 
laikyti. Nepažįstamoji skirtingomis aplinkybėmis tris kar- 
tus ištarė „o“, todėl vaikinas meiliai praminė ją Sinjorina O. 

Neli vos porą kartų atitraukė akis nuo įtraukiančio pa- 
sakojimo, kad trumpam žvilgterėtų į žodyną. Ji sužinojo, 
kad Venecija yra idealus miestas įsimylėjėliams. Taip pat, 
kad yra dviejų tipų calli - tos, kuriomis mina visi, ir tos, 
kuriomis nevaikšto niekas. Be to, du venecijiečiai galiau- 
siai visada susitiks Piazza San Marco. 

Šviesi knygelė buvo sklidina poetiškos dvasios ir opti- 
mizmo - tikras meilės laiškas meilei ir miestui, parašytas 
pačiais nuostabiausiais žodžiais. Neli negalėjo sulaukti, 
kada pasieks kelionės tikslą. Paolas Rubinis taip pat mažai 
keliavo ir pirmą kartą lankėsi Venecijoje. Ji kaip pakerėta 


skaitė jo mintis: 

Jis jautėsi praturtėjęs spektakliu, kurį jam prakilniai pa- 
siūlė Venecija: lagūna, po blyškiai rausvu dangumi įsikūrusio 
miesto fata morgana; čia net vanduo priminė eterį, kaip dan- 
gus nusidažantį vis ryškesne spalva. Paolo gėrė šviesą, aki- 
nančią švelniai auksiniu mirgėjimu. Jautėsi toks laimingas, 
tarsi visa tai priklausytų jam. 

Po trijų valandų Neli perskaitė laimingą pabaigą ir 
užvertė knygą. Negalėjo patikėti, kad romanas buvo para- 
šytas 1931 metais! Seniai nebuvo patyrusi tokio skaitymo 
malonumo. Būtų mielai pasakiusi Silvijui Todžiui, kad jo 
romanas - geros nuotaikos gausybės ragas. Gaila, kad ra- 
šytojas seniai buvo miręs. 

Ji įsidėjo knygą į rankinę ir pakėlė akis. Buvo taip įsi- 
traukusi į knygą, kad gerokai nustebo išvydusi dar du ke- 
leivius — į ją smalsiai žvelgė tyli sutuoktinių pora. 

Neli linktelėjo ir gurkštelėjo atvėsusios kavos. Po pus- 
valandžio traukinys atvyko į Turiną. Dar po pusvalandžio 
Neli jau važiavo Venecijos kryptimi. 

Ji džiaugėsi būsimomis atostogomis, bet pasijuto pavar- 
gusi, todėl prisidengusi delnu burną nusižiovavo. Kelionė 
truko vienuolika valandų. Ji pažvelgė pro langą, bet krašto- 
vaizdis ėmė vis labiau lietis jai prieš akis - akis, kurios anks- 
tyvo popiečio šviesoje spindėjo lagūnos spalvomis. Neli to 
nežinojo, nes dar niekada nežvelgė į Serenissimos vandenis. 

Traukiniui kilometras po kilometro judant pirmyn, ji 
prisimerkė ir mintimis akimirkai grįžo į kelionės pradžią — 
Liono stotį, kur prieš išvykdama išsiuntė mįslingą atviru- 
ką neprietaringajai pusseserei. Jame parašė: 

Miela Žana, 

grįžusi į Paryžių, nenustebk - manęs nebus namuose. 
Dėl nieko nesirūpink. Visata turi sielą, todėl aš ketu- 
rioms savaitėms išvykau. 

Bučiuoju, 

tavo Neli 


14 


NELI ILGIAU NEI VALANDĄ laukė Rialto Mercato sto- 
telėje. Buvo tamsu. Ji nervinosi ir vis labiau pasidavė pani- 
kai. Ponas Pocis, kurio nebuvo mačiusi akyse, bet įsitem- 
pusi dairėsi, nesirodė. 

— Neįtikėtina! 

Neli dar kartą žvilgterėjo į rankinį laikrodį ir piktai 
papurtė galvą. Buvo sutarusi susitikti su ponu Pociu pen- 
kiolika po šešių, o buvo beveik septynios. Ji dar kartą išsi- 
traukė iš palto kišenės mobilųjį telefoną ir surinko numerį, 
kurį buvo radusi internetiniame puslapyje. Niūrus balsas 
atsakiklyje itališkai pakartojo, kad ponas Luidžis Pocis 
šiuo metu negali atsiliepti. 

Neli tyliai nusikeikė. 

Kai vakarop po ilgos kelionės traukiniu galiausiai iš- 
lipo Santa Lucia stotyje, saulė jau buvo nusileidusi. Neli 
išėjo iš stoties pastato ir akimirkai sustojo lauke, gerdama 
pirmą Venecijos vaizdą. Venezia. Pagaliau! 

Laiptai iš stoties aikštės leidosi prie Didžiojo kanalo. 
Po apšviestos Ferrovia stotelės prieplauka vylingai žėrėjo 
vanduo. Kairėje vingiavo kelias į kelias spalvingai apšvies- 

tas gatveles su nedidelėmis krautuvėlėmis ir barais, o už 
poros metrų kilo didelis akmeninis tiltas, balkšva arka žy- 
mintis Didžiojo kanalo pradžią. 

Buvo daug vėsiau, nei tikėjosi Neli. Nuo kanalo kilo 
šalta drėgmė. Neli sužvarbusi užsisegė paltą, kuris pasiro- 
dė per lengvas tokiam orui. Ji džiaugėsi, kad po juo vilkėjo 
megztinį ir kelnes. Jautėsi šiek tiek nusivylusi, kad Veneci- 
joje buvo taip pat atšiauru, kaip ir Paryžiuje. Laimė, nelijo. 

Gerai, kad vaporeto stotelė, iš kurios turėjo pajudėti 
laivas, buvo vos už kelių žingsnių. Neli plačiomis laiptų 
pakopomis nusitempė tamsiai mėlyną lagaminą ir kasoje 
įsigijo biglietto. Tada įlipo į vaporetą, kuris jau laukė prie- 
plaukoje ir turėjo nugabenti ją į sutartą vietą. Daugelis ke- 
leivių sulindo į nedidelio garlaivio vidų, kur pasislėpę nuo 
drėgmės ir vėjo įsitaisė ant nepatogių medinių suolų. Neli 
su lagaminu liko stovėti lauke prie turėklų. 

Jaudinosi, kad nepraleistų Rialto Mercato stotelės. Be 
to, tai buvo jos pirmoji kelionė Didžiuoju kanalu, kuris 
kaip didelė S raidė vingiavo per šį nepaprastą plaukiantį 
miestą. Ji norėjo pamatyti viską, ką tik galėjo. Kai vapore- 
tas pajudėjo tarp dangų remiančių margų daugiaaukščių 
namų ir rūmų, vėjas bloškė jai į veidą plaukus. Abiejose 
Didžiojo kanalo pusėse degė nedideli žibintai, metantys 
šviesą ant namų fasadų su aukštais smailėjančiais langais 
lyg iš rytietiškų pasakų. Šviesa atsispindėjo lengvai ban- 
guojančiame auksiniame vandenyje. Kai vaporetas tyliu 
didingu kanalu lėtai praplaukė pro pavienes gondolas, 


* Vandens autobusai Venecijoje. 

kaip siauri tamsūs šešėliai siūbuojančias ant vandens pa- 
viršiaus, Neli širdis prisipildė laimės. Tai buvo stebuklas! 

Rialo Mercato stotelėje ji prarado žadą, pro nedide- 
lių rūmų piano nobile žemę siekiančius langus išvydusi 
didžiulį venecijietiško stiklo sietyną. Kai vaporetas su 
trenksmu prisišvartavo prieplaukoje, Neli pasuko galvą, 
perskaitė iškabą ir išsigandusi skubiai nusitempė lagami- 
ną per medinį atvirą laukiamąjį, už kurio plytėjo senasis 
žuvų turgus, pescheria, su kraujo raudonumo markizėmis. 

Kelionių vadovė Neli perskaitė, kad Venecijos žuvų 
turgus buvo vienas gražiausių pasaulyje, bet vėsų sausio 
vakarą aikštė panėšėjo į didžiulį apleistą burlaivį, kuriame 
nesimatė nė gyvos dvasios. 

Neli akimirkai sustojo ir apsižvalgė. Kai kiti keleiviai, 
daugiausia vietiniai, išlipo iš vaporeto ir ryžtingai praėjo 
pro šalį, priešais turgaus aikštę liko stovėti tik pora japonų 
turistų — jie kikendami išsitraukė lazdą ir kvailai kraipy- 
damiesi pasidarė asmenukę išmaniuoju telefonu. Neli su- 
raukė nosį. Akimirką pasijuto kaip Paryžiuje. Ji negalėjo 
laimėti kovos prieš šiandieninį spaudimą dokumentuoti 
kiekvieną akimirką. Nepaisant to, turėjo tik senamadišką 
mygtukinį telefoną, su kuriuo skambindavo arba rašyda- 
vo žinutes. Turėjo ir fotoaparatą. Viskam savas laikas. 

Kol japonai uoliai fotografavosi suglaudę galvas ir 
dviem pirštais rodė pergalės ženklą, prie jos prisigretino 
jaunas vyras odine striuke. Neli klausiamai į jį pažvelgė. 
Šis linksmai nusišypsojo. 

— Arjūs ponas Pocis? - itališkai paklausė Neli. 

Vyras sustojo ir klausiamai pažvelgė į ją. 

— Perchė, kodėl? - šyptelėjo, pabrėžtinai ilgai tardamas 
skiemenis. 

— Sutarėme, kad jis mane iš čia pasiims. 

— Perchė? - pakartojo vyras ir išsitraukė cigaretes. 

Neli suraukė kaktą. 

— Nes... Ką tai reiškia? Ar jūs ponas Pocis? 

Vyras papurtė galvą. 

- Deja, ne, - apgailestaudamas tarė. - Gaila, ar ne? — 
Tada pamerkė akį ir prisidegė cigaretę. Liepsna akimirkai 
apšvietė kampuotus veido bruožus. Vyras ištiesė pakelį. — 
Gal norėtumėte cigaretės? Galėtume palaukti drauge. 

— Aš nerūkau. 

— To ir bijojau. 

— Negaliu pakęsti, kai žmonės vėluoja. 

Vyras linktelėjo sunkiai tramdydamas šypseną. Tik- 
riausiai pats visada vėluodavo. Tada linksmai skėstelėjo 
rankomis. 

— Pamirškite poną Pocį! Galėčiau pakviesti jus taurei 
vyno. Už kampo yra užeiga. 

- Ačiū, bet atsisakysiu. — To ir reikėjo tikėtis. Pakako 
porą minučių pastovėti vienai, kad pasirodytų pirmasis ži- 
golo, pasiryžęs nusitempti tave į lovą. - Mane tuoj pasiims. 

— Ar tikrai negaliu jums padėti? 

— Tikrai ne, - ryžtingai atsakė Neli. - Buona sera. 

Ji linktelėjo vyrui odine striuke ir nešina lagaminu 
pasitraukė per porą metrų. Netrukus pasirodė kitas vapo- 
retas. Neli akies krašteliu pamatė, kaip jos gerbėjas įlipo 

vidun, o pora keleivių išlipo. Ji vėl kaip įbesta liko stovėti 
su lagaminu ir raudonąja rankine. 

O jeigu ponas Pocis nepasirodys? Neli nugara perbė- 
go šiurpas. Ši vieta neatrodė labai gyva vakare — tik ne 
sausį. Jeigu su žemėlapiu būtų radusi kelią į savo studiją 
Calle del Teatro, - tai buvo beveik neįmanoma, nes Neli 
net šviesoje sunkiai orientavosi erdvėje, - kaip būtų pate- 
kusi vidun be rakto? 

Neli vis stipriau daužėsi širdis. Ji pirmą kartą užsisa- 
kė butą internetu. Atrodo, kad pirmą kartą viskas nueis 
šuniui ant uodegos. Neli jau beveik gailėjosi, kad nepriė- 
mė pagalbos iš vyro odine striuke. Galbūt jis tik norėjo 
būti paslaugus ir neturėjo jokių pašalinių minčių? Galbūt 
pašalinių minčių turėjo tik ji? Neli žingsniavo pirmyn at- 
gal ir susijaudinusi žvalgėsi aplink. Penkios po septynių! 
Neįtikėtina! Jau buvo pasiruošusi ieškoti viešbučio kai iš 
pescheria pusės išgirdo triukšmą. 

Neli apsižvalgė. Jos link artinosi senas vyras su kepure 
ir lazda. 

— Ar jūs ponia Delakur? — pasiteiravo gergždžiančiu 
balsu. 
— Taip, tai aš, - skubiai atsakė Neli. 

Su palengvėjimu pažvelgė į senolį, kuris primerkęs ru- 

das akis įdėmiai ją nužvelgė. 

— Luidžis Pocis, - prisistatė. - Ar gerai atvykote? 

— Taip, - atsakė Neli. - Laukiu čia beveik valandą, - 
priekaištingai pridūrė. - Maniau, nebepasirodysite. 

Senolis linktelėjo ir raminamai kilstelėjo ranką. 

— Tranguillo, trangvillo, - samurmėjo. Atrodo, nė ne- 
manė atsiprašyti arba pasiaiškinti. - Pirmyn! Nuvesiu jus 
į appartamento, - tarė ir kreivu rodomuoju pirštu bedė į 
tamsą. - Sekite paskui mane, panele Delakur, andiamo! 

Senolis stebinamai greitai nuklibikščiavo pirmyn, kas 
antrame žingsnyje stuktelėdamas į siauros gatvelės šaligatvį. 

Neli tyliai atsiduso. Neatrodė, kad ponas Pocis norėtų 
arba galėtų padėti nešti jai lagaminą. Ji tvirčiau suėmė jo 
rankeną ir nuskubėjo paskui senolį. 


Po dešimties minučių Neli suprato, kad jos didysis pary- 
žietiškas lagaminas su ratukais visiškai netinka Venecijai. 
Ji narsiai klupinėjo paskui poną Pocį, ryžtingai kaip luna- 
tikas vingiuojantį tamsiomis San Polo gatvelėmis ir tiltais. 
Juos jungė daugybė laiptų - Neli suprato, kad dar niekada 
nebuvo įveikusi tiek pakopų. Ji bildėdama kėlė ir traukė 
lagaminą, melsdama, kad nenulūžtų jo ratukai. Reikėjo 
pasistengti, kad neatsiliktų nuo senolio, kuris vis atsisuk- 
davo atgal, norėdamas įsitikinti, ar viešnia neatsiliko, ir 
nekantriai šūkčiojo: 

- Andiamo, Signorina Delacourt, andiamo! 

Kai jie galiausiai pasiekė studiją (penktame aukšte, 
name be lifto!), Neli buvo šlapia ir vos gaudė kvapą. 

— Ecco, štai! - patenkintas sušuko ponas Pocis. 

Tada akimirksniu atitraukė sunkias medines duris ir 
prilaikydamas jas lazda kilniaširdiškai žengė į šalį, norė- 
damas praleisti Neli. Neatrodė, kad jaustųsi pavargęs. 


* Ramiai, ramiai (it.). 

Neli dvejodama žengė vidun ir atsidūrė venecijie- 
tiškame salon, kuriame po senu tamsiai raudonu kilimu 
spindėjo ochros spalvos marmurinės plytelės su baltomis 
siūlėmis. Smalsiai nužvelgė dvi šafrano spalvos sofas, ku- 
rios, atskirtos tamsaus medžio stalu su knygomis ir žurna- 
lais, stovėjo viena priešais kitą, apsuptos senų paveikslų ir 
šviestuvų. Virš židinio prie galinės svetainės sienos kabė- 
jo pajuodęs veidrodis sidabriniais rėmais, kuriame atpaži- 
no savo atvaizdą. Miegamasis su sunkiomis melsvai pilko- 
mis aksominėmis užuolaidomis ir durimis į vidinį sodėelį, 
pailgas siauras vonios kambarys su nedideliu langu ir vir- 
tuvė su garsiai burzgiančiu šaldytuvu bei apvaliu stalu, ant 
kurio stovėjo butelis vyno. Neli apstulbo. Butas buvo toks 
jaukus, kad akimirksniu privertė pamiršti visus kelionės 
vargus. Ji spindinčiomis akimis atsisuko į poną Pocį. 

— Troppo bello" - sušuko. 

— Ecco! - atsakė senolis. 

Nutaisęs reikšmingą miną, parodė rankenėlę šalia 
durų. Tada kelis kartus pakėlė ir nuleido ją žemyn. 

— Riscaldamento!' - ponas Pocis pasukiojo ratuką šalia 
rankenėlės. - Freddo - caldo! Freddo - caldo"" 

Senolis įdėmiai pažvelgė į Neli, norėdamas įsitikinti, 
ar ji suprato. 

- Viskas aišku, — patikino Neli. - Šildytuvo rankenėlė, 
ačiū! 

* Taip miela! (Jt.) 


** Šildymas! (It.) 
*** Čalta-karšta! (It.) 

Aprodęs visas buto spintas, ponas Pocis pagaliau įdavė 
jai raktą ir atsisveikino. 

- Jeigu iškils problemų, skambinkite, - pridūrė. - Tele- 
fonino! 

Tada iš plačios kelnių kišenės išsitraukė mobilųjį tele- 
foną ir pamojavo juo viešniai priešais veidą. 

Neli kilstelėjo antakius ir lėtai linktelėjo. 

- Žinoma, jeigu pažadate kelti ragelį, pone Poci. 

— Aš visada keliu ragelį! - pyktelėjo senolis. 

Tada palinkėjo gero vakaro ir dingo. 

Neli išlydėjo buto šeimininką, užvėrė sunkias buto 
duris ir su palengvėjimu atsiduso. Koks keistas seno- 
lis! Nuoširdžiai vylėsi, kad neteks jam skambinti. Tada 
nusivilko paltą, pasidėjo ant kavos staliuko rankinę ir 
patenkinta apžvelgė naujuosius namus. Susimąsčiusi 
ir knygas, pakėlė ant židinio stovintį sidabrinį dubenėlį, 
įjungė ir išjungė toršerą gelsvu gaubtu, atidarė langą ir 
nužvelgė tylų sodelį. Tada patikrino virtuvės spinteles 
ir stalčius. Viename rado atidarytuvą, su kuriuo atkim- 
šo vyno butelį. 

- Andiamo, Signorina Delacourt, Andiamo, - šypsoda- 
masi pamėgdžiojo, žvelgdama į veidrodį virš židinio. 

Vynas buvo geras. Ji vienu mauku ištuštino taurę ir pa- 
juto, kaip gyslomis pasklido maloni šiluma. Tada šiek tiek 
pasuko į viršų šildytuvo rankenėlę. Galiausiai iškraustė 
lagaminą ir tvarkingai sudėjo drabužius senoje miegamo- 
jo spintoje ir tamsaus medžio komodoje su plačiais stal- 

čiais šalia lovos. Ši buvo užklota melsvai pilka lovatiese ir 
papuošta aksominėmis pagalvėlėmis. 

Neli negalėjo atsispirti jos vilionėms ir nusprendė pus- 
valandžiui prigulti. Vėliau ketino užsukti į nedidelį barą 
nusipirkti užkandžių - praėjo jį pakeliui į butą. Nuo įtam- 
pos jai skaudėjo rankas. Buvo pusė devynių vakaro. 

- Tik pusvalandžiui, - sumurmėjo Neli. 

Ji išsitiesė ant lovos ir pasikišo po galva aksominę pa- 
galvėlę. Užmerkusi akis, pajuto, kaip jos kūnas apsunko 
nuo nuovargio. 

Netrukus nugrimzdo į miegą nedideliuose apparta- 
mento. 


(2 


VENECIJA BUVO IDEALUS MIESTAS pėstiesiems arba 
svetimšaliams, kurie nejučia sulėtindavo žingsnį, pake- 
rėti rausvų rūmų, akmeninių tiltų, kanaluose tyliai ban- 
guojančio lagūnos vandens, pakrypusių namų, bokštelių 
ir painių gatvelių, netikėtai nuvedančių į aikštę su barais 
krautuvėlėmis, stebuklo. San Polo buvo pačioje Venecijos 
širdyje - Neli negalėjo atsižiūrėti į šalia stūksančią dieviš- 
ko grožio Santa Maria Gloriosa dei Frari bažnyčią. 

Ji nustebo, ankstų rytą prabudusi su drabužiais. Mie- 
gojo beveik dešimt valandų. Greitai išgėrusi kapučino ir 
suvalgiusi cukraus pudra pabarstytą Cornetto San Polo 
aikštės bare, nusprendė pasivaikščioti po miestą. Švietė 
saulė, todėl Neli džiaugėsi, galėdama apžiūrėti kiekvieną 
užkaborį, kurie ir žavėjo, ir trikdė, nes tokiu metų laiku 
buvo kaip niekad tušti. 

Ji nė nenumanė, kokie turistų būriai vėliausiai gegužę 
užtvindydavo Šv. Morkaus arba Rialto gatves. Porą savaičių 
buvo likę ir iki garsiojo karnavalo, per kurį į lagūnų miestą 
švęsti gatvėse porai dienų suplūsdavo dešimtys tūkstančių 
persirengėlių. Krautuvėlių vitrinose jau kabėjo ryškiaspal- 

vės kaukės ir prašmatnūs apdarai. Neli, pirmą kartą išvy- 
dusi juos savo akimis, smalsiai prisispaudė prie stiklo. 

Po pažastimi pasispaudusi, - niekada negalėjai žino- 
ti! - raudonąją rankinę, stebėdamasi žingsniavo San Polo 
gatvelėmis, kurių pabaigoje visada išvysdavo lopinėlį dan- 
gaus ir vieną iš daugybės kanalų, žalsvai mėlynu vandeniu 
skalaujančių visą miestą. Sustojusi ant tiltelių stebėdavo 
tarp tapybiškų namų fasadų vandeniu slystančias gon- 
dolas. Po valandos džiaugsmingai pakrikštijo Veneciją 
lėčiausiu Europos miestu. Patenkinta klausėsi savo žings- 
nių, — dromologiškai! - aidinčių Sottoportego, per kurį 
žingsniavo neskubėdama ir mėgaudamasi tyla. Jautėsi to- 
kia pakerėta, kad akimirkai pamiršo net Danielį Bošamą 
ir meilės kančias. Be tikslo kulniavo siauromis šalutinė- 
mis gatvėmis, perėjo Šv. Roko aikštę su didžiąja Scuola ir 
Tintoreto paveikslais, kuriuos ketino apžiūrėti kitą kartą, 
kol galiausiai pasiekė ryto saulėje sidabru žvilgantį Di- 
džiojo kanalo krantą. 

Čia rado traghetto, savitą gondolą, keliančią kitapus ka- 
nalo. Neli įdavė gondolininkui porą monetų ir įlipo į siūbuo- 
jantį juodą laivą, plukdantį stovinčius keleivius. Abejotinas 
pasiūlymas, pagalvojo Neli, bet gondolininkas su šiaudine 
skrybėle ir juostuotu megztiniu taip draugiškai jai nusi- 
šypsojo, kad nenorėjo liūdinti jo savo dvejonėmis. Išlipusi 
į krantą, netrukus atsidūrė kitoje didelėje aikštėje, šįkart Šv. 
Stefano, kur ant kampo išgėrė Orangina ir vėl leidosi į kelią. 

Neli mėgo pasižvalgyti po nedidelius kiemelius ir ga- 
tveles arba sustoti priešais krautuvėlių vitrinas, todėl už- 

truko, kol pasiekė vietą, į kurią anksčiau ar vėliau atklys- 
davo kiekvienas Venecijos lankytojas: Piazza San Marco. 

Iš Šv. Morkaus varpinės sklindantys dūžiai skelbė 
vidurdienį, kai Neli išniro pro vieną iš aikštę juosiančių 
arkadų ir pakerėta sulėtino žingsnį. Priešais ją kaip di- 
džiulė bestogė svetainė plytėjo pagrindinė miesto aikštė. 
Ištaigingi daugiaaukščiai Prokuracijos rūmų pastatai su 
aukštais arkiniais langais juosė ją iš trijų pusių. Pabaigoje 
kaip karūna kilo puošni Šv. Morkaus bazilika su apvaliais 
kupolais ir smailais bokštais. Virš pagrindinių katedros 
vartų auksu spindėjo šv. Morkaus sparnuoti liūtai. 

Neli perėjo aikštę, kuri net šiuo metų laiku buvo gy- 
vesnė nei daugelis kitų Venecijos vietų. Gatvės prekeivis 
siūlė praeiviams plokščias gondolininkų skrybėles, baltų 
ir juodų nėrinių skėčius nuo saulės ir kičinius aliejinius 
paveikslus su Dožų rūmais, Atodūsių tiltu arba Šv. Mor- 
kaus bazilika. Juodaodis vyras raudona kepure nenuilsda- 
mas leido į orą mėlynus fejerverkus. Praeiviai galėjo įsi- 
gyti irjų. Aikštės viduryje margavo turistai ir balandžiai. 
Pirmieji tikėjosi nuotraukų su lesinamais paukščiais, an- 
trieji - maisto iš turistų rankų. Neli šypsodamasi nužvel- 
gė senyvą amerikietę su kailiniais, ištiesusią balandžių 
nutūptas rankas. Moteris stovėjo kaip kaliausė, išdidžiai 
laukdama, kol vyras ją nufotografuos. 

— Now, honey, cheeeeese! - sušuko šis ir nuspaudė 
fotoaparato mygtuką. 


* "Dabar, mieloji, sūūūris! (Angl.) 

Caffė Florian ir Caffė Ouadri terasos, kuriose šiltes- 
nėmis dienomis šurmuliuodavo lankytojai, buvo tuš- 
čios, todėl norėdamas išgerti kavos arba taurę Prosecco, 
turėjai užeiti vidun. Neli ilgesingai nužvelgė senosios 
Caffė Florian langus, už kurių patogiose medžiu apkalto- 
se nišose pora svečių gurkšnojo karštą šokoladą. Kainos 
čia buvo pasakiškos, bet dar Napoleonas kadaise tvirti- 
no, kad Šv. Morkaus aikštė prilygsta gražiausiai Euro- 
pos menei. 

Neli pasigrožėjo Torre dell Orologio su mėlynu, auksi- 
nėmis žvaigždėmis išpuoštu astronominiu laikrodžiu ir 
apžiūrėjo dvi juodas statulas, visada pasiruošusias tiksliai 
mušti valandas. 

Vis dėlto labiausiai Neli patiko Šv. Morkaus varpinė. 
Raudonų plytų bokštas, kylantis virš visų kitų pastatų, 
jai pasirodė vertas Venecijos simbolio vardo. Jis išdidžiai 
stūksojo aikštės pakraštyje atokiau nuo praeivių, triukš- 
mo ir balandžių sparnų plazdenimo. Neli pažvelgė į viršų 
ir kaip daugelis kitų turistų mažu fotoaparatu bergždžiai 
pabandė jį nufotografuoti. 

Žengė vieną, tada dar vieną ir dar vieną žingsnį atgal. 
Galiausiai nugara atsitrenkė į turistų grupę, susvyravo ir 
susmuko kažkam ant rankų. 


Greitai paaiškėjo, kad ją sugavo begėdiškai patrauklus ve- 
necijietis, vedžiojantis po miestą italų keliautojų grupę. 
— Oppla! - sušuko nustebęs, kai ant jo vos neužvirto 


žavi svetimšalė. 

Nedaug trūko, kad Neli būtų nukritusi ant šaligatvio 
kaip jos raudonoji rankinė. Laimė, venecijietis akimirks- 
niu ją išgelbėjo. 

Rudose akyse šmėstelėjo lengva pašaipa, veidu nuvil- 
nijo šypsena ir suspindo balti kaip sniegas dantys. 

— Ciao, bella! - išgirdo Neli. 

Dar vienas italų pamaiva! 

— Visada geriau eiti ta kryptimi, kuria veda akys, pane- 
le, nebent turite papildomą porą nugaroje, - susuokė. 

Grupė linksmai nusijuokė. Neli nutrikusi atsistojo ant kojų. 

— Grazie, - tarė ir nenoriai leido jaunam venecijiečiui 
surinkti iš rankinės pabirusius daiktus. 

Jaunuolis kerimai nusišypsojo ir laužyta anglų kalba 
prisistatė Valentinu Briatore (Valentinas, kokia klišė!). 
Netikėtas susidūrimas tik patvirtino Neli nuomonę apie 
gražius vyrus. Atrodo, kad jaunojo venecijiečio galvoje 
taip pat žėlė piktžolės. 

— Are you alone? First time in Venice? You like to join us? 

Neli nebyliai papurtė galvą ir pabrėžtinai garsiai užsi- 
segė rankinę. Venecijietis neketino taip lengvai pasiduoti. 

— Where are you from? - neatlyžo. - America? Sweden? 
Germany?“ 

— Paris", - atsakė Neli. 

Ji nieku gyvu nenorėjo išsiduoti, kad itališkai kalba ge- 
riau nei miesto gidas angliškai. 

Arjūs viena? Pirmą kartą Venecijoje? Norėtumėt prisijungti? (Angl.) 


** Iškurjūs? Amerika? Švedija? Vokietija? (Angl.) 
*** Paryžius (angl.). 


MAŽŲ STEBUKLŲ KAVINĖ 148 


— Aaah, Paris! - pritariamai sušuko venecijietis. - Very 
nice city! I love! But Venezia is muche nicer than Paris, you 
will see, Mademoiselle!" 

Jis dar kartą apdovanojo svetimšalę kerinčia šypsena. 

Neli nuomone, pernelyg rodė dantis. Norėdama išveng- 
ti tolesnės pažinties, ji trumpai linktelėjo ir pasisuko eiti. 

— Wait!" — Jaunuolis delnu persibraukė per tamsias 
garbanas ir skubiai išsitraukė iš džinsų kišenės restorano 
kvitą, ant kurio išraitė savo vardą ir mobiliojo telefono 
numerį. 

Neli negalėjo jam to uždrausti. 

— You take this! - ištiesė lapelį venecijietis. - I will show 
you Venice, Mademoiselle. Ifyou have time, you just callme"',- 
pamerkė akį. 

Neli buvo mandagus žmogus, todėl paėmė numerį ir 
šyptelėjusi įsikišo jį į kelnių kišenę. 

— Grazie, - padėkojo dar kartą. 

— You call me, okay? - sušuko Valentinas, kai ji vėl pasu- 
ko aikštės link. 

Neli šyptelėjo. 

— Teks palūkėti, - tyliai tarė. 

Tada nužingsniavo prie baltai rausvų Dožų rūmų, ku- 
riuos ketino aplankyti kitą dieną, ir nuėjo tiesiai prie aukš- 
tų kolonų aikštės pabaigoje, kurių pašonėje lagūną saugo- 


* Oo, Paryžius! Labai mielas miestas! Man patinka! Bet Venecija daug mieles- 

nė nei Paryžius, jūs tuo įsitikinsite, panele! (Angl.) 

** Palaukite! (Angl.) 

*** Paimkite tai. Aš aprodysiu jums Veneciją, panele. Jeigu turėsite laiko, tie- 
siog paskambinkite man (angl.). 

jo karališkieji liūtai. Neli išsitraukė fotoaparatą ir padarė 
nuotrauką. Šįkart nenukrito. Patenkinta nusišypsojo ir 
nužvelgė spindinčią lagūną, kurioje bolavo Giudecca sala. 
Tada nusprendė pasivaikščioti palei Riva degli Schiavoni ir 
nuo ten pasigėrėti Atodūsių tiltu, kurio grožis kadaise pa- 
kerėjo net didįjį miesto širdžių daužytoją Kazanovą. 

Po dešimties minučių žingsniuodama pro Metropolio 
viešbutį, Neli jau buvo pamiršusi lapelį kelnių kišenėje. 
Jeigu kas nors būtų pasakęs, kad po trijų valandų praradu- 
si viltį surinks venecijiečio Valentino numerį, būtų balsu 

nusijuokusi. 

PO TRIJŲ VALANDŲ Neli stovėjo ant garsiojo Rialto 
tilto, jungiančio Šv. Morkaus aikštę su San Polo rajonu, ir 
grožėjosi nuo jo atsiveriančiu vaizdu. 

Prieš tai papietavo gražiame Saraceno restorane prie 
Didžiojo kanalo, kurį iš pradžių palaikė dar viena turistine 
vieta. Nepaprastai malonūs ir draugiški padavėjai pasiūlė 
jai staliuką prie lango, virš kurio skirtingame aukštyje ka- 
bėjo šilkiniai venecijietiški rytietiško stiliaus šviestuvai, 
šiek tiek primenantys konditerinius maišelius. 

Maistas pranoko jos lūkesčius. Neli paklausė padavėjo 
patarimo ir pirmam patiekalui užsisakė burnoje tirpstantį 
baltos žuvies karpačą su citrinų sultimis. Po jo ragavo picą 
su saliamio dešra, šviežiais pomidorais ir minkštutėle mo- 
carela. Jos pikantišką aštrumą užgėrė dviem taurėmis rau- 
donojo vyno, kuris švelniai vilnijo gomuriu, bet buvo šiek 
tiek per sunkus pietų metui. Neli nesuko dėl to galvos, nes 
bet kada galėjo trumpam prigulti savo studijoje. 

Kuo ilgiau apie tai galvojo, tuo geresnė atrodė mintis 
visą mėnesį praleisti mieste, kurį daugelis aplankydavo 
tik savaitgaliais. Trumpų išvykų kultūra pastaruoju metu 

sparčiai plito. Žmonės skrido pasirinkta kryptimi dviem 
su puse dienoms ir stebėjosi, kad miestuose patiria įtampą. 

Išvyka nepaprastai skyrėsi nuo kelionės. Kelionei rei- 
kėjo laiko, tikrai daug laiko, pagalvojo Neli, ragaudama 
naminių citrininių ledų su uogomis. Tik apsistojęs ilgė- 
liau galėjai pagyventi vietos ritmu, grįžti į labiausiai pati- 
kusius taškus arba tiesiog nusnūsti popiečio miego, užuot 
apžiūrėjęs dar penkis lankomus objektus. 

Neli baigė pietus puodeliu stipraus ir saldaus espreso 
su migdoliniu sausainiu, apmokėjo sąskaitą ir dar kartą 
nužvelgė gelsvus šviestuvus virš lango. 

Padavėjas paaiškino, kad tai Fortuny šviestuvai, paga- 
minti iš kadaise Venecijoje gyvenusio žymaus menininko 
Mariano Fortuny sukurto audinio. Vyras primygtinai pa- 
tarė viešniai aplankyti Fortuny muziejų, įsikūrusį atokia- 
me San Marko užkampyje, dažnai praslystantį pro akis 
turistams. Neli įsidėmėjo muziejaus pavadinimą ir pasi- 
teiravo: 

— O šviestuvai? Ar šiandien jų dar galima įsigyti? 

— Si, claro! Deja, jie labai brangūs. Tai ne turistinis su- 
venyras, - šyptelėjo padavėjas ir padiktavo Neli vienos iš 
trijų Fortuny parduotuvių adresą San Marko rajone ant 
Lovo tilto. - Grįžkite atgal Rialto tiltu ir laikykitės deši- 
nės. Tikrai ją pastebėsite. 


Netrukus Neli vėl atsidūrė ant Rialto tilto, kurį kirto pasi- 
vaikščiojusi ryte. Kaip ir tada akimirkai sustojo jo vidury- 
je, atsuko veidą į saulę, ant turėklo priešais save pasidėjo 

raudonąją rankinę ir įdėmiai pažvelgė į žvilgantį Didįjį 
kanalą, tolumoje susiliejantį su dangumi, 

Silvijus Todis buvo teisus — Venecija nepakartojama. 
Vis dar. Neli gėrė vis ryškiau auksu tviskančią ankstyvo 
popiečio šviesą. Užsisvajojusi klausė savęs, ar močiutė 
taip pat stovėjo ant šio tilto, grožėdamasi nuostabiu ka- 
nalo vaizdu. 

Neli persisvėrė per akmeninį turėklą ir nužvelgė pilną 
gondolą, lėtai slystančią patilte. 

Nebūtų nė pagalvojusi, kad netrukus įvyks maža ne- 
laimė, kuri — kaip kartais nutinka su tokiomis nelaimė- 
mis — vėliau pripildys jos gyvenimą laimės. 

Neli dar nieko nenujautė. Galbūt buvo išgėrusi kiek 
per daug raudonojo vyno, galbūt jai tiesiog nepasisekė — 
norėdama geriau įsižiūrėti į patenkintus japonų turistus ir 
iš visos širdies dainuojantį gondolininką, ji dar labiau per- 
sisvėrė per turėklą. Staiga ją netyčia stumtelėjo skubantis 
praeivis. Neli šūktelėjo iš nuostabos, o raudonoji rankinė 
kaip akmuo nukrito į gondolos galą - keista, bet keleiviai 
ir gondolininkas jos net nepastebėjo. Neli nevalingai pasi- 
elgė kaip Todžio knygos veikėja. 

— O! - sušuko. - O ne! Ah... non! Mon sac d man, mon 
sac d man! - veltui šaukė prancūziškai, negalėdama prisi- 
minti žodžio rankinė itališkai. Susijaudinusi puolė mojuo- 
ti keleiviams apačioje. - Ei! Sveiki! Mano rankinė! Nukri- 
to mano rankinė! 

Japonai sutartinai pakėlė galvas į viršų, šypsodamiesi 
linktelėjo ir, sujaudinti europietiško svetingumo, pamojo 

atgal. Ilgaplaukis vaikas su kabėmis net iškėlė išmanųjį te- 
lefoną, norėdamas įamžinti draugišką merginą, lyg niekur 
nieko linkinčią jiems nuo tilto geros dienos. 

Gondolininkas toliau traukė „O sole mio“ ir švelniai 
grybštelėjo vandenį irklu. Gondola pranyko po Rialto tiltu. 

Neli būtų skaniai pasijuokusi iš panašios situacijos fil- 
me, - tokios scenos būtinos gerai komedijai, - bet turėjo 
pripažinti, kad šįkart tikrovė pranoko meno kūrinį. Gyve- 
nimas yra rimtas. Kartais netgi labai rimtas. 

Kai gondola su raudonąja rankine dingo iš akiračio, 
Neli dar valandėlę suakmenėjusi stovėjo ant tilto. 

Jos galvoje virė mintys, kurios tokioje beviltiškoje pa- 
dėtyje būtų kilusios daugeliui žmonių. Tai negalėjo būti 
tiesa! Tai nutiko ne man! Nukrito ne mano rankinė! 

Kai galiausiai suprato, kad nelaimė ant Rialto tilto 
įvyko, - suaugusius žmones vis rečiau lankydavo vaiduo- 
kliai, - iš jos lūpų išsprūdo riebus prancūziškas keiksma- 
žodis, kurio nieku gyvu nebūtų ištarusi įprastomis aplin- 
kybėmis. Keista, bet jis stebėtinai taikliai nusakė esamą 
padėtį. 

Netekti rankinės — netgi labai brangios — buvo viena. 
Tragiška buvo tai, kad ryte, prieš palikdama appartamen- 
to, Neli veltui dairėsi tesoro, kuriame būtų galėjusi palikti 
vertingus daiktus ir viską, ko nereikia nešiotis su savimi 
pirmą kartą vaikštant po miestą. 

Seifo studijoje nebuvo. Su nerimu pastebėjusi, kad 
įgudusiam vagišiui būtų vieni juokai įsiropšti pro atvirą 
virtuvės langą iš kiemo pusės ir pasigviešti viską, ką tik 


MAŽŲ STEBUKLŲ KAVINĖ 149 


buvo galima pasičiupti iš naivios turistės, nusprendė vis- 
ką neštis su savimi. Nelaimei, tikrai viską: grynuosius pi- 
nigus, kelias debeto ir kredito korteles, tapatybės kortelę, 
adresų knygelę, žemėlapį ir keturias savaites galiojantį 
atgalinį bilietą. Savaime suprantama, rankinėje taip pat 
buvo mobilusis telefonas ir raktai nuo buto San Polo. 

Neli norėjo kaukti vilku. Dienos grožis išblėso. Nu- 
skendo venecijietiškoje gondoloje! 

Ji privalėjo ko nors imtis, tik ko? Kas daroma tokiomis 
aplinkybėmis? Keliaujama į policiją. Arba į Prancūzijos 
ambasadą. 

Neli nebuvo tikra, ar Venecijoje apskritai yra Prancū- 
zijos ambasada, bet apie Ouestura buvo skaičiusi Donnos 
Leon romane. Ji susistabdė pirmą iš pažiūros patikimą 
vietinę praeivę ir paklausė kelio. 

Tiesą sakant, vaporetu būtų galėjusi nuplaukti tiesiai 
iki Santa Croce, kur ir buvo Ouestura, bet kišenėje nebetu- 
rėjo nė skatiko, o senyvos italės nurodytas kelias neatrodė 
klaidus. Deja, ji klydo. 

Draugiška juodai apsirengusi moteris paragino ją vėl 
nusileisti Rialto tiltu ir kantriai šypsodamasi paaiškino 
tiesiog laikytis kairės, ties antra calle pasukti į dešinę, paė- 
jėti tiesiai, už dviejų šimtų metrų kirsti tiltelį ties audinių 
krautuve, tada vėl pasukti į kairę... 

Neli nusprendė bandyti laimę ir leidosi į kelią. 

Kai septintas praeivis, kurių dauguma tikriausiai nė 
nebuvo vietiniai, pasikasė galvą ir pakartojo tą patį sakinį: 

„Ouestura? O, tai visai paprasta!“, Neli nuleido rankas. 

Keliaudama kanalų, tiltų ir gatvelių labirintu, atsidūrė 
nepažįstamoje miesto dalyje. Prieš valandėlę, eidama per 
medinį tiltą, ant jo dar matė rodyklę su užrašu Accademia. 
Atrodo, kad dabar klaidžiojo gatvėmis, kuriomis, pasak 
Todžio, nevaikščiojo niekas. 

Aplink jau penkias minutes nesimatė nė vieno pra- 
eivio. 

Jeigu tik būtų galėjusi kam nors paskambinti! Su ilge- 
siu prisiminė pusseserę Žaną, kuri tikriausiai jau buvo grį- 
žusi iš Bretanės ir radusi jos atsainų raštelį. Jeigu po ranka 
būtų turėjusi numerį ir, žinoma, telefoną, būtų paskambi- 
nusi net paniurėliui ponui Pociui. 

Staiga prisiminė lapelį kelnių kišenėje. Tai buvo vie- 
nintelis daiktas, kurį dar turėjo su savimi. 

Priešingai nei buvo įpratusi, šįkart neįžvelgė jokio žen- 
klo. Įžvelgė šiaudą, kurio akimirksniu ryžosi griebtis. 

Netrukus išsekusi užsuko į nedidelį barą - pati to ne- 
žinodama buvo nuklydusi į atokiausią Dorsoduro rajoną - 
ir susijaudinusi paprašė leisti paskambinti. 

Barmenas nustebęs pažvelgė į ją. Tikriausiai čia retai 
užklysdavo turistai, ieškantys telefono. 

— Si tratta di una situazione di emergenza! - patikino 
Neli. - Mane ištiko nelaimė. 

Barmenas nebyliai ištiesė jai savo mobilųjį. 

Neli su palengvėjimu atsiduso. 

— Grazie! Grazie mille! - sušuko. 

Barmenas pataikūniškai nusišypsojo. 


*  Tūkstantįkart dėkoju! (It.) 

— Prego mille! - atsakė. 

Susidomėjęs nužvelgė dailią merginą, kuri susijaudi- 
nusi išsitraukė iš kelnių kišenės lapelį ir jau rinko numerį. 

- Pronto? 

Neli vos nepašoko iš džiaugsmo, kai kitame laido gale 
išgirdo gido iš Šv. Morkaus aikštės balsą. 

— Valentinai? - pasitikslino. 

- Si! 

— Ak, Valentinai! Kaip nuostabu jus girdėti! - taisyk- 
linga italų kalba sušuko Neli. - Tikiuosi, vis dar galiu jums 
paskambinti! Privalote tuojau pat atvykti! - Ji klausiamai 
pažvelgė į barmeną ir pakartojo adresą. - Taip, čia yra tik 
vienas baras. Aš pasiklydau. Pamečiau rankinę su visais 
daiktais! — proverksmiu paaiškino. Jautė palengvėjimą, 
kad svetimame mieste buvo bent vienas šiek tiek pažįsta- 
mas žmogus. - Privalote man padėti Valentinai! 

Kitame laido gale akimirkai stojo tyla. 

- Žinoma, kad padėsiu. Būsiu už dešimties minučių, — 
pažadėjo Valentinas Briatorė. - Tik pasakykite, kas jūs. 

Neli šniurkštelėjo nosimi. 

- Neli Delakur - mergina iš Šv. Morkaus aikštės su rau- 
dona rankine. 


*  Tūkstantįkart prašom! (It.) 
** Klausau? (It.) 

VALENTINAS BRIATORĖ NESITIKĖJO dar kada nors 
išgirsti apie merginą su raudona rankine, stebuklingai 
įpuolusia jam į glėbį Šv. Morkaus aikštėje. 

Nepaisant to, slapta vylėsi. 

Po pirmo susitikimo, kuris įvyko prieš merginos valią, 
bet tapo laimingu atsitiktinumu jam, vaikinas nebegalėjo 
pamiršti jaunosios prancūzės. O ji tepasakė grazie. Kaip 
keista. 

Merginai pakako pažvelgti į jį didelėmis rimtomis aki- 
mis, keistai giliai įsodintomis veide, kad širdis nusiristų 
į kulnus. Akimirką visoje aikštėje liko tik juodu. Viskas 
nepastebimai dingo. Prieš akis, kuriose Valentinas pa- 
skendo kaip gilioje jūroje, nublanko turistai, balandžiai, 
varpinės bokštas ir net dangus virš Šv. Morkaus aikštės. 

Akimirksnis baigėsi staiga, kaip ir prasidėjo. Truko 
ne ilgiau kaip vieną laikrodžio dūžį, ataidėjusį iš varpinės 
bokšto. 

Mergina pasakė grazie ir išsivadavo iš jo glėbio. Jis 
bandė laidyti sąmojus, apsijuokė švebeldžiuodamas pasi- 
baisėtina anglų kalba ir karštligiškai galvojo, ką galėtų pa- 

daryti, kad prancūzaitė nedingtų iš jo gyvenimo nespėjus 
jos nė geriau pažinti. 

Valentinas davė merginai savo telefono numerį, kurį 
ji atsainiai įsikišo į kelnių kišenę. Net neprisistatė. Nie- 
ko keisto. Kai ji trumpai linktelėjo ir ryžtingai pasuko 
Piazzetta kryptimi, vaikinas suprato, kad daugiau niekada 
jos neišvys. 

O dabar šis skambutis! Pasirodo, kalbos apie įsimylė- 
jėlių dievą nebuvo laužtos iš piršto. Negana to, jis dar ir 
turėjo humoro jausmą. Atrodo, kad prancūzei pavogė ran- 
kinę, todėl dabar ji tikėjosi pagalbos. 

Valentinas įsikišo atgal į kelnių kišenę telefonino ir, iš- 
gėręs savo espreso, plačiai šypsodamasis išėjo iš kavinės — 
buvo visai šalia baro Dorsodure, kuriame laukė paklydėlė. 

Iš pradžių jis neatpažino susijaudinusio balso kitame 
laido gale. Kas buvo moteris, kalbanti su juokingu akcen- 
tu, klausianti, ar vis dar gali jam paskambinti, ir maldau- 
janti kuo skubiau atvykti į kavinę Dorsodure? Kai suprato, 
kad tai mergina iš Šv. Morkaus aikštės, vos nesušuko iš 
džiaugsmo. Neli Delakur! Štai kuo ji buvo vardu. Jo nuo- 
stabai, prancūzė neblogai kalbėjo itališkai. Vadinasi, bus 
paprasčiau, nei jis manė. Valentinas buvo tikras, kad kal- 
bėdamas gimtąja kalba, jausis gerokai tvirčiau nei bejėgiš- 
kai rinkdamas žodžius aikštėje dieną. Galės pasitelkti visą 
savo žavesį. Vaikinas niekada nebuvo ypač gabus užsienio 
kalboms, bet pasižymėjo kitais talentais. 

Valentinas (priešingai, nei skelbė jo vardas) nebuvo 
drąsiaširdis. Buvo aukštas, labai patrauklus vyras, trau- 

kiantis moterų žvilgsnius. Jis taip pat žavėjosi šiomis pa- 
slaptingomis ir prieštaringomis būtybėmis, įdomesnėmis 
ir įvairiapusiškesnėmis nei vyrai. Valentinas vertino grožį. 
Ne tik tą, kurį matydavo, žvelgdamas į Tiepolo arba Ticia- 
no paveikslus. Kartais jį išvysdavo ir Šv. Morkaus aikštėje. 

Tamsiaplaukis dvidešimt septynerių metų venecijie- 
tis seniai nebuvo patyręs tokio susitikimo kaip šiandien. 


Tikriausiai nebuvo patyręs jo per visą gyvenimą. 


Kai netrukus Valentinas Briatorė įžengė į apšiurusią užei- 
gą Dorsodure, išvydo vienintelę viešnią, su taurele grapos 
sėdinčią priešais barą. Atrodo, kad barmenui taip pat pa- 
gailo merginos. Išvydusi naująjį pažįstamą, ji nušvito. 

— Nebūčiau pagalvojęs, kad taip greitai pasimatysime, - 
nusišypsojo Valentinas. 

- Aš taip pat, - prisipažino Neli. - Ačiū, kad taip greitai 
atvykote. Labai malonu. - Ji nusišypsojo ir nuslydo nuo 
baro kėdės. - Nežinau, nė ką daryti. Viską praradau. Pini- 
gus, banko korteles. Be raktų negaliu patekti į butą. Jeigu 
nebūčiau turėjusi jūsų numerio... 

Valentinas nusišypsojo. Pasimetusi moteris buvo lai- 
mingas loterijos bilietas. 

— Nesirūpinkite, viską atgausite, - pažadėjo, ramina- 
mai iškeldamas ranką. Tada padėkojo dangui, kad Neli 
Delakur neišmetė jo telefono numerio. - Papasakokite, 
kur jus apvogė. 

Neli nustebusi pažvelgė į jį ir papurtė galvą. 
— Niekas manęs neapvogė. Rankinė nuplaukė gondola. 


Ji atsiduso ir pavartė akis. 

— Gondola? - sutrikęs perklausė Valentinas. - Išlipote 
ir pamiršote ją? 

Neli vėl papurtė galvą. 

— Rankinė nukrito į gondolą nuo Rialto tilto. 

Valentinas vos sutramdė šypseną. 

- Ir kaip jums pavyko? 

— Naujokės sėkmė, - nusišypsojo Neli. Tada vėl surim- 
tėjo. - Ar galėsite man padėti? 

— Manau, ką nors sugalvosiu, - patikino Valentinas, 
akimirksniu supratęs, kad tai jo galimybė. - Padėtis bevil- 
tiška, bet ne tragiška. Eime! 


Saulė dar nebuvo nusileidusi, kai Neli vėl laikė ranko- 
se raudonąją rankinę. Ji sėdėjo su savo gidu tratorijoje 
Šv. Morkaus aikštėje ir jautėsi laimingiausiu žmogumi pa- 
saulyje. 

Valentinui Briatorei iš tiesų pavyko susisiekti su gondo- 
lininkų tinklu ir atgauti pamestą rankinę. Neli apimta ne- 
apsakomo palengvėjimo sėdėjo pasidėjusi ją ant kelių - vi- 
duje netrūko nė daiktelio - ir dėkinga žvelgė į stebukladarį. 

Apimta prieštaringų jausmų, Neli pirmiausia nusekė 
paskui rudaakį venecijietį - jo žvilgsnis turėjo ištirpdyti 
ne vienos moters širdį (laimei, jai negrėsė toks pavojus!) — 
iki Fondamenta Orseolo - baseino netoli Šv. Morkaus aikš- 
tės. Jame, laukdamos keleivių, sūpavosi gondolos. Juodu 
nespėjo prisiartinti prie Servizio Gondola, kai prie Neli 
žengė vienas iš gondolininkų. 

— Gondole, gondole! - sušuko, rodydamas į juodą gon- 
dolą vyno raudonumo sėdynėmis. 

— Ieškau savo rankinės, - atsakė Neli. 

— Ciao, Sebastianai! - pasisveikino Valentinas. 

Jis pasivedėjo į šalį vyrą juostuotu megztiniu ir plokš- 
čia šiaudine skrybėle. Šis kilstelėjo jos kraštą ir nusmaukė 
skrybėlę ant sprando. Po trijų minučių kilo tikras sąmyšis, 
į kurį įsitraukė dar trys gondolininkai. Vyrai kalbėjo, ges- 
tikuliavo ir greitakalbe bėrė žodžius, priglaudę prie ausų 
telefonus. Neli bandė sekti jų pokalbį, bet greitai pasidavė. 
Suprato tik pavienius žodžius, kaip Rialto, rankinė, sunku, 
nukrito ir svarbu. Ji linktelėjo. Taip, tai buvo svarbu. Gy- 
vybiškai svarbu. 

Staiga gondolininkai nuščiuvo ir klausiamai pažvelgė 
į Neli. 

— Kada tai nutiko? - išvertė Valentinas. 

Neli pirštu prilietė nosies galiuką. 

— Manau, apie trečią valandą dienos. 

Vėl kilo sąmyšis. Neli norėjo įsijungti į pokalbį, todėl 
timptelėjo Valentiną už rankovės. 

— Gondoloje sėdėjo japonai, - tyliai tarė. - O gondoli- 
ninkas plaukdamas po tiltu dainavo „O sole mio“. 

Valentinas linktelėjo. Kai išvertė Neli žodžius, vyrai 
pratrūko kvatotis. 

Ji išraudo ir suraukė kaktą. 

— Kodėl jie juokiasi? - sušnabždėjo. - Tik norėjau pa- 
dėti. 

Valentinas taikiai iškėlė ranką. 

— Neįsižeiskit, panele, bet tai menka pagalba. 

Neli per trumpai viešėjo Venecijoje, kur visi (arba be- 
veik visi) gondolininkai dainuodavo „O sole mio“, o kas 
antra gondola plaukdavo japonų. 

— Ką gi, - tarė Neli. - Tikiuosi, nepamiršote paminėti, 
kad mano rankinė raudonos spalvos. Una borsetta rossa! — 
pabrėžtinai pakartojo, žvelgdama į gondolininkus. 

Vyrai vėl puolė skambinti. Atrodo, kad šįkart Neli 
nuoroda buvo lemtinga. Venecijos gondolose nesimėtė 


daug raudonų rankinių. 


Tiesą sakant, lagūnų miesto gondolose mėtėsi tik viena 
raudona rankinė. Ramiai gulėjo šešėlyje tarp dviejų šir- 
dies formos pagalvėlių, kol ją ištraukė gondolos savinin- 
kas, Marijanas Brunis. Vyras jau norėjo keliauti namo, kai 
telefonu sužinojo, kad pamišusios turistės nuo tiltų mėto 
rankines į gondolas. 

— Na, ir kvaiša, - purtydamas galvą, sumurmėjo Mari- 
janas. 


Tada išsitraukė telefoną ir pranešė apie radinį. 


Saulė kaip raudonas kamuolys leidosi į lagūną, kai Valen- 
tinas išsklaidė viltis ir būgštavimus. Vaikinas dingo pen- 
kiolikai minučių, tada vėl išniro prie Fondamenta Orseolo 
ir išdidžiai šypsodamasis ištiesė Neli priešais nosį rankinę. 
— Šita? — pasiteiravo. 
Neli iš palengvėjimo puolė jam ant kaklo, tada sutri- 


kusi žengė atgal. 

- Ateityje būkite atsargesnė, - įspėjo Valentinas, įteik- 
damas radinį. Tada šypsodamasis pažvelgė į jaunąją ran- 
kinių mėtytoją. - Esate man skolinga, - ramiai tarė. 

Neli guviai linktelėjo. 

- Žinau. Kviečiu jus vakarienės. —- Tada patenkinta pa- 
plojo per rankinę. - Pagaliau atgavau pinigus. 

Valentinas papurtė galvą. 

— Aš — venecijietis, panele, todėl vakarienės kviečiu jus. 

Valentinas Briatorė nedelsdamas nusivedė Neli Dela- 


kur į savo mėgstamiausią tratoriją. 


Dabar, kai juodu jau laukė deserto, Valentinas ėmė krims- 
tis, kad taip ir nepasistūmėjo į priekį. Kai gražioji prancū- 
zė pakibo jam ant kaklo prie Fondamenta Orseolo ir antrą 
kartą per dieną akimirksniui atsidūrė jo glėbyje, pasijuto 
visiškai užtikrintas. Trumpas prisilietimas vėl buvo toks 
natūralus ir tikras, kad Valentinas patikėjo, jog tai nuo- 
stabios pažinties pradžia. Deja, mergina tik pasidavė pa- 
lengvėjimui. Kai vėliau, kalbantis prie vakarienės stalo, jis 
trumpam suėmė naująją pažįstamą už rankos, ši skubiai 
ją ištraukė. 

Nepaisant to, abu labai maloniai praleido vakarą. Neli — 
juodu greitai pradėjo vienas kitą tujinti - atlėgo. Mergina 
džiaugėsi, kad nepatyrė nuostolių, neturėjo praleisti nak- 
ties policijos nuovadoje arba nutraukti ką tik prasidėjusių 
atostogų, todėl buvo pakiliai nusiteikusi. Ji juokėsi iš Va- 
lentino juokų ir šiek tiek papasakojo apie Paryžių, dromo- 
logijos (kad ir kas tai būtų!) studijas, kelionę į Veneciją, 

kurioje tikėjosi pasidžiaugti gerokai šiltesniu oru, niūrųjį 
poną Pocį ir sudėtingą kelionę iki studijos, per laiptus ir 
akmenis tempiant didžiulį lagaminą. 

— Venecija mane užbūrė, - prisipažino spindinčiomis 
akimis ir nuo vyno įraudusiais skruostais. - Gyvenimas 
čia toks lėtas ir tylus. Viskas sklidina tylos ir grožio. 

Valentinas nusijuokė. 

- Nepamirškit, kad dabar žiema, kai miestas trumpam 
panyra į palaimingą miegą ir vėl priklauso vietiniams. 
Tik palaukit, kol prasidės karnavalas ir pavasaris. Viena- 
dieniai turistai užtvindys Šv. Morkaus aikštę, nuklos ša- 
ligatvius šiukšlėmis ir apguls Rialto tiltą. Grožio ir tylos 
nebeliks nė kvapo. 

— Tada man pasisekė, kad atvažiavau dabar, - pasi- 
džiaugė Neli. 

- Balandį, gegužę arba birželį Venecijoje taip pat ga- 
lima rasti tylią vietelę, - patikino Valentinas. - Tereikia 
pažinoti miestą. 

— Taip ilgai čia neliksiu, - nusikvatojo Neli. 

Buvo tokia graži, kai juokėsi. Jam reikėjo saugotis, kad 
per ilgai į ją neužsižiūrėtų. 

— Kiek laiko pabūsi? 

— Keturias savaites. 

— Keturias savaites? Oho! 

Valentinas vos sutramdė džiaugsmą ir šakute pakabi- 
no paskutinį Fettuccine Alfredo. Per keturias savaites galė- 
jo daug įvykti. 

Neli linktelėjo. 

— Taip. Pajutau, kad kuriam laikui turiu išvykti iš Pa- 
ryžiaus. 

- Aha. 

— Mane kamavo... baisus kosulys. 

— Tikėjaisi čia išgydyti? 

— Taip, - linktelėjo ir suprunkštė į taurę Neli. - Ma- 
niau, kad važiuoju į pietus. 

Valentinas taip pat nusijuokė. Tada įdėmiai į ją pažvelgė. 

— Tai tikrai ne vienintelė priežastis, tiesa? 

Pajuto, kaip Neli akimirksniu sutriko. Jos akyse šmės- 
telėjo sielvartas. 

— Ką gi, tarkime, kad keliauju močiutės pėdomis, - ga- 
liausiai tarė ir susimąsčiusi šakute pakabino likusius spa- 
gečius su moliuskais. - Ji dažnai pasakodavo apie Italiją. 

Buvo nesunku atspėti, kad istorija apie močiutę taip 
pat buvo tik dalis tiesos. Valentinas buvo taktiškas žmo- 
gus, todėl daugiau neklausinėjo. Šiaip ar taip, nesvarbu, 
kodėl Neli atsidūrė Venecijoje. Kiekviena kelionė turėjo 
priežastį. Keliaujant tikslo link, viskas galėjo pasisukti 
kita linkme. Kartais pradinis kelionės tikslas įgydavo vi- 
siškai naują kryptį. Kelionės tuo ir buvo nuostabios: nie- 
kada negalėjai žinoti, kas tavęs laukia. 

Valentinas nežinojo, kad iš Paryžiaus, visų vadinamo 
meilės miestu, Neli išginė sudaužyta širdis, bet nujautė, 
kad ji kažką nutyli. Dėl to nesuko galvos. Nebūtų nulei- 
dęs rankų net sužinojęs, kad paslaptinga mergina, dabar 
šakute paišanti raštus ant geltonos staltiesės, kamuojasi 
dėl kito. Įsimylėjęs vyras taip lengvai nepasiduoda. Valen- 

tinas buvo iš tų, kurie visur įžvelgė teigiamus dalykus, to- 
dėl būtų nutaręs, kad mergina sudaužyta širdimi kur kas 
geriau nei mylinti ir mylima moteris. 

— Deserto? Tiramiso arba Zabaionės? - pasiteiravo, no- 
rėdamas nukreipti jos mintis. 

Neli papurtė galvą. 

- Bijau, kad jam nebeliko vietos. 

— Espreso? Jam visada lieka vietos. 

Taip, espresui visada likdavo vietos. Valentinui pa- 
lengvėjo, kai Neli veidą vėl nušvietė šypsena. Deja, išgė- 
rus espreso, vakaras buvo baigtas. Dailioji prancūzė paaiš- 
kino esanti mirtinai pavargusi ir turinti tuojau pat keliauti 
į lovą. Valentinas pasišovė ją palydėti namo. 

— Nenoriu, kad vėl dingtum arba - dar blogiau - pa- 
mestum rankinę. 

Juodu tylėdami žingsniavo vienas šalia kito naktiniu 
miestu. Valentinas parinko ne patį trumpiausią kelią. 
Būtų norėjęs eiti su ja amžinai, bet galiausiai atsidūrė Cal- 
le del Teatro. 

- Ačiū už viską. 

Neli išsitraukė iš rankinės raktus ir nusišypsojo. 

Juodu stovėjo vienas priešais kitą tylioje gatvelėje. At- 
šalo. Virš siaurų kanalų kilo rūkas. Valentinas žiūrėjo į 
Neli jūros spalvos akis ir panoro ją pabučiuoti. Nevalingai 
žengė į priekį. Neli apgailestaujamai uždėjo delnus jam 
ant krūtinės ir švelniai atstūmė. 

— Bijau, kad tai prasta mintis. 

— Bet kodėl... 

Neli pažvelgė į jį didelėmis akimis. 

- Šiuo metu mano gyvenimas ir taip gana sudėtingas, 
Valentinai. Nenorėčiau, kad jis taptų dar sudėtingesnis. 

Jis linktelėjo. Neli pirmą kartą ištarė jo vardą. 

— Kodėl nori liūdėti, kai gali džiaugtis? 

— Manau, niekas nenori liūdėti. 

— Tada pamiršk savo sudėtingą gyvenimą ir leisk man 
būti tavo linksmų minčių ministru. 

Neli nusijuokė. 

- Linksmų minčių ministru? Skamba neblogai. 

— Ar galime vėl pasimatyti rytoj? 

Ji šypsodamasi papurtė galvą. 

— Poryt? Užporyt? 

— Nejaugi neturi darbo, Valentinai Briatore? Nė vienos 
turistų grupės Šv. Morkaus aikštėje? 

Ji vis dar manė, kad jis gidas. Ką gi, tegul. 

— Carissima, labiau norėčiau aprodyti Veneciją tau. Su- 
rengti išskirtinę ekskursiją, - pasiūlė, išskėsdamas ran- 
kas. - Visas miestas priklausytų tik tau. 

Neli netvirtai linktelėjo. 

— Pažiūrėsim. 

— Dabar Venecijoje turi draugą. 

— Malonu girdėti. 

— Pažadėk, kad paskambinsi vėliausiai tada, kai vėl pa- 
mesi rankinę. 

— Pažadu. 

Neli nusišypsojo ir pradingo tarpduryje. 

Valentinas tamsiomis gatvelėmis neskubėdamas grįžo į 
Dorsodurą, kuriame gyveno. Kulniuodamas nelygiu šali- 
gatviu, dar kartą akimirkos tikslumu prisiminė dieną. Kai 
priešpietę nuvedė porą savo tėvo pažįstamų iš Neapolio 
į Šv. Morkaus aikštę, nežinojo, kad sutiks ją. Ją, pakrikš- 
tytą nuostabiu Eleonoros vardu, bet trumpinančią jį Neli, 
nes tikrasis jai esąs pernelyg didingas. Valentinas papurtė 
galvą. Neli skambėjo pernelyg paprastai tokiai ypatingai 
merginai. Pernelyg kukliai. Kodėl jos gyvenimas buvo 
sudėtingas? Gal ji buvo vedusio vyro meilužė arba turė- 
jo bėdų? Neli daug pasakojo apie Paryžių, šiek tiek apie 
savo studijas ir beveik nieko apie asmeninį gyvenimą. Kai 
vakarieniaujant jis juokais paklausė, ar ji turinti draugą, 
mergina tik gūžtelėjo pečiais, pašaipiai šyptelėjo ir atsakė 
klausimu: 

— Argi turėdama antrąją pusę viena vykčiau į įsimylė- 
jėlių miestą? 

Tada ką keturias savaites ketino veikti Venecijoje, į ku- 
rią žiemą atvykdavo tik fotografai arba pasišventę miesto 
mylėtojai, norintys pabūti vienatvėje su Serenissima. To- 
kie būdavo pasiruošę potvyniams ir guminiams batams. 

Valentinas labiau už viską norėjo žinoti, ką slėpė Neli, 
kartkartėmis sukiojanti žiedą su tamsia granato akimi. 
Vaikinas iš karto jį pastebėjo - ne tik todėl, kad jį puošė 
seni ir nepaprastai kruopščiai nušlifuoti akmenėliai, ko- 
kių nebūtum radęs šiandien. Tai buvo vienintelis papuo- 
šalas, kurį dėvėjo Neli. 


— Palikimas? - pasiteiravo Valentinas. 

Kai Neli linktelėjo, atsikvėpė iš palengvėjimo. Tik- 
riausiai mergina gavo žiedą dovanų iš močiutės, kurios 
pėdomis atkeliavo į Veneciją (nepaisant to, išsisukinėjo — 
tai buvo aišku kaip dieną!). 

- Jeigu ne jis, nebūčiau atvykusi į Veneciją, - susimąs- 
čiusi tarė Neli. 

Tada pakėlė akis ir uždavė klausimą, kuris nustebino, 
nes atrodė visai nesusijęs su jų pokalbiu. 

— Ar ką nors žinai apie Silvijų Todį? 

- Silvijų Todį? Niekada tokio negirdėjau. Kodėl klausi? 
Arjis čia gyvena? 

Kvaila Valentino širdis pradėjo daužytis iš pavydo. 
Kas per vienas buvo tasai Todis? Ar dėl jo Neli atvyko į 
Veneciją? 

Ji nusijuokė ir dvejodama numojo ranka. 

— Ne, ne. 

— Ne, ne? 

— Pamiršk, tai visai nesvarbu. 

— Ką gi. 

Juodu nusijuokė - kiekvienas dėl skirtingos priežasties. 

Deja, vakaras nesibaigė taip, kaip įsivaizdavo Valentinas. 
Laimė, viskas dar laukė priešakyje. Kad ir kaip būtų, jis tu- 
rėjo keturias savaites, merginos adresą ir telefono numerį. 
Užsirašė jį dar keliaudamas link Fondamenta Orseolo, kad 
nedelsdamas galėtų pranešti Neli apie rankinės paieškas. 

Valentinas perėjo dar vieną tiltelį, pasuko į dešinę ir 
pralindo pro siaurą Sottoportego, už kurio slėpėsi nedidelė 
aikštė. 

Tyliai pravėręs duris, dar kartą įsitikino, kad šiaurie- 
čiai — jais vadino visus, gyvenančius aukščiau Milano - 
per daug mąstė. Nenuilsdami mintijo, sprendė problemas, 
tikėjosi blogiausio ir, užuot ieškoję laimės, laukė tariamai 
pelnytų negandų. 

Valentinas neketino laukti, kol Neli Delakur vėl pames 
rankinę. 


(6) 


NELI SĖDĖJO ANT Švč. Marijos Sveikatos bazilikos 
laiptų ir buvo ką tik išsipakavusi itališką sumuštinį, kai 
suskambo jos telefonas. 

Valentinas Briatorė buvo stebėtinai atkaklus. Skambi- 
no jai kiekvieną dieną ir siūlė įvairiausias pramogas. Deja, 
Neliatvyko į Veneciją atgauti ramybės. Taigi, norėjo ramiai 
pagalvoti apie profesorių Bošamą. Kitaip tariant, ramiai 
paliūdėti, bet venecijietis laukinėmis rudomis garbano- 
mis ir plačia šypsena nenorėjo apie tai girdėti. Jos linksmų 
minčių ministras! Neli nevalingai nusišypsojo. Jautėsi pa- 
maloninta, bet venecijiečio pastangos neišsklaidė liūdesio. 

Taip, liūdesio, nes Neli vis dar mąstė apie Danielį Bo- 
šamą. Sužeista širdis nesugyja taip greitai. Neli vaikštinė- 
jo po tylų miestą, o išvydusi dar vieną nepaprasto grožio 
aikštę, Riva degli Schiavoni vandenyje ilgesingai besisū- 
puojančias gondolas arba vakaro šviesų nutviekstą tapy- 
bišką gatvelę, įsivaizduodavo, kad šalia jos žingsniuoja 
profesorius. 

Venecija buvo per romantiška vieta vienišautojai. 
Nenuostabu, kad ją prislėgė stiprus ilgesys. Neli ilgėjosi 

meilės, bet ne nuotykio su, sutikime, patraukliu veneci- 
jiečiu, kuris būtų atskubėjęs jai nespėjus ištarti jo vardo. 
Šlovinti moters grožį buvo italų sporto šaka. 

Telefonas nutilo. 

Neli patenkinta atsikando trikampio sumuštinio su 
balta duona, kiaušiniais ir kaparėliais. 

Siaubingą atostogų pradžią keitė trys nuostabios die- 
nos. Rytais ji miegodavo tol, kol pati prabusdavo. Daž- 
niausiai tai nutikdavo gana anksti. Tada papusryčiaudavo 
bare San Polo aikštėje ir išsiruošdavo pasivaikščioti po 
vis kitas gatveles ir kvartalus. Neli aplankė daug kaukių 
parduotuvių, kol galiausiai krautuvėlėje I! ballo del doge, 
kurios šeimininkė, jauna italė, įsitaisiusi prie stalo pati 
margino kaukes, nusipirko siaurą dangaus mėlynumo 
akių kaukę auksiniais krašteliais, nors buvo tikra, kad taip 
ja ir nepasipuoš. Ji dar kartą nuėjo iki Šv. Morkaus aikštės 
Dožų rūmus, pasigrožėjo Didžiąja Tarybos posėdžių sale 
ir nusileido į požemius su maloniu gąsdintoju. Arkadoje 
išgėrė patį skaniausią kapučino, papuoštą kreiva širdi- 
mi, panašia į jos pačios širdį, pranėrė pro arką šalia San 
Zaccaria stotelės ir pradingo siaurų gatvelių labirinte. Čia 
vienas prie kito glaudėsi antikvariatai su auksiniais veid- 
rodžiais ir raudonskruosčiais maurais su rankose švytin- 
čiais puošniais kandeliabrais, raštinės reikmenų krautuvė- 
lės su dailiai įrištomis užrašų knygelėmis ir laiškų stovais, 
saldumynų parduotuvėlės su amareto skonio kepiniais ir 
kalnais baltos nugos bei batsiuvių dirbtuvėlės su aksomi- 

nėmis dožų stiliaus šlepetėmis ir visų spalvų šilkinėmis 
balerinomis. 

Sustojusi priešais mažytės juvelyrinių dirbinių krau- 
tuvėlės vitriną, Neli liko pakerėta senamadiškų perlų aus- 
karų grožio. Pasidavusi entuziastingoms pardavėjos pagy- 
roms (che bello!), galiausiai juos įsigijo. Venecija buvo pilna 
pagundų, o atsidūrus toli nuo namų, galiojo kiti masteliai. 
Neli iš karto įsisegė rausvas tviskančias perlų kekes. Pa- 
keliui namo, pasipylė lietus, todėl ji buvo priversta slėptis 
Hotel Metropole viešbutyje, kur beveik dvi valandas kaip 
venecijietė princesė sėdėjo raudonu aksomu išmuštame 
salone su rytietiškais stalais ir skryniomis, iš nedidelio si- 
dabrinio arbatinuko gurkšnodama arbatą. 

Praėjusios dienos popietę Neli visai netikėtai aptiko 
Fortuny muziejų, įsikūrusį šalia nedidelės Šv. Benedikto 
aikštės. Žingsniavo tamsiomis siauromis gatvelėmis, kai 
staiga atsidūrė priešais rausvus rūmus. Numindytais medi- 
niais laiptais pakilusi į antrą aukštą, atsidūrė tamsioje kerin- 
čioje salėje. Joje slėpėsi tikri lobiai. Neli valandėlę vaikšti- 
nėjo po tą popietę visiškai tuščią menę aukštomis lubomis. 

Prieblandoje ant aukštų sienų kabėjo didžiuliai alie- 
jiniai paveikslai, tarp aksominių fotelių ir puošnių širmų 
stovėjo manekenai, aprengti ilgais klostuotais išblukusių 
spalvų drabužiais. Už jų bangavo sunkios nuostabių raš- 
tų užuolaidos, dengiančios aukštą ištapytą sieną. Tokioje 
vietoje galėjai pamiršti laiką. 

Vėliau, vaikštinėdama palei Didįjį kanalą netoli Rialto 
tilto, Neli rado ir Venetia Studium su Fortuny šviestuvais, 

apie kurią pasakojo paslaugusis Saraceno padavėjas. Šilki- 
niai šviestuvai kabėjo vitrinoje šalia brangių vynų, turkio 
spalvos aksominių šalių ir ssnamadiškų mažų maišelių, su- 
rišamų pintomis virvelėmis. Atrodė tikrai ypatingai. Deja, 
buvo ir ypač brangūs. Kitaip tariant, ne magistro darbą ra- 
šančios universiteto asistentės nosiai. Paprastai Neli gyve- 
no labai taupiai. Nepaisant to, pirmą kartą matė šviestuvus, 
skleidžiančius tokią stebuklingą nuotaiką. Nevalingai pri- 
siminė Tūkstančio ir vienos nakties pasakas, senus sultonų 
rūmus ir vidinius kiemelius su apelsinmedžiais naktį. 

Neli valandėlę sukiojosi krautuvėlėje, žvilgsniu glosty- 
dama prabangius audinius ir auksines švieseles. Nuo lubų 
sviro didesni kriauklės formos šviestuvai, bet jai labiau- 
siai patiko siauri kūgio formos šviestuvai, kurių žemyn 
nukreiptus smaigalius puošė šilko kutai. Labiausiai pake- 
rėjo rytietiško žibinto stiliaus šviestuvas su vario spalvos 
stovu, nuostabiai priderintas prie skaitymo fotelio. Neli 
tol vaikštinėjo tarp prabangių šilkinių šviestuvų, kol ją 
užkalbino pardavėjas. 

— We ship all over the world", - paaiškino jis. 

Neli linktelėjo ir padėkojo. Tada su lengvu apmaudu 
paliko krautuvėlę. 

Susimąsčiusi sėdėjo ant laiptų, stebėdama Didįjį ka- 
nalą ir pastelinių spalvų rūmus, kylančius iš vandens kita- 
me krante. Pro šalį vienas paskui kitą praplaukė vaporetas 
ir vandens taksi. Neli negalėjo atsistebėti, kad šiais laikais 
vis dar gyvavo toks miestas. Plaukiantis miestas su kana- 

Mes plaukiojame po visą pasaulį (angl.) 

lais vietoj gatvių ir pėsčiųjų calles. Miestas, kuriuo nevaži- 
nėjo automobiliai. Ji jau norėjo išsivynioti kitą sumuštinį, 
kai vėl suskambo mobilusis telefonas. Neli žvilgtelėjo į 
laikrodį. Na, ir atkaklumas! Valentinas skambino jai kas 
dešimt minučių. Ji atsiduso, padėjo sumuštinį į šalį ir išsi- 
traukė iš rankinės telefoną. 

Šįkart ekrane išvydo prancūzišką numerį. Apimta 
prieštaringų jausmų, pakėlė ragelį. 

— Klausau? 

Kitame laido gale pasigirdo nepatenkintas atodūsis. 
Neli iš karto suprato, kad skambina Žana. Staiga ją užgriu- 
vo tikra žodžių lavina. 

— Neli? Ką sau manai?! Kodėl nekeli ragelio? Šiandien 
pašto dėžutėje radau tavo atviruką. Na, ir išgąsdinai! Ką 
reiškia, iškeliavai keturioms savaitėms? Kur tu? Ar viskas 
gerai? 

Neli ištiesė kojas ir nužvelgė po laiptais tyvuliuojantį 
balkšvai žalią lagūnos vandenį. 

- Žana, nebūtina taip šaukti. Man viskas gerai. Juk pa- 
rašiau, kad nesirūpintum. 

— Lengva pasakyti! Negaliu ramiai skaityti ezoterinių 
nesąmonių. Visata turi sielą! - niekinamai prunkštelėjo 
Žana. - Jau maniau, kad tu Indijoje! 

- Juk žinai, kad neskraidau, būtų toloka. 

— Kur tu? 

— Venecijoje. 

— Venecijoje žiemą? Ko tau prireikė Venecijoje sausį? Tu- 
rėtų būti mirtinai nuobodu. Kokio velnio ten nusitrenkei? 

Neli nematė prasmės pasakoti apie močiutės knygų 
dėžę, Silvijaus Todžio romaną ir paslaptingąjį sakinį, kurį 
palaikė ilgai lauktu ženklu. Pusseserė nebūtų to supratusi. 
(Ženklas nuo mamie? Tik paklausyk, ką kalbi!) 

— Kodėl ne? - Neli ramiai pasukiojo žiedą. - Manau, 
dar galiu iškeliauti į Veneciją. Turiu tam savų priežas- 
čių. - Jai po kojomis suspindo vanduo. - Be to, čia labai 
gražu. 

— Dievulėliau, kartais elgiesi kaip tikra keistuolė. Ko- 
dėl nekeliavai pavasarį kaip visi normalūs žmonės? 

Neli tylėjo. 

Tylėjo ir Žana. Staiga nusprendė perpratusi kelionės 
priežastį. 

— Tik nesakyk, kad iškeliavai paskui Bošamą! 

— Jis Bolonijoje, - sielvartingai atšovė Neli. - Turėtum 
atidžiau klausytis, ką pasakoju. 

— Bon. Kaip visada. Jeigu neklystu, Bolonija ne taip toli 
nuo Venecijos, o gal apsirinku? Ką gali žinoti, galbūt tave 
guodžia mintis, kad esi netoli jo? Ar dar ilgai gedėsi? 

— Nesijaudink. Jeigu tuoj pat nesiliausi, padėsiu ragelį. — 
Neli piktai suraukė antakius. Tada leptelėjo tai, ko visai 
nenorėjo. Žodžiai patys išsprūdo. - Nepatikėsi, bet netgi 
įsitaisiau labai patrauklų vietinį gerbėją. 

Išgirdusi, kaip Žana nustebusi įkvėpė oro, patenkinta 
nusišypsojo. 

— Oh ld Id! - sušuko pusseserė. - Stebini! Aš sužavėta! 
Reikalauju detalių! 

— Tai gana keista istorija. 

Neli keliais sakiniais papasakojo, kaip raudonoji ranki- 
nė netikėtai atsidūrė gondoloje, o vietos gidas Valentinas 
Briatorė, gerai pažįstantis miesto gondolininkus, ją rado. 

— Tu tikras laimės kūdikis, - pritarė Žana. - O dabar? 

— Dabar rankinėje nešiojuosi tik būtiniausius daiktus. 

— Klausiu ne apie tai. Kaip klostosi reikalai su gražiuoju 
gidu, pretenduojančiu tapti tavo linksmų minčių ministru? 

Neli nusijuokė. To ir reikėjo tikėtis. Žana nevynioda- 
vo žodžių į vatą. Visada eidavo tiesiai prie reikalo. 

— Niekaip, - atsakė Neli. 


— Gaila, - neslėpė nusivylimo Zana. 


16 


VALENTINAS BRIATORĖ STOVĖjO Ca' Rezzonico sto- 
telėje apsirengęs mėlynos vilnos megztiniu ir šviesiomis 
kelnėmis. Kai vaporetas su trenksmu prisišvartavo prie- 
plaukoje, plačiai šypsodamasis pamojo ranka. Neli atsakė 
tuo pačiu. 

Valentinas ją prigavo, bet, tiesą sakant, šią akimirką ji 
džiaugėsi, pasidavusi įkalbinėjimams. Jos smalsumą kurs- 
tė Museum des Settecento, pasislėpęs už šviesaus marmuro 
Ca' Rezzonico rūmų fasado. Kas būtų atsisakęs aplankyti 
juos su vietos gidu? 

Atsisveikindama Žana priminė pusseserei neatsisaky- 
ti visko, ką siūlo gyvenimas - tik ne dėl šlubo profesoriaus. 

— Negali man to drausti, - sausai atsakė Neli ir padėjo 
ragelį. 

Žana neketino taip lengvai pasiduoti. 

Kai po kelių sekundžių vėl suskambo telefonas, Neli 
kramtė paskutinį sumuštinio kąsnį. Regis, jai nebuvo 
lemta ramiai pasimėgauti kukliais pietumis. 

— Taip, Jeanne? Ar pamiršai dar ką nors? — irzliai atsi- 


liepė. 

Kitame laido gale akimirkai stojo tyla. 

— Neli? Ar čia tu? - dvejodamas pasiteiravo Valentinas. 

Prancūziškai suprato tik vardą Jeanne, bet pajuto, kad 
Neli prastai nusiteikusi. 

— Si, - atsakė ji. - Atleisk, maniau, kad skambina kitas 
Žmogus. 

— Ne, tai tik aš, Valentinas, - patikino jis. 

Tada stvėrė jautį už ragų ir įkalbėjo Neli pasimatyti. 

— Tu prie Punta della Dogana? Puiku, kaip tik esu Ca' 
Rezzonico aikštėje, ji visai šalia. Ateik, parodysiu Tiepolo 
„Besisūpuojantį Pulčinelą', tau patiks. 

—- Hmm, - sumurmėjo Neli. - Tiesą sakant... 

— Tiesą sakant, ką? 

Neli nesumojo, ką atsakyti. 

— Neli, nebūk užsispyrėlė! - paragino Valentinas. — 
Skirk valandėlę savo draugui venecijiečiui. Taip pat Tie- 
polo, Longio ir Kanaleto. Ne pati prasčiausia draugija, - 
tyliai nusijuokė. - Ar man atskubėti pas tave, gražioji 
Dogaressa? 

- Lik ten, kur esi, - nukirto Neli. - Dogaressa ateis pati. 


vo- ve 


rusius Sestiere Dorsoduro, šalia Didžiojo kanalo krantinės 
ir Šv. Barnabo kanalo ištakų. Rūmai, kurie nebuvo tokie 
garsūs kaip Akademijos galerija, pasirodė esą nedidelis 
brangakmenis, o naujasis pažįstamas — puikus gidas, įdo- 
miai ir entuziastingai pasakojantis apie juose eksponuoja- 
mą aštuonioliktojo amžiaus tapybą. 

Neli ilgai stovėjo priešais Pietro Longio paveikslą, 
vaizduojantį juodą raganosį (pasak Valentino, anuomet 
kėmis ir vėduoklėmis už medinio aptvaro žvelgė į jį pake- 
rėti visai kaip ji. 

— Eime toliau, - paragino Valentinas. - Pasiruošk ato- 
mazgai. 

Jie priėjo patalpą, užtvertą stora virve. Iškaba prie 
įėjimo skelbė, kad restauruojamos salės freskos, todėl ją 
lankyti draudžiama. Menės gale stovėjo lubas siekiančios 
kopėčios, ant pakloto gulėjo kelios dėžutės dažų. 

Valentinas nemirktelėjęs atkabino virvę, žengė vidun 
ir pamojo Neli. 

— Ką darai? Ar išsikraustei iš proto? - sušnabždėjo ji. — 
Prisidarysi bėdos! 

Valentino lūpomis nuvilnijo paslaptinga šypsena. 

— Nesijaudink. Jaučiuosi kaip namie. 

Vaikinas suėmė Neli už rankos ir įsitempė ją vidun. 

— Leiskite pristatyti: Eleonora Delakur - Džovanis 
Domenikas Tiepolas, Džovanio Batistos Tiepolo sūnus ir 
mano mėgstamiausias dailininkas, - tarė, plačiai pamo- 
damas ranka. 

Neli nervingai nusijuokė, laukdama, kol pro duris 
įžengs įpykęs muziejaus prižiūrėtojas ir pareikalaus jų lai- 
kytis tvarkos. Niekas nepasirodė. Ji apsidairė. 

Salėje vyravo balta spalva. Ant kiekvienos iš keturių 
sienų kabėjo po Tiepolo paveikslą. Neli buvo girdėjusi šią 
pavardę, bet nežinojo, kad tapė ir tėvas, ir sūnus. Ji smal- 

siai pažvelgė sau per petį. Iki ketvirtos sienos, kurią puo- 
šė liauno šuns, guvaus žvilgsnio livretės ilga elegantiška 
uodega, profilis. Visuose paveiksluose šmėžavo apsukrus 
Commedia dell Arte veikėjas Pulčinela su laisvais baltais 
drabužiais, aukšta kepure ir kauke ilga kreiva nosimi, kre- 
čiantis pokštus išsipusčiusių venecijiečių būryje. 

Vienoje freskoje keli Pulčinelos įsimaišę į minią stebė- 
jo du artistus, besivartančius kūlio. Kitoje atsisveikino su 
keliauti išsiruošusiu kuprotu Pulčinela. Trečioje pokšti- 
ninkas vedė persirengėlių būrį ir įžūliai laikė už krūties 
elegantiškai damai ilgu baltu drabužiu ir siūbuojančiais 
mėlynais auskarais, kurie, regis, šoko juokdariui. 

— Patinka? — pasiteiravo Valentinas iš viršaus. - Paž- 
velk aukštyn! Besisūpuojantis Pulčinela! 

Neli užvertė galvą ir išvydo skaisčiai mėlyną dangų, 
spindintį tarp žalių medžių viršūnių kaip apskritas langas. 
Vienas baltai persirengusių veikėjų lengvabūdiškai suposi 
ant svaiginančiame aukštyje įtemptos virvės, o bendrai 
drąsino jį nuo uolos, į kurią rėmėsi aukštos kopėčios. 

Išvydus su likimu žaidžiantį Pulčinelą, Neli lengvai 
apsvaigo galva. Ji akimirkai užmerkė akis ir pajuto, kaip 
menė pradėjo suktis. 

— Neli! - šūktelėjo Valentinas. 

Ji pasisuko atgal, užvertė galvą aukštyn ir išvydo Valenti- 
ną. Vaikinas šypsodamasis stovėjo ant kopėčių, kurių viršuje 
buvo pritaisyta platesnė lenta. Vilkėjo baltą restauratoriaus 
(šis tikriausiai pietavo) chalatą ir laikė dažų indelį su teptuku. 

— Valentinai! - išsigando Neli. 

Norėdamas padaryti jai įspūdį, šis pamišėlis pasiryžo 
nusisukti sprandą! Tikriausiai jautėsi antru besisūpuojan- 
čiu Pulčinela. 

— Nustebinau? - išdidžiai paklausė Valentinas. 

— Kąten darai?! - apimta siaubo sušuko Neli. - Tuojau 
pat leiskis žemyn. Turbūt išsikraustei iš proto? — Ji tarė- 
si išgirdusi žingsnius, todėl susijaudinusi dirstelėjo durų 
link. - Kas bus, jeigu kas nors tave pamatys? 

— Manau, nieko baisaus. Šiaip ar taip, aš čia dirbu. 

— Kur gi ne, gidu! - atšovė Neli. 

— Tik kartais. - Valentinas nuleido teptuką ir mėgavosi 
atokvėpiu. - Iš tiesų esu restauratorius. 

Jis skardžiai nusijuokė. 

Laimė, Neli nestovėjo ant kopėčių. Iš nuostabos būtų 
nukritusi. Dabar tik įdėmiai pažvelgė į Valentiną Briatorę 
ir ištarė vienintelį žodį: 

- O! 


Kai po penkiolikos minučių juodu įsitaisė muziejaus ka- 
vinėje ir užsisakė gėrimų, Neli atgavo kalbos dovaną. Ga- 
liausiai netgi nusijuokė. 

— Vadinasi, vedžiojai mane už nosies, šelmi, — tarė ji, 
niukstelėdama Valentiną. 

— Paprastai žmonės mato tai, ką manosi žinantys, - at- 
sakė vaikinas. - Matei tai, ką norėjai matyti. Pripažink, gi- 
das ir žigolo labiau tiko tavo vaizduotei. 

Neli atrodė ne juokais sutrikusi. 

Valentinas šyptelėjo virš savo espreso. 

— Nemanyk, kad nepastebėjau. 

Neli pasijuto prigauta. Tiesą sakant, nebūtų nė pagal- 
vojusi, kad vyras, taip lengvabūdiškai žiūrintis į gyvenimą, 
būtų galėjęs pasirinkti profesiją, reikalaujančios studijų, 
amato išmanymo, kruopštumo, spalvos ir formos jaus- 
mo. Valentinas papasakojo apie savo studijas Paduvoje ir 
aistrą seniesiems muziejų ir bažnyčių paveikslams. Žiemą 
jį kartais kviesdavo dėstyti garsiuosiuose meno kursuose 
Dailiųjų menų akademijoje. Vis dėlto laimingiausias jaus- 
davosi tada, kai pasilypėjęs ant kopėčių arba pastolių res- 
tauruodavo sienų ir lubų freskas. Grąžinti grožiui jo pra- 
rastą formą buvo jo aistra. 

— Taip, regis, būsiu suklydusi, - prisipažino Neli ir su- 
trikusi nusibraukė nuo veido plaukų sruogą. - Nepaisant 
to, nereikėjo manęs taip gąsdinti. 

Nuo minties apie siūbuojančias kopėčias Stanza dei 
Pulcinella jai pašiurpo nugara. 

— Išsigandai dėl manęs? - pamerkė akį Valentinas. 

— Ne, išsigandau, kad tave suims dėl padarytos žalos, - 
įžūliai nusišypsojo Neli. - Kas tada prireikus ištrauktų 
mane iš bėdos? 

Valentinas nusijuokė. 

— Kad ir kas būtum, gidas ar restauratorius, pasivaikš- 
čiojimas buvo puikus. Džiaugiuosi, kad atėjau. 

Valentinas žaismingai suėmė ją už rankos. 

— Vadinasi, mūsų laimei nebėra kliūčių? 

— Kokiai laimei? — nusišaipė Neli. - Juk žinai, kad gali- 
me būti tik draugai. 

— Nejaugi? 

Valentinas įdėmiai į ją pažvelgė. 

Neli pasijuto keistai, linktelėjo ir ištraukė ranką. 

— Nemanau, kad tokiai moteriai kaip tu trukdytų Jeanne. 

— Trukdytų... Jeanne? - nesuprato Neli. - Turi galvo- 
je... dabar supratau! Viskas ne taip, kaip manai. - Ji išrau- 
do. - Jeanne, Žana, yra mano pusseserė. 

Valentinas atsiduso. 

— Vadinasi, dėl visko kaltas Silvijus. 

— Kas? 

— Vyras, dėl kurio atvykai į Veneciją. Keturioms savai- 
tėms! Deja, pamiršau jo pavardę, antraip būčiau seniai su- 
radęs tą tipą, dėl kurio vaikštai kaip žemę pardavusi. 

Neli vos nepaspringo savo kapučinu. 

— Valentinai! — nusijuokė. - Pertempei stygą. Silvijus 
Todis yra rašytojas... 

- Tiesiog nuostabu! - atsiduso Valentinas. 

— Jis seniai miręs, - nuramino Neli. 

Valentinas kilstelėjo antakius. Darėsi vis įdomiau. 

— Tam tikra prasme esi teisus, - tęsė Neli. - Į Veneciją 
atvykau dėl Todžio. Tiksliau tariant, dėl jo knygos, anks- 
čiau priklausiusios mano močiutei. Manau, kad užtekti- 
nai papasakojau. 

— Aba, - tarstelėjo Valentinas. Tiesą sakant, jį nelabai 
domino Todis. Laimė, šitas tipas giliai kapstė ir, tikriau- 
siai vedamas entuziazmo, buvo išleidęs kelionių vadovą 
po Veneciją. Valentino manymu, tai buvo labai pagirti- 
na. - Tegul tasai Todis ilsisi ramybėje. Visada būsiu jam 

dėkingas. Šiaip ar taip, tai jis atsiuntė tave į Veneciją. Esu 
tikras, kad tavo kelionė pasiteisins. 

Neli linktelėjo ir užsimąsčiusi pažvelgė į kavinės gilumą. 

— Aš taip pat. 

Juodu akimirką jaukiai patylėjo, lyg pagaliau būtų su- 
sitarę. Valentinas nenumanė, kad Neli mintys sukosi visai 
kita kryptimi. 

Ji galvojo apie praeitį, jis - apie ateitį. 

— Ar tu tiki ženklais? - staiga paklausė Neli. - Ar ma- 
nai, kad tai kvaila? 

Ji dvejojo. 

Valentinas nusišypsojo. 

- Žinoma, kad tikiu ženklais. Esame jų apsupti, terei- 
kia būti pastabiems. - Jis vėl suėmė Neli už rankos ir kaip 
aiškiaregys įsižiūrėjo jai į delną. - Venecijiečiai labai prie- 
taringi. 

Vaikinas susikaupęs pirštu vedžiojo jos delno linijas. 
Neli įtemptai laukė. 

- Jeigu sulig paskutiniu varpo dūžiu vidurdienį vyro 
rankose atsidurtų daili atvykėlė, - tarė, reikšmingai pa- 
žvelgdamas jai į akis, - kiekvienas venecijietis priimtų tai 
kaip rimtą ženklą ir niekada jos nebepaleistų. 

— Ak, Valentinai! - sušuko Neli ir pliaukštelėjo jam per 
ranką. Galiausiai nusijuokė. - Prisipažink, kad meluoji. 

— Galiu prisipažinti ką tik nori, - nusišypsojo. - Tik ko- 
dėl tiesa turėtų stoti skersai kelio gražiai istorijai? 

KAI NELI TAMSOJE trečią kartą apsuko aplink tuščią 
aikštę, suprato, kad-beviltiškai pasiklydo. Regis, jau kurį 
laiką nenuilsdama žingsniavo ratu. 

Naktinė Venecija klaidino. Ką jau kalbėti apie Neli, 
kuri ir šiaip visada pasirinkdavo neteisingą kryptį. Ji sutri- 
kusi žvelgė į raudonai įrėmintą gatvės pavadinimo lentelę, 
kabančią ant išblukusio namo kampo, ir įtemptai bandė 
prisiminti, kuriuo keliu atėjo. Tada praėjo pro nedidelę, 
vienišo žibinto apšviestą aikštę, išsitraukė iš rankinės že- 
mėlapį ir ėmė jame ieškoti siauros gatvelės, vingiuojančios 
palei vietinės reikšmės Campo. Ji nebuvo pažymėta arba 
Neli buvo per kvaila, kad ją rastų. Praradusi viltį, tram- 
pam prisėdo prie uždengto šulinio, stūksančio viduryje 
Campiello kaip nedidelė kalva, ir atsiduso. 

Buvo klaida apsilankyti Akademijos galerijoje pasken- 
dus mintyse taip ilgai restoranėlyje netoli muziejaus tilto. 
Po apsilankymo Ca' Rezzonico praėjusią dieną, Neli pa- 
noro pamatyti daugiau meno. Prieš grįždamas prie darbo, 
Valentinas pasiteiravo, ar ji jau lankėsi Akademijos gale- 
rijoje. 

— Kai sumanysi ten eiti, būtinai man paskambink, - pa- 
sakė. - Norėčiau parodyti tau porą paveikslų su ypatinga 
istorija. Ar žinai Džordžonės „Audrą'? Paslaptingas pa- 
veikslas, apie kurį parašyta daugybė knygų. 

Neli papurtė galvą. Ji žinojo „Audrą“, nutapytą visai 
ne Džordžonės. Jos paslaptis, kabanti ant vienų Sorbonos 
universiteto durų, nelaimei, taip pat išaiškėjo. Neli neva- 
lingai suraukė kaktą. 

— Nemėgstu paveikslų audros tema, - kreivai šyptelė- 
jo. - Jie kelia blogus prisiminimus. 

— Vėl kalbi mįslėmis, - atsiduso Valentinas. - Nepai- 
sant to, privalai pamatyti Džordžonę. 

Iš tiesų, nuėjusi į Akademijos galeriją, Neli valandėlei 
sustojo priešais Džordžonės paveikslą, vaizduojantį idilę su 
vaikeliu po audrą pranašaujančiu dangumi. Iš pirmo žvilgs- 
nio buvo sunku suprasti jo paslaptį. Kadangi Neli negalėjo 
paskambinti Valentinui, liko jos neįminusi. Ji nusprendė 
neklaidinti naujojo draugo, kuris buvo pasiruošęs kiekvie- 
ną dieną aprodyti jai vis po naują muziejų ir surengti nedi- 
delį pasirodymą. Už poros savaičių ji paliks Veneciją - kad 
ir koks mielas buvo Valentinas, jai nereikėjo naujų audrų. 

Neli, rami ir įkvėpta senųjų meistrų darbų, prisėdo 
restorane prie Akademijos tilto ir valgė, užsigerdama 
maistą vynu, kol besileidžianti saulė nurausvino Didžiojo 
kanalo vandenį. Žiemą saulė leisdavosi iš karto po pietų, 
čia dar anksčiau negu Paryžiuje. Neli dar valandėlę pasi- 
vaikščiojo po Akademijos kvartalą, kol galiausiai pasuko 
į San Polą. 

Iš pradžių buvo puiku žingsniuoti apšviestomis gatve- 
lėmis ir kartkartėmis sustoti pasigrožėti vitrinomis. Neli 
buvo tikra, kad eina teisinga kryptimi. Tereikėjo visą laiką 
laikytis dešinės, kad galiausiai atsidurtum San Polo kvar- 
tale. Nelaimei, ji padarė lemtingą klaidą, ties kiekvienu 
posūkiu pasikliaudama nuojauta - gatvelės darėsi vis tuš- 
tesnės ir vis plačiau šakojosi į skirtingas puses. Krautuvė- 
lių vitrinas dengė tamsios ritininės užuolaidos. Galiausiai 
nebesimatė nė vieno kelrodžio. Neli buvo seniai nuklydu- 
si nuo gyvosios Venecijos dalies, bet kai tai suprato, buvo 
jau per vėlu. 

Ji nekirto Didžiojo kanalo, todėl turėjo būti Dorsodu- 
re arba Santa Kročėje. Tamsių gatvelių ir tiltelių labirinte, 
kuris atrodė labiau niūrus nei romantiškas, nesimatė nė 
vieno pažįstamo pastato. Nuo kanalų kilo drėgnas rūkas. 
Neli nevalingai tvirčiau susisiautė paltą. Naktis nebuvo 
gera sąjungininkė. Akimirką Neli pasirodė, kad girdi pas- 
kui save atsargius žingsnius, bet kai besidaužančia širdimi 
sustojo ir greitai atsisuko atgal, išvydo tik tuščią gatvę. 

Devintą valandą vakaro tapo aklinai tamsu. Kai Neli 
trečią kartą atsidūrė toje pačioje aikštėje, pasijuto pateku- 
si į spąstus. 

Ji sustojo kaip įbesta ir įsikišo į rankinę žemėlapį. Tada 
perėjo per aikštę ir įsižiūrėjo į siaurą aklagatvį. Naktinį 
dangų iš abiejų pusių rėmė tamsūs namų fasadai - tarp jų 
vos galėjai ištiesti rankas. Neli žengė į gatvelę ir dvejoda- 
ma paėjo galiuką, kol atsidūrė priešais aukštą sieną. 

Tada pažvelgė į šoną ir išvydo arką. 

Pralindusi pro ją, staiga atsidūrė pusapskritimio for- 
mos aikštėje priešais nedidelę kavinę, kurios languose ka- 
bėjo daug auksinę šviesą metančių šilkinių Fortuny švies- 
tuvų, kuriais ji taip susižavėjo Saraceno restorane. 

Neli kaip užburta prisiartino prie lango. Tada pakėlė 
akis, įdėmiai pažvelgė į nublukusias raides virš įėjimo ir 
akimirką dvejojo. Jai ėmė daužytis širdis. 

Kavinė vadinosi II Settimo Cielo. „Septintasis dangus“. 
Antrą savo viešnagės Venecijoje dieną Neli pasakė Valen- 
tinui, kad seka močiutės pėdomis, bet nesitikėjo vedama 
miglotos nuojautos aptikti dar vieną ženklą. Tokio nė ne- 
ieškojo. Pasimetusi klajojo tamsoje, kai, regis, nematoma 
ranka nuvedė ją prie kavinės, ant kurios iškabos perskaitė 
tuos pačius žodžius, kuriuos prieš daugelį metų kažkas 


įrašė įjos močiutės knygą: 
II Settimo Cielo. 


Neli akimirksniu prisiminė nusitrynusį palinkėjimą. 
Noi... II settimo cielo... Mes... Septintasis dangus. Jai pa- 
šiurpo nugara. Galbūt šie žodžiai kalbėjo ne apie aukš- 
čiausią laimės formą, kaip visada manė ji, bet žymėjo 
konkrečią vietą, kitaip tariant, šią kavinę? Ar jos močiutė 
sėdėjo joje su nepažįstamuoju, padovanojusiu jai knygą 
su išblukusiu palinkėjimu? Tokia galimybė atrodė tiesiog 
nereali. Nepaisant to, Venecijoje vaidenosi kiekviename 
žingsnyje. 
Neli smalsiai pravėrė II Settimo Cielo duris. 

Pora tamsaus medžio stalų, rausvos akmens plytelių 
grindys, aukšta knygų lentyna palei kairę sieną ir baras 
tiesiai priešais duris. Už jo stovėjo barmenas su ilga juoda 
prijuoste ir plovė stiklines. Kai Neli įžengė vidun, trum- 
pam pakėlė akis. Šalia baro stovėjo vitrina su raguoliais, 
Panini ir fokačijos sumuštiniais. Taip pat stovas su bulvių 
traškučiais. Abiejuose languose durų kairėje kabėjo gra- 
žieji šviestuvai. Patalpa skendėjo šiltoje šviesoje. 

Neli apsidairė. Prie dviejų stalų vyną gurkšnojo vieti- 
niai, kampe, šalia baro, netoli siaurų durų, vedančių į tar- 
nybines patalpas, sėdėjo senas vyras su laikraščiu ir taure- 
le grapos. Laikraštį laikė pakėlęs visai arti akių, judančių 
už storų akinių stiklų. 

Neli įsitaisė priešais langą ir užsisakė kapučino bei 
skrudintą Panino. Po ilgų klajonių jautėsi alkana ir pavar- 
gusi. Pagaliau pasijuto saugi ir nusprendė, kad pasistip- 
rinusi paklaus barmeno kelio namo. Saugi - Neli nusišyp- 
sojo. 

Laukdama maisto ir kavos, ji nužvelgė sienas, ant ku- 
rių kabėjo daugybė senų nespalvotų nuotraukų, paveikslų 
ir piešinių. Jie puošė kiekvieną senų mūrų plotelį iki lenty- 
nos, prikrautos gulsčiai ir statmenai sudėtų knygų. 

Neli tik dabar pastebėjo, kad visi paveikslai vaizdavo 
oro balionus. Senuosius mongolfė su linksmomis mar- 
gaspalvėmis vėliavėlėmis arba auksinėmis emblemomis, 
sklendžiančius dangumi virš žalios sausumos ir mėlynos 
jūros. Aliejiniai paveikslai, akvarelės, piešiniai - tikra oro 


balionų karalystė. Kai kuriose nuotraukose Neli tarėsi at- 

pažinusi kino aktorius, šeštajame dešimtmetyje išgyvenu- 
sius savo aukso laikus. Jie juokdamiesi mojavo iš baliono 
krepšio arba su juodais kostiumais ir siūbuojančiais sijo- 
nais pozavo prie jo prieš kelionę. Kai kurias nuotraukas 
puošė jų parašai. Neli nebūtų nustebusi, radusi savo mo- 
čiutės nuotrauką - ji būtų tikusi šiai galerijai. 

Vienoje tarp abiejų langų kabančioje nuotraukoje Neli 
pastebėjo išimtį. Joje Sofija Loren ir Keris Grantas kilo 
senu oro balionu, laikydami butelį šampano. 

Per il nostre amico Giacomo, juodu pieštuku buvo užra- 
šyta skersai nuotraukos. Mūsų draugui Džiakomui. 

Neli nustebo. Tikriausiai baras, kuriame šiandien sė- 
dėjo vos pora senyvų vyrų, anksčiau buvo visuomenės 
grietinėlės linksmybių vieta, kurioje galėjai paganyti akis 
į šio pasaulio išrinktuosius. Kad ir kaip būtų, paveikslai 
ir šviestuvai languose net šiandien teikė kavinei poetiš- 
kumo, svetimo šiam laikui. Neli nežinojo, ką ši oro balio- 
nų kolekcija turėjo bendro su venecijietiška kavine, bet iš 
karto pasijuto gerai vietoje, kvepiančioje apdulkėjusiomis 
knygomis ir šviežiai sumaltomis kavos pupelėmis. 

Barmenas neskubėdamas priėjo prie jos staliuko ir 
patiekė kapučino. Patrauklus vyras tvirtu smakru, smul- 
kių raukšlelių išvagota kakta ir pirmomis sidabro gijomis 
tamsiuose plaukuose. Kai draugiškai pažvelgė į Neli, jai 
akimirką pasirodė, kad juodu pažįstami. 

Ji gurkštelėjo karštos kavos. Staiga atsidarė durys ir vi- 
dun siūbtelėjo šalto oro gūsis. Tada skubiai įžengė jaunas 
vyras odiniu švarku. Neli nustebusi pakėlė akis. 

Priešais ją stovėjo Valentinas Briatorė. Neįtikėtina! 

Neli akimirksniu nusprendė, kad atkaklusis gerbėjas 

visą kelią ją sekė. Nežinojo, ar pykti, arjaustis pamalonintai. 

— Ką čia veiki? - irzliai paklausė. - Nejaugi mane sekei? 

Valentinas kilstelėjo antakius. 

— Ką nori tuo pasakyti? 

— Nemanau, kad atsitiktinai čia užsukai. 

— Tavo tiesa, - ramiai atsakė. 

Jo lūpų kampučiai linksmai kilstelėjo į viršų. 

Neli pakilo iš vietos. 

— Ką sau manai? - piktai paklausė. 

— Ciao, Valentinai! - sušuko barmenas. 

— Ciao, Papa! - atsakė vaikinas ir pasuko prie baro pasi- 
sveikinti su kavinės šeimininku. 

Neli nustebusi žvelgė jam įkandin. Ciao, Papd? Tada 
atsitokėjo ir išraudo kaip žarija. 

— O! - tarė. - Negali būti! 

— Ecco! Kas kurį sekė? - šyptelėjo Valentinas, sėsdama- 
sis prie stalo. Tada pastatė ant jo butelį grapos ir dvi taure- 
les. - Baras vaišina. Linkėjimai nuo šeimininko. 

— Kavinė priklauso tavo tėvui? 

Neli šypsodamasi linktelėjo barmenui ir dėkodama 
kilstelėjo ranką. 

— Taip. - Valentinas patenkintas atsilošė kėdėje. - Kaip 
matai, visai tavęs nepersekiojau. Įdomu, kaip čia patekai? 
Pašniukštinėjai ir tikėjaisi mane nutverti? - šyptelėjo. - II 
Settimo Cielo toli nuo turistų takų. 

— Nepatikėsi, bet kartais nuo jų nuklystu, - atšovė Neli. 

— Tiesa, juk seki savo nonnos pėdomis. 

- Hm, taip, - atsikosėjo Neli. 

Keista, kad Valentinas tai prisiminė. Ji įdėmiai nužvel- 
gė naująjį pažįstamą. Akimirką svarstė, ar pasakoti jam 
apie įrašą knygoje. Būtų reikėję iškloti visą istoriją. Atvi- 
rauti apie žiedą, skrydžių baimę, profesorių, audrą, krytį. 
Geriau nereikia! Neli neketino atverti Pandoros skrynios, 
todėl tik papurtė galvą. 

— Tiesą sakant, šiandien buvau Akademijos galerijoje. 

— Be manęs? 

Valentinas priekaištingai pažvelgė į ją rudomis akimis. 

— Taip, be tavęs. Nežiūrėk taip. 

— Akademijos galerija toli nuo čia. 

Neli liūdnai linktelėjo. 

Pakeliui namo pasiklydau. Mano žemėlapis niekam 
tikęs. Jame nepažymėtos siauros gatvelės. 

— Rodos, kad tau tikrai reikia Cicisbeo. 

— Cicis?.. 

— Cicisbeo. Anksčiau taip buvo vadinami dorybingi Ve- 
necijos damų palydovai, turėdavę prižiūrėti, kad jų ponios 
netrikdomos grįžtų į rūmus. 

— Kaip įdomu, - nusijuokė Neli. - Ar tik nesiūlai savo 
paslaugų? 

— Žinoma! — Valentinas kilstelėjo stikliuką. - Už ge- 
riausią Venecijos Cicisbeo! Už tai, kad galiausiai rastum, 
ko ieškai. 

Juodu susidaužė stikliukais. Grapa šiltai vilnijo gerk- 
le ir neįprastai degino. Ko ji ieškojo Venecijoje? Senos ar 

naujos istorijos? Jų abiejų? Neli pasijuto pametusi siūlo 
galą. 

— Kodėl kavinė vadinasi II Settimo Cielo? - pasiteiravo. 

Valentinas vėl pripildė taureles. 

— Tą nesunku atspėti, - atsakė, ranka pamodamas į sie- 
nas. - Dėl oro balionų. 

— Iš karto pastebėjau nuotraukas ir paveikslus. Kaip jie 
susiję su šia vieta? 

Valentinas pasukiojo rankose taurelę. 

— Anksčiau kavinė priklausė mano seneliui Džiakomui 
Briatorei. Jis turėjo dvi aistras - žmoną Emiliją ir oro ba- 
lionus... 

Kol Neli spindinčiomis akimis dairėsi aplink, vaikinas 
papasakojo apie savo senelį ir jo seną oro balioną, kuriuo 
jaunojo restauratoriaus protėvis rūpinosi kaip mylimiau- 
siu vaiku. 

Džiakomas Briatorė dar jaunystėje pamėgo skraidyti. 
Kiekvienas metais per Venecijos kino festivalį jo mėlynais, 
raudonais ir auksiniais dryžiais margintas oro balionas 
susilaukdavo didžiulio dėmesio. Ilgu lynu pritvirtintas 
mongolfė pakildavo virš Lido salos, o žvaigždės, pakilu- 
sios į septintą dangų, noriai jame fotografuodavosi. Šeštą- 
jį dešimtmetį tai buvo ypatinga pramoga. Pasak vietinių, 
nutrūktgalvis dabita Džiakomas ore pasipiršo ir savo gra- 
žiajai juodaplaukei Emilijai. 

— Kaip romantiška! - sušuko Neli. - Koks puikus su- 
manymas! 


Valentinas nusišypsojo. 

— Viskas nebuvo taip paprasta. Tą akimirką, kai senelis 
norėjo užmauti savo mylimajai sužadėtuvių žiedą, siūb- 
telėjo stiprus vėjo gūsis. Nonno suklupo, o žiedas įkrito į 
lagūną. Seneliui teko pirkti naują žiedą, o jis garsėjo tau- 
pumu. Nelaiminga nepaprastos santuokos pradžia. Sene- 
liai buvo kartu iki paskutinio močiutės atodūsio. Ji mirė 
prieš ketverius metus. Senelis dar ir šiandien naktimis 
šaukia savo Emiliją ir labai nusimena, kai prabudęs iš mie- 
go neranda jos plačioje dvigulėje lovoje. Abu pragyveno 
penkiasdešimt trejus metus ir nė dienai nebuvo išsisky- 
rę. — Valentinas pažvelgė į Neli. — Šiandien būtų sunku 
įsivaizduoti tokį ryšį. 

Ji linktelėjo. 

— Labai užjaučiu tavo senelį. Pakelkime už juos taurę! 

Juodu susidaužė stikliukais. 

Valentinas atsistojo ir nusivedė Neli prie nuotraukos 
šalia pilnos knygų lentynos. Iš jos narsiai žvelgė jaunas 
vyras su cigarete lūpų kamputyje. Vilkėjo medvilninės 
kelnes su petnešomis ir šviesius marškinius. Viena ranka 
buvo apkabinęs merginą, nuogus pečius apsigaubusią bal- 
tų nėrinių skraiste. Iš po susegtų ilgų juodų plaukų švietė 
dailus baltas veidas su didelėmis tamsiomis akimis ir dai- 
liai išlenktais antakiais. 

Savaime suprantama, pora stovėjo priešais oro balioną. 

— Mano seneliai, - pristatė Valentinas. 

— Graži pora, - svajingai nusišypsojo Neli. 

— O čia mano tėvai. - Valentinas pamojo į nuotrauką, iš 


kurios žvelgė aukštas tamsiaplaukis vyras ir grakšti mote- 

ris. - Mano mama tokiu metų laiku visada lanko gimines 
Neapolyje. Čia nieko nevyksta, o jai nepatinka Venecija 
žiemą. Pasak jos, per mažai saulės ir per daug vandens. 

Neli nusišypsojo. 

— Maniau, kad čia bus šilčiau, bet man patinka Venecija 
žiemą. — Ji prisiminė basutes, kurias įsimetė, pasidavusi 
svajoms apie pietus. Regis, tai buvo taip neseniai, o dabar 
Paryžius atrodė toks tolimas. Dabar ji sėdėjo su jaunu ža- 
viu italu senoje jo šeimos kavinėje. - Papasakok daugiau 
apie II Settimo Cielo. 

Pajutęs jos susidomėjimą, Valentinas pasišovė aprodyti 
Neli ir kitas nuotraukas. Ji susižavėjusi klausėsi anekdotų 
iš tų šlovingų laikų, kai Holivudas dar pristatydavo pasau- 
liui tikras žvaigždes, šviečiančias ne porą metų, bet keletą 
dešimtmečių. Aliejiniai paveikslai, akvarelės ir piešiniai 
taip pat turėjo savo istorijas. Kai kuriuos Džiakomui pado- 
vanojo pažįstami žmonės, kitus per ilgus metus surinko jis. 
Valentinas turėjo ką papasakoti apie kiekvieną darbą. Vai- 
kinas visada buvo geras pasakotojas, bet šiandien, klausy- 
damasis viešnios susižavėjimo šūksnių, nustebino net save. 

— Kas nutiko senajam mongolfjė? — pasiteiravo Neli, 
kai juodu grįžo prie stalo. - Ar tavo senelis vis dar skraido 
oro balionu? 

- Oro balionu kylama. 

— Prisiminsiu, - nusišypsojo sau Neli. - Man patinka, 
kad balionu ne skrendama, o kylama, - paaiškino sutriku- 
siam Valentinui. - Klausiau apie tavo senelį. Ar jis vis dar 
kyla senuoju mongolfė? 

Valentinas nusišypsojo ir papurtė galvą. 

— Ne, tie laikai seniai praėjo. Senelis jau visą amžinybę 
nekilo balionu. Jo regėjimas vis labiau silpsta. 

— Ar senuoju mongolfė vis dar galima pakilti iš Lido 
salos? 

— Tempi passati. Vieną dieną saugumo sumetimais gra- 
žiam papročiui atėjo galas, balionas buvo užrakintas ir 
pamirštas, - gūžtelėjo pečiais Valentinas. - Su metais už- 
maršus tapo ir senelis. Kavinę seniai perėmė mano tėvas 
Alesandras. Nepaisant to, senelis beveik kasdien užsuka čia 
paskaityti laikraščio, išlenkti grapos ir prisiminti senų laikų. 

Valentinas apsidairė ir pažvelgė į tamsų kampą šalia 
baro, kur sėdėjo trumparegis senolis. 

- Štai jis! Sėdi savo mėgstamiausioje vietoje. Ar galiu 
jus supažindinti? 

— Man būtų garbė, - atsakė Neli. 

Juodu priėjo prie senojo Džiakomo Briatorės. Šis nu- 
stebęs pakėlė akis nuo laikraščio. 

— Noriu pristatyti tau merginą, kurią sužavėjo tavo 
mongolfjė, nonno, - tarė Valentinas. - Susipažink su Eleo- 
nora Delakur iš Paryžiaus. 

Senolis įdėmiai nužvelgė Neli. 

Mergina pasijuto perverta jo žvilgsnio. 

— Una ragazza bella , - galiausiai tarė Džiakomas Bria- 
torė. - Jeigu būčiau jaunesnis, pakviesčiau jus pakilti savo 
oro balionu, panele Eleonora. 

Neli nusišypsojo. 


* Graži mergina (it.). 

— Man būtų labai malonu, pone Briatore, - pamelavo. - 
Jūsų mongolfė tikra svajonė. 

Ją sujaudino, kad senolis buvo toks draugiškas ir iš kar- 
to pasisiūlė ją paskraidinti. Laimė, tai nebegalėjo tapti tik- 
rove. Neli žavėjo oro balionų paveikslai ir nuotraukos, bet 
nuo minties kilti pačiai linko kojos. 

— Mano senasis mongolfjė buvo ypatingas, - svajingai 
pakartojo Džiakomas Briatorė. - Kildamas juo jausda- 
vausi oro valdovu. Laisvės jausmas sklendžiant virš žemės 
nepakartojamas. - Senolis pažvelgė į Valentiną ir nusišyp- 
sojo. - Ar dar prisimeni savo pirmąją kelionę? Buvai net 
penkerių, - sukikeno. 

Valentinas meiliai pažvelgė į senelį. 

— Kaip galėčiau pamiršti, nonno. Tada pirmą kartą pa- 
ragavau šampano ir iškilmingai prisiekiau, kad priimtas į 
oreivių gretas oro balionu ne skraidysiu, bet kilsiu, - nusi- 
šypsojo. - Oro balionai netapo mano aistra, bet aš taip pat 
mėgstu aukštį. Žinau, kad paveldėjau tai iš tavęs. 

Neli prisiminė, kaip prieš porą dienų Valentinas vi- 
kriai užsliuogė kopėčiomis muziejuje. 

— Taip, - išdidžiai pritarė senasis Briatorė. Tada pa- 
mojo kaulėta ranka. - Pasiimkite stikliukus ir valandėlei 
prisėskite prie manęs, vaikai! Išgerkime už senus gerus 
laikus. Ir už mano amžiną atilsį Emiliją. 

Neli tik dabar pastebėjo, kad vyro bevardį pirštą puošė 
du auksiniai žiedai. 

Kai juodu prisėdo prie kampinio staliuko, o Valentinas vėl 
pripildė taureles, Neli išgirdo, kaip senelis sušnabždėjo anūkui: 

— Neprisimenu šios merginos, ar vėl susiradai naują 
draugę? 

Neli kilstelėjo antakius ir pažvelgė į Valentiną, kuris 
pirmą kartą atrodė sutrikęs. 


Tą vakarą Neli daug sužinojo apie oro balionus, šiek tiek 
apie tikrą meilę ir devynis šviestuvus kavinės languose. 
Paklaustas, ar pirko juos Venetia Studium, Džiakomas Bri- 
atorė tik pažvelgė į ją nustebusiu žvilgsniu. 

— Ne, - atsakė. - Šviestuvus kavinės atidarymo proga 
man padovanojo senasis Paladinas. Tuo metu gamino 
juos Venecijoje. Puikus žmogus, bet gyvenimas buvo jam 
šykštus. Pirmiausia mirė žmona, tada sūnus. - Senasis 
Briatorė apgailestaujamai palingavo galva. - Tuo metu dar 
nebuvo tokių krautuvių. - Jis pažvelgė į langus, kuriuose 
vienas šalia kito kabėjo devyni kūgio formos šviestuvai. — 
Iš pradžių jų buvo dešimt. Vėliau vienas nukrito. Taip ir 
nepakeitėm jo kitu, - gūžtelėjo pečiais. 

— Šiandien jie nepaprastai brangūs, - tarė Neli. - De- 
šimt šviestuvų kainuotų begalybę. Žinau, nes pati norėjau 
tokį įsigyti. 

- Tada buvo kitaip. Paladinas nesusikrovė turtų. Švies- 
tuvai jį pergyveno ir vis dar atrodo puikiai. 

— Taip, - linktelėjo Neli. - Jie nuostabūs. Man labai pa- 
tinka jūsų kavinė. Joje sustoja laikas. 

Džiakomas Briatorė užsikišo už didelių ausų retus plaukus. 

— Laikas niekada nestovi vietoje, panele Eleonora. Prie- 


šingai nei mūsų prisiminimai. Jie visada su mumis. 

Buvo jau vidurnaktis, kai Alesandras Briatorė, kuris išėjus 
visiems lankytojams taip pat prisėdo prie jų stalo kavinės 
kampe, uždarė II Settimo Cielo ir pakilo į savo butą antra- 
me aukšte. 

— Mezzanotte, — atsisveikino Valentinas ir kartu su 
Neli išėjo į nedidelę pusapskritimio formos aikštę, ap- 
šviestą tik dailiųjų Fortuny šviestuvų. Juodu stovėjo švie- 
sos apskritime, mesdami ant šaligatvio ilgus virpančius 
šešėlius. - Vaiduoklių valanda. Valanda, kai viskas keičia- 
si. — Jis žengė artyn. Šešėliai ištirpo. - Tau leidus, Cicisbeo 
palydės tave namo, kad vėl nepasiklystum. 

Neli linktelėjo. 

— Mielai. Tikiuosi, Cicisbeo neapleis narsa, - sukikeno. 

- Žinoma, ne, - nusilenkė Valentinas. 

Nuo jo padvelkė levandomis ir sandalmedžiu. 

Neli nusišypsojo, išvydusi jo rimtą veidą. Laikas kavi- 
nėje praskriejo nepastebimai. Kai ji apsisuko, norėdama 
paskutinį kartą pažvelgti į II Settimo Cielo, apie kurią su- 
žinojo daugiau nei tikėjosi, bet nieko tikrai svarbaus, pa- 
stebėjo, kad nuo grapos jai lengvai svaigsta galva. Ji susvy- 
ravo. 

— Panele Eleonora, ar malonėsite? - pasiteiravo Valen- 
tinas, pasiūlydamas jai parankę. 

Neli linktelėjo. Keista, bet jai visai neužkliuvo, kad 
senasis Briatorė visą vakarą vadino ją panele Eleonora. Iš 
seno vyro lūpų pilna vardo forma skambėjo netgi labai 
gražiai. Kur kas mažiau Neli patiko senolio pastaba apie 


* Vidurnaktis (it.). 

anūko drauges. Mergina sutriko. Kodėl staiga jai parūpo 
Valentino Briatorės asmeninis gyvenimas? 

— Man patiko tavo senelis, - galiausiai tarė. 

Valentinas nusišypsojo. Staiga kavinės languose užge- 
so visi šviestuvai. Aikštėje tapo aklinai tamsu. 

Neli išsigandusi šūktelėjo ir nusijuokė. 

— Kas čia? - paklausė, kai Valentinas tvirtai ją apkabino. 

— Ženklas, - sušnabždėjo jis. 

Jo lūpos beveik susilietė. Vaikinas tvirtai laikė ją glė- 
byje. Neli akimirkai įsisupo į šį tamsų ir šiltą kokoną. Jos 
kvėpavimas greitėjo, o ausys prisipildė tylaus šlamėjimo. 

— Juk sakei, kad Cicisbeo... 

— Argi atrodau kaip tikras Cicisbeo? - paklausė Valenti- 
nas, žybtelėdamas rudomis akimis. Tada švelniai nubrau- 
kė Neli nuo veido plaukų sruogą. 

Merginos širdis daužėsi kaip pašėlusi. 

— Ne, - sušnabždėjo, užmerkdama akis. 

Jų lūpos susiliejo. 


Valentinas Briatorė nesibučiavo kaip tikras Cicisbeo. Bu- 
čiavosi tvirtai ir ryžtingai, kaip vyras, kurio bučinyje iš- 
tirpsta visas pasaulis. 

DŽIAKOMAS BRIATORĖ niekada nebuvo išvykęs iš 
lagūnos, bet buvo protingas ir patyręs vyras. Nors per gy- 
venimą pažino nedaug moterų, žinojo, kaip užkariauti jų 
širdis. 

- Jeigu prajuokinsi moterį, ji bus tavo, - kadaise pamo- 
kė anūką. 

Tuo metu Valentinui buvo penkiolika. Vaikinas alpo 
iš meilės grakščiajai raudonplaukei Ticianai iš tos pačios 
mokyklos, kuri kaip tyčia beveik nesijuokė, nes gėdijosi 
švarplės. Valentinas ja žavėjosi ir po daugelio savaičių su- 
laukė atpildo už atkaklias pastangas. Mergaitė atsiduso ir 
jį pabučiavo. Susijaudinęs ir nustebęs Valentinas galiau- 
siai liežuviu pajuto jos tarpdantį. 

Tai įvyko prieš dvylika metų. Vėliau jo kelyje pasi- 
maišė keletas moterų, daugelis juokėsi iš jo pokštų, kai 
kurios kaltino, jis į nieką nežiūrėjo rimtai, bet būdamas 
malonus, linksmas ir žavus jaunuolis lengvai palenkdavo 
dailiosios lyties atstovių širdis. Senelio patarimas pasiro- 
dė esąs visiškai teisingas. Eleonora Delakur sumaišė vi- 
sas kortas. 

Kai Valentinas manydavo pasistūmėjęs pirmyn, jo 
svajonių mergina žengdavo du žingsnius atgal. Juodu nuo 
tada šoko šį keistą šokį, tokį panašų į liūdną argentinietiš- 
ką tango, kai vos prieš dvi savaites Neli Šv. Morkaus aikš- 
tėje įpuolė jam į glėbį, o jis iki ausų įsimylėjo. Dar nebuvo 
sutikęs į ją panašios moters. Ji juokėsi iš jo pokštų, bet kai 
atrodydavo, kad ledai jau pralaužti, vėl surimtėdavo, at- 
stumdavo jį, nekeldavo ragelio ir mintimis nuklysdavo 
tolyn. 

Kai vakar vidurnaktį pačiu laiku išsijungė II Settimo 
Cielo šviestuvai, Valentinas nesnaudė ir padarė tai, ką jau 
seniai norėjo padaryti, - pabučiavo Neli. Žinojo, kad ji 
apsvaigusi nuo grapos, nes visą vakarą daužėsi su juo tau- 
relėmis. Neli akimirkai nustebo, bet netrukus prisiglaudė 
prie jo ir atsakė į bučinį. 

Apimtas džiaugsmo, Valentinas pajuto jos minkštas 
lūpas ir šiltą, saldžią burną. Neli nepyko ir nedvejojo, vis- 
kas vyko pagal jo norus. Juodu buvo sutverti vienas kitam. 
Tikra išsipildymo akimirka! 

Prisiminęs jųdviejų bučinį, Valentinas dar ir dabar 
pajausdavo, kaip jo pilve suplasnodavo visi Šv. Morkaus 
aikštės balandžiai. Gyvenime buvo keletą kartų įsimylė- 
jęs, bet tikrai ne taip. Meilė visada pakylėja, bet Valentinui 
atrodė, kad šįkart viskas kitaip. 

Po nuostabaus bučinio priešais II Settimo Cielo vaiki- 
nas užsisvajojo apie laimingą vakaro pabaigą. Juodu su- 
sikibo už rankų ir patraukė tyliomis San Polo gatvelėmis. 
Ant vieno iš tiltelių Valentinas apgaubė šąlančią Neli odi- 

niu švarku. Tada dar kartą ją pabučiavo. Tamsus lagūnos 
vanduo, tyliai teliūskuojantis palei namų sienas, atkartojo 
jų palaimingus atodūsius. 

Galiausiai juodu atsidūrė priešais senas sunkias medi- 
nes duris Teatro gatvėje. Valentinas paskutinį kartą pabu- 
čiavo savo svajonių moterį. Buvo tikras, kad jie neišsiskirs, 
o Neli pakvies jį vidun, kur virš jos lovos pasipils žvaigž- 
džių lietus. Šiąnakt turėjo išsipildyti visi norai! 

Kaip jis apsiriko! 

Kai Neli pravėrė duris, besidaužančia širdimi veidu 
įsikniaubė jai į plaukus ir jau norėjo žengti vidun, bet ji 
atsisuko ir švelniai pastūmė jį atgal. Tada pakartojo tą patį 
sakinį: 

— Bijau, kad tai prasta mintis. 

Valentinas sustojo kaip įbestas. Jautėsi sudaužytas į 
šipulius. Nespėjo atsakyti, kad tai pati geriausia mintis, 
kokią tik juodu gali įsivaizduoti, kai jam priešais nosį už- 
sivėrė durys. 

Vaikinas nusivylęs dar valandėlę pastovėjo, stebėda- 
mas viršuje įsižiebusią šviesą. Norėjo paskambinti į duris, 
bet nežinojo Neli buto numerio. Galų gale, ką tai būtų pa- 
keitę? Ji nebūtų atidariusi durų. 

Netrukus šviesa lange užgeso. Valentinas nenoriai pa- 
suko atgal. Naktį praleido kamuojamas nemigos ir slogių 
sapnų, bet ryte prabudo kupinas ryžto. Jeigu mergina lei- 
do ją pabučiuoti, viskas buvo priešakyje! Valentinas Bri- 
atorė buvo pasiruošęs įveikti visus sunkumus, nes labiau 
už viską norėjo laimėti šios moters širdį, geriausia, visam 

laikui, net jeigu tokie žodžiai ir skambėjo pernelyg didin- 
gai. Vaikinas negalėjo net pagalvoti apie tai, kad po poros 
savaičių - dviejų savaičių ir dviejų dienų - Neli išnyks iš jo 
gyvenimo. Taip negalėjo nutikti! 

Valentinas stovėdamas skubiai pabaigė savo espreso 
prie II Settimo Cielo baro. 

Alesandras Briatorė su užuojauta pažvelgė į sūnų. 

- Atrodo, kad rimtai įklimpai, mano berniuk, - ramiai tarė. 

Valentinas linktelėjo. 

— Si, papa, turiu daug ką apgalvoti. 

Tai buvo tiesa. 

Pasirodo, jo pastangos, dėmesys, paslaugumas, sąmo- 
jaiir netgi bučinys, kalbantis garsiau nei žodžiai, neįtikino 
panelės Delakur praleisti su juo gyvenimo. Vaikinas turė- 
jo gerai pasukti galvą, kaip laimėti jos širdį. Padaryti žyg- 
darbį, po kurio jai neliktų nieko kito, kaip tik jį įsimylėti. 
Įrodyti savo meilę. 

Valentinas liūdnai galvojo apie praėjusį vakarą ir nera- 
miai žvalgėsi aplink, tarsi kavinė būtų galėjusi padėti rasti 
atsakymą. Galiausiai pastebėjo nuotrauką, vaizduojančią 
porą prie seno oro baliono. 

Vaikinas gerai į ją įsižiūrėjo ir ėmė regzti išganingą mintį. 


— Nonno, prašau! Pabandyk prisiminti, kur padėjai raktus! 

Džiakomas Briatorė tvirtai suspaudė lūpas ir susi- 
mąstė. Įtemptai mąstė, suraukė kaktą, kilstelėjo antakius, 
porą kartų pasikasė smakrą. Tada pažvelgė į Valentiną ir 
papurtė galvą. 

- Negaliu prisiminti. Apžiūrėjau visa butą, bet ten, kur 
paprastai laikau raktus, jų neradau. 

— Negali būti! Turėtum labiau saugoti savo daiktus! 

— Kodėl? - atšovė senolis. - Pakalbėsim, kai sulauksi 
mano amžiaus. 

Valentinas dūsaudamas sukiojosi ant kėdės. Sėdėjo ka- 
vinės kampe prie senelio, kas rytą užsukančio į II Settimo 
Cielo, ir meldė pagalbos. 

— Tai turi likti paslaptis! Niekas negali apie ją sužinoti. 
Niekas! Tik ne ji. 

— Mano berniuk, aš užmaršus, bet ne kvailas. Turėsi 
susirasti pagalbininkų. 

Juodu valandėlę suko galvas, svarstydami, ko imtis. 
Laiko tokiam sumanymui turėjo nedaug, o nesėkmės 
atveju oro sąlygos nebuvo palankios. Nepaisant to, Valen- 
tinas neketino pasiduoti. Jis pasitikėjo sėkme. Vedamas 
šeštojo jausmo, numatė ypatingą datą — vasario 14-ąją. 
Švento Valentino, savo vardo ir įsimylėjėlių dieną, tinka- 
miausią atiduoti damai savo širdį. Šventasis Valentinas 
tikrai turėjo būti maloningas savo bendrapavardžiui, ruo- 
šiančiam ypatingą staigmeną. 

Neli pakerėta apžiūrinėjo paveikslus ir nuotraukas su 
oro balionais II Settimo Cielo, todėl Valentinas buvo tikras, 
kad negalės atsispirti dovanai, su kuria jis pasiūlys jai savo 
ranką ir širdį. 

Dabar reikėjo tik prakeikto rakto. Pastaruoju metu jo 
senelis vis dažniau pamiršdavo įvairius dalykus, bet tai 
jam netrukdė gyventi. 

— Tapai visai užmaršus, nonno, - papriekaištavo Valen- 
tinas. - Negaliu išlaužti durų. Jos geležinės. - Vaikinas su- 
siėmė už galvos. - Ką man daryti? 

— Nustebink ją kitaip, - pavargęs klausytis skundų, pa- 
siūlė senolis. - Padovanok Fortuny šviestuvą. Mergina 
tikrai apsidžiaugs. Atrodė sužavėta senojo Paladino dar- 
bų. Galbūt sumanymas kilti balionu nėra toks geras. Kas 
žino, kokia jo būklė. 

Džiakomas Briatorė norėjo ramiai toliau skaityti laik- 
raštį. 

— Todėl noriu jį apžiūrėti, - neatlyžo Valentinas. - Pa- 
bandyk prisiminti. - Tada uždavė klausimą, paprastai už- 
duodamą tokiose situacijose, kad užmaršuolis mintimis 
grįžtų į praeitį: - Kada paskutinį kartą naudojai raktą? 

Džiakomas Briatorė numojo ranka. 

— Nežinau, tai buvo taip seniai. 

Jis atsilošė mediniame suole ir padarė tai, ką kartais 
daro seni užmaršūs žmonės. 

— Šventasis Antanai! — kreipėsi. - Padėk mums ras- 
ti prakeiktą raktą! - jis užmerkė akis ir laukė nušvitimo. 
Tada iškėlė pirštą. - Palauk, palauk, palauk! Hmm. Tuoj... 
Paskutinį kartą buvau jį ištraukęs, kai gavai diplomą. Tada 
dar kartu kilome mano senuoju mongolfė. Vėliau atsigu- 
liau į ligoninę tai nelemtai akių operacijai. 

Senolis atsiduso. 

— Teisingai, - Valentinas susimąstęs prikando apatinę 
lūpą. Staiga jo veidas nušvito. - Žinau, kur yra raktas! — 
sušuko. - Po rūsio skliautu. - Jis susijaudinęs pašoko iš 

vietos. - Esu tikras, kad vis dar kabo ant senojo vinies, pri- 
simeni? 

— Neprisimenu nieko, - keistai sutrikęs atsakė Džiako- 
mas. — Galėčiau prisiekti, kad tąkart raktą įsikišau į kiše- 
nę. - Jis pasiėmė laikraštį ir linktelėjo anūkui. - Na, ko 
lauki? Bandyk laimę! - šyptelėjo. - Laikas nestovi vietoje. 


Kitos dienos priešpietę Valentinas patenkintas žengė į 
Šv. Stepono aikštę. Buvo neįprastai saulėta diena sausio 
pabaigai, todėl prie kavinių ir barų, turinčių lauko šildy- 
tuvus, sėdėjo keletas pamišėlių. Tolėliau šviesiaplaukis 
vyras su parka brązgino gitara. Virš aikštės sklido „Volare“ 
garsai. 

Valentinas nusišypsojo. 

Daiktai įgavo pavidalus. Visai kaip restauruojant senas 
sienų arba lubų freskas. Kiekvieną kartą atsistojus ant ko- 
pėčių, Valentiną apimdavo baimė padaryti klaidą. Lem- 
tingas potėpis arba nevikrus judesys, ir viską būtų tekę 
pradėti iš naujo. Laimė, pradėjus dirbti, ranka judėdavo 
vis tvirčiau ir įgydavo pagreitį, o vaikinas suprasdavo, kad 
jam pavyks. 

Valentinas kulniavo iš susitikimo su sena drauge Ticia- 
na, kuri atrodė sužavėta jo sumanymo. 

- Žinoma, kad padėsiu, - patikino. Jos akys suspindo 
kaip tuomet, kai buvo įsimylėjęs jos švarplę. - Turiu pasi- 
kalbėti su Lučianu. Pažiūrėsime, kada galėtume susitikti. 
Nesijaudink, viskas pavyks! - linksmai nusijuokė. - Kaip 
smagu, kad kažkas ir tave apvyniojo aplink pirštą! 

Liesa strazdanota mergaitė ilgomis kasomis virto pil- 
nakrūte gražuole. Šviesia permatoma oda ir ugniniais 
plaukais būtų apsukusi galvą bet kuriam prerafaelitui. 
Mergina vis dar turėjo švarplę — jiedviem pietaujant ne- 
toli Teatro La Fenice, Valentinas prigavo save nevalingai 
žvilgčiojant jai į burną. 

Praėjus daugeliui metų (jų smėlio dėžės romanas bai- 
gėsi iškart po bučinio), Valentinas savaitgaliui grįžo namo 
iš Paduvos ir susitiko su geriausiu draugu Lučianu. Šis pri- 
statė jam savo naująją merginą, teatro scenografę. 

Valentinas nustebo, bet apsidžiaugė vėl išvydęs Ticia- 
ną. Nuo to laiko juodu tapo gerais draugais. 

Išradingoji Ticiana ir auksarankis Lučianas buvo tie, 
kurių jam reikėjo planui įgyvendinti. Nuostabus jausmas! 

Valentinas švilptelėjo porą „Volare“ taktų ir staiga pa- 
noro prisijungti prie Šv. Stepono aikštėje įsitaisiusių pa- 
mišėlių. Jis užsisakė espreso ir prisėdo saulėkaitoje prie- 
šais nedidelį barą. 

Praėjusią dieną nuo ryto iki vakaro lakstė rūpindama- 
sis oro balionu. Po rūsio skliautu iš tiesų rado raktą, žengė 
į duslią prietemą, nusibraukė voratinklius, išlygino mon- 
golfjė audinį, išpainiojo virves ir patikrino vietomis įlūžu- 
sį krepšį. Reikėjo įdėti nemažai darbo, bet senasis oro ba- 
lionas dar galėjo prisikelti naujam gyvenimui. Valentinas 
išsitraukė nedidelę užrašų knygutę, pasižymėjo, ką reikia 
pataisyti, ir suskaičiavo, kiek valandų - ir dienų - galės 
skirti savo sumanymui po darbo Ca“ Rezzonico. Tada 
paskambino keliems žmonėms, nešinas dažų indeliais ir 

teptukais nuskubėjo atgal į rūmus, o vakare šnektelėjo su 
seneliu ir prisaikdino jį nė žodžiu neprasitarti Neli, jeigu 
juodu ir vėl užsuktų į kavinę. 

Valentinas visą dieną jautėsi kaip įelektrintas. Toks 
apsvaigęs nuo savo nuostabaus sumanymo, kad kaip Her- 
mis sparnuotais batais skraidė iš vienos vietos į kitą. Nie- 
ko nevalgė ir nė minutei neprisėdo pailsėti (tiesą sakant, 
kuriam įsimylėjusiam vyrui reikėjo maisto arba poilsio?). 
Tik vėlai vakare, visai be jėgų išsitiesęs lovoje, suprato, 
kad nepaskambino moteriai, dėl kurios ir kilo šis sąmyšis. 
Nedovanotina klaida! Valentinas pyko ant savęs. Po nuo- 
stabaus bučinio priešais II Settimo Cielo turėjo paskam- 
binti Neli jau kitą dieną. Buvo tikras, kad mergina palaikė 
jį kvailiu. Žinoma, ji taip pat nedavė jokio ženklo. Staiga 
vaikiną apniko dvejonės. Viena vertus, tą naktį Neli už- 
trenkė jam duris. Antra vertus, jo neatstūmė - priešingai! 

Kamuojamas abejonių, Valentinas vartėsi nuo vieno 
šono ant kito. Ramybės nedavė vieną kitą vejančios min- 
tys. Viena vertus. Antra vertus. Viena vertus. Antra vertus. 

Žinojo, kad moterys sudėtingos būtybės, bet ši - mam- 
ma mia! Valentinas giliai atsiduso ir padaužė pagalvę. 
Tada apsisuko ant kito šono ir suko galvą toliau. 

Ką iš tiesų reiškė Neli sakinys „Bijau, kad tai prasta 
mintis“? Galbūt ji nekalbėjo taip rimtai, kaip atrodė nevil- 
ties apimtam Valentinui? Galbūt ji nebuvo iš tų, kurios po 
pirmo bučinio pasikviečia vyrą namo. 

Nurimęs ir tvirtai pasižadėjęs iš pat ryto paskambinti 
Neli, jis galiausiai užmigo. 

Kai prieš dešimtą surinko Neli numerį, ji iš karto pakėlė 
ragelį. Atrodė, lyg būtų laukusi jo skambučio. Nepaisant 
to, buvo tyli. 

— Tik norėjau sužinoti, kaip tau sekasi, - tarė Valentinas. 

— Gerai, - trumpai atsakė Neli ir pasiteiravo to paties. 

Valentinas skubiai atsiprašė, kad nepaskambino anks- 
čiau. Arjam tik pasirodė, ar išgirdusi, kad vakar buvo labai 
užsiėmęs, Neli tik pašaipiai tarstelėjo ir pati tai pastebėju- 
si. Nė žodžiu neužsiminė apie naktinį bučinį. Atlyžo tik 
tada, kai Valentinas perdavė senelio linkėjimus. Tada dar 
kartą pakartojo, koks malonus jai buvęs Džiakomas Bria- 
torė ir kokia nuostabi esanti jų kavinė. 

Vaikinas atgavo drąsą. 

— Tai tu esi nuostabi. Neli... aš... su tavimi buvo taip 
gera... Visą naktį negalėjau užmigti, nes galvojau apie 
tave, - tyliai ištarė. 

Kitame laido gale stojo ilga tyla. 

Valentinas laukė ir iš jaudulio nykščio nagu badė smilių. 

- Aštaip pat negalėjau užmigti, - galiausiai prisipažino Neli. 

Jis su palengvėjimu atsiduso. 

— Kada galime pasimatyti? 


Juodu sutarė ankstyvą popietę susitikti Šv. Morkaus aikš- 
tėje, ten, kur jų keliai susikirto pirmą kartą. 

Po dviejų valandų Neli nusiuntė žinutę, kurią Valenti- 
nas pastebėjo tik atsisveikinęs su Ticiana. 

Apgailestauju, bet negalėsiu ateiti. Man plyšta galva, to- 
dėl šiandien liksiu lovoje. Pasimatykime kitą dieną. Neli 

Valentinas iš karto pabandė paskambinti, bet jo širdies 
dama nekėlė ragelio. Vargšelė tikriausiai gulėjo pritemdy- 
tame miegamajame, laukdama, kol atlėgs skausmas. 

Vaikinas suglamžė praplėštą cukraus pakelį ir įmetė jį į 
tuščią espreso puodelį, stovintį priešais, ant stalo. Jam rei- 
kėjo eiti. Švarko kišenėje gulėjo dėžutė vaistų nuo skaus- 
mo, kurių nupirko vaistinėje. Po darbo ketino parūpinti 
užkandžių, duonos ir tiesiog aplankyti Neli. 

Valentinas užėjo į vidų susimokėti. Laukdamas grąžos, 
pagalvojo, kad bus geriau, jeigu įspės ligonę apie savo vizi- 
tą, todėl skubiai parašė jai žinutę. 

Carissima, man labai gaila. Tik dabar perskaičiau tavo 
žinutę. Vargšelė! Pabandyk numigti. Vakare užsuks gydyto- 
jas su aspirinu ir maistu. Sveik! V. 


Norėdamas grįžti į Dorsodurą, kur Ca' Rezzonico jo lau- 
kė „Besisūpuojantis Pulčinela“, Valentinas žengė per Šv. 
Stepono aikštę Akademijos tilto kryptimi. Skubiai metė 
žvilgsnį į restorano terasą, kurioje prie šildytuvo vis dar 
sėdėjo ir valgė pora saulės išsiilgusių turistų su paltais. 
Prisimerkęs nuo akinančios šviesos, pastebėjo jauną mo- 
terį, kurios rusvi plaukai suspindo auksu, kai ji šypsoda- 
masi palinko į priekį ir įdėmiai pažvelgė į vyrą, sėdintį 
kitoje stalo pusėje. Pora laikėsi už rankų. 

Valentinas nusišypsojo. Tada sustojo kaip ištiktas stabo. 
Tikjo kvaila širdis plakė toliau ir netolygiai daužėsi krūtinėje. 

Pavojus - vienintelis žodis akimirksniu šovė jam į gal- 


vą. Pavojus! 

Valentinas skubiai priėjo prie stalo ir, poros nuostabai, pri- 
sėdo ant laisvos kėdės. 

— Kokia staigmena! - tarė, liūdnai šypsodamasis. - Ti- 
kiuosi, netrukdau? 

Jis išsitraukė iš kišenės aspirino dėžutę ir taip stipriai 
metė ją ant stalo prie lėkščių, kad šios skimbtelėjo. 

— Plyšta galva? 

— Valentinai, ką čia veiki? 

Neli išraudo kaip žarija ir skubiai atitraukė rankas nuo 
nepažįstamojo. 

— Norėjau aplankyti ligonę, - šiurkščiai atšovė Valenti- 
nas. — Bet, atrodo, ji jau rado guodėją. - Jis reikliai nužvel- 
gė aukštą liesą vyrą buka nosimi su senamadiška tamsiai 
mėlyna daigstyta striuke. Šis sėdėjo priešais Neli ir pavan- 
denijusiomis akimis sutrikęs žiūrėjo į vaikiną. - Galėjai 
pranešti, kad draugužis, taip apsunkinęs tau gyvenimą, 
atvyko į Veneciją. 

Valentinas sukryžiavo rankas ir atsilošė kėdėje. Sėdėjo 
kaip nukritęs iš dangaus, bet, regis, buvo visiškai paten- 
kintas savo elgesiu. 

Neli išblyško kaip popierius ir prarado kalbos dovaną. 

Vyras daigstyta striuke nesuprato arba tik miglotai su- 
prato, kas čia vyksta, todėl pasiteiravo: 

— Mais gu est-ce gu'il veut ce type? 

Jis pasitaisė per didelius akinius ir nusijuokė. Atrodė 
sutrikęs, bet linksmas. Nebuvo sunku suprasti, kad laikė 
įkyrų italą pamišėliu. 


*  Konorišis vaikinas? (Pranc.) 

— Rien',- atsakė Neli ir atsiprašomai nusišypsojo. Tada 
pažvelgė į Valentiną, kuris nutaisęs niūrią miną vis dar 
sėdėjo sukryžiuotomis rankomis. - Viskas ne taip, kaip 
atrodo. 

— Nejaugi? Tada kaip yra iš tikrųjų? 

- Atsitiktinai sutikau savo seną profesorių, štai ir vis- 
kas, - atsakė Neli. 

Valentinui nepraslydo pro akis, kad jos skruostai vėl 
paraudo. Tikriausiai ją kažkas siejo su šiuo tipu, kuris 
atrodė mažiausiai penkiolika metų už ją vyresnis ir, grei- 
čiausiai palikęs namuose žmoną bei vaikus, slapta susiti- 
kinėjo su buvusia studente. 

— Vadinasi, tai tavo profesorius! Dabar viskas aišku. 

Vyras daigstyta striuke suprato žodį profesorius ir pri- 
tariamai linktelėjo galva. 

- Atleisk, kad esu toks nesupratingas, bet gal malonė- 
tum pasakyti, kada jį sutikai? Dar neprasidėjus skausmui 
arjam jau atlėgus? 

Neli sutrikusi žvelgė į baltą staltiesę. 

Profesorius nustebęs parodė į aspirino dėžutę ir kažko 
paklausė prancūziškai. Valentinas suprato žodžius galvos 
skausmas. Tada tarėsi išgirdęs, kaip profesorius paklausė: 

— Ar tai tas tipas? 

Neli papurtė galvą ir susiėmė už smilkinių. Regis, jai 
tikrai pradėjo skaudėti galvą, pagalvojo vaikinas. Neli ne- 
spėjo atsakyti nei jam, nei profesoriui, kai virš stalo pasi- 
girdo nustebęs balsas: 


*k 


Nieko (pranc.). 

— Neli! Ar čia tu? What a surprise! Negali būti! 

Prie stalo prasibrovė ilgšis su šviesia barzda, parka ir 
gitaros dėklu. Valentinas atpažino gatvės muzikantą, visai 
neseniai brązginusį „Volare“ Šv. Stepono aikštėje. Kuo to- 
liau, tuo gražiau. 

Ilgšis plačiai šypsodamasis sustojo priešais Neli ir per- 
sibraukė per šviesius gaurus. 

— Ką čia veiki, sweatheart? Na, ir staigmena! Šiandien 
vakare norėjau grįžti į Paryžių, bet sutikau tave Venecijoje! 

Valentinas pritariamai linktelėjo. Surprise, surprise! 
Dar vienas kvailys, nesitikėjęs sutikti Neli. Tikra netikėtų 
susitikimų diena. Jis pažvelgė į Neli, kuri atrodė kaip rei- 
kiant nustebusi. 

— Šonai! - sušuko. - Na, ir netikėtumas! M. 

- Yeah! It's a small world! 

Ilgšis patenkintas pastatė gitaros dėklą, pasilenkė ap- 
kabinti Neli ir prisistūmė kėdę. 

Išvydęs sutrikusius veidus, atsiprašomai iškėlė rankas. 

— Sorry, sorry, sorry! Tikiuosi, nesutrukdžiau? Galiu iš- 
eiti. 

— Ne, - sutrikusi patikino Neli. 

Profesorius mandagiai tylėjo. Valentinas suprato tik 
žodį sorry. Jis smalsiai nužvelgė atvykėlį, vardu Šonas. 
Puikus kvartetas. Prie nedidelio stalo nebūtų tilpę dau- 
giau Žmonių. 

- Jeigu daugiau nieko nelauki, Neli, galėtum mus supa- 
žindinti, - pasiūlė, drąsinamai šypsodamasis. 


* 


Taip! Koks mažas pasaulis! (Angl.) 

Neli dėkinga pažvelgė į jį, nebyliai prašydama suprati- 
mo. Tada vienu gurkšniu ištuštino savo vyno taurę. 

— Bon, - tarė. Tada giliai įkvėpė ir nužvelgė ratą. - Res- 
tauratorius Valentinas Briatorė iš Venecijos padėjo man susi- 
grąžinti rankinę. Būsimasis pilotas Šonas Omalėjus iš Meino 
pusę metų keliauja po Europą grodamas gitara. Mudu susi- 
pažinome Paryžiuje. Sorbonos universiteto profesorius, Vi- 
riljo ekspertas ir mano magistro darbo vadovas Danielis Bo- 
šamas, - ji trumpam nutilo, - neseniai apsigyveno Bolonijoje. 

Pirmiausia Neli viską pasakė itališkai. Kai tą patį pa- 
kartojo prancūziškai, profesorius porą kartų linktelėjo, o 
būsimasis pilotas iš Meino nepatikliai pažvelgė į Neli. 

— Neli! This is nuts! Tikra beprotybė! Skraidantis pro- 
fesorius! Pagaliau supratau! Juk tai puiku! - Amerikietis 
linksmai pliaukštelėjo sau per šlaunį ir iškėlė abu nykš- 
čius. - Nieko sau! Sveikinu, balandėliai! Venice! How very 
romantic! - Jis nusijuokė ir linksmai pamerkė akį Neli, 
kuri veltui įspėjamai varstė jį žvilgsniu. - Argi nesakiau, 
kad viskas bus gerai su... Aaa! 

Šonas nutilo ir stipriai atsitrenkė į stalą. Profesoriaus 
taurė apvirto, o vynas išsiliejo ant kelnių. 

Valentinas nesuprato, kodėl amerikietis, žarstantis pa- 
gyras riešutams (?!) ir romantiškajai Venecijai, staiga prara- 
do pusiausvyrą. Amerikietis kaip reikiant įsisiautėjo, o tai 
nepatiko Neli. 

Valentinas pastatė tuščią taurę. 

— Kas darosi tavo draugui iš Meino? - pasiteiravo. - Ar 
jis visada taip elgiasi? 

— Ne dabar! - sušnabždėjo Neli. Jos veidas ir vėl persi- 
mainė. Atrodė, kad ji tuoj apalps. - Ne dabar! 

— Tik pažiūrėkite, ką padariau! Atleiskite! - suvaitojo 
amerikietis. 

Jis apgailestaujamai pažvelgė į Neli ir ištiesė profeso- 
riui servetėlę. 

Danielis Bošamas nebuvo iš tų, kurie greitai praranda 
savitvardą. Jis kaip galėdamas labiau nusisausino kelnes, 
pasitaisė akinius ir sutrikęs pažvelgė į Neli. 

— Kas tas skraidantis profesorius? 


(9 


KIEKVIENOJE GEROJE KOMEDIJOJE galiausiai susi- 
duria visi veikėjai, asmeniškai nepažįstantys vienas kito. 
"Toks susitikimas dažniausiai įvyksta vakarėlyje, policijos 
nuovadoje, viešbučio lifte arba nedidelio restorano tera- 
soje. Lemtingas vaidmuo tenka atsitiktinumui. Visi žino 
(arba tariasi žinantys) skirtingą įvykių eigą ir turi apie ją 
klaidingą arba beveik klaidingą viziją. 

Paprastai tokios babeliškos sumaišties centre atsiduria 
asmuo, galintis atskleisti tiesą. Žinoma, jis, kaip ir mes visi, 
slepia porą skausmingų paslapčių, kurias norėtų pasilai- 
kyti sau, todėl neatverčia visų kortų arba pasirenka ma- 
žesnį melą. 

Saulėtą sausio dieną žingsniuodama Šv. Morkaus aikš- 
tės link pas Valentiną, Neli nenujautė, kad po kelių valan- 
dų šis vaidmuo atiteks jai. Ji neišmanė komedijos struk- 
tūros. Nebuvo sinefilė ir retai eidavo į kiną. Be to, šią 
akimirką nebūtų galėjusi į viską pažvelgti kitomis akimis. 

Valentino bučinys išmušė Neli iš vėžių. Jos seniai 
niekas taip aistringai nebučiavo, todėl užgesus kavinės 
šviesoms ji atsidavė akimirkai. Iš pradžių prieš akis išni- 

ro draugiškas Danielio Bošamo veidas, tačiau netrukus 
liko tik spindinčios venecijiečio akys. Neli juto jo šiurkštų 
skruostą ir reiklias lūpas. Gaila, kad bučinio visada sulau- 
ki ne iš reikiamo vyro, dar pagalvojo, bet greitai pasidavė 
keistam svaiguliui, ištrynusiam visus reikiamus ir nerei- 
kiamus vyrus. Neli pakirto kojas. Ji nebūtų galėjusi pasa- 
kyti, kaip galiausiai atsidūrė Teatro gatvėje. Neprisiminė, 
kad būtų ėjusi šaligatviu, bet gerai prisiminė, kaip ant ne- 
didelio tiltelio Valentinas apgaubė ją savo švarku. Vėliau 
atsidūrė priešais savo namą. 

Grapa atliko savo darbą, žingsniuodama Rialto tiltu, 
šypsodamasi pagalvojo Neli. Priešingai nei turistai, šįkart 
nesustojo jo viduryje. Galbūt kaltinti reikėjo visai ne gra- 
pa? Neli pripažino, kad Valentino bučinys susuko jai galvą. 

Laimė, kai jis norėjo užeiti vidun, atgavo sveiką protą 
ir išsiuntė jį namo. Šiuo metu jai mažiausiai reikėjo meilės 
nuotykių su nepažįstamuoju. 

Maloniai apsvaigusi akimirksniu krito ant plačios lo- 
vos ir pusę nakties nesudėjo bluosto, jausdama Valentino 
prisilietimus ir bučinius. 

Galiausiai nugrimzdo į gilų miegą. 

Kai prabudo, buvo beveik vienuolikta valanda ryto. 
Neli patenkinta pasirąžė lovoje ir nužvelgė gėlėtus tapetus, 
tarp kurių pasijuto kaip pavasariškoje giraitėje. Seniai taip 
ilgai nemiegojo. Statydama ant ugnies kavinuką ir skrudin- 
dama duoną, nusprendė, kad jos vidinis laikrodis pasidavė. 

Neli pastebėjo, kad nuolat žvilgčioja į mobilųjį. Prieš 
savo valią nerimavo, nesulaukdama Valentino skambučio. 

Nenorėjo sureikšminti naktinės eskapados, kuri, susi- 
klosčius palankioms aplinkybėms, galėjo ištikti du simpa- 
tiškus apsvaigusius žmones (tai patvirtino netgi moksli- 
ninkai!), bet lengvai įsižeidė, nesulaukdama žinių iš savo 
Cicisbeo. 

Nuo to vakaro, kai grąžino Neli raudonąją rankinę ir 
pakvietė ją vakarienės, Valentinas skambindavo kiekvie- 
ną dieną. Dabar telefonas tylėjo. Regis, venecijiečiui trū- 
ko taktiškumo. Kaip galėjo po tokio bučinio pradingti 
kaip į vandenį? 

Neli susiraukė ir atsikando duonos su sviestu ir mar- 
meladu. 

— Tuo geriau man, - sumurmėjo. - Tuo geriau man. 

Kadir kaip būtų, Neli susierzino. Pirmoje dienos pusė- 
je vaikštinėjo po dar nepažįstamą pilką Kanaredžio kvar- 
talą. Paragavo puikios aliejuje keptos žuvies La Trattoria 
da Alvise, o vakarop, įsižiebus pirmiesiems žibintams, 
spontaniškai nusprendė paplaukioti gondola. Nors gon- 
dolininkas buvo labai malonus (nuleido kainą ir abipusiu 
sutarimu nepradėjo dainuoti) ir parodė įstabaus grožio 
slaptų lagūnos kampelių, o kelionė buvo nepakartojama, 
Neli kažko trūko. 

Juodu laiveliu be garso slysdama vandeniu, ji suprato, 
apie ką rašė Silvijus Todis: Gondola tik tada yra gondola, 
kai plukdo įsimylėjėlius. 


Kitą rytą Valentinas galiausiai paskambino. Neli širdis su- 
spurdėjo iš džiaugsmo. 

— Klausau? 

Ji prispaudė prie ausies ragelį — iš susijaudinimo ne- 
begalėjo pratarti nė žodžio. Kalbėti turėjo jis! Valentinas 
atrodė nuoširdžiai susikrimtęs dėl savo elgesio. Apie bu- 
činį neprasitarė, todėl tylėjo ir Neli. Vaikinas ištarė kelis 
padrikus sakinius (tarp jų ilgam nuščiūdavo) ir galiausiai 
pasakė, kad ji nuostabi, vakaras buvęs puikus, o jis visą 
naktį negalėjęs užmigti, nes galvojęs tik apie ją. 

Neli netverdama džiaugsmu dar tvirčiau prispaudė 
prie ausies ragelį. Staiga labiau už viską panoro pamaty- 
ti savo linksmų minčių ministrą. Nenorėjo nė prisiminti, 
kadjų istorija nenumaldomai artėjo prie pabaigos. 

Gražus oras išviliojo turistus į gatves, todėl Šv. Mor- 
kaus aikštė buvo neįprastai pilna. Neli žvilgtelėjo į laik- 
rodį. Ji per anksti atsidūrė vietoje ir turėjo geras dvi va- 
landas, todėl apsuko aplink aikštę arkada, pasigrožėjo 
margaspalvėmis parduotuvių vitrinomis, Caffė Florian 
nusipirko kompaktinę plokštelę Concerto al Caffė ir pasu- 
ko varpinės bokšto link. Lygiai prieš dvi savaites lankėsi 
čia pirmą kartą. Stovėjo su raudonąja rankine ir nepažįs- 
tamojo numeriu. Ji turėjo dar dvi savaites. 

Neli prisimerkė nuo saulės ir nužvelgė lagūną. Argi 
nenuostabu, kad gyvenimas už kiekvieno posūkio pateik- 
davo staigmeną? 

Staiga Neli išvydo pažįstamą siluetą. Netoliese stovė- 
jo ne Valentinas Briatorė, kaip dera įsimylėjėliui, dviem 
valandomis anksčiau atsiradęs Šv. Morkaus aikštėje. Susi- 


mąstęstir lengvai šlubčiodamas dešine koja, nešinas sun- 

kiu portfeliu, jos link žingsniavo aukštas liesas vyras su 
dideliais akiniais. 

— Profesoriau Bošamai! - sušuko Neli. - Ką čia veikiate? 

— Neli! Negali būti! —- nusijuokė Danielis Bošamas. - 
Na, ir staigmena! Kaip laikotės? 

— Puikiai, - atsakė Neli. 

Kai juodu pasisveikino, profesorius pamerkė akį ir prisi- 
pažino trumpam pabėgęs nuo savo naujosios itališkos šeimos. 

- Juokauju, - skubiai pridūrė. - Keliauju iš bibliote- 
kos. Rinkau medžiagą. Atvykau čia tik vienai dienai. - Jis 
linksmai nužvelgė Neli, įsisupusią į tamsiai mėlyną pal- 
tą. - Kas tokiu metų laiku privertė čia atvykti jus? 

Neli nusišypsojo. 

— Aš nusprendžiau pabėgti nuo Paryžiaus oro, - links- 
mai atsakė. 

— Tada jums pasisekė, - sutiko profesorius. 

Neli negalėjo ginčytis - sutikti profesorių Bošamą Ve- 
necijoje buvo netikėta sėkmė. 

Bošamas žvilgtelėjo į laikrodį. 

— Mano traukinys išvyksta pavakarę, o aš jau baigiau 
darbus. Jeigu turite laiko, galėtume drauge užkąsti. 


Neli turėjo viso pasaulio laiką. Jai tereikėjo susidėlioti 
prioritetus. Lengvai kamuojama sąžinės, parašė trumpą 
žinutę Valentinui ir atšaukė jų susitikimą. Jai nekilo geres- 
nės minties, kaip prisidengti galvos skausmu. Buvo tikra, 
kad Valentinas susitvarkys — su juo pasimatys kitą dieną. 
Profesorius Bošamas Venecijoje viešėjo tik šiandien. 

Neli išsiuntė žinutę ir išjungė telefoną. Tada šypsoda- 
masi įsikibo Bošamui į parankę. 

- Žinoma, tik prisėskime kiek toliau nuo Šv. Morkaus 
aikštės — čia per daug žmonių ir žvėriškai brangu. 

Profesorius Bošamas nepažinojo Venecijos, todėl leido- 
si vedamas tolyn nuo Šv. Morkaus aikštės, kur turistai lesi- 
no balandžius ir su jais fotografavosi. Neli (pasikliaudama 
savo prastais orientaciniais gebėjimais) nusivedė profesorių 
iš judrios aikštės į ramesnes gatveles. Galiausiai juodu pa- 
siekė Šv. Stepono aikštę, taikiai skendinčią saulės šviesoje. 

Neli nepastebėjo aukšto šviesiaplaukio vyro su parka, 
stačiakampės aikštės gale derinančio gitarą. Šią akimirką 
nebūtų pastebėjusi net Valentino Briatorės. Ji matė tik ša- 
lia žingsniuojantį aukštą liesą vyrą, apie kurį taip ilgai sva- 
jojo ir kurio taip ilgai gedėjo. Tikriausiai Valentinas būtų 
pasakęs, kad padėtis beviltiška, bet ne tragiška, pagalvojo 
Neli, todėl, kol Bošamas buvo čia, norėjo išnaudoti kiek- 
vieną akimirką. 

Juodu prisėdo restorano terasoje prie šildytuvo ilgojo- 
je aikštės pusėje. Apdairūs padavėjai naudojosi kiekvie- 
na proga privilioti turistų — nė vienas venecijietis nebūtų 
pietavęs su paltu vien todėl, kad sausio mėnesį šiek tiek 
ryškiau pašvietė saulė. 

Neli įsitaisė priešais profesorių, nenujausdama, kokia 


staigmena jos laukia šią popietę. 


— Nagi, pasakokite! Kuo užsiimate ir kaip sekasi rašyti 
magistro darbą? —- paragino Bošamas, kai juodu užsisakė 

maisto. - Gruodį taip ir neatsisveikinome. Pasigedau jūsų 
kalėdiniame vakarėlyje. 

Jis pasitaisė akinius. 

— Deja, negalėjau ateiti, - atsakė Neli. Ji pirmą kartą 
pastebėjo, kad profesorius nešioja per didelius akinius. — 
Sirgau. 

— Tikiuosi, ne angina? 

— Ne. — Neli atsilaužė duonos, bet taip ir neįsidėjo jos 
į burną. - Nelabai būčiau galėjusi apsikrėsti, - priminė ir 
kreivai šyptelėjo. 

- Jūsų tiesa, - sutiko profesorius, neišgirdęs ironijos. 
Tada susimąstė. - Vėliau buvome trumpam susitikę mano 
kabinete. Tąkart papasakojau jums apie Izabelą. 

— Taip. - Neli su siaubu prisiminė baisiausias penkioli- 
ka minučių savo gyvenime. Tada suėmė save į rankas. - Ar 
viskas klostosi taip, kaip ir įsivaizdavote? 

Bošamas gūžtelėjo pečiais. 

- Italų kalbos pamokos tikra katastrofa. Maniau, bus 
lengviau. Netrukus prasidės intensyvūs kursai. Teko pri- 
pažinti, kad nesu labai gabus kalboms. - Jis atsiduso. - Ne- 
suprantu nė žodžio. Ypač tada, kai susirenka visi šeimos 
nariai ir pradeda vienas už kitą garsiau šaukti. - Bošamas 
sutrikęs nusišypsojo. - Prancūzui reikia prie to priprasti. 
Dar nebuvau šventęs tokių triukšmingų Kalėdų. Negana 
to, persivalgiau. Neįsivaizduojate, kokio dydžio porcijas 
ruošia italai. Cest incroyable... 

Profesorius užsidegęs pasakojo apie kulinarinius ir 


kultūrinius sunkumus, ištikusius jį per Kalėdas Boloni- 

joje. Neli atsilaužė dar šiek tiek duonos ir su blėstančiu 
susidomėjimu klausėsi jo kalbų. Paskaitos apie Viriljo ir 
Bodrijarą buvo tikrai įdomesnės. 

Galiausiai profesorius perėjo prie savo mėgstamiau- 
sios temos - Izabelos. Gražioji, nuostabioji, protingoji Iza- 
bela! Svajonių moteris, su kuria jis, audringai šūkčiojant ir 
plojant visai Sarti šeimai, susižadėjo. 

Galiausiai Bošamas pastebėjo, kad Neli ilgokai nepra- 
tarė nė žodžio. 

— Atleiskite, kalbu tik apie save! - sušuko. - Papasako- 
kite, kaip praėjo jūsų Kalėdos? 

- Gerokai ramiau nei jūsiškės, - atsakė Neli. - Nega- 
liu pasigirti ir sužadėtuvėmis. - Ji ilgai žvelgė į profeso- 
rių. - Karščiuodama gulėjau lovoje ir gydžiausi sužeistą 
širdį. 

— Negali būti! Kodėl nieko nesakėte? 

Bošamas negrabiai suėmė Neli už rankos. 

— Todėl ir atvykau į Veneciją, - paaiškino ji. 

— Teisingai, - linktelėjo profesorius. - Puikiai jus su- 
prantu, Neli. Kai atrodo, kad nėra išeities, reikia išvykti. — 
Jis su užuojauta pažvelgė į buvusią studentę. - Viskas su- 
sitvarkys. Darbas geriausias vaistas. - Bošamas dar kartą 
drąsinamai spustelėjo jai ranką. - Pamatysite, pradėsite 
rašyti ir pamiršite tą vyrą. 

Neli suabejojo jo žodžiais. 

— Ar pasistūmėjote į priekį? 

Ji papurtė galvą. Pastarosiomis savaitėmis prarado bet 
kokį susidomėjimą magistro darbu. 

— Nenuleiskite rankų, - padrąsino profesorius, prilies- 
damas jai ranką. - Jeigu turėsite klausimų, nedvejodama 
rašykite. Ar Venecijoje pasijutote geriau? 

— Šiek tiek, - nusišypsojo Neli. 

Savo nuostabai suprato, kad tai tiesa. 

Tą akimirką į terasą įsiveržė jaunas vyras. Jo tamsios 
akys degė pykčiu. 

— Staigmena! Tikiuosi, netrukdau? 

Valentinas Briatorė įtūžęs metė ant stalo dėžutę - vais- 


tus nuo skausmo. 


Neli per vieną valandą kelis kartus norėjo prasmegti skra- 
džiai žemę. Nelaimei, iš pažiūros tokia trapi, pastolių lai- 
koma Venecija nė neketino suteikti tokios malonės. 

Galiausiai Neli atsidūrė trijų vyrų draugijoje. Pirmasis 
laikė ją melage ir įtarė palaikant ryšius su tuo, kuris, liki- 
mo ironija, nė neįtarė, ilgą laiką kurstęs merginos svajones 
ir sudaužęs jai širdį. Kulminacija įvyko prisijungus tre- 
čiam bičiuliui, kuris, klaidingai supratęs aplinkybes, puo- 
lė sveikinti ją romantiškai atostogaujant - bičiulis pirštais 
pavaizdavo kabutes - skraidančiu profesoriumi. Spyris po 
stalu nutildė jaunąjį pilotą, bet turėjo pasekmių - vargšas 
amerikietis apvertė taurę ir apliejo profesoriui kelnes. 

Danielis Bošamas stojiškai išlaikė savitvardą ir galiau- 
siai pasiteiravo, kas gi esąs tas skraidantis profesorius. Išvy- 
dusi tris poras klausiančių akių, Neli panoro dėti į kojas. 

Laimė, tą akimirką padavėjas patiekė lazaniją, todėl ji 
galėjo trumpai atsikvėpti. 

Tada netikėtai sulaukė pagalbos. 

— Ą, - tarė Šonas, galiausiai supratęs, kad viskas ne taip, 
kaip atrodo. Jis suskubo ištaisyti savo klaidą ir atsakė už 
Neli: - Skraidantis profesorius! - nerūpestingai numojo 
ranka ir nusijuokė. - Tai tik posakis. Nėra jokių skraidan- 
čių profesorių, tik prisiminiau pilotų pokštą. Kai sakome, 
kad viskas susitvarkys su skraidančiu profesoriumi, iš tiesų 
linkime sėkmės. Panašiai, kaip laikydami kumščius. 

— Kaip įdomu. 

Profesorius Bošamas pasitaisė akinius ir paragavo la- 
zanijos. Atrodo, amerikiečių pilotų žodynas jam pasirodė 
keistokas. Regis, nebesitikėjo suprasti, ką kalba kuoktelė- 
jęs šviesiaplaukis gatvės muzikantas. Matyt, jo mylimiau- 
sia studentė bendravo su tikrais keistuoliais. Turbūt todėl 
ir gydėsi sužeistą širdį. 

— Ką pasakė amerikietis? - susidomėjo Valentinas. 

— Paaiškinsiu vėliau, - pažadėjo Neli. Tada pastūmė 
garuojančią lazaniją Šonui. - Ačiū už pagalbą. 


Galiausiai viskas baigėsi neįtikėtinai gerai. Pirmasis atsi- 
sveikino Šonas, kuriam reikėjo grįžti į nakvynės namus pa- 
siimti kuprinės. Jis norėjo grįžti į Paryžių ir prisipažino, kad 
keliaudamas po kitas šalis negali pamiršti ne tik kriaušių 
pyrago, bet ir Madame la tigresse. Neli paėjėjo su juo šoną. 

— Kaip manai, ar Žana apsidžiaugs mane pamačiusi? — 
nedrąsiai pasiteiravo Šonas. 

Neli nusišypsojo. Buvo keista matyti šį stiprų augalotą 
vyrą sutrikusį. 

— Esu tuo tikra. 

— Tik nieko jai nesakyk. Noriu padaryti surprise. 

Neli pažadėjo tylėti. Ji nebepasitikėjo staigmenomis, 
bet laikė kumščius už Šoną. 

— Nepasakok Žanai apie šią popietę, - paprašė. 

Šonas užsimetė ant peties gitarą, apkabino Neli ir su- 
murmėjo: 

— Dar kartą atsiprašau. Nenorėjau pridaryti bėdų. — 
Tada prisimerkė. - Juk tas vyras ir yra skraidantis profe- 
sorius? | 

— Taip, bet to nežino ir niekada nesužinos, - sušnabž- 
dėjo Neli. 

— Tavo vietoje rinkčiausi antrąjį, - šyptelėjo Šonas ir 
nužirgliojo per aikštę. 


Kai Neli grįžo prie stalo, profesorius Bošamas jau buvo 
apmokėjęs sąskaitą. Vyrai tylėdami laukė. Jai grįžus, vie- 
nas atsistojo, kitas liko sėdėti. , 

— Manau, man taip pat metas, - tarė Bošamas. Tada 
linktelėjo Valentinui ir pasivedėjo Neli į šalį. - Buvo la- 
bai malonu taip netikėtai jus sutikti. Pažadu saugoti jūsų 
nedidelę paslaptį. - Jis draugiškai nusišypsojo. - Ar galiu 
jums kai ką pasakyti? Jūs nepaprastai žavi mergina! Ne- 
skaudinkite savęs be reikalo. Pamirškite tą vyrą! Nesukite 
galvos ir džiaukitės atostogomis. Jeigu norėsite patarimo, 
nedvejodama skambinkite. Žinau, kad parašysite puikų 
darbą. - Tada vėl pasitaisė šiek tiek aprasojusius akinius. — 
Saugokite save! 

Neli linktelėjo. Tada pasistiebė ant pirštų galų ir pabu- 
čiavo Bošamą į skruostą. 
- Jūs taip pat, profesoriau. 


Saulei pasislėpus už namų, aikštė pamažu ištuštėjo. Tera- 
soje liko tik Neli ir Valentinas. 

— Pagaliau! - pašaipiai tarė vaikinas, kai Neli grįžo prie 
stalo. - Nuostabus spektaklis! Senas Dottore iš Bolonijos, 
Scaramuz su gitara, apgautas Arlecchino ir gražuolė suve- 
džiotoja Colombina. Geriausia Commedia dell Arte! - jis 
"ranka pasirėmė smakrą ir įdėmiai pažvelgė į Neli. - Ne- 
kantriai laukiu jūsų pasiaiškinimo, panele. 

— Valentinai, spektaklis pe toks nuostabus, kaip atro- 
do, - patikino ji. 

— Nejaugi? - Valentinas vis dar įpykęs atsilošė kėdėje. — 
Kas vyksta tarp tavęs ir profesoriaus? 

— Nieko. 

— Manai, turėčiau tuo patikėti? 

— Taip. - Neli ramiai pažvelgė į Valentiną. - Bošamas 
turi sužadėtinę Bolonijoje ir yra iki ausų ją įsimylėjęs. Dėl 
jos išsikraustė iš Paryžiaus. 

— Jis laikė tave už rankos! 

— Tik norėjo mane paguosti. Šį rytą atsitiktinai sutikau 
jį Šv. Morkaus aikštėje. Kaip tik pasakojau, kaip per Kalė- 
das gydžiausi gripą ir sužeistą širdį, kai prie mūsų pripuo- 
lei tu, - prisipažino Neli. - Ačiū už vaistus. 

Ji nusišypsojo. 

- Pasirodo, jų visai nereikėjo. 

— Taip, atleisk, kad pamelavau. 
Neli susigėdusi nuleido akis. 

— Atsidūriau kvailio vietoje. 

- Žinau, deja, profesorius Bošamas tik šiandien viešėjo 
Venecijoje. 

— Kodėl negalėjai tiesiog taip ir pasakyti? 

— Nenorėjau visko apsunkinti, - gūžtelėjo pečiais Neli. 

— Visko apsunkinti. - Valentinas kilstelėjo antakius, 
o jo lūpomis nuvilnijo gudri šypsena. - Palikime viską, 
kaip yra. 

— Taip bus geriausia, - su palengvėjimu atsiduso Neli. 

- Išsiaiškinome viską, išskyrus... 

- Išskyrus? 

— Ką darysime su vaistais? 

— Gali man juos atiduoti. - Neli pasitrynė lengvai dilg- 
čiojančią kaktą. Šiandien netrūko nuotykių. Atslūgus 
įtampai, ji pajuto nuovargį. - Bijau, kad vėliau man tikrai 
prireiks aspirino. 

— Dievas baudžia net už mažas nuodėmes. - Valentinas 
piktdžiugiškai šypsodamasis ištiesė jai dėžutę. - Ar gerai 
praleidote laiką su profesoriumi, kol prie jūsų stalo nepri- 
puoliau aš ir tavo keistuolis draugužis? 

— Matau, kad taip lengvai nepasiduosi. - Neli valiūkiš- 
kai pažvelgė į Valentiną. - Tiesą sakant, ne taip gerai, kaip 
tikėjausi, bet pasikalbėjus su juo tapo lengviau. 

- Džiaugiuosi. - Valentinas įdėmiai ją nužvelgė. - Ar 
širdį vis dar slegia meilės rūpesčiai? 


- Jų kaip nebūta. 

— Tikiuosi, nemeluoji, - nusišypsojo Valentinas. 

Neli palinko į priekį ir suėmė jį už rankos. 

— Ar mano linksmų minčių ministras nebepyksta? 

Valentinas taip pat suėmė ją už rankos. 

- Priklauso nuo... 

Valentinas staiga surimtėjo. 

— Nuo ko? - nedrąsiai pasiteiravo Neli. 

— Kitą kartą galėtum nepristatyti manęs kaip rankinių 
ieškotojo. 

— Kaip turėčiau tave pristatyti? 

Valentinas šyptelėjo. 

— Restauratorius Valentinas Briatorė, nuo kurio buči- 
nių linksta kojos! 

Į jį akimirksniu atskriejo aspirino dėžutė. 

Valentinas pasilenkė ir gindamasis iškėlė rankas. 

- Ei! 

- Netikiu savo ausimis! - sušuko Neli. 

- Žinau, - nusijuokė Valentinas. - Esu per geras, kad 
būčiau tikras. 

Netrukus juodu susikibę už rankų patraukė per Šv. 
Stepono aikštę. Kai Valentinas palydėjo Neli namo, tapo 
aišku, kad ji nepakvies jo kavos arba taurės vyno. 

Jai iš tiesų plyšo galva. 

DIENOS, REGIS, bėgo vis greičiau. Pirmoji savaitė Vene- 
cijoje atrodė nepaprastai ilgai. Kiekviena diena buvo pilna 
jaudinančių naujovių, įspūdžių ir nuotykių. Nuoširdžiai 
tikėdama, kad turi visą pasaulio laiką, Neli jau antrą atos- 
togų savaitę aptiko klaidų kelią link II Settimo Cielo ir atsi- 
davė Valentino bučiniui. Netikėtai sutikus Danielį Boša- 
mą, įvykiai pasiekė kulminaciją ir pakrypo nauja linkme. 

Likimo ironija, kad profesorius, dėl kurio Neli išvyko 
iš Paryžiaus, primygtinai siūlė pamiršti tą vyrą, pernelyg 
nesukti galvos ir džiaugtis atostogomis. Regis, aukštesnės 
jėgos linksminosi, tampydamos juos už susipynusių siūlų. 
Geraširdis Bošamas tikriausiai įtarė, kad tas vyras, triukš- 
mingai nutraukęs jų pietus, yra Valentinas. Nepaisant to, 
atsisveikinant su profesoriumi, Neli pasirodė, kad jo akys 
už aprasojusių stiklų žybtelėjo. Galbūt jis pagaliau viską 
suprato, bet taktiškai nutylėjo ir netiesiogiai pasiūlė jai 
pamiršti buvusį mylimąjį? Neli niekada to nesužinojo, bet 
įsidėmėjo profesoriaus patarimą. 

Jaudinanti popietė baigėsi laimingai, bet kitą dieną, 
kamuojama baisių galvos skausmų, Neli praleido gulėda- 

ma miegamajame užtrauktomis užuolaidomis. Nepaisant 
to, kai kas pasikeitė. Neli pajuto naują, iki tol nepažintą 
lengvumą. Nusprendė mažiau galvoti ir tiesiog mėgautis 
akimirka. Jai netrukdė net acgua alta", kitą dieną užtvin- 
dęs miestą. 

Pekeliui į Šv. Morkaus aikštę, Neli apstulbusi susto- 
jo siauros gatvelės pabaigoje — priešais ją plytėjo didžiu- 
lis vandens telkinys. Veltui pabandė pasukti kita gatvele. 
Neli nusijuokė ir nusipirko skėtį bei milžiniškus guminius 
batus. Tada nukeliavo per vandenį ir staiga visame mieste 
stebuklingai atsiradusius medinius takus. Kol venecijie- 
čiai bejausmiais veidais skubėjo pro šalį, ji ilgai stovėjo ant 
tako ir susižavėjusi žvelgė į Šv. Morkaus aikštę, virtusią 
didžiuliu spindinčiu ežeru, iš kurio kaip laivų nuolaužos 
kyšojo plastikinių kėdžių atkaltės. 

- Andiamo, Signorina, andiamo! - piktas balsas nutrau- 
kė idilę. Kažkas šiurkščiai stumtelėjo Neli į šalį. - Neuž- 
tverkite kelio! 

- Ei! - sušuko Neli. Ji susvyravo ir vos neatsidūrė van- 
denyje. - Atsargiau! Pone Poci? 

Pro šalį iš tiesų brovėsi mažaūgis paniurėlis. Senolis 
nesivargino atsiprašinėti ir nekantriai stuktelėjo lazda. 

— Panele Delakur! - sušuko. - Kas daugiau galėtų už- 
tverti eismą! Tutto bene? 

— Taip, - atsakė Neli. - Viskas gerai. Tik neįstumkite 
manęs į vandenį, - šyptelėjo, neprarasdama geros nuotai- 
kos. - Kodėlvisada taip skubate, pone Poci? 


* 


Potvynis (it.) 

Nepaisant to, visur vėluojate, pagalvojo. 

— Aš užimtas! Užimtas! Dirbu ir negaliu valandų valan- 
das spoksoti į vandens balą aikštėje, lyg ji būtų septintasis 
pasaulio stebuklas! Neturiu tokiems malonumams laiko! 
Arrivederci! 

Ponas Pocis plačiai pamojo ranka ir staccato ritmu bils- 
nodamas lazda nuskubėjo tolyn. 

Neli šypsodamasi žvilgsniu nulydėjo susikūprinusį 
senolį. Laimė, tokiems malonumams turėjo visą pasaulio 
laiką. Ji vėl pažvelgė į spindintį vandenį. , 

Tada paskambino Žana. 

Neli iš karto suprato, kad pusseserė nekantrauja pa- 
pasakoti naujienas. Žana linksmai pasiteiravo, ką veikia 
pabėgėlė. 

- Stebiu potvynį Šv. Morkaus aikštėje, - prisipažino 
Neli. 

— Dievulėliau, juk tai siaubinga! Kodėl toliau liūdi ir 
negrįžti į Paryžių, kur daug gražiau nei nuskęsti pasmerk- 
tame mieste. Šiandien čia šviečia saulė. Diena tiesiog nuo- 
stabi! 

- Visai neliūdžiu, priešingai. 

Neli stovėjo po skėčiu ir šypsojosi. Nujautė, kad pusse- 
serė skambino norėdama pasidžiaugti ne geru oru. 

— Spėk, kas kavinėje kerta mano kriaušių pyragą! - su- 
trimitavo Žana. 

- Sprendžiant iš tavo balso, Šonas Omalėjus. 

Neli tyliai nusijuokė, išgirdusi, kaip Žana nuščiuvo iš 
nuostabos. 

— Iš kur žinai? 

- Šeštasis pojūtis? 

Galiausiai Neli papasakojo Žanai apie įsimintiną po- 
pietę Šv. Stepono aikštėje. 

- Negali būti! - sušuko Žana. - Lažinuosi, kad sėdėjai 
išpilta prakaito! 

— Nebuvo taip linksma, kaip atrodo. 

— Ar Bošamą tikrai sutikai atsitiktinai, ar šiek tiek pasi- 
stengei? 

— Nekalbėk nesąmonių, Žana. Prisiekiu, jis nukrito 
kaip iš dangaus. 

— Nukrito iš dangaus? Tikras šventasis! — pratrūko 
juoktis Žana. Teko palaukti, kol atgaus kvapą. — Tikiuosi, 
neužkibai ant to paties kabliuko? Žinau, kad mėgsti grieb- 
tis menkiausio šiaudo! 

— Nesąmonė, - atšovė Neli. Tada savo nuostabai tarė: — 
Tiesą sakant, buvo gana nuobodu. - Ji susimąstė. - Profe- 
sorius Bošamas nuostabus žmogus, bet nešioja per dide- 
lius akinius ir yra šiek tiek man per senas. Blogiausia tai, 
kad nemoka manęs prajuokinti. 

- Pagaliau atėjai į protą! - kilniaširdiškai tarė Žana. 

Tada puolė pasakoti apie Žaną, kuris po puikaus vaka- 
ro persimetė ją per petį ir nusinešė į miegamąjį. 

Neli nusprendė trumpam pamiršti protą. 

Neprotinga buvo tai, kad ji vis labiau džiaugėsi naujuoju 
gerbėju. Nustebo supratusi, kad nemato kliūčių įsimylėti 
venecijietį Cicisbeo. Neskaičiavo net likusių dienų - kaip ga- 
lėdama toliau nustumdavo nemalonias mintis. Neli norėjo 

džiaugtis šia akimirka. Valentinas taip pat nekalbėjo apie 
tai, kad netrukus jai teks išvykti. Tik kartą, jiems susipaži- 
nus, pasiteiravo, kada ji žada grįžti į Paryžių. Tada pagalvojo, 
kad iki vasario šešioliktos dienos spės daug nuveikti. Juodu 
nesuko galvos dėl rytojaus. Carpe diem. Vėliau bus matyti. 

Neli dar porą kartų susitiko su Valentinu II Settimo 
Cielo. Ji vis labiau žavėjosi šia vieta. Vaikinas aprodė jai 
ir savo mėgstamiausias bažnyčias — Šv. Stepono bažnyčia 
su puikiais paveikslais, Švč. Marijos Rožančiaus bažnyčia 
Dorsodure ir Šv. Mikalojaus Tolentiečio bažnyčia Santa 
Kročėje, kurios nuostabus barokinis altorius ilgam pri- 
kaustė Neli dėmesį. 

Maišydama miestą, ji pastebėjo, kad Venecijoje beveik 
nėra knygynų. Kai užsiminė apie tai Valentinui, jis tik 
liūdnai atsakė: 

— Knygynai vienas po kito užsidaro. Žiemą sunkiau tai 
pastebėti, bet Venecija vis labiau pataikauja turistams, o 
jie perka kaukes, Murano stiklą ir miniatiūrinės plastiki- 
nes gondolas. 

Neli prisiminė mėlyną kaukę, kurią nusipirko viešna- 
gės pradžioje. Mieste tikrai buvo daugiau kaukių krautu- 
vėlių nei knygynų. 

Juodu pasuko Kastelo link, kur Valentinas parodė jai 
vieną iš nedaugelio Venecijos knygynų. Neli niekada ne- 
būtų radusi jo pati. 

Knygyne Libreria Acgua Alta Lunga gatvėje vyravo 
nuostabus chaosas, kuriame, pasveikintas nepaprastai ma- 
lonaus savininko, būtum galėjęs praleisti ne vieną valandą. 

Daugelis įvairiakalbių knygų buvo vienaip arba kitaip su- 
sijusios su Venecija. Neli pakerėta žingsniavo palei senas, 
iš pirmo žvilgsnio perkrautas medines lentynas. Knygos 
gulėjo ir krepšiuose, dėžėse bei vonelėse. Jų buvo pridėta 
net tikra venecijietiška gondola, medinių durų, regis, at- 
skirta nuo siauro kanalo. Tarp knygų grakščiai šokinėjo 
arba snaudė katės. Neli įsigijo dailų albumą apie Veneciją ir 
žengdama pro duris pagalvojo, kad šis knygynas viena iš tų 
ypatingų vietų, kurios neleido miestui prarasti savo dvasios. 

Vieną dieną Valentinas valtimi nuplukdė ją į Burano 
salą paragauti šviežios žuvies. Margaspalviais nameliais 
apstatyta gyvenvietė panėšėjo į pašėlusią Venecijos jau- 
nėlę seserį. Keliaujant atgal, Valentinas staiga išjungė mo- 
torą. Siūbuojančioje valtyje apkabino Neli ir paklausė: 

— Na, ką darysim dabar? 

Neli nusijuokė, įkvėpė sūraus oro ir atsidavė karštiems 
bučiniams, bet, išgirdusi garsiai ūktelint garlaivį, skubiai 
susitvarkė drabužius ir užsisagstė paltą. 

— Pamatysi, dar tave prigausiu, - šūktelėjo per petį Va- 
lentinas ir prišvartavo valtį prie medinių pastolių. 

Juos švelniai lyžčiojo spindintis žalsvas vanduo. 

Neli taip ir nepakvietė Valentino į butą Teatro gat- 
vėje, - nebuvo tikra, ar nori žengti šį žingsnį, dažniausiai 
žadantį tik naujus rūpesčius, - bet turėjo pripažinti, kad 
seniai nesijautė tokia gyva, kaip leisdama laiką su šiuo 
linksmu ir atkakliu jaunuoliu. Jis turėjo tik du trūkumus. 
Buvo per gražus, kad liktų ištikimas vienai moteriai, be to, 


kiekvieną kartą vėluodavo. 

Neli ne juokais erzino šis įprotis. 

— Valentinai, ar taip suhku ateiti laiku? - papriekaišta- 
vo, kai jis vėl pavėlavo pusę valandos. - Visada turiu tavęs 
laukti. Nejaugi neturi laikrodžio? 

— Aišku, turiu, - nusijuokė jis ir apkabino Neli, nuleis- 
damas negirdomis jos skundus. - Turiu labai daug darbo. - 
Vaikinas reikšmingai įją pažvelgė ir pamerkė akį. - Nebūk 
tokia surūgusi! Kaip galiu jus pradžiuginti, mano griežtoji 
panele Eleonora? Pasiūlyti Orangina? Tiramiso? 

Neli nenoriai nusijuokė. 

— Neišsisukinėk, Valentinai. Netikiu nė vienu tavo 
žodžiu. 

Nelaimei, toliau tikėjo. 


Valentinas visada rasdavo pasiteisinimą, bet Neli nepra- 
sprūdo pro akis, kad jis, regis, vis rečiau turėdavo laiko jai. 
Vaikinas darėsi vis nervingesnis, nebegelbėjo net bandy- 
mai viską nuleisti juokais. Jis apsileido ir dažnai ateidavo į 
II Settimo Cielo visiškai išsekęs ir netvarkingai susikišęs 
marškinius į kelnes. Susitikus kaskart suskambėdavo Va- 
lentino telefonino - vaikinas trumpai pabūdavo ir išskubė- 
davo tvarkyti neatidėliotinų reikalų. 

Penktadienį Neli išsigando, supratusi, kad atostogų 
trečioji savaitė ėjo į pabaigą. Po savaitės ji turėjo grąžinti 
buto raktą ponui Pociui ir traukiniu grįžti namo. Laikas 
kaip smėlis byrėjo tarp pirštų. 

Penktadienį, ne tryliktą, bet paprasčiausią vasario de- 
vintą, Neli suprato, kad Valentinas kažką nuo jos slepia. 

Tą dieną ji sumanė nustebinti Valentiną Ca' Rezzonico — 
ryte vaikinas apgailestaudamas pranešė turintis labai 
daug darbo. Nežinojo, ar galės pasimatyti net vakare. 

— Turiu baigti „Besisūpuojantį Pulčinelą“, - atsiduso. — 
Muziejaus direktorius skubina. 

— Kaip gaila! - nusiminė Neli. - Nejau neturėsi net va- 
landėlės? 

— Deja, ne. Šiandien teks gerokai paplušėti. 

Neli nusivylė. Tada nusprendė suruošti lauknešėlį ir 
užsukti į muziejų. 

Deja, kai prieš dvi įžengė į salę su Pulčinelomis, rado ją 
tuščią. Viduje tarp dažų ir teptukų stovėjo tik aukštos ko- 
pėčios. Neli šiek tiek palaukė. Tada grįžo prie pagrindinio 
įėjimo, tikėdamasi išgirsti linksmą Valentino balsą. Lau- 
ke apsidairė. Pro debesis skverbėsi saulė, o Ca Rezzonico 
stotelėje sustojo vaporetas. Neli išvydo, kaip keletas žmo- 
nių išlipo į sausumą ir nuskubėjo savo keliais. Tarp jų buvo 
ir įsimintinos išvaizdos moteris ugniniais plaukais ir tam- 
siai mėlynu aksomo paltu. Gražuolė pasuko į siaurą gatve- 
lę. Neli dar kartą apsižvalgė. Tada apėjo aplink muziejų. 
Jau norėjo skambinti Valentinui, kai išvydo jį su odiniu 
švarku ir dideliu kelioniniu krepšiu stovintį prie siauro ka- 
nalo, besijungiančio su Didžiuoju kanalu. 

Vaikinas linksmai pamojo. Neli nustebo ir jau norėjo 
kelti ranką, bet suprato, kad Valentinas jos nemato. Jis 
šypsojosi raudonplaukei gražuolei. 

Neli akimirkai apmirė, o tada pradėjo daužytis širdis. 

— Ciao, Ticiana! - linksmai sušuko Valentinas. 

Žvelgė tik į raudonplaukę, sparčiai artėjančią prie 
valties. 

Neli žengė atgal ir prigludo prie pastato sienos. Nema- 
toma stovėjo vos už poros metrų ir stebėjo, kaip juodu ap- 
sikabino. Buvo akivaizdu, kad matėsi ne pirmą kartą. 

— Kaip gerai, kad atėjai! - sušuko Valentinas. - Suruo- 
šiau viską, ko reikės kelionei į Lido. - Vaikinas nusišypso- 
jo ir pamojo į didelį juodą krepšį. - Neįsivaizduoji, kaip 
jaudinuosi! Sala taip toli! - Jis įkėlė krepšį į valtį ir įlipo 
pats. - Eikš, negaiškime laiko! Noriu kuo greičiau jį iškelti! 

Valentinas paslaugiai ištiesė ranką raudonplaukei. 

— Jaudinuosi ir aš, - nusijuokė Ticiana. Tada padavė 
jam ranką ir įšoko į valtį. - Dievinu paslaptis! Pasiėmiau 
šį tą, kas tikrai pravers, - pridūrė, rodydama į odinį diržą. 

— Carissima, tu nuostabi! — Valentinas atsistojo už vai- 
ro. Prieš sugaudžiant motorui, Neli dar spėjo išgirsti, kaip 
per petį šūktelėjo raudonplaukei: - Nebuvo taip paprasta 
ištrūkti. Neli labai norėjo susitikti. Pastaruoju metu nepa- 
leidžia manęs iš akių, manau, kažką įtaria... 

Jo žodžius nustelbė motoras. 

Neli išgirdo daugiau nei pakankamai. Sutrikusi žvelgė 
į tolstančią valtį, kurioje vėjo plaikstomais plaukais stovė- 
jo Valentinas ir išdidi kaip karalienė Ticiana. 

Juodu buvo tikrai graži pora. 


Gaila, kad Neli neišgirdo visų Valentino žodžių. Jeigu ga- 
lėtume sužinoti tiesą, išsispręstų tiek daug mažų ir didelių 
nesusipratimų! 

Neli nejudėdama stovėjo ant kranto. Jos širdis plakė 
kaip siuvimo mašina, skubiai dygsniuojanti audinį. Po va- 
landėlės ji apsisuko, žengė porą netvirtų žingsnių ir išmetė 
į šiukšlių dėžę maišelį su užkandžiais. Jai iš po kojų slydo 
žemė. Galbūt svyravo ir ji pati. Neli nebežinojo, kaip buvo 
iš tiesų, tik pajuto akyse besikaupiant ašaras. Įpykusi jas 
nusišluostė. 

Pakeliui į San Polą, ji kovojo su savimi. Su tyliu širdies 
balsu, raginančiu nedeginti tiltų. Argi prieš kelias dienas 
Šv. Stepono aikštėje ji taip pat nebuvo patekusi į dvipras- 
mišką situaciją? Galbūt viskas buvo ne taip, kaip atrodė? 
Kurgi ne! 

Neli liūdnai papurtė galvą. Nepatiklumas augo sulig 
kiekvienu žingsniu, o kai ji pasuko raktą sunkiose medi- 
nėse duryse Teatro gatvėje, ją įveikė. 

— Buvau teisi, - liūdnai sumurmėjo Neli. - Gražiais vy- 
rais neverta pasitikėti. 

Valentinui Briatorei dolce vita tęsėsi ir be jos. Kodėl 
būtų turėjęs sukti galvą dėl atostogaujančios prancūzės? 

Neli įsitaisė ant šafrano geltonumo sofos ir pažvelgė į 
spalvotą lagūnos peizažą ant sienos. Apimta gilaus liūde- 
sio, tvirtai nusprendė nebegalvoti apie venecijietį, kuris 
atrodė ir bučiavosi visai ne kaip dorybingas Cicisbeo. 

Eleonora Delakur galbūt buvo pasmerkta pralaimėti, 
bet panorėjusi galėjo būti išdidi kaip raudonplaukė kara- 
lienė. 

VALENTINAS SU TICIANA IR LUČIANU vėlai va- 
kare išsekęs, bet patenkintas grįžo į Veneciją. Oro balio- 
nas saugiai stovėjo pašiūrėje Lido saloje ir laukė lemtingos 
dienos. Pastangos nenuėjo veltui - viskas puikiai pavyko. 

Valentinas su draugų pagalba net pakilo į dangų. Vietomis 
dar reikėjo užtaisyti krepšį, visa kita buvo nepriekaištinga. 

Tokiu metų laiku Lido saloje nebuvo nė gyvos dvasios. 
Daugelis viešbučių ne sezono metu buvo uždaryti, o balti 
paplūdimio nameliai, vasarą atstojantys persirengimo ka- 
binas, miegojo žiemos miegu. 

Kai virš krepšio išsipūtė gražus balionas su raudonais, 
mėlynais ir auksiniais dryžiais, visi susižavėję suplojo ran- 
komis. Valentinas pažvelgė į Ticianą su Lučianu. Bičiuliai 
stovėjo ant kranto, laukdami, kol storu lynu prie uolos pri- 
tvirtintas mongolfjė pakils į dangų. Vaikiną apėmė džiu- 
gus jaudulys. Kilti balionu buvo kaip važiuoti dviračiu — 
įgūdžių neprarasdavai visą gyvenimą. 

— Pamatysi, mažytė apalps iš džiaugsmo! — sutvarkęs 
apšvietimą, sušuko Lučianas. - Jaučiuosi kaip kine! — 
Tada pamerkė akį Ticianai. - Mano dovana bus kuklesnė. 

Ticiana nusišypsojo. 

— Tau nereikia taip nertis iš kailio. 

Ji rankomis įsisprendė į klubus ir išdidžiai pažvelgė į 
balioną, kurį juodu su Valentinu kelias dienas nenuilsda- 
mi lopė. 

— Senojo Briatorės mongolfjė antrą kartą sujungs du 
įsimylėjėlius! - sušuko. - Nuostabu! Tiesą sakant, balio- 
nas atrodo įspūdingiau negu nuotraukoje. 

Mongolfjė pakilo dar aukščiau. Valentinas patenkin- 
tas nusijuokė. Po juo spindėjo popiečio saulės nutvieksta 
jūra. Pūtė lengvas vėjelis. Negalėjo patikėti, kad po kelių 
dienų pakils virš lagūnos su savo mylimąja, įteiks jai seną 
žiedą su rubinu, rastą juvelyrinių dirbinių krautuvėlėje 
netoli Akademijos galerijos, ir prisipažins meilėje. Jis už- 
vertė galvą ir pažvelgė į dangų. 

— Myliu tave, Neli Delakur, - sušnabždėjo nustebu- 


siems debesims. 


Po dviejų dienų Valentino džiaugsmą aptemdė nerimas. 
Grįžęs iš salos, jis daug kartų bandė prisiskambinti Neli. 
Ryte, per pietus ir vakare paliko žinučių jos balso pašto 
dėžutėje, bet nesulaukė atsakymo. Kitą dieną laimę bandė 
kas valandą. Kodėl Neli neatsiliepė ir neperskambino? Ar 
jai vėl skaudėjo galvą? Galbūt antrą kartą pametė rankinę 
su telefonu? Tokiu atveju būtų užsukusi į Ca' Rezzonico 
arba II Settimo Cielo. Deja, nei muziejuje, nei kavinėje jo 
nelaukė jokia žinutė. Alesandras ir Džiakomas Briatorės 


tik gūžtelėjo pečiais ir papurtė galvas. 

— Keista, - sutartinai nusistebėjo. 

Stebėjosi ir Valentinas. Vaikinas neturėjo priežasties 
nerimauti, bet akimirksniu pasidavė blogai nuojautai. 

Galbūt pats to nesuprasdamas netinkamai pasielgė? 
Valentinas veltui laužė galvą. 

Prabėgo savaitgalis. Vaikinas dar kartą nuplaukė iki sa- 
los pabaigti darbų. Viskas buvo atlikta, aptarta ir paruošta. 
Lučianas su Ticiana ankstų vasario keturioliktosios vaka- 
rą pažadėjo laukti jo salos paplūdimyje. Oras turėjo būti 
palankus. Žinoma, dar reikėjo Neli. 

Galbūt ji nepranešusi išvyko savaitgaliui? Valentinas 
pajuto kylant pavydą. Galbūt išskubėjo į Boloniją pas savo 
profesorių? Susiskambino ir sutarė slapta susitikti? Tai pa- 
aiškintų, kodėl neatsiliepė į jo skambučius. Nuvykusi pas 
tariamą magistro darbo vadovą tikrai nediskutavo apie 
Viriljo. Po akimirkos Valentinas jau priekaištavo sau, kad 
įtarinėjo Neli. Staiga jį apėmė baimė. Galbūt jai kas nors 
atsitiko? Taip blogai negalėjo būti! Susirūpinęs žmogus 
prisigalvoja siaubingų dalykų. 

Tą naktį Valentinas nesudėjo bluosto. Buvo dar tam- 
su, o danguje kabojo pamažu apvalėjantis vienišas mėnuo, 
kai vaikinas išsiruošė į Teatro gatvę. 

Nebuvo nė pusės šešių, kai sustojęs priešais aukštą 
namą paskambino į Neli buto duris. Tikėjosi, kad nesukly- 
do. Jam pasisekė - penktame aukšte prasivėrė langas ir pa- 
sirodė apsimiegojusi jauna moteris susivėlusiais plaukais. 

— Valentinai! - atpažinusi jį sušuko Neli. - Ar išsikraus- 
tei iš proto? 

Vaikinas liovėsi skambinti ir pažvelgė aukštyn. 

— Dievulėliau, Neli! Dvi dienas bandau tau prisiskam- 
binti! Kodėl neatsiliepi? 

— Man skaudėjo galvą, - atšovė Neli. 

Tada vėl uždarė langą. 

Valentinas stovėjo apačioje kaip pavytas Romeo. Tai 
negalėjo būti tiesa! 

Jis dar kartą nuspaudė durų skambutį. 

Po dviejų minučių vėl atsidarė langas. 

— Liaukis skambinti! Pažadinsi visą namą! 

— Jeigu neatidarysi, pažadu paskambinti visiems tavo 
kaimynams. Noriu pasikalbėti. 

Neli akimirką dvejojo. 

— Ką gi, - atsiduso. - Užsuk. 

Valentinas pasileido laiptais aukštyn ir netrukus uždu- 
sęs stovėjo priešais jos duris. Neli įleido jį vidun ir įsitaisė 
ant vienos iš sofų. 

— Prašau, - paragino, pamodama į sofą priešais. 

Valentinas nužvelgė siaura juostele po krūtine suverž- 
tus ilgus baltus medvilninius nėriniuotus naktinius marš- 
kinius. Neli skruostai buvo švelniai paraudę nuo miego. 
Neatrodė, kad ją būtų kamavę baisūs galvos skausmai. Va- 
lentinas tylėdamas žvelgė į ją. 

Pajutusi jo žvilgsnį, Neli prisitraukė kojas ir apkabino 
jas per kelius. 

— Ko nori? 

Valentinas negalėjo atitraukti akių nuo jos pėdų. Dai- 


lių siaurų pėdų liaunomis čiurnomis ir grakščiais pirštais. 

Antrasis pirštas buvo ilgesnis už likusius ir atitiko klasi- 
kinį grožio idealą. Tai pirmas kartas, kai matau jos pėdas, 
pagalvojo Valentinas. 

— Tavo pėdos kaip Floros iš Botičelio „Pavasario“. 

Neli sujudino kojų pirštus ir prisidengusi delnu nusi- 
Žiovavo. 

— Ar pažadinai mane iš miego, kad tą pasakytum? 

— Žinoma, ne. — Valentinas priekaištingai pažvelgė į 
Neli. - Dvi dienas nekeli ragelio. Ne juokais susirūpinau. 
Prisigalvojau įvairiausių dalykų. 

— Nejaugi? 

Jos balsas skambėjo priešiškai. 

— Neli, kas vyksta? 

— Nieko, - atsakė ji. - Man skaudėjo galvą, jau sakiau. 
Dabar, kai jau įsitikinai, kad esu gyva, norėčiau grįžti į lovą. 

Valentinas sutrikęs atsistojo. Ji elgėsi taip, lyg jie būtų 
visiškai svetimi. 

— Ar šiandien pasimatysim? 

Neli papurtė galvą ir abejingai į jį pažvelgė. 

— Nežinau, pranešiu, jei pasijausiu geriau. 

Ji vėl apsikabino kelius ir šaltai nusišypsojo. 

— Atleisk, kad pažadinau, - atsiprašė Valentinas. - Tik 
norėjau įsitikinti, kad nenutiko nieko blogo, - pakartojo 
kaip kvailys. 

Vaikinas besidaužančia širdimi pasuko prie durų. Jau- 
tė, kad Neli kažką nuo jo slepia. Sėdėjo ant sofos kaip 
spyglius išleidęs nedidelis kaktusas. Jis pajuto jos gręžian- 
tį žvilgsnį į nugarą. Negalėjo visko taip palikti. 

Valentinas atsisuko ir maldaujamai pažvelgė į ją. 

— Neli... aš... 

— Kas yra Ticiana? — staiga pasiteiravo ji. 

— Ticiana? — sutrikęs perklausė Valentinas. - Mano 
sena draugė. Kodėl klausi? 

Neli akimirką patylėjo. 

— Tiesiog įdomu. Tavo senelis neseniai apie ją pasakojo. 

— Mano senelis? Apie Ticianą? - Valentinas nepatikliai 
pažvelgė į ją. Nejaugi senolis vėl pripliauškė niekų. - Ko 
jis pripasakojo? 

— Vadinasi, yra ką pasakoti? 

Staiga Valentinas suprato. 

- Žinoma, ne, - nusijuokė. - Tikrai nėra ko pasakoti. — 
Ar senasis Džiakomas prarado takto jausmą ir pradėjo 
liaupsinti gražiąją Ticianą? Jis įdėmiai pažvelgė į Neli. - 
Paklausyk! Juk nežadi pavyduliauti mano smėlio dėžės 
draugei? Vaikystėje buvau pametęs galvą dėl jos švarplės, 
bet nuo tada prabėgo daug metų. 

- Arjudu susitinkate? 

— Žinoma, ne. - Senelis kartais būdavo tikra rakštis! — 
Esu toks užsiėmęs su tavimi, kad neturiu laiko kitoms mo- 
terims, - pabandė pajuokauti. 

Neli tylėjo. Koks nevykęs pokštas! 

Valentinas atsiduso. 

— Venecija ne tokia didelė - kartais susiduriam gatvėse. 
Tarp mūsų tikrai nieko nevyksta. 

Vaikinas išvydo, kaip išdavikiškai sublizgo Neli akys. 

Jis prišoko prie sofos ir apkabino mylimąją. 

— Neli, tu verki! Duodu žodį, kad Ticiana tik gera drau- 
gė. Nežinau, ko pripasakojo mano kuoktelėjęs senelis, bet 
pažadu jį rimtai išbarti. 

Neli sielvartingai pažvelgė į jį. 

— Tu meluoji, - proverksmiu tarė. - Tavo senelis nieko 
nepasakojo. 

— Ne? 

Kas darėsi šiai merginai? 
Neli papurtė galvą. 

— Ašjus mačiau, - staiga sukūkčiojo. - Penktadienį no- 
rėjau nustebinti tave Ca' Rezzonico, kur neva taip sunkiai 
dirbai. Deja, salę radau tuščią, nes tu slapta susitikai su Ti- 
ciana. Apsikabinote kaip du mylimieji. Negalėjai sulaukti! 
Tada valtimi išplaukėte į Lido salą. Ketinote ten pasilikti 
per naktį. — Ji pro ašaras piktai pažvelgė į Valentiną. - Šai- 
peisi iš manęs, vadindamas prikibėle, nuo kurios vos iš- 
trūkai! 

Neli ranka pliaukštelėjo sau per veidą ir vėl pravirko. 

— Neli! - atsiduso Valentinas. - Neli, Neli, Neli! 


Valentinui prireikė gerokai pasistengti, kad nuramintų ant 
sofos kūkčiojančią merginą ir įtikintų, jog su Ticiana susi- 
tiko vedamas pačių geriausių ketinimų. 

— Neli, nieko nuo tavęs neslepiu ir nemeluoju. 

Neli piktai atsiduso. 

— Na, gerai, pamelavau, bet tik todėl, kad ruošiu tau 
staigmeną. 

— Staigmeną? 

Neli liovėsi kūkčioti. 

- Taip, - linktelėjo Valentinas. — Poryt Šv. Valentino ir 
mano vardo diena. Norėčiau... - Jis nutilo ir suėmė Neli 
už rankos. - Paruošiau tau staigmeną, kad suprastum, ką 
man reiški. Prašau patikėti manimi ir neversti toliau aiš- 
kintis. Nenoriu visko atskleisti. - Vaikinas maldaujamai 
pažvelgė į ją. - Ar gali dvi dienas pakentėti? Tikiuosi, ne- 
prašau labai daug. Dvi dienos už pačią gražiausią dovaną, 
kokią tik gali paruošti vyras. 

Valentinas nubraukė mylimajai nuo veido plaukus ir 
švelniai nusišypsojo. 

Neli nusišluostė nosį ir taip pat šyptelėjo. 

— Nepersistenk, Valentinai Briatore, - taikiai tarė. — 
Įspėju, jeigu tai dar vienas tavo pokštas, nebepratarsiu tau 
nė žodžio. 

SENIAI ŽINOMA, kad vyrai nemėgsta staigmenų, o 
moterys jas dievina. Po to, kai ankstų pirmadienio rytą 
Valentinas Briatorė išniro priešais Neli duris, ji nesiliovė 
savęs klausti, kokią staigmeną ruošė. 

— Kaip reikiant nustebsi, - patikino Valentinas. - To- 
kios dovanos nesuruoštų nė vienas vyras. Pamatysi, pra- 
rasi žadą. 

Neli šiek tiek abejojo dėl raudonplaukės Ticianos. Va- 
lentinas nepaaiškino, kodėl nešinas dideliu kelioniniu 
krepšiu išplaukė su ja į salą. 

- Palauk Šv. Valentino dienos ir viską suprasi. 

Neli buvo iš tų, kurie mokėjo laukti - Viriljo eksper- 
toji laukė beveik metus. Nepaisant to, paskutinė diena jai 
gerokai prailgo. 

Juodu susitarė vėlai vakare pasimatyti II Settimo Cielo, 
kur prie vakarienės stalo pradėtų švęsti Valentino vardo 
dieną. Atrodo, italams tai buvo išskirtinė diena - kur kas 
svarbesnė nei prancūzams. 

Neli praleido popietę siaurose gatvelėse aplink Santa 
Maria Formosa bažnyčią ieškodama dovanos Valentinui. 

Priešais sendaikčių krautuvėlę akmeninis grįsto pasažo 
gale stovėjo medinės kėdės su margaspalvėmis šilkinėmis 
pagalvėlėmis. Ant jų stovėjo lėlės su raudono aksomo dra- 
bužiais ir kaukėmis - vaizdavo dožą ir jo žmoną. Sužavėta 
dailių dekoracijų, Neli užsuko į krautuvėlę ir ant ovalaus, 
senienomis nukrauto medinio stalo iš karto išvydo tai, 
ko ieškojo - seno sunkaus stiklo prespapjė su išdidžiu šv. 
Morkaus liūtu. 

Prespapjė kainavo gerokai daugiau, nei tikėjosi Neli, 
bet ji nusprendė netaupyti. Šiaip ar taip, ieškojo vardo die- 
nos ir atsisveikinimo dovanos. 

Kai sendaiktininkas atsargiai suvyniojo brangų stiklo 
pusrutulį į šilkinį popierių ir įdėjo į tamsiai mėlyną dėžu- 
tę, Neli nurijo seiles. Giliai viduje jautė, kad nenori atsi- 
sveikinti su Valentinu, bet po keturių dienų turėjo grįžti 
namo. Žinojo, kad niekada nepamirš laiko, praleisto Ve- 
necijoje. Laiko, pripildyto akimirkos lengvumo, grožio ir 
juoko. Neli norėjo, kad tai tęstųsi amžinai, bet dar niekam 
nepavyko sustabdyti akimirkos. 

Ji privalėjo grįžti į Paryžių. Privalėjo? Žinoma! Veneci- 
ja buvo gražus sapnas, Paryžius - tikras gyvenimas. Neli 
nė pati nežinojo, kodėl staiga liovėsi juo domėtis. 

Rankose laikydama sunkią dėžutę, mintimis nusikėlė 
į ateitį. Ji parašys magistro darbą ir gaus gerą vietą univer- 
sitete. Kas mėnesį mokės įmokas už butą, valgys papločius 
Žanos kavinėje, o pavasario vakarais vaikščios po Liuk- 
semburgo sodą, kvėpdama žydinčių kaštonų dvelksmo 
sklidiną orą. Vieną dieną sutiks inteligentišką prancūzą — 

galbūt universiteto kolegą — ir ištekės. Kartais, vis rečiau, 
paims į rankas raudonąją rankinę, kurią numetė nuo tilto 
pirmąją apsilankymo Venecijoje dieną. Sentimentaliai 
šypsodamasi prisimins tą beprotišką laiką ir begėdiškai 
patrauklų, gyvenimo džiaugsmu trykštantį venecijietį 
spindinčiomis tamsiomis akimis, kuris bučiavosi kaip vel- 
nias ir nė karto neprisipažino ją mylįs. 

Ji žinojo, kad viskas nebuvo taip gražu, kaip atrodė. 

Prieš devynias Neli atsiduso ir įžengė į nedidelę kavi- 
nę, kurią, kaip atrodė dabar, prieš amžinybę aptiko nusi- 
šypsojus likimui. Alesandras stovėjo už baro ir draugiškai 
pasveikino Neli kaip šeimos narę. Ilgesys išblėso. Ji dar 
buvo čia. Negana to, rytoj turėjo gauti nepaprastą dovaną 
Šv. Valentino dienos proga. 

Neli nusišypsojo, prisiminusi išdidų Valentino pažadą. 
Nekantravo sužinoti, ką jis sumanė. Tada vėl prisiminė 
žodžius, kurių susijaudinusi tą pirmadienio rytą iš pra- 
džių neišgirdo. Jai suspurdėjo širdis. Suvokė juos tik išly- 
dėjusi Valentiną: Paruošiau tau staigmeną, kad suprastum, 
ką man reiški. 

Kavinėje nebuvo daug lankytojų. Senasis Briatorė 
kaip visada sėdėjo su stikliuku grapos prie kampinio stalo. 
Valentinas vėlavo. 

Neli nusivilko lietpaltį, išsilygino mėlyną aksomo 
suknelę, kuria pasipuošė šventės proga, ir įsitaisė prie 
lango. Ant stalo pasidėjo dėžutę su prespapjė, užsisakė 
taurę raudonojo vyno ir nužvelgė nedidelę prieblandoje 
skendinčią aikštę. Apšviestame stikle atsispindėjo jos at- 

vaizdas. Neli nusišypsojo jaunai moteriai laisvai aukštyn 
sukeltais plaukais su kabančiais perlų auskarais. Nenu- 
manė, kad dar šį vakarą sužinos tai, kas privers nublankti 


visas staigmenas. 


Vėliau prisimindama tą vakarą, Neli kaskart stebėdavosi, 
kaip netikėtai viskas sugulė didžiojoje gyvenimo knygoje. 
Kiekviena moneta turėjo dvi puses. Kartais prireikdavo 
net pavėluoti - tą vakarą viskas pasisuko kita linkme, nes 
Valentinas nepasirodė laiku. 

Buvo dvidešimt po devynių, kai Neli piktai pakilo iš 
vietos. Kiti svečiai buvo išėję, liko tik ji. Alesandras atnešė 
nedidelį dubenėlį žemės riešutų, patikino, kad Valentinas 
gali pasirodyti bet kurią akimirką ir dingo virtuvėlėje už 
baro. 

Neli tikėjosi, kad taip ir nutiks. Regis, jai neliko nieko 
kito, kaip priprasti prie vietinių polinkio vėluoti. Kartą 
Valentinas juokdamasis paaiškino, kad Italijoje visi at- 
eina šiek tiek vėliau. Neli klausė savęs, kur jis užtruko šį 
kartą. Kokią staigmeną ruošė, kad visada rasdavo kaip 
pateisinti? 

Neli apėjo kavinę, stumdama laiką dar kartą apžiū- 
rėjo paveikslus ir nuotraukas, apgalvojo visas galimybes 
ir pabandė užgniaužti kylantį pavydą. Perskaičiusi visus 
buvusių svečių palinkėjimus, pasuko prie knygų lentynos. 
Pakreipė galvą, norėdama perskaityti kai kuriuos pavadi- 
nimus, ir pradėjo rikiuoti margaspalvį romanų, biografijų 
ir meno albumų chaosą. Knygos buvo atsainiai sukrau- 


MAŽŲ STEBUKLŲ KAVINĖ 219 


tos — šeimininkai nepasivargino išdėstyti jų pagal dydį 
ar kitą sistemą, o dulkių sluoksnis bylojo, kad žmogaus 
rankos seniai nelietė šio istorijų kapinyno. Neli ištraukė 
kelias knygas, nupūtė dulkes ir nusičiaudėjo. 

Senasis Džiakomas, pasislėpęs už laikraščio kavinės 
kampe, kaipmat tarstelėjo: 

- Salute. 

Neli mandagiai padėkojo. 

Ji įgudusia ranka sukrovė į apačią didelius meno al- 
bumus, o ant jų sudėjo pažinties knygas ir romanus. Da- 
bar lentynoje įsivyravo tvarka. Neli patenkinta įvertino 
savo darbą. Iš viršutinės eilės kyšojo tik viena knyga. 
Neli atsinešė kėdę, ištraukė romaną, žvilgterėjo gilyn ir 
ištraukė prie galinės sienelės įstrigusią knygą. Tai buvo 
nedidelis tomelis kietu viršeliu ir sulankstytais pusla- 
piais. Atrodė, kad knyga dešimtmečius visų pamiršta 
ramiai snaudė. 

Neli nupūtė nuo viršelio dulkes ir skubiai užmetė akį į 
pavadinimą ant nuplyšusio rusvai geltono aplanko. Staiga 
susvyravo ir skubiai nulipo nuo kėdės. 

Ji žinojo šią knygą. Prieš keletą savaičių rado ją senoje 
močiutės dėžėje. Knygoje buvo paslaptingas palinkėjimas, 
sutampantis su graviūra ant žiedo - AMOR VINCIT 
OMNIA. 

Dėl šio tomelio Neli išsiruošė į Veneciją. Ji giliai įkvė- 


šimt dienų. 

Pamiršusi Valentiną, Neli susijaudinusi grįžo prie lango. 
Nejau atsitiktinai rado tokią pačią knygą kavinėje, pava- 
dinimu II Settimo Cielo, kuri iš pirmo žvilgsnio paliko jai 
įspūdį? Taip negalėjo būti! Neli skubiai atsivertė knygą 
sklaidė juos, ieškodama įrašo, bet jo nebuvo. Knyga slėpė 
didesnę paslaptį. Neli vos nesušuko, kai tarp paskutinių 
puslapių rado sulankstytą plono popieriaus laišką. Jis pra- 
sidėjo kreipiniu „Mylimasis“, o baigėsi „Tavo nelaimingoji 
Klerė'. 


Neli drebančiomis rankomis laikė savo močiutės atsi- 
sveikinimo laišką, kuris slėpė tragišką meilės istoriją. Ji 
besidaužančia širdimi pradėjo skaityti parkeriu surašytas 
eilutes. Kai kurios raidės buvo išsiliejusios - lyg jas raitęs 


žmogus būtų verkęs. 


Mylimasis, 

kai skaitysi šį laišką, sėdėsiu traukinyje ir skendėdama liū- 
desyje sulig kiekvienu kilometru tolsiu nuo tavęs Šiaurės link, 
kol pasieksiu Bretanės krantus. Jūra ten daug rūstesnė nei 
gražiojoje lagūnoje. 

Jūra niekada nebus tokia laukinė kaip meilė, pasakei man, 
kai pametę galvas sumanėme bėgti į Romą. Labiau už viską 
būčiau norėjusi vykti su tavimi, mylimasis! Deja, pasidaviau 
baimei - ji sugriovė mūsų planus ir atskyrė mane nuo tavęs. 

Buvo siaubinga. Tėvas sužinojo apie mus ir griežtai su 
manimi pasikalbėjo. Dar niekada nemačiau jo tokio įtūžusio. 

Išvydęs mane, pajuodo iš pykčio ir stvėrėsi už širdies, tarsi ši 
kiekvieną akimirką būtų galėjusi sustoti. 

Klausė, kaip galėjau taip su juo pasielgti. Juk leido moky- 
tis italų kalbos ir pakvietė lydėti į verslo kelionę ne tam, kad 
jam už nugaros pramogaučiau. Tvirtino, kad mūsų meilė ne- 
galima ir pasibaigsianti nelaime, kad būdama septyniolikos 
nežinau, ką darau. Atsakiau, kad po dviejų mėnesių man su- 
kaks aštuoniolika, o mudu iš visos širdies mylime vienas kitą, 
bet jis nenorėjo manęs nė girdėti. Nukirto, kad turi didesnę 
gyvenimo patirtį ir niekada neatiduos savo dukters vyrui be 
ateities. Atleisk už šiuos žodžius, juk žinai, kad man buvai 
viskas. Taip pasakiau ir jam. Tėvas užsirūstino kaip žaibais 
besisvaidantis Dzeusas. Klausė, ar žinau, kas esu - Boforo 
duktė! Klausė, ar ketinu atsisakyti garbingo gyvenimo dėl 
kvailo vaikiško nuotykio, kurio jau po kelių mėnesių skau- 
džiai gailėsiuosi! 

Sėdėjau mūsų kambaryje Danieli viešbutyje ir jaučiau, 
kaip mane vis labiau apleidžia jėgos. Galiausiai visiškai pa- 
simečiau. Galbūt tėvas teisus, galbūt mudu išties nežinome, 
ką darome. Myliu tave ir niekada nejutau panašaus jausmo 
kitam vyrui, bet myliu ir jį. Likdama su tavimi, turėčiau nu- 
traukti ryšius su šeima. Negaliu tam ryžtis. 

Visada ilgėjausi pietų, mylimasis, bet gimiau šiaurė- 
je. Mano namai ten, kur plyti bekraštis dangus, o uolėtame 
krante dūžta šėlstančios jūros bangos. Buvau juos beveik pa- 
miršusi, bet nežinau, ar galėčiau pamiršti visam laikui. 

Amor vincit omnia. Meilė nugali viską, užrašei knygo- 
je, kurią padovanojai po mūsų pirmojo bučinio. Norėjai, kad 

abu turėtume po tokį patį romaną, ir patikinai, kad mūsų 
bendravardžiai knygos veikėjai galiausiai rado laimę. 

Neteisk manęs, mylimasis! Galbūt romane meilė nugali 
baimę, bet tikrame gyvenime meilę dažnai įveikia baimė. At- 
leisk, kad neturiu drąsos ryžtis naujam gyvenimui su tavimi! 

Savaitės Venecijoje buvo kaip gražus sapnas. Mūsų slapti 
susitikimai II Settimo Cielo, kur nebeliko nei manęs, nei tavęs, 
tik mes. Akimirka, kuriai susitiko mūsų širdys, man nepapras- 
tai brangi. Niekada jos nepamiršiu! Tai vienintelis dalykas, 
kurį galiu tau pažadėti. Stipriai nuviliu tave ir jau ilgiuosi! 

Širdis plyšta regint, kaip apimtas nevilties skaitai šį laišką, 
užuot laikęs mane glėbyje. Atleisk, mylimasis, atleisk! 

Kada nors, galbūt kitame gyvenime, išpildysime savo sva- 
jonę būti kartu. 

Lik sveikas, telydi tave sėkmė! 


Tavo nelaimingoji Klerė 
Venecija, 1952 m. gegužė 


P.S. Tikiuosi, nepyksti, kad pasilikau žiedą. Jis turėjo liudyti 
mūsų meilę, narsiai įveikiančią visus sunkumus, bet aš tiesiog 
negaliu jo atiduoti. Jis visada... 


Neli nepavyko įskaityti laiško pabaigos - jį buvo nuplovu- 
sios ašaros. 

Ją sugraudino jaudinantys žodžiai, kuriuos rašė meilės 
ir baimės plėšoma jauna moteris, negalinti pasirinkti tarp 


nepažįstamo mylimojo ir rūpestingo griežto tėvo. Nepa- 

laužiama ir narsi bretonė Klerė Delakur, ant kurios pečių 
laikėsi visa šeima, vėliau tapo jos močiute. Neli labiau už 
viską pasaulyje mylėjo šią moterį, mokiusią anūkę nebūti 
lepia mimoza ir iškelta galva pasitikti gyvenimo sunku- 
mus. Išvydusi močiutę kaip nevilties apimtą bailią septy- 
niolikmetę, pamilo ją dar stipriau. 

Neli žvelgė į laišką, kol prieš akis ėmė lietis jo eilutės. 
Neįtikėtina! Praėjus daugiau nei penkiasdešimčiai metų, 
rankose laikė močiutės laišką. Galbūt kadaise Klerė netgi 
sėdėjo prie to paties stalo II Settimo Cielo. 

Akimirkai laikas išnyko, o Neli apėmė jausmas, kad 
Klerė stovi jai už nugaros ir šypsodamasi žvelgia per petį. 
Ji nevalingai atsisuko. Tada apsidairė aplink, žvelgdama 
močiutės akimis. Klerė turėjo matyti tuos pačius šviestu- 
vus ir nedidelę aikštę, kurioje kiekvieną akimirką galėjo 
pasirodyti jos mylimasis. 

Jaunutė mergina, kartu su tėvu atvykusi į Veneciją, 
kavinėje slapta susitikdavo su savo didžiąja meile. Meile, 
apie kurią nė žodžiu neužsiminė anūkei. Tėvo ir dukters 
paslaptis visiems laikams liko traukinio kupė. 

Šios istorijos nežinojo net mylimiausia anūkė. Nepai- 
sant to, Klerė įteikė jai žiedą - prašymą tvirtai laikyti lai- 
mę ir tikėti meile. 

Neli pažvelgė į švelniai prieš šviesą spindintį seną žie- 
dą su granato akimi. Iki šiol nenumanė, kas puošia jos ran- 
ką. Dabar suprato, kodėl močiutė visada spindinčiomis 
akimis pasakodavo apie Italiją. Žiedas ir ant jo išgraviruo- 


ti žodžiai įgavo naują reikšmę. 

Paaiškėjo, kad kavinė, kurioje iš karto gerai pasijuto 
Neli, tikrai buvo magiška vieta. Atsivertusi seną knygą, ji 
grįžo į praeitį ir sutiko jauną močiutę. 

AMOR VINCIT OMNIA. Neli atsargiai užvertė 
tomelį, kurio antrininkas gulėjo ant kavos stalelio jos bute 
Teatro gatvėje. Vadinasi, knyga, kurią aptiko Paryžiuje, iš 
tiesų priklausė močiutei, o tomas, kurį laikė rankose - ne- 
laimingajam jaunuoliui. Tik kaip jis atsirado kavinėje? 

Neli prisiminė vardų panašumą, apie kurį savo laiške 
rašė močiutė. Pagrindinė romano veikėja buvo Klara. Kas 
buvo vyras, padovanojęs močiutei knygą ir norėjęs pabėg- 
ti su ja į Romą? Jis taip pat turėjo lankytis kavinėje! 

Neli pradėjo daužytis širdis. 

Ji pakėlė akis ir pažvelgė į Alesandrą - vyras vėl sukio- 
josi už baro. 

- Ir kur jis prasmego? - šypsodamasis tarė. Tada atsi- 
prašomai nusijuokė ir skėstelėjo rankomis. - Nieko nega- 
liu padaryti, bijau, kad Valentinas susitiko su savo mama, 
kuri taip pat visur vėluoja. Gerai, kad radote ką paskaityti. 

Neli pasiėmė knygą su laišku ir ryžtingai priėjo prie 
baro. 

— Alesandrai, - susijaudinusi kreipėsi ir ištiesė jam ro- 
maną. - Kaip ši knyga atsidūrė kavinėje? 

Šeimininkas užmetė akį į pavadinimą ir gūžtelėjo pečiais. 

— Nežinau, - atsakė. - Čia daug senų knygų. Daugelio 
jų nesu skaitęs. Argi tai svarbu? 

— Labai svarbu! — sušuko Neli. — Šioje knygoje radau 
seną savo močiutės, Klerės Delakur, laišką! 

Alesandras sutrikęs pažvelgė į ją. 

— Keista. Vadinasi, knyga priklauso jūsų močiutei? 

— Ne, vyrui, kuriam buvo skirtas laiškas. Jis taip pat tu- 
rėjo čia lankytis. Perskaitykite! 

Neli ištiesė jam laišką. 

Alesandras permetė akimis tekstą ir porą kartų papur- 
tė galvą. 

— Dievulėliau! Skamba nekaip! - Galiausiai grąžino 
Neli laišką. - Bijau, kad negaliu niekuo jums padėti, Neli. 
Pažvelkite į datą. Kai buvo parašytas šis laiškas, dar nebu- 
vau gimęs. 

Neli sutrikusi linktelėjo. 

— Privalau sužinoti, kas tada nutiko. 

— Kodėl nepaklausiate savo močiutės? 

- Ji prieš porą metų mirė. - Neli susimąsčiusi pažvelgė 
į Alesandrą. - Nesuprantu, kaip ši knyga atsirado kavinėje. 
Kas padėjo ją į lentyną? Ir kas paslėpė joje laišką? 

— 1952 metų gegužė, - pakartojo šeimininkas. - Keista. 

Alesandras Briatorė delnu persibraukė per tankius 
plaukus. Neli buvo mačiusi taip darant Valentiną. Staiga 
kavinės šeimininkas nustebęs pažvelgė į ją. 

Juodu kaip susitarę atsisuko į kampą, kur priešais gra- 
pos stikliuką nunarinęs galvą sėdėjo senasis Džiakomas. 
Pustuštėje kavinėje girdėjosi tylus knarkimas. 


— Pone Briatore? Pone Briatore! 
Neli nekantriai papurtė sepolį už peties. 
Džiakomas Briatorė pakėlė galvą. 

— Kas nutiko?! —- sušuko išsigandęs. - Ar buvau užmi- 
gęs? Arjau dvylika? Ar norit su manim susidaužti? 

— Ne, - papurtė galvą Neli ir prisėdo šalia. - Pone Bri- 
atore, noriu užduoti jums svarbų klausimą. - Ji pažvelgė į 
senolį, spėliodama, ar jis ir buvo nelaimingasis močiutės 
mylimasis. - Ką žinote apie Klerę Delakur? - atsargiai pa- 
siteiravo. Tada skubiai pasitaisė: - Klerę Bofor! 

Neli sulaikė kvapą. Prie jų prisijungė ir Alesandras. 

— Nepažįstu jokios Klerės Bofor. - Senolis gūžtelėjo 
pečiais. - Kodėl taip spoksot? Kas ji per viena? Nauja Va- 
lentino draugė? 

— Valentinas neturi su ja nieko bendro, - atsakė Neli. 
Pabandykite prisiminti, pone Briatore. Viskas buvo labai 
seniai. Prieš šešiasdešimt trejus metus. Klerė! Klerė Bo- 
for! Jauna prancūzė. Jai buvo septyniolika. Labai graži, 
šviesiais plaukais ir tamsiai mėlynomis akimis. Ar pažino- 
jote ją? 

— Hmm, - sutrikęs sumurmėjo senolis. - Jeigu buvo 
tokia graži, tikrai turėčiau ją prisiminti. Deja, nepažįstu ir 
niekada nepažinojau jokios Klerės. 

— Ar esate tikras, kad 1952 metų gegužę nebuvote jos 
įsimylėjęs šioje kavinėje? - spyrė Neli. 

— Kaip? — Senolis nustebęs pakėlė akis. - Turbūt juo- 
kaujate! — pasipiktino. - Norite pasakyti, kad pamiršau, 
ką buvau įsimylėjęs?! - Be to, - jis trumpam susimąstė, — 
1952 metais jau buvau laimingai vedęs Emiliją, vienintelę 
moterį, kurią kada nors mylėjau! 

Akimirkai stojo tyla. 

— Kas per viena toji Klerė? - galiausiai pasiteiravo Džia- 
komas Briatorė. 

— Mano močiutė, - atsakė Neli. - Ji slapta susitikdavo 
jos atsisveikinimo laišką, - tarė, kilstelėdama Todžio ro- 
maną. - Gulėjo užkišta lentynoje. Norėčiau žinoti, kas ją 
čia paliko. 

Senasis Briatorė paėmė knygą ir prisikišo ją prie nosies. 

— Galioja dešimt dienų, - sumurmėjo. 

Staiga jo veidas persimainė. Jo akys sublizgo ir iškart 
apsiblausė. 

— Dabar prisimenu! - sušuko ir kelis kartus linktelė- 
jo. - Tai aš padėjau knygą į lentyną, tikriausiai 1952 metų 
gegužę. 

Alesandras nustebęs atsiduso. 

— Tėti! Tai reiškia, kad... 

— Nekalbėk niekų! - nutraukė sūnų senasis Briatorė. — 
Tai nieko nereiškia. Radau ją ant stalo ir padėjau toliau 
nuo nelaimingo vaikino akių. - Jis pamojo į stalą prie lan- 
go. - Deja, vargšelis daugiau čia nebepasirodė. 

— Kas buvo tas vyras? - spyrė Neli. - Ar pažinojote jį? 

Senasis Briatorė liūdnai linktelėjo. 

— Jis buvo Paolas Paladinas, šviestuvų gamintojo sū- 
nus. Kartais persimesdavom vieny kitu žodžiu. 

— Arjo tėvas padovanojo jums šviestuvus? 

Džiakomas Briatorė pažvelgė į Neli. 

— Taip. Senasis Paladinas buvo šiek tiek jaunesnis už 
mane. Tuo metu dirbau II Settimo Cielo. Buvau neseniai 

atidaręs kavinę - plušau nuo ryto iki vakaro. - Senolis 
gurkštelėjo grapos. - Stovėdamas už baro, gali šio to iš- 
mokti, panele Eleonora. Žmonės patiki tau savo paslaptis 
ir vargus. Prie stikliuko istorijos liejasi kaip upės. - Džia- 
komas atsiduso. - Išgirsti ir linksmų, ir liūdnų dalykų. - 
Jis susimąstęs pažvelgė pro langą. - Vis dėlto Paolo Pala- 
dino istorija man įstrigo labiau nei visos kitos. 

PAOLAS PALADINAS buvo vienturtis šviestuvų gamin- 
tojo Cezario sūnus. Tėvas tvirtai tikėjo, kad vieną dieną 
atžala paseks jo pėdomis, bet Paolas nejautė meilės ama- 
tininko darbui ir svajojo palikti Veneciją, kurioje jam vis 
labiau trūko oro. Priešingai nei tvirtai ant žemės stovintis 
tėvas iš senos amatininkų šeimos, vaikinas skraidžiojo pa- 
debesiais, skaitė knygas ir užsirašinėjo į nedidelę knygelę 
mintis ir eilėraščius. Ankstyva Marijos Paladinos mirtis 
sugriovė tiltą tarp tėvo ir sūnaus. Vienas nuolankiai su- 
sitaikė su likimu ir užsisklendė savyje, kitas - dar labiau 
atsidavė vaizduotei. Nieko nuostabaus, kad tokie skirtingi 
vyrai nelabai turėjo ką vienas kitam pasakyti. 

Tėvas manė, kad sūnus gyvena svajonėmis ir dar nu- 
sileis ant žemės. Vaikinas buvo įsitikinęs, kad nuo ryto 
iki vakaro dirbtuvėje Kanaredžyje plušančiam tėvui, su 
nepasitikėjimu žvelgiančiam į knygas, trūksta vaizduotės. 
Nepaisant to, jaunajam Paolui patiko poetiški šviestuvai, 
kuriuos pagal senus brėžinius atsidavęs gamino Cezaris. 

Cezaris Paladinas ir Džiakomas Briatorė buvo geri 
kaimynai. Vėliau Briatorės išsikėlė į Dorsodurą, kur nedi- 

delėje aikštėje atidarė kavinę. Vieta buvo nuošali, bet šeš- 
tajame dešimtmetyje žmonės į ją plūdo. Džiakomas stovė- 
jo prie sinjoros Paladinos kapo ir tylėdamas plojo per petį 
našliui bei jo sūnui. Cezaris II Settimo Cielo atidarymo 
proga padovanojo Džiakomui dešimt šviestuvų, kurie iki 
šios dienos kabėjo lange, viliodami žmones. 

Vieną gegužės vakarą Paolas sėdėjo su Pablo Nerudos 
poezijos tomeliu prie kampinio stalo, kai prasivėrus du- 
rims vidun įžengė jauna mergina ir vyresnis vyras. Juo- 
du kalbėjo prancūziškai ir palinkę virš didelio Venecijos 
žemėlapio vienas kitam pirštais rodė skirtingas miesto 
vietas. Buvo nesunku įspėti, kad vyras ir mergina, tik- 
riausiai tėvas su dukra, atvykėliai. Mergina pakenčiama 
italų kalba užsakė du apelsininius kamparius. Buvo nuo- 
stabiai graži. Šviesius plaukus susirišusi į uodegą, vilkėjo 
balta pūsta suknele, iš po kurios švysčiojo raudoni bate- 
liai. Svečiai valandėlę gyvai kalbėjosi - net neregys būtų 
supratęs, kad mergina yra tėvo akių šviesa. Vyras priminė 
verslininką - vilkėjo pilką plonos vilnos kostiumą ir avėjo 
tamsiai mėlynus odinius batus. Griežtomis, meilės kupi- 
nomis akimis stebėjo merginą, kol ši pasakojo savo dienos 
įspūdžius ir išdidžiai siurbčiojo kamparį. 

Džiakomas stovėjo už baro ir stebėjo lankytojus. Kavinė 
buvo pilna - gražus oras išviliojo į gatves vietinius ir turis- 
tus. Šeimininkas pastebėjo, kad jaunasis Paolas jau kurį lai- 
ką sėdėjo, neatitraukdamas akių nuo jaunosios prancūzės. 

Galiausiai mergina pastebėjo jo veriantį žvilgsnį. Nu- 
sišypsojusi nuleido akis ir siurbtelėjo kampario. Po kelių 

sekundžių slapta žvilgterėjo tėvui už nugaros, norėdama 
įsitikinti, ar vyro dėmesys neišblėso. 

Džiakomas Briatorė linksmai stebėjo šį žvilgsnių žai- 
dimą. Netrukus tėvas atsistojo ir trumpam atsiprašė. Pa- 
olas nesnaudė - prišoko prie prancūzės ir apdovanojo ją 
komplimentais. Merginos akys suspindo, o skruostai švel- 
niai paraudo. Briatorė nesuprato, ką sakė Paolas, bet šiek 
tiek vėliau atnešęs kaimynų stalui vyno, gerokai nustebo, 
išgirdęs tylųjį šviestuvininko sūnų sakant: 

— Noriu padaryti tau tai, ką su vyšnių medžiais padaro 
pavasaris. 

Žakomas nusišypsojo iš aistringo jaunuolio pastangų 
ir grįžo už baro. Iš kur galėjo žinoti, kad jaunasis Paolas pa- 
siskolino šiuos žodžius iš Pablo Nerudos, kurio eiles skaitė, 
kai į kavinės prietemą kaip kometa įžengė prancūzė. Džia- 
komas Briatorė neskaitė poezijos, - jam pakako kartkartė- 
mis pakilti į orą mongolfjė, - bet skaitė žmonių veidus. 

Jaunuolių akys kalbėjo apie didžiulę simpatiją. Kai 
grįžus merginos tėvui, svečiai galiausiai išėjo, Paolas jau 
sėdėjo palinkęs prie Pablo Nerudos eilėraščių. 

Kitos dienos popietę jaunoji prancūzė vos atgaudama 
kvapą sutrikusi įžengė į kavinę, kur prie lango jos laukė 
Paladino sūnus. Jaunuoliai droviai pasisveikino. Vaikinas 
nedelsdamas užsakė du puodelius kapučino. 

Ateinančiomis dienomis Paolas ir Klerė - toks buvo 
gražiosios prancūzės vardas - išgėrė daug puodelių kavos. 
Kartais vaikinas užsakydavo grafiną vyno arba kampario 
kokteilių. Jaunuoliai visada pasimatydavo skirtingu laiku, 

overslininkas prašmatniu kostiumu, kaip ir reikėjo tikėtis, 
kavinėje nebepasirodė. 

Ar prancūzas žinojo, kad jo duktė slapta susitikinėjo 
su venecijiečio šviestuvų gamintojo sūnumi, klausėsi jo 
skaitomų eilėraščių ir drauge svajojo apie daug iškilių ra- 
šytojų išauginusį amžinąjį miestą? Džiakomas Briatorė 
tuo abejojo. 

Negalėjai tvirtinti, kad knygos ir eilėraščiai tebuvo 
priedanga - tai buvo graži kova. Jaunuoliai ilgesingai žvel- 
gė vienas kitam į akis, lietėsi rankomis ir glaudėsi lūpomis 
vakarinėje aikštėje. Dvi jaunos širdys rado viena kitą ir ti- 
kėjo galinčios užkariauti pasaulį, nes žmonija po Romeo ir 
Džuljetos dar nebuvo mačiusi tokios meilės. 

Vieną dieną Briatorė pastebėjo, kaip Paolas išsitraukė 
knygą, į kurią buvo kažką įrašęs, ir nedrąsiai įteikė ją Kle- 
rei. Ši perskaitė palinkėjimą, nusijuokė, suėmė jį už rankos 
ir ilgai žvelgė į akis. Kitą kartą jaunuolis atidarė dėžutę ir 
užmovė mylimajai ant piršto žiedą. Klerė sujaudinta ilgai 
juo grožėjosi. 

Džiakomas Briatorė matė viską. Kartais kiek susirūpi- 
nęs klausdavo savęs, kaip baigsis ši trumpa istorija - baig- 
tis ji anksčiau ar vėliau privalėjo. Džiakomas negalėjo 
pakreipti įvykių kita linkme. Buvo tik jaunas kavinės savi- 
ninkas, kuris plovė indus, ruošė espreso, daug matė ir dar 
daugiau tylėjo. 

Cezaris Paladinas taip pat ne iš karto sumetė, kad jo 
sūnus pasuko meilės keliu, nieko neįtarė net tada, kai jau- 
nuolis apimtas laimės visiškai atitrūko nuo žemės. 

Staiga saulėtą dangų aptemdė debesys, o poezijos skli- 
dinos laimingos dienos II Settimo Cielo paskendo niūriuo- 
se šešėliuose. Akimirksniu viskas pasikeitė. 

Įsimylėjėlių veidai darėsi vis liūdnesni, o žvilgsniai — 
paslaptingesni. Juodu per dienas šnabždėjosi ir mąstė. 
Paolas karštligiškai degančiomis akimis aistringai kalbė- 
jo merginai. Ši vis labiau blyško. Klerė purtė galvą, verkė, 
galiausiai nusiramino ir neatitraukdama didelių akių nuo 
Paolo linktelėjo. Kad ir ką buvo sumanęs vaikinas, neno- 
rėdama jo prarasti, mergina sutiko. 

Kavinės durys tą vakarą buvo plačiai atvertos švel- 
niam gegužės orui. Jaunuoliai išėjo laukan, ir atsisveiki- 
no prietemoje. Paolas stipriai suspaudė merginą glėbyje ir 
pabučiavo į lūpas. Juodu ilgai stovėjo apsikabinę, kol virš 
namų stogų pakibęs mėnuo užliejo aikštę blyškia šviesa. 

— A domani! - sušuko Paolas, kai atsiskyrę vienas nuo 
kito, juodu skubiai nutolo į skirtingas puses. 

- Iki rytojaus! - pasigirdo tylus aidas. 

Klerė visiems laikams dingo už arkos. 


Kitą dieną įvyko kai kas baisaus. Išaušo saulėta diena - ne- 
būtum nujautęs nieko blogo. Vis dėlto ji ilgam liko Džia- 
komo Briatorės atmintyje. Per ilgus metus II Settimo Cielo 
keitėsi veidai ir istorijos, bet, kai Eleonora Delakur kavi- 
nės lentynoje rado Silvijaus Todžio knygą, akimirksniu 
grįžo prisiminimai. 

Kai tą rytą prasivėrė kavinės durys, Džiakomas ką 
tik buvo supylęs į chromuotą kavos aparatą šviežias ka- 

vos pupeles. Vidun įžengė šviesiu medvilniniu lietpalčiu 

ir didele šiaudine skrybėle pasipuošusi Klerė. Akimirką 
dvejodama stovėjo vidury kavinės, kažką spausdama prie 

krūtinės. Džiakomas Briatorė ne iš karto pastebėjo jos už- 
verktas akis. Kokia išblyškusi ši mergaitė, pamanė, kai jau- 
noji prancūzė pasuko jo link. Kavinės šeimininką apėmė 

negera nuojauta. 

Džiakomas pastebėjo, kaip aikštėje kažkas sujudėjo. 
Lauke laukė merginos tėvas. Vyras taip pat vilkėjo paltą 
ir dėvėjo skrybėlę. Kaip komtūras iš operos „Don Žuanas“ 
nejudėdamas rūsčiai stovėjo prie dviejų lagaminų. 

— Privalau skubiai išvykti, — tarė Klerė ir pažvelgė į 
Džiakomą tokiu beviltišku žvilgsniu, kad šiam pakirto ko- 
jas. - Būkite geras, perduokite šį laišką Paolui. 

Mergina dvejodama ištiesė voką, kurį tvirtai laikė 
pirštinėtose rankose. 

— Pasakykite, — pradėjo ji, bet staiga nusuko galvą ir 
delnu užsidengė burną. - Pasakykite, kad labiau už viską 
norėčiau jo palaukti, bet... 

Komtūras atsikosėjo ir suraukė kaktą. 

- Viens, ma chėrie, antraip nespėsim į traukinį! - sušuko. 

— Je vien, papa! - Klerė maldaujamai pažvelgė į kavinės 
šeimininką. - Pasakykite jam, kad man labai gaila, ir per- 
duokite laišką! 

Ištarusi šiuos žodžius, mergina apsisuko ir išskubė- 
jo iš kavinės. Po dviejų valandų II Settimo Cielo pasirodė 
Paolas. Jis apsidairė, bet moters, kurios ieškojo, nebuvo. 
Vaikinas nusimetė nuo peties sunkų jūrmaišį ir prisėdo. 

Džiakomas Briatorė nenoriai prisiartino prie jaunuolio ir 
ištiesė jam voką iš plonyčio mėlyno popieriaus. 

— Ji buvo čia ir paliko jums laišką, Paolai, - tarė. - Prašė 
perduoti, kad jai labai gaila. Negalėjo jūsų sulaukti. 

Paolas nustebęs paėmė voką. 

— Laišką? 

Jis atsisėdo prie lango ir drebančiomis rankomis atplė- 
šė voką. Tada išlankstė ploną popieriaus lapą ir pradėjo 
skaityti. Akimis slydo eilutėmis, bandydamas suprasti jų 
turinį, ir vis labiau gūžėsi. Jis kelis kartus perskaitė laišką, 
deja, tai nieko nekeitė. 

Galiausiai Paolas padėjo laišką ant stalo. 

— Negali būti, - sušnabždėjo išbalęs kaip popierius. — 
Negali būti! 

Delnais susiėmė veidą ir, krūpčiodamas visu kūnu, 
pratrūko kūkčioti. 

Tada pašoko iš vietos ir pripuolė prie baro. 

— Kadaji čia buvo, kada?! 

Džiakomas Briatorė užjaučiamai pažvelgė į jį. 

— Paolai, ji jau toli nuo čia. Per toli, kad galėtum ją pa- 
sivyti. Mergina užėjo anksti ryte. Lauke jos laukė tėvas. 
Galiu patikinti, kad buvo labai nusiminusi. 

Paolas kaip apsvaigęs nusvirduliavo atgal prie stalo ir 
rankomis susiėmė už galvos. Džiakomas Briatorė tylėda- 
mas pastatė jam grapos. , 

- Laikas užgydo žaizdas, - tarė. 

Liaudies išmintis dažnai pasitvirtina. Paolas buvo reta 
išimtis. 

Džiakomas Briatorė susirūpinęs žiūrėjo į jaunuolį, ku- 
ris ištuštino vieną, tada antrą, galiausiai trečią stikliuką. 
Tada iš didžiulės kuprinės išsitraukė knygą ir kaip pami- 
šęs pradėjo sklaidyti puslapius. Galiausiai vėl ją užvertė ir 
tuščiu žvilgsniu pažvelgė priešais save. Nejudėdamas pra- 
sėdėjo geras dvi valandas. Pasirodė kiti lankytojai, kavinė 
pamažu prisipildė. Džiakomas Briatorė vos spėjo suktis. 

Kai vėliau apsidairė, Paolo jau nebebuvo. Ant stalo 
gulėjo tik knyga geltonai rudu viršeliu. Džiakomas norėjo 
grąžinti ją jaunuoliui, todėl padėjo į lentyną. 

Kavinės šeimininkas nesuprato, ką ji reiškė jaunuo- 
liams, todėl pamanė, kad kamuojamas nepakeliamo 
skausmo vaikinas romaną tiesiog pamiršo. Nelaimingasis 
Paolas nebenorėjo turėti knygos, kurios veikėjams pasise- 
kė kur kas labiau nei jam ir Klerei. Negalėjo sulaikyti jos, 
kaip nebūtų sulaikęs tekančios upės. Vaikinas su šia Ne- 
rudos eilute visiems laikams paliko kavinę. Meilė trumpa, 
skausmas amžinas. 

Miesto gyventojai pasakojo, kad šviestuvų gamintojo 
sūnus tą patį vakarą nusprendė atsisveikinti su gyvenimu 
ir įšoko į Didįjį kanalą. Laimė, jam nepasisekė. 

Vietos žvejys tą vakarą netikėtai vėlai parplaukė namo 
ir, išgirdęs pliūkštelėjimą, išgelbėjo plaukti nemokantį 
vaikiną. II Settimo Cielo šeimininkas žinojo šuolio priežas- 
tį, bet nepratarė nė žodžio. Tik patarė Cezariui Paladinui 
(šis sūnaus poelgyje įžvelgė dar vieną literatūros grėsmės 
įrodymą) būti atlaidesniam savo vieninteliam sūnui ir 
skirti jam visą savo meilę bei rūpestį. 

— Turėk šiek tiek kantrybės, Cezari. Paolas geras vai- 
kinas - turi menininko sielą, bet greitai atsistos ant kojų. 

Cezaris niekinamai prunkštelėjo, bet įsidėmėjo Džia- 
komo žodžius. Ateinančius du dešimtmečius tėvas su sū- 
numi taikiai dalijosi dirbtuve. Drauge sukūrė netgi naujų 
šviestuvų, dailesnių už kabančius Briatorės kavinėje. 

Paolas Paladinas daugiau niekada neužsuko į II Setti- 
mo Cielo, kuri dvi savaites atstojo jam rojų. Viriljo būtų 
pasakęs, kad kavinė jam tapo ne vieta. Laikas joje ne bau- 
ginamai greitai judėjo į priekį, bet visam laikui sustojo. 

Kavinėje keitėsi lankytojų veidai, o lentynoje atsirado 
naujų knygų. Silvijaus Todžio romanas su Paolo mylimo- 
sios atsisveikinimo laišku atsidūrė jos gilumoje ir galiau- 
siai visi jį pamiršo. 

Paolas Paladinas nevedė ir nesusilaukė vaikų. Mirė su- 
laukęs vos trisdešimt trejų ir pliaupiant lietui buvo palaidotas 
San Mikelės kapinėse. Džiakomas Briatorė vėl stovėjo prie 
kapo ir guodė žmoną bei sūnų praradusį Cezarį Paladiną. 

Gyvenimas ne visada teisingas, ir kai kuriems žmonėms 
pasiseka mažiau nei kitiems. Galiausiai lieka tik prisiminimai. 
Gražieji šviestuvai atlaikė laiko išbandymus, o mirus senajam 
Paladinui, garbingas jaunas vyras, norintis išsaugoti vis labiau 
nykstančius vietos amatus, atidarė vieną iš Venetia Studium 
krautuvėlių, kurioje Neli vos neįsigijo Eortuny šviestuvo. 


— Sakoma, kad žmonės nemiršta iš meilės, - baigęs 
liūdną istoriją, tarė Džiakomas Briatorė. - Nepaisant to, 
manau, kad Paolą Paladiną pražudė sudaužyta širdis. 

Neli sutrikusi tylėjo. Ją sujaudino nelaimingo veneci- 
jiečio likimas. Klausė savęs, ar močiutė kada nors gailėjosi 
palikusi Paolą. Ji nugyveno laimingą gyvenimą su Mak- 
simjanu Delakuru, bet, tikriausiai, niekada nepamiršo 
pirmosios meilės. 

— Ecco, ne visiems pasiseka pasenti su savo pirmąja mei- 
le, - lyg perskaitęs jos mintis, tarė senasis Briatorė. - Tai 
ypatinga malonė. Kas žino, ar du jaunuoliai iš tokių skir- 
tingų pasaulių tikrai būtų laimingai gyvenę. 

Senolis susimąstęs palingavo galva, o Neli įdėmiai pa- 
žvelgė į žiedą su granato akimi. Tada ištiesė ranką Džia- 
komui Briatorei. 

— Šį žiedą gavau iš močiutės. Ar jį padovanojo Paolas? 

Senasis Briatorė suėmė jos ranką ir gerai įsižiūrėjo. 

— Tikriausiai, - tarė, nors gerai neprisiminė, kaip atro- 
dė Paolo dovanotas žiedas. - Taip, tai tas žiedas. 

Neli su palengvėjimu atsiduso. Abejonių nekėlė gra- 
viūra ant žiedo, bet jai buvo svarbu, kad tai patvirtintų 
senasis Briatorė. 

— Kokia liūdna istorija, - tarė Neli. Buvo matyti, kad 
pasakojimas ją giliai sujaudino. - Pone Briatore, tą vakarą 
šviestuvai kavinės lange mane tiesiog pakerėjo. Priėjusi 
arčiau, perskaičiau pavadinimą. Žinojau, kad ši vieta bus 
man svarbi. Galiausiai taip ir nutiko. 

Senolis tylėdamas įpylė jai grapos. Neli išgėrė ją kaip 
vandenį. 

— Kokia keista sutapimų grandinė, regis, nematoma 
ranka atvedė mane į kavinę. - Neli pažvelgė į šviestuvus. — 

Argi nenuostabu, kad juos pagamino mano močiutės my- 
limojo tėvas? - Ji papurtė galvą. - Po daugelio metų sė- 
džiu čia... 

Neli nutilo. Nedaug trūko, kad būtų pasakiusi: 

— „..ir tęsiu jos istoriją. 

Ji paėmė knygą ir įkišo atgal Klerės laišką. Tada pa- 
žvelgė į laikrodį. Buvo šiek tiek po dešimtos. 

— Manau, man metas. Pasakykite Valentinui, kad ne- 
galiu jo ilgiau laukti. - Ji nusišypsojo abiem Briatorėms. — 
Jeigu pasirodys, ir be manęs atšvęs vardo dieną. 

Ji gūžtelėjo pečiais - atrodė šiek tiek sutrikusi. 

— Praneškite jam, kad rytoj vyksiu į San Mikelę. Noriu 
aplankyti nelaimingojo Paolo kapą ir perduoti jam labų 
dienų nuo močiutės. 

Senasis Briatorė tylėdamas žvelgė į ją. Tada paslaptin- 
gai nusišypsojo. 

— Noriu jums kai ką padovanoti, panele Eleonora. 

Senolis palinko prie sūnaus ir kažką jam sumurmėjo. 
Alesandras linktelėjo ir nužingsniavo prie lango. Atsistojęs 
ant kėdės, nukabino devintąjį šviestuvą ir padavė jį tėvui. 

— Dabar jis priklauso jums, mieloji, - tarė senolis. - At- 
rodo, lyg būtų jūsų laukęs. Nenoriu girdėti jokių priešta- 
ravimų, antraip rimtai supyksiu. - Jis šyptelėjo ir pamerkė 
akį. - Man patinka simetrija. 


Prieš vidurnaktį į kavinę paklaikusiomis akimis įvirto Va- 
lentinas. Džiakomas Briatorė snūduriuodamas laukė anū- 
ko prie kampinio stalo. 

— Ei, nonno! Nonno! Kur visi? - nustebęs sušuko Valen- 
tinas. 

Senolis praplėšė akis. 

— Liaukis šūkauti, jaunuoli! Ar bent žinai, kiek valandų? 

- Žinau! - atšovė Valentinas. Šįkart turėjo rimtą prie- 
žastį vėluoti, todėl tik iškėlė alyvuotus pirštus. — Iš pra- 
džių sugedo valtis, tada telefonino. Džiaugiuosi, kad ap- 
skritai parsigavau. Jaučiuosi nusivaręs kaip šuo. 

— Ką gi, geriausią dalį praleidai, mano berniuk, - tarė 
senasis Briatorė. - Nepatikėsi, kas šiandien įvyko. Tokių 
dalykų nepamatysi nė viename kino teatre. - Jis nušlepsė- 
jo prie baro, atnešė antrą stikliuką ir įpylė jiems grapos. — 
Sėskis. Tavo senelis dar gali šį tą papasakoti. 

KIEKVIENAS GYVENIMAS galiausiai virsta istorija — 
trumpiausia jos versija iškalama antkapyje. Pradžia ir pa- 
baiga, gimimas ir mirtis. Tikroji istorija driekiasi tarp šių 
datų. Ji gali būti ilga arba trumpa, trukti devyniasdešimt 
trejus arba vos trejus metus. Prabėgomis skaičiuodami 
juos, įsivaizduojame likimus. 

Valentinas su Neli jau valandą buvo San Mikelės ka- 
pinėse. Praėjusį vakarą Valentino valtis išleido paskutinį 
atodūsį ir atsidūrė taisykloje, todėl keliauti į salą teko va- 
poretu. 

Valentinas dūsaudamas žingsniavo tarp antkapių pas- 
kui Neli. Galėjo visaip švęsti savo vardo dieną, bet nebūtų 
nė pagalvojęs apie apsilankymą kapinėse. Tikėjosi, kad 
Neli greitai ras Paladinų šeimos kapą ir pagaliau padės 
šiam liūdnam skyriui tašką. Šiandien jie turėjo svarbesnių 
planų - planų, lemsiančių tolesnį gyvenimą. 

- Eisiu drauge, bet prisipažinsiu, kad norėčiau kitaip 
švęsti Šv. Valentino dieną, — tarė, kai juodu įžengė pro 
didelius vartus, už kurių driekėsi marmuriniai antkapiai 


ir šeimų mauzoliejai sa puošniomis kolonomis ir į dangų 


241 


249 NICOLAS BARREAU 


žvelgiančiais angelais. Ant daugelio kapų tarp gėlių ir šir- 
džių matėsi įrėmintos velionių nuotraukos, primenančios, 
kaip jie atrodė gyvi. 

— Mums ne vieta tarp numirėlių. Praeities vis tiek ne- 
pakeisi. 

— Galbūt, bet gali iš jos pasimokyti, - atsakė Neli. 

Valentinas tikėjosi, kad Neli pasimokė ir nekartos tos pa- 
čios klaidos kaip jos močiutė, sudaužiusi širdį jo tautiečiui. 

Praėjusį vakarą Valentinas neberado Neli kavinėje. Sene- 
lis papasakojo jam Paolo ir Klerės istoriją, kurios liūdna pa- 
baiga keistai ramino. Vėliau ant stalo rado netgi Neli dovaną. 

Susijaudinęs išvyniojo iš šilkinio popieriaus sunkų sti- 
klinį prespapjė su auksiniu liūtu. Geras ženklas, kad Neli 
dovanojo jam tokius gražius daiktus. Prie jo rado nedidelį 
atviruką. 


Mielas Valentinai, 
net jeigu iš karto mane pamirši, šis liūtas kartais primins tau 
nelaimingą merginą, sulig paskutiniu varpo dūžiu įpuolusią 
tau į glėbį Šv. Morkaus aikštėje. (Ar tai buvo ženklas?) Su 
malonumu leidausi lydima savo Cicisbeo, kuris (laimė) ne 
visada buvo dorybingas ir dažnai mane pralinksmindavo. 
Ačiū už viską - 
Neli 


Valentinas nesuprato, kodėl Neli pridėjo tikrą atsisveiki- 
nimo laišką. Tikriausiai, jau viena koja buvo traukinyje, 
kuris, jo žiniomis, turėjo išvykti po trijų dienų. Ji nega- 

lėjo tiesiog dingti iš jo gyvenimo. Kodėl apskritai turėjo 
ją iš karto pamiršti? Ką ji sau manė? Galbūt vos grįžusi 
namo ketino pamiršti jį? Nepaisant to, prisipažino gerai 
praleidusi laiką. Paminėjo net paskutinį varpo dūžį. Tik 
ką reiškė užuomina apie dorybingąjį Cicisbeo? 

Įsimylėjėliai skaito tik tarp eilučių! 

Valentinas nebuvo prietaringas, bet dabar troško, kad 
išsipildytų jo pokštas apie Cicisbeo. 

Kai kitą dieną juodu vaporetu nuplaukė į San Mikelę, 
jis vogčiomis stebėjo Neli. Ji atrodė paskendusi mintyse ir 
apsėsta minties rasti Paolo Paladino kapą. 

— Turiu atsekti visą istoriją, - paaiškino. - Noriu pažin- 
ti savo močiutę. 

Valentinas nuolankiai linktelėjo ir tyliai atsiduso. Jei- 
gu jai tai buvo svarbu. Neli net nesidomėjo, kodėl vakar 
jis pavėlavo. 

— Nesijaudink, viskas gerai, - telefonu užsigalvojusi pa- 
tikino kitą rytą. 

Valentinas džiaugėsi, kad neužsitraukė jos rūstybės. 

Jis prisiminė puošnų oro balioną, laukiantį jų Lido, ir 
akimirksniu pralinksmėjo. Atidžiai žvalgydamasis toliau 
žingsniavo tarp antkapių. Arlecchino žinojo. kaip įtikinti 
Colombina. 

Valentinas sustojo. Paladinų kapas. 

— Radau! - pamojo Neli ir parodė paprastą balto mar- 
muro plokštę, ant kurios buvo iškalti sutuoktinių Paladi- 
nų vardai. Ant siauros plokštės šalia - Paolo Paladino var- 
das ir gyvenimo metai. 

Neli pasilenkė ir nubraukė gebenes, norėdama įsižiū- 
rėti į ovalo formos jaunojo Paolo portretą. Dailaus veido 
jaunuolis rimtai žvelgė tamsiomis akimis. 

— Mano močiutės mylimasis, - užsisvajojusi tarė. - 
Keista, kad niekada man apie jį nepasakojo, netgi tada, kai 
padovanojo jo žiedą. Atrodo šiek tiek panašus į tave. 

— Nematau jokių panašumų, išskyrus tamsias akis ir 
plaukus, - nesutiko Valentinas. - Tikiuosi, mano žvilgs- 
nis linksmesnis. - Jis atidžiau įsižiūrėjo į nuotrauką. Tada 
išvydo įrašą. - Žiūrėk, čia kažkas parašyta. 

Neli palinko į priekį. 

— Meilė tokia trumpa, o užmarštis amžina, - perskaitė. 
Tada papurtė galvą. - Ne, Paolai, tu nesi pamirštas am- 
žiams. Grąžinu tau knygą, kurią II Settimo Cielo įteikei 
mano močiutei, ir esu tikra, kad įteikdama man žiedą, ji 
galvojo apie tave. - Neli pakėlė papuošalą prieš šviesą. — 
Galėjo padovanoti bet kurį žiedą, bet įteikė jį. Nepamiršo 
tavęs ir jame išgraviruoto įrašo net sulaukusi senatvės. 

Neli sudėjo abu Silvijaus Todžio romanus ir paslėpė 
juos tarp gebenių. Laišką pasiliko sau. 

— Ką gi, - apkabindamas Neli, tarė Valentinas. - Kartu 
liks bent jau knygos. 

Neli nusišypsojo. Juodu valandėlę stovėjo tylėdami. 
Priešais juos gulėjo dvi knygos, beveik pasislėpusios tan- 
kioje gebenių lapijoje. 

— Amor vincit omnia, - iškilmingai tarė Neli. 

— Manau, tai tinkami žodžiai Šv. Valentino dienai, — 
pritarė Valentinas ir pasitikrino, ar kelnių kišenėje vis dar 

guli aksomo maišelis su žiedu. - Laikas eiti! — paragino, 
vylingai pamerkdamas akį. - Staigmena laukia! 

Jis nusivedė dvejojančią Neli, nepasiruošusią naujiems 
netikėtumams. 

— Nežinau, ar tai gera mintis, — tarė ji. - Mane taip su- 
jaudino ši istorija, kad negaliu daugiau apie nieką galvoti. 
Atidėkime tavo staigmeną rytojui. 

Valentinas energingai papurtė galvą ir pagalvojo, kad 
kai kurias moteris tikrai reikia priversti patikėti laime. 

- Jokiu būdu, - ryžtingai atsakė. — Be to, nebūtų taip 
paprasta. 

Jis žvilgterėjo į laikrodį - Ticiana su Lučianu tikriau- 
siai jau laukė. 

- Andiamo, panele Eleonora, andiamo! - paragino ir iš- 
didžiai nusišypsojo. — Šiandien tapsi laimingiausia Vene- 
cijos moterimi. Pamatysi, apalpsi iš džiaugsmo! 

Vėliau taip ir nutiko. 

Beveik. 

KAI JUODU VAPORETU PAjJUDĖJO Lidolink, vandens 
paviršiuje jau liepsnojo besileidžiančios saulės gaisai. 

Neli pirmą kartą keliavo į salą, už kurios plytėjo Adri- 
jos jūra. Kartą metuose, per Venecijos kino festivalį, sa- 
liečiai pasitikdavo pasaulio įžymybes ir vėl nugrimzdavo 
į palaimingą ramybę. Šv. Valentino dieną čia buvo stebė- 
tinai tylu. 

Valentinas guviai kulniavo Lungomare Guglielmo Mar- 
coni. Juodu praėjo senąjį Grand Hotel des Bains, - praban- 
gia rezidencija virtęs baltas pastatas su įėjimą saugančiu 
akmeniniu liūtu išdidžiai kilo virš žalios gyvatvorės, - gy- 
venamuosius namus, mažesnius viešbučius ir Hotel Excel- 
sior su didžiule terasa su vaizdu į jūrą. Neli sutrikusi sku- 
bėjo paskui Valentiną ir nervingai juokėsi. Ką jis sumanė, 
kad taip jaudinosi? 

Staiga jis sustojo ir pamojo dviem žmonėms, einan- 
tiems jų link nuo paplūdimio. Neli iš karto atpažino rau- 
donplaukę moterį, kurią buvo mačiusi prie Ca' Rezzonico. 

— Pagaliau! - sušuko Ticiana ir smalsiai nužvelgė Neli. 

— Vėjas palankus, galima kilti, - patikino vyras. 

Kur kilti? Vidury žiemos keturiese valtimi plaukti iš- 
kylauti? Ar tokia buvo didžioji staigmena? 

— Tai mano draugai Ticiana ir Lučianas, - vos atgauda- 
mas kvapą, sušuko Valentinas. - Be jų pagalbos nebūčiau 
nieko padaręs! 

Ticiana nusijuokė ir įsikibo į parankę Lučianui. Atro- 
do, kad juodu tikrai buvo pora. Neli šiek tiek susigėdo. Su- 
trikusi žiūrėjo tai į vieną, tai į kitą. 

- Kas... 

— Užsimerk! - paliepė Valentinas. 

Neli sukikeno. Pajuto, kaip širdis pradėjo šokčioti lyg 
guminis kamuoliukas. 

— Valentinai, to jau per daug! - sušuko, bet klusniai už- 
merkė akis. 

— Mūsų Valentinui patinka žygdarbiai, - tarė Ticiana. — 
Jis tikras romantikas! 

— Priešingai negu aš, - pridūrė Lučianas. 

Juodu nusijuokė. Tada stojo tyla. 

Neli tvirtai įsikibo Valentinui į parankę ir žengė į prie- 
kį. Buvo keista nieko nematyti. Ji vos neparklupo. 

— Piano, piano! - sušuko Valentinas. 

Buvo taip arti, kad Neli užuodė pažįstamą levandų 
ir sandalmedžio kvapą. Vaikinas atsargiai vedė ją tolyn. 
Staiga Neli pajuto po kojomis smėlį ir užuodė jūrą. Tarp 
švelniai dūžtančių bangų pasigirdo tylus plazdėjimas - 
lyg vėjas būtų išpūtęs laivo burę. 

Valentinas paleido ją ir žengė į šalį. Kažkas greitai pro 
ją prabėgo. Pasigirdo šnabždesys. 

— Gali atsimerkti! — sušuko Valentinas. - Su Šv. Valen- 
tino diena! 


Neli tikėjosi visko, bet ne to, ką išvydo pramerkusi akis. 
Jai atėmė žadą. 

Priešais ją, nutviekstas besileidžiančios saulės, stovėjo 
mėlynais, raudonais ir auksiniais dryžiais margintas oro ba- 
lionas - tas pats, kuriuo taip žavėjosi, apžiūrinėdama senas 
nuotraukas. Virvės, laikančios jį prie žemės, buvo įtemptos 
kaip styga. Mongolfjė nekantravo pakilti į vakaro dangų. 

Vargšas Valentinas nė nenumanė, kad nusitaikė į Neli 
silpnąją vietą. Vaikinas stovėjo su dviem draugais ir taip 
didžiavosi, kad, atrodė, pakils anksčiau už balioną. Ticia- 
na ir Lučianas patenkinti suplojo rankomis. 

Neli pajuto, kad tuoj apalps. 

Negalėdama pratarti nė žodžio, apimta siaubo pažvel- 
gė į susijaudinusį Valentiną. 

— Žinojau, kad tau patiks! - sušuko jis. - Eikš! 

Valentinas ištiesė jai ranką. Šypsojosi taip, kaip šypso- 
si tik mylintis vyras. 

Neli ėmė svaigti galva. 

— Niekada! - išlemeno. - Geriau jau mirsiu! 


— Ką?! - dangų sudrebino trigubas šūksnis. 

Neli liūdnai pažvelgė įValentiną, kurio veidą užliejo 
beribis nusivylimas. 

Ji pagalvojo apie pastangas, kurias, norėdamas ją nu- 
stebinti, skyrė vaikinas. Prisiminė išsekusį veidą, kurį 

išvysdavo kiekvieną kartą, susitikusi su juo kavinėje, pa- 
juodusius paakius ir nekantrų laukimą. Prisiminė, kaip 
klausydama Valentino senelių istorijos sušuko: 

— Kaip romantiška! 

Taiji nukreipė jį netinkama linkme. 

Keisčiausia, kad Neli tikrai neįsivaizdavo nieko poe- 
tiškesnio, kaip kylantis oro balionas. Žinoma, tvirtai sto- 
vėdama ant žemės. Staiga prisiminė save Paryžiuje, vieną 
saulėtą praėjusių metų spalio popietę ilgesingai stebinčią 
virš Senos sklendžiančius balionus. 

— Man labai gaila, - sušnabždėjo visai kaip Klerė prieš 
daugelį metų. - Man labai gaila. 


Valentinas, apimtas vis didesnės nevilties, žvelgė į Neli. 
Nežinojo, kas dedasi jos viduje. Žinojo tik tiek, kad jos nie- 
kada - paskutinis žodis. 

Iš kur galėjo žinoti, kad įlaipinti mylimąją į siūbuojantį 
oro balioną prireiks magiškų jėgų, kurių jis neturėjo? 

Jis papurtė galvą. 

— Negali būti, Neli. Negali būti, - išlemeno, beviltiškai 
skėstelėdamas rankomis. - Nejau nežinai, kad tave myliu? 
Myliu tave, Eleonora Delakur. 

Neli užmerkė akis. Pagaliau išgirdo sakinį, kurio taip 
laukė. 

Jos širdis plakė vis greičiau. Sulig kiekvienu dūžiu prieš 
akis stojo vis kiti vaizdai. Oro balionai kilo virš Senos. 
Profesorius Bošamas kvietė skristi drauge su juo į Niu- 
jorką. Šonas dainavo „Come, fly with me“ priešais Dievo 

Motinos katedrą. Žana pirštu baksnojo į smilkinį ir dėstė 
nelaimių statistiką. Tėvai linksmai mojavo iš mėlynojo 
sitroeno. Ponas Pocis šaukė Andiamo! Baltai apsirengęs 
Pulčinela sūpavosi ant įtempto lyno. Valentinas svaigina- 
mai bučiavo ją aikštėje priešais kavinę. Močiutė, įdėmiai 
žvelgdama į akis, įteikė seną žiedą su granato akimi. Iš vi- 
sos širdies linkiu, kad vieną dieną sutiktum žmogų, su kuriuo 
galėsi skristi. 

Neli suspaudė žiedą - jis degino odą kaip ugnis. 

— Bet... Dar niekada nesu to dariusi, - išlemeno. 

Valentinas suėmė ją už rankos. 

— Visada būna pirmas kartas. 

Amor vincit omnia, pagalvojo Neli, suspausdama jo 
ranką. Amor vincit omnia. 


Kai juodu, lydimi Ticianos ir Lučiano šūksnių, galiausiai 
sulipo į mongolfjė, Neli užmerkė akis ir iš visų jėgų įsiki- 
bo į krepšio kraštą. Jai stipriai nudiegė skrandį. Akimirką 
nebesuprato, ar jie kyla, ar krenta. 


Dievulėliau, juk mes nukrisim! - dar spėjo pagalvoti. 


— Neli, pažiūrėk, kaip gražu! Atmerk akis ir apsidaryk! — 
tyliai sušuko Valentinas. 
Neli pajuto, kaip jo skruostas prigludo jai prie veido. 
Valentinas atsistojo už jos ir stipriai apkabino. 
— Paklojau tau po kojomis visą Veneciją! 
Neli atsargiai pramerkė akis. Juodu plaukė tamsiai mė- 
lynu vakaro dangumi. Iš apačios sklido tylūs garsai, oras 

atrodė kaip stiklas. Mongolfjė lėtai sklendė virš visų plau- 
kiančio miesto šviesų ir istorijų. 

Neli negalėjo kitaip - ji nusijuokė. Užvertusi galvą, pa- 
žvelgė į tamsiai mėlyną dangų, ištiesė ranką į žvaigždes ir 
nusijuokė. 

Tai buvo stebuklinga akimirka. Kaip ir visos stebuk- 
lingos akimirkos, ji ištiko tada, kai neįmanoma tapo ga- 
lima. Taip įvyksta stebuklai. Kartais - ne tik romanuose, 
bet ir tikrame gyvenime - meilė nugali baimę ir, nepaisy- 
dama visų minčių bei nuogąstavimų, leidžia skristi. 

Tą naktį žvaigždės spindėjo ryškiau negu visada, o 
Neli paskendo mylinčio žmogaus glėbyje. Valentinas pa- 
siūlė jai savo ranką ir širdį ir, priešingai nei jo senelis, sėk- 
mingai užmovė žiedą ant piršto. Prieš bučinį Neli dar pa- 
galvojo, kad Poliui Viriljo patiktų toks skrydis. 

Nesvarbu, kad iš tiesų juodu tik kilo. 


Epilogas 


NEREIKIA NĖ SAKYTI, kad vasario šešioliktą Neli ke- 
lionė namo atrodė kitaip - ji grįžo ne viena. Mergina pri- 
statė savo šeimai laimingą sužadėtinį. 

Jie iki vėlumos valgė ir gėrė Chez amis de Jeanne, ant 
kurios durų tą vakarą kabėjo lentelė „Uždaryta dėl netikė- 
tų šeimyninių aplinkybių. 

Derėtų paminėti, kad prie stalo sėdėjo ir pilotas iš Mei- 
no. Vaikinas vieną po kitos grojo Franko Sinatros dainas, 
paskelbė kelionės pabaigą ir negailėjo liaupsių prancūzų 
virtuvei. Gurkšnodamas vyną įdėmiai žvelgė į akis Žanai, 
o Madame la tigresse palaimingai šypsojosi. 

Neli parašė magistro darbą apie Viriljo, bet nusprendė 
nelikti universitete. Jai šovė kita mintis. Profesorius Boša- 
mas negailėjo pagyrų jos darbui, aptariančiam ne tik Po- 
lio Viriljo teorijas, bet ir oro baliono atvejį. Vis dėlto dar 
labiau nudžiugo sužinojęs, kad jo mylimiausia studentė 
susižadėjo. 

Neli išnuomojo savo butą Varenė gatvėje ir persikėlė 
pas Valentiną. Iš pradžių šiek tiek išsigando, kai gegužės 
mėnesį grįžusi į Veneciją išvydo žmonių apgultą Šv. Mor- 

kaus aikštę, bet greitai suprato, kad, pasukus į šalutinės 
gatveles, Venecijoje visais metų laikais galima rasti tylių 
vietų. Po kelių mėnesių Neli ir Valentinas susituokė. Ant 
II Settimo Cielo sienos atsirado dar viena nuotrauka. Jos 
fone matėsi senasis oro balionas, dabar kurstantis ne tik 
senojo, bet ir jaunojo Briatorės pasididžiavimą. 

Po metų Valentinui ir Neli gimė mergaitė. Mažoji 
Flora paveldėjo tamsias tėvo garbanas ir mėlynas ma- 
mos akis. Nereikėtų pamiršti ir ilgų vidurinių kojų pirštų. 
Keisčiausia, kad mažylė, regis, paveldėjo bretonišką savo 
prosenelės Klerės drąsą. Mergaitė smalsiai tyrinėjo aplin- 
ką ir spygavo iš pasitenkinimo, kai Valentinas mėtydavo ją 
aukštyn. Vaikų kambario lange sūpavosi pasakiškas šilki- 
nis šviestuvas. 

Neli II Settimo Cielo įgyvendino savo vaikystės svajonę. 
Prisiminusi arbatinę Hortensia Sauvage, kadaise priklau- 
siusią jos mamai Kemperyje, įkūrė vietą, kurioje lankyto- 
jai galėjo ne tik užkąsti, bet ir paskaityti arba įsigyti knygų. 

Neli vylėsi, kad II Settimo Cielo svečius užburs vietos 
magija, kadaise pakeitusi ir jos gyvenimą. Kur daugiau ga- 
lėjai jos ieškoti, jei ne knygose arba stebuklams sutvertoje 
kavinėje. 

